Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΚΘ΄

Δευτέρα, 02 Ιουνίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Α. Σπάνια, σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το Δημοτικό Σχολείο Μακρυχωρίου Λάρισας., σελ.   
3. Ανακοινώνεται ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύουν, την 2-6-2025: 1. Ποινική δικογραφία που αφορά στον Πρωθυπουργό Κυριάκο Μητσοτάκη, στον πρώην Υπουργό Εθνικής Άμυνας, Νικόλαο Παναγιωτόπουλο, στον πρώην Υπουργό Εξωτερικών, Νικόλαο Δένδια, και στον πρώην Αναπληρωτή Υπουργό Οικονομικών, Θεόδωρο Σκυλακάκη. 2. Ποινική δικογραφία που αφορά στην Υπουργό Πολιτισμού Λίνα Μενδώνη. , σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:  
 α) Προς τον Υπουργό Αγροτικής Ανάπτυξης και Τροφίμων:, σελ.   
 i. με θέμα: «Οι συνεχιζόμενες αποκαλύψεις σκανδάλων διαφθοράς στον ΟΠΕΚΕΠΕ και η παραίτηση του πρόσφατα διορισμένου προέδρου του» , σελ.   
 ii. με θέμα: «Ελλιπείς αποζημιώσεις σε πληγέντες κτηνοτρόφους και αγρότες. Ανάγκη για δωρεάν αντικατάσταση ζωικού κεφαλαίου και στοχευμένη στήριξη βασικών καλλιεργειών, όπως της ελιάς», σελ.   
 β) Προς τον Υπουργό Υποδομών και Μεταφορών με θέμα: «Καθυστέρηση και τροποποίηση της χάραξης του οδικού άξονα σύνδεσης Αγρινίου - Ιόνιας Οδού», σελ.   
 γ) Προς τον Υπουργό Κλιματικής Κρίσης και Πολιτικής Προστασίας:   
 i. με θέμα: «Η Ηλεία περιμένει ακόμα την υλοποίηση του σχεδίου ανασυγκρότησης», σελ.   
 ii. με θέμα: «Για τον πρωτοβάθμιο προσεισμικό έλεγχο στα σχολικά κτίρια», σελ.   
 δ) Προς τον Υπουργό Εξωτερικών με θέμα: «Εκκωφαντική σιωπή και απραξία της Ελλάδας ως μη μόνιμου μέλους του Συμβουλίου Ασφαλείας του ΟΗΕ για τη γενοκτονία στην Παλαιστίνη», σελ.   
 ε) Προς τον Υπουργό Υγείας:   
 i. με θέμα: «Να αντιμετωπιστεί άμεσα η τραγική υποστελέχωση του Νοσοκομείου Ρόδου», σελ.   
 ii. με θέμα: «Χωρίς ψηφιακό μαστογράφο το Γενικό Νοσοκομείο Νίκαιας για σχεδόν έξι χρόνια», σελ.   
 iii. με θέμα: «Για την κρίσιμη κατάσταση του Κέντρου Υγείας Πάρου», σελ.   
 Στ) Προς τον Υπουργό Εσωτερικών:   
 i. με θέμα: «Για τις ακατάλληλες συνθήκες στο Κέντρο Διεπιστημονικής Αξιολόγησης-Συμβουλευτικής και Υποστήριξης (ΚΕΔΑΣΥ) Δυτικής Αττικής», σελ.   
 ii. με θέμα: «Οι 400 κάτοικοι στο Μέγα Δέρειο της Περιφερειακής Ενότητας Έβρου αναγκάζονται εδώ και χρόνια να κάνουν καθημερινά 35χλμ για να έχουν νερό να πιούν», σελ.   
 iii. με θέμα: «Για την κατάσταση που έχει διαμορφωθεί στις σχολικές υποδομές των νηπιαγωγείων», σελ.   
 ζ) Προς την Υπουργό Πολιτισμού με θέμα: «Για την άρση της πειθαρχικής δίωξης χορωδού στην Εθνική Λυρική Σκηνή από τον προϊστάμενό της», σελ.   
 η) Προς τον Υπουργό Εθνικής Οικονομίας και Οικονομικών:  
 i. με θέμα: «Προβλήματα που δημιουργούνται σχετικά με την εφαρμογή του ψηφιακού πελατολογίου με την Απόφαση 1057/10-4-25 της Α.Α.Δ.Ε., ΦΕΚ ΤΕΥΧΟΣ 2, Αρ. Φύλλου 1828/14-4-25», σελ.   
 ii. με θέμα: « Ένα ακόμα βήμα προς την ερημοποίηση της Αιτωλοακαρνανίας η κεντρικοποίηση των ΔΟΥ», σελ.   
 θ) Προς τον Υπουργό Εθνικής Άμυνας, με θέμα: «Αποστολή F-16 στη Ρουμανία», σελ.   
 ι) Προς την Υπουργό Τουρισμού με θέμα: «Η συρρίκνωση του Ελληνικού Οργανισμού Τουρισμού (Ε.Ο.Τ.) απειλεί την βιώσιμη οικονομική και κοινωνική τουριστική ανάπτυξη της χώρας», σελ.   
 ια) Προς την Υπουργό Εργασίας και Κοινωνικής Ασφάλισης:  
 i. με θέμα: «Να ανακληθεί άμεσα η απόλυση εργαζόμενου, υποψήφιου στις εκλογές του Συνδικάτου Επισιτισμού Τουρισμού & συναφών επαγγελμάτων νομού Αττικής, στο ξενοδοχείο Athens Plaza που ανήκει στον όμιλο Βαρδινογιάννη», σελ.   
 ii. με θέμα: «Για την άμεση ανάκληση της απόλυσης του Γραμματέα του Συλλόγου Εργαζομένων στη HYATT REGENCY Ξενοδοχειακή & Τουριστική (Θεσσαλονίκη) Α.Ε.», σελ.   
 ιβ) Προς τον Υπουργό Προστασίας του Πολίτη:   
 i. με θέμα: «Αυθαίρετη αστυνομική βία, σωρεία παραβιάσεων ατομικών δικαιωμάτων και απρόκλητες ζημιές σε καταστήματα», σελ.   
 ii. με θέμα: «Για την απάνθρωπη διαταγή συμμετοχής αστυνομικής δύναμης σε βίαιη έξωση οικογένειας με μέλος άτομο με αναπηρία», σελ.   
 iii. με θέμα: «Ακραία αστυνομική βία σε καταστήματα των Εξαρχείων και τραυματισμός εργαζόμενης», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου: Οι Υπουργοί Εξωτερικών, Εθνικής Οικονομίας και Οικονομικών, Εθνικής Άμυνας, Εσωτερικών, Προστασίας του Πολίτη, Υποδομών και Μεταφορών, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών, Υποδομών και Μεταφορών κατέθεσαν στις 30-5-2025 σχέδιο νόμου «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και της Ύπατης Αρμοστείας του Οργανισμού Ηνωμένων Εθνών για τους Πρόσφυγες», σελ.   
2. Κατάθεση σχεδίου νόμου: Ο Αναπληρωτής Υπουργός Παιδείας, Θρησκευμάτων και Αθλητισμού και οι Υπουργοί Εθνικής Οικονομίας και Οικονομικών και Εξωτερικών κατέθεσαν 30-5-2025 σχέδιο νόμου «Κύρωση του Πρωτοκόλλου Αθλητικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τουρκίας», σελ.   
3. Κατάθεση σχεδίου νόμου: Οι Υπουργοί Εξωτερικών, Εθνικής Οικονομίας και Οικονομικών, Εθνικής Άμυνας, Εσωτερικών, Προστασίας του Πολίτη, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας καθώς και ο Αναπληρωτής Υπουργός Υποδομών και Μεταφορών κατέθεσαν στις 30-5-2025 σχέδιο νόμου «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης», σελ.   
4. Κατάθεση σχεδίου νόμου: Οι Υπουργοί Υποδομών και Μεταφορών, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Περιβάλλοντος και Ενέργειας, Ανάπτυξης, Δικαιοσύνης, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας καθώς και οι Αναπληρωτές Υπουργοί Εθνικής Οικονομίας και Οικονομικών και Υποδομών και Μεταφορών κατέθεσαν στις 31-5-2025 σχέδιο νόμου «Κώδικας Οδικής Κυκλοφορίας και λοιπές διατάξεις», σελ.   
5. Κατάθεση πρότασης νόμου: Η Πρόεδρος της Κοινοβουλευτικής Ομάδας «Πλεύση Ελευθερίας - Ζωή Κωνσταντοπούλου» και οι Βουλευτές του κόμματός της κατέθεσαν σήμερα, 2-6-2025, πρόταση νόμου: «Εκπροσώπηση των αόρατων παιδιών-θυμάτων του εγκλήματος στο Μάτι. Τροποποίηση του άρθρου 63 Κ.Π.Δ. προκειμένου να διευρυνθεί ο κύκλος των νομιμοποιούμενων σε παράσταση υποστήριξης της κατηγορίας προσώπων, όταν ελλείπουν εγγύτεροι συγγενείς του θανόντος-θύματος αξιόποινης πράξης ή παράλειψης, αλλά και όταν ο βαθμός εγγύτητας και οικειότητας στη ζωή επιβάλλει να αντιμετωπισθεί το οικείο πρόσωπο ως άμεσος συγγενής, που βιώνει άμεσα την ψυχική οδύνη από την απώλεια και δικαιούται να παρασταθεί στο Δικαστήριο εκπροσωπώντας το θύμα, ακόμη και αν δεν συνδέεται με δεσμό αίματος ή αγχιστείας», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΑΖΑΜΙΑΣ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
  
Β. Επί των επικαίρων ερωτήσεων:

ΑΓΑΠΗΔΑΚΗ Ε. , σελ.   
 ΑΚΡΙΤΑ Έ. , σελ.   
 ΑΧΜΕΤ Ι. , σελ.   
 ΒΕΤΤΑ Κ. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΔΑΒΑΚΗΣ Α. , σελ.   
 ΔΕΛΗΣ Ι. , σελ.   
 ΖΑΜΠΑΡΑΣ Μ. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΚΟΥΝΗΣ Κ. , σελ.   
 ΚΑΡΑΜΑΝΛΗ Ά. , σελ.   
 ΚΑΤΡΙΝΗΣ Μ. , σελ.   
 ΚΑΤΣΑΦΑΔΟΣ Κ. , σελ.   
 ΚΑΤΣΩΤΗΣ Χ. , σελ.   
 ΚΕΛΛΑΣ Χ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΟΜΝΗΝΑΚΑ Μ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΗΡΑΣ Γ. , σελ.   
 ΛΑΜΠΡΟΠΟΥΛΟΣ Ι. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΣΠΑΝΑΚΗΣ Β. , σελ.   
 ΣΤΑΡΑΚΑ Χ. , σελ.   
 ΣΤΟΛΤΙΔΗΣ Λ. , σελ.   
 ΤΑΧΙΑΟΣ Ν. , σελ.   
 ΤΣΙΑΡΑΣ Κ. , σελ.   
 ΤΣΟΚΑΝΗΣ Χ. , σελ.   
 ΦΩΤΗΛΑΣ Ι. , σελ.   
 ΧΑΡΙΤΣΗΣ Α. , σελ.

Γ. ΠΑΡΕΜΒΑΣΕΙΣ:

ΓΕΩΡΓΑΝΤΑΣ Γ. , σελ.   
 ΚΑΤΣΩΤΗΣ Χ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΘ**΄**

Δευτέρα 2 Ιουνίου 2025

Αθήνα, σήμερα στις 2 Ιουνίου, ημέρα Δευτέρα και ώρα 14.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Δ΄ Αντιπροέδρου αυτής κ. **ΟΛΓΑΣ ΓΕΡΟΒΑΣΙΛΗ**.

**ΠΡΟΕΔΡΕΥΟΥΣΑ (Όλγα Γεροβασίλη):** Καλησπέρα σας!

Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα, Δευτέρα 2 Ιουνίου 2025, οι επίκαιρες ερωτήσεις που θα συζητηθούν –διαβάζω τους αριθμούς- είναι οι υπ’ αριθμούς 973/26-5-2025, 971/26-5-2025, 2740/17-1-2025,975/26-5-2025, 4826/23-4-2025, 974/26-5-2025, 953/22-5-2025, 972/26-5-2025, 950/21-5-2025, 961/24-5-2025, 965/26-5-2025, 4899/25-4-2025, 968/26-5-2025, 977/26-5-2025, 978/26-5-2025, 967/26-5-2025, 966/26-5-2025, 969/26-5-2025, 964/26-5-2025, 946/20-5-2025, 942/20-5-2025 και 957/23-5-2025.

Κατόπιν αυτών εισερχόμαστε στη συζήτηση της όγδοης με αριθμό 975/26-5-2025 επίκαιρης ερώτησης πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Αγροτικής Ανάπτυξης και Τροφίμων με θέμα: «Οι συνεχιζόμενες αποκαλύψεις σκανδάλων διαφθοράς στον ΟΠΕΚΕΠΕ και η παραίτηση του πρόσφατα διορισμένου προέδρου του».

Θα απαντήσει ο Υπουργός Αγροτικής Ανάπτυξης και Τροφίμων κ. Τσιάρας.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Σας ευχαριστώ, κυρία Πρόεδρε.

Κύριε Τσιάρα, στις 20 Μαΐου η Ευρωπαϊκή Εισαγγελία κατόπιν νέας έρευνας που πραγματοποίησε στον ΟΠΕΚΕΠΕ, κατήγγειλε σε ανακοίνωσή της «οργανωμένο σχέδιο απάτης που αφορά γεωργικά ταμεία και διαφθορά στην οποία εμπλέκονται δημόσιοι υπάλληλοι». Η ίδια ανακοίνωση, επίσης, ανέφερε ότι «μεταξύ του 2019 και του 2022 σημαντικός αριθμός ατόμων παρουσιάστηκαν ως νέοι αγρότες και έλαβαν δικαιώματα ενίσχυσης από το Εθνικό Απόθεμα βάσει ψευδών δηλώσεων».

Τέσσερις μέρες αργότερα, στις 24 Μαΐου, ωθήσατε τον τελευταίο –τον έκτο πρόεδρο του ΟΠΕΚΕΠΕ από τότε που η Κυβέρνησή σας ανέλαβε την εξουσία το 2019- σε παραίτηση, αφού τον είχατε διορίσει λίγους μήνες πριν. Σε δηλώσεις σας ισχυριστήκατε ότι η απόφαση αυτή δεν ελήφθη, διότι ο κ. Σαλάτας δεν συνεργάστηκε με την Ευρωπαϊκή Εισαγγελία για να πραγματοποιηθεί η έρευνα όπως ισχυρίζεται η Ευρωπαϊκή Εισαγγελία, αλλά το πράξατε διότι απάντησε με έναν τρόπο τον οποίο εσείς δεν εγκρίνατε, σε δημόσιες δηλώσεις του για την έρευνα που πραγματοποίησε η Ευρωπαϊκή Εισαγγελία.

Πρέπει εδώ να τονίσουμε ότι η Κυβέρνησή σας είχε κάνει μέχρι πρόσφατα ρουτίνα –γιατί ο ΟΠΕΚΕΠΕ τώρα άλλαξε καθεστώς- το να αλλάζει τους προέδρους του ΟΠΕΚΕΠΕ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλα αυτά δεν έπεσαν ως κεραυνός εν αιθρία. Από τον Σεπτέμβριο του 2024 είχατε υπαγάγει τον ΟΠΕΚΕΠΕ υπό την άμεση επιτήρηση του Υπουργείου σας με σκοπό να τον εξυγιάνετε. Και είχατε πει στην Επιτροπή Παραγωγής και Εμπορίου της Βουλής στις 2 Οκτωβρίου, στην οποία παρευρισκόμουν και εγώ, ότι βρίσκεστε σε διαρκή επικοινωνία όσον αφορά τη διαδικασία εξυγίανσης του ΟΠΕΚΕΠΕ –που έχει σκάνδαλα ετών, ίσως και δεκαετιών- τόσο με τον αρμόδιο Ευρωπαίο Επίτροπο, όσο και με τη Γενική Διεύθυνση Αγροτικού της Ευρωπαϊκής Ένωσης. Επίσης, είπατε ότι υπάρχει ένα σχέδιο δράσης, το οποίο θέσατε σε εφαρμογή τότε, προκειμένου να εξυγιανθεί ο οργανισμός και, μάλιστα, αναφέρατε ότι πρόκειται να υλοποιηθεί αυτό το σχέδιο δράσης μέσα στον επόμενο χρόνο. Αυτά είναι τα δικά σας λόγια από εκείνη τη συνεδρίαση.

Έκτοτε πέρασαν εννέα μήνες και ξαφνικά είχαμε τον έλεγχο της Ευρωπαϊκής Εισαγγελίας στον ΟΠΕΚΕΠΕ στις 20 Μαΐου, την παραίτηση του κ. Σαλάτα στις 24 Μαΐου και λίγο μετά, από τότε που σας κατέθεσα την επίκαιρη ερώτηση, πάρθηκε η απόφαση από το Υπουργικό Συμβούλιο να υπαχθεί ο ΟΠΕΚΕΠΕ στην Ανεξάρτητη Αρχή Δημοσίων Εσόδων, στην ΑΑΔΕ, στην εφορία δηλαδή.

**ΠΡΟΕΔΡΕΥΟΥΣΑ (Όλγα Γεροβασίλη):** Συντομεύετε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Συντομεύω, ναι.

Σας ρωτώ, κύριε Υπουργέ, το εξής: Γιατί ο ΟΠΕΚΕΠΕ ακόμη εμφάνιζε εκτεταμένα σκάνδαλα διαφθοράς, παρά το γεγονός ότι βρισκόταν για εννέα μήνες σε καθεστώς επιτήρησης από το Υπουργείο σας με βάση κάποιο σχέδιο; Τι δεν πήγε καλά σε αυτό το σχέδιο; Δεν σας ανησυχεί το γεγονός ότι στη διαδικασία εξυγίανσης του οργανισμού που είχατε δρομολογήσει, η αποτυχία της μπορεί να οδηγήσει σε απόσυρση της πιστοποίησής του και, συνεπώς, στην απώλεια κονδυλίων της τάξης των 3 δισεκατομμυρίων ευρώ που λαμβάνει ο οργανισμός κάθε χρόνο για επιδοτήσεις; Αυτό είναι περίπου το 1,5% του μεγέθους της οικονομίας. Πρόκειται για τεράστια κονδύλια.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε, ήδη, διπλασιάσει τον χρόνο σας, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Να ολοκληρώσω τη δεύτερη ερώτησή μου, κυρία Πρόεδρε.

Σας ρωτώ γιατί προσωπικά αλλάζετε με τέτοια συχνότητα τους προέδρους του ΟΠΕΚΕΠΕ, όπως συνέβη και στην περίπτωση του κ. Σαλάτα, όταν πρόκειται για προέδρους οι οποίοι προσλαμβάνονται για να εξυγιάνουν τον ΟΠΕΚΕΠΕ.

Βεβαίως, έκτοτε έχει έρθει και η απόφαση συμπερίληψης του ΟΠΕΚΕΠΕ στην ΑΑΔΕ. Πώς νομίζετε ότι αυτό θα οδηγήσει στην εξυγίανσή του, τη στιγμή που όλα τα σχέδια που έχετε υλοποιήσει μέχρι τώρα, απέτυχαν παταγωδώς;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κοιτάξτε, για να συνεννοηθούμε, θα παρακαλέσω για την τήρηση των χρόνων. Οι ερωτήσεις είναι πάρα πολλές σήμερα και αντιλαμβάνεστε ότι αν διπλασιάζει ο καθένας τον χρόνο, δεν θα φτάσουμε ποτέ στο ζητούμενο.

**ΑΛΕΞΑΝΔΡΟΣ ΚΑΖΑΜΙΑΣ:** Ενάμισι λεπτό πήγα παραπάνω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ακριβώς διπλασιάσατε τον χρόνο, κύριε Καζαμία. Δύο λεπτά είχατε και πήρατε σχεδόν πέντε, τεσσεράμισι λεπτά.

Ο Υπουργός κ. Τσιάρας έχει τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Μπορούμε απλά να δικαιολογήσουμε τον κύριο συνάδελφο, γιατί είναι ένα ζέον θέμα και θέλω να τον ευχαριστήσω για την ευκαιρία που μου δίνει, με την κατάθεση της συγκεκριμένης ερώτησης, κυρία Πρόεδρε, μέσω της διαδικασίας του κοινοβουλευτικού ελέγχου, να δώσω κάποιες συγκεκριμένες απαντήσεις.

Πάμε, λοιπόν, να τα βάλουμε τα πράγματα σε μία σειρά. Είναι κάτι καινούργιο αυτό το οποίο συμβαίνει στον ΟΠΕΚΕΠΕ, κύριε συνάδελφε; Προφανώς και όχι. Διότι αν πρέπει να ξετυλίξει κανείς το κουβάρι, θα πρέπει να αναζητήσει πού βρίσκεται στην πραγματικότητα η προβληματική λειτουργία του ΟΠΕΚΕΠΕ. Είναι βέβαιο ότι θα συμφωνήσουμε στο ότι δεν κατάφερε ο ΟΠΕΚΕΠΕ να έχει το δικό του πληροφοριακό σύστημα. Δεν είχε καταφέρει να ολοκληρώσει η όποια πολιτική ηγεσία στο παρελθόν τους βοσκοτοπικούς χάρτες και δεν είχε καταφέρει λόγω της υποστελέχωσης του οργανισμού να εντατικοποιήσει τους ελέγχους. Προφανώς υπήρχαν πολλά κενά και θέλουμε να είμαστε πάρα πολύ προσεκτικοί, διότι η ίδια η δικαστική έρευνα είναι αυτή που θα αποδείξει αν, όντως, κάποιοι και με ποιον τρόπο βρήκαν τα κενά και τα εκμεταλλεύτηκαν, παίρνοντας ενδεχομένως χρήματα τα οποία δεν δικαιούνταν. Αυτό θα το δούμε μέχρι το τέλος.

Βρήκαν, λοιπόν, την ευκαιρία να έχουν μια τέτοια –εντός εισαγωγικών- «προσέγγιση» σε όλη αυτή τη διαδικασία. Έχουμε εικόνα από πότε ξεκινάει αυτό; Από το 2015, κύριε συνάδελφε, όταν ο ΟΠΕΚΕΠΕ υιοθετεί τη λεγόμενη τεχνική λύση. Τι είναι η τεχνική λύση, από τη στιγμή που δεν έχουμε βοσκοτοπικούς χάρτες; Υιοθετείται η πρακτική της δήλωσης των εικονικών βοσκοτοπίων, με αποτέλεσμα να υπάρχει η δυνατότητα να δηλώνονται βοσκοτόπια ανά την Ελλάδα χωρίς να έχουν καμία απολύτως σχέση και συνάφεια με τις κτηνοτροφικές εγκαταστάσεις.

Δεν έχει σταματήσει, όμως, εδώ όλη αυτή η διαδικασία, η οποία δημιούργησε -εντός εισαγωγικών- τα «κενά» του συστήματος, διότι δύο χρόνια μετά έρχεται πάλι μια υπουργική απόφαση η οποία δίνει τη δυνατότητα να δηλώνονται βοσκοτόπια χωρίς ζωικό κεφάλαιο και αυτό αυτομάτως να ανοίγει, αν θέλετε, μια κερκόπορτα η οποία με τη δική της σειρά βοηθάει ή αφήνει μια διαδικασία να εξελίσσεται χωρίς πραγματικά στοιχεία.

Ναι, από πέρυσι τον Σεπτέμβριο υλοποιούμε ένα σχέδιο δράσης για τον ΟΠΕΚΕΠΕ. Δεν έχει ολοκληρωθεί. Το σχέδιο δράσης -για να έχετε μια εικόνα, γιατί ενδεχομένως θα έπρεπε να γνωρίζει κανείς ποια είναι τα βήματα τα οποία υλοποιούμε- έχει ως εξής:

Κατ’ αρχάς γίνεται σε συμφωνία DIGI AGRI, με τη Διεύθυνση Γεωργίας και Αγροτικής Ανάπτυξης της Ευρωπαϊκής Επιτροπής. Δεύτερον, διαρκεί ένα χρόνο. Τρίτον, προβλέπει συγκεκριμένα βήματα. Τέταρτον, θα έρθει η στιγμή της αξιολόγησής του τον ερχόμενο Σεπτέμβριο. Κι όλα αυτά, ακριβώς για να κρατήσει ο ΟΠΕΚΕΠΕ ως οργανισμός την πιστοποίηση, αλλά βεβαίως και να γίνουν και τα απαραίτητα βήματα εκσυγχρονισμού και προσαρμογής του σε κάποια δεδομένα.

Πάμε λίγο παρακάτω. Η επιτήρηση στην οποία ετέθη ο ΟΠΕΚΕΠΕ από το Υπουργείο Αγροτικής Ανάπτυξης ήταν επιβεβλημένη, ακριβώς για να παρακολουθήσουμε βήμα-βήμα την υλοποίηση του σχεδίου δράσης. Αυτός ήταν ο λόγος. Το γεγονός ότι έρχεται όλη αυτή η εξέλιξη με την έρευνα της Ευρωπαϊκής Εισαγγελίας, την οποία ειρήσθω εν παρόδω προσωπικά έχω διευκολύνει σε βαθμό που ο καθένας θα μπορούσε να γνωρίζει μέσα από διαδικασίες, οι οποίες εξελίχθηκαν και να διαπιστώνει κάποια ζητήματα τα οποία αφορούν στο παρελθόν σε ένα συγκεκριμένο χρονικό διάστημα -φαντάζομαι ότι θα επεκταθεί αυτή η έρευνα, αλλά αυτό δεν έχει καμία σημασία- αποδεικνύει, προφανώς, ότι υπήρχαν πολλά κενά. Και τα κενά αυτά, εγώ είμαι ο πρώτος που θα σας πω ότι προφανώς λειτουργούσαν μέσα από συγκεκριμένες ενδείξεις, τις οποίες όλοι είχαμε καταγράψει, ειδικά μέσα από το πρόγραμμα «Άρτεμις» του Υπουργείου Αγροτικής Ανάπτυξης και Τροφίμων. Δεν γινόταν παραδείγματος χάριν να εμφανίζονται 13,3 εκατομμύρια δηλωθέντα ενήλικα θηλυκά πρόβατα το 2024 και να παραδίδουν μόλις τα 5,4 εκατομμύρια γάλα. Σας λέω ένα παράδειγμα! Ούτε από την άλλη πλευρά να έχουμε μόνο 2,8 εκατομμύρια αμνοερίφια που να έχουν οδηγηθεί σε σφαγή. Ακόμη και να υπολογίσουμε τη θνησιμότητα μπορεί να είναι 10% είναι αριθμοί και νούμερα που δεν συμπίπτουν με μια πραγματικότητα την οποία θα μπορούσαμε να υιοθετήσουμε.

Γι’ αυτό τον λόγο και έγιναν συγκεκριμένα βήματα από τότε, προκειμένου να αλλάξουμε αυτή την κακή ροή των πραγμάτων. Όχι μόνο με το σχέδιο δράσης, αλλά και με την ουσιαστική επαναφορά της αρμοδιότητας, μιας και ήταν περισσότερο από τέσσερα χρόνια σε μια ανενεργή κατάσταση, στην αρμοδιότητα των περιφερειών η ολοκλήρωση των διαχειριστικών σχεδίων βόσκησης. Επανήλθε η αρμοδιότητα στο Υπουργείο, ολοκληρώνονται τα τεύχη δημοπράτησης. Εντός του επόμενου χρονικού διαστήματος πρόκειται να συνάψουμε προγραμματική σύμβαση με την κοινωνία της πληροφορίας, προκειμένου να ολοκληρωθεί μία διαδικασία, η οποία για διαφορετικούς λόγους δεν είχε ολοκληρωθεί τα πολλά προηγούμενα χρόνια.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Τα υπόλοιπα στη δευτερολογία σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ολοκληρώνω αμέσως, κυρία Πρόεδρε.

Επιπλέον, έχουμε ανακοινώσει την πρόσληψη εκατό ατόμων σε συνεργασία με το Υπουργείο Απασχόλησης, προκειμένου να ενισχύσουμε το ελεγκτικό έργο του μηχανισμού. Πριν σας απαντήσω για τον κ. Σαλάτα -θα επανέλθω στη δευτερολογία, κυρία Πρόεδρε- θα σας πω μόνο κάτι το οποίο μπορεί απλά να είναι τροφή για σκέψη. Όταν άλλαξε το Διοικητικό Συμβούλιο του ΟΠΕΚΕΠΕ ένα από τα μέλη -ήταν πολλά μέλη που είχαν ένα συμβολισμό και ενδεχομένως, για πρώτη φορά ο ΟΠΕΚΕΠΕ έχει ένα διοικητικό συμβούλιο, το οποίο λειτουργεί έξω από τις λογικές ή τις επιλογές του παρελθόντος- που συμμετέχει στο διοικητικό συμβούλιο είναι η γενική διευθύντρια των πληροφοριακών συστημάτων της ΑΑΔΕ. Φαντάζομαι να καταλαβαίνετε ότι είχε γίνει και γινόταν μια σοβαρή προεργασία όλο το προηγούμενο χρονικό διάστημα, προκειμένου να οδηγήσουμε τον ΟΠΕΚΕΠΕ σε μία λύση, ώστε να είναι ένας οργανισμός που ανταποκρίνεται, στέκεται στο ύψος των περιστάσεων, λειτουργεί με διαφάνεια, διανέμει με απόλυτη δικαιοσύνη τους ευρωπαϊκούς πόρους.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Καζαμίας έχει τον λόγο για τρία λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υπουργέ, τεχνική λύση είναι να δηλώνετε ότι τα πρόβατα της Κρήτης βόσκουν στο Αγρίνιο ή ότι τα πρόβατα της Κρήτης βόσκουν στη δυτική Μακεδονία; Χθεσινή αποκάλυψη των Data Journalists εδώ δείχνει ότι ο κ. Βορίδης είχε υπογράψει τον Σεπτέμβριο του 2019 απόφαση εμπιστευτική με την οποία ενέκρινε αυτά τα τερτίπια. Επίσης, θέλω να σας πω ότι ο τρόπος με τον οποίο παρουσιάζετε την υπόθεση, τα σκάνδαλα του ΟΠΕΚΕΠΕ, είναι τέτοιος, ούτως ώστε να δίνει την ψευδή εντύπωση ότι πρόκειται για ένα μόνο ζήτημα, αυτό που ονομάσατε εσείς με αποστειρωμένο τρόπο «τεχνική λύση», το οποίο είναι σκάνδαλο. Το σκάνδαλο του ΟΠΕΚΕΠΕ περιλαμβάνει μία σειρά από παρατυπίες, απάτες, σοβαρές παρανομίες, όπως είναι το γεγονός ότι δηλώνονταν ΑΦΜ νεκρών ανθρώπων. Αυτά είπε ο κ. Σαλάτας σε συνέντευξή του πρόσφατα, ο οποίος γνωρίζει τι γίνεται μέσα στον οργανισμό. Περιλαμβάνει, βεβαίως, το θέμα των βοσκοτόπων που βρίσκονται πολύ μακριά από τον τόπο στον οποίο βρίσκονται τα πρόβατα που δηλώνονται. Το 2022 - 2023 έπεσε όλο το σύστημα και ο κ. Σαλάτας δήλωσε ότι, όταν έγινε αυτό, έγιναν -με τα δικά του λόγια- «μεγάλες κομπίνες». Ποιες είναι αυτές;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Είναι δώδεκα μήνες, από τον Σεπτέμβριο μέχρι τον επόμενο Σεπτέμβριο. Αυτό είπα ότι δεν γνωρίζετε.

**ΑΛΕΞΑΝΔΡΟΣ ΚΑΖΑΜΙΑΣ:** Είπατε, επίσης, ότι το σχέδιο δράσης που υιοθετήσαμε πριν από εννέα μήνες ακόμη λειτουργεί. Ήταν στο σχέδιο δράσης; Είναι δώδεκα μήνες, το είπατε. Ήταν το σχέδιο δράσης να κλείσει ο ΟΠΕΚΕΠΕ; Όχι, αλλά έγινε και έγινε προφανώς, επειδή δεν λειτουργεί το σχέδιο δράσης. Εξαπατάτε τον κόσμο όταν λέτε τέτοια πράγματα. Δίνετε την ψευδή εντύπωση ότι τα έχετε υπό έλεγχο, ενώ στην πραγματικότητα τίποτα δεν είναι υπό έλεγχο και ο μόνος έλεγχος που κάνετε είναι να συγκαλύπτετε τα σκάνδαλα και γι’ αυτό ήρθε η Ευρωπαία Εισαγγελέας και μίλησε για εκτεταμένη απάτη.

Θα πρέπει επίσης να μας πείτε αν ο κ. Σαλάτας αποπέμφθηκε με δική σας απόφαση, γιατί ο ίδιος λέει ότι αποπέμφθηκε με απόφαση από πιο ψηλά, από το Μαξίμου, από τον Πρωθυπουργό. Μπορείτε να μας το διευκρίνισε αυτό; Θα θέλαμε πολύ να ξέρουμε. Και πρέπει να σας πω ότι το διάστημα που έχουμε τώρα για την επίκαιρη ερώτηση είναι πολύ μικρό για να ρίξει φως στο βάθος της διαφθοράς στο οποίο εμπλέκεται η Κυβέρνησή σας, όσον αφορά τον ΟΠΕΚΕΠΕ. Πρόκειται για μία συστηματική διαφθορά, η οποία συνδυάζεται, βεβαίως, όπως είναι σε κάθε περίπτωση διαφθοράς, με συστηματική συγκάλυψη. Και από τη δική μας πλευρά έχουμε προτείνει να υπάρξει ολοκληρωμένη συζήτηση στην Επιτροπή Παραγωγής και Εμπορίου για τις αποφάσεις που πάρθηκαν τελευταία σχετικά με τον ΟΠΕΚΕΠΕ.

Και βεβαίως υποστηρίζουμε την πρόταση που έγινε και από άλλα κόμματα της Αντιπολίτευσης να τεθεί το όλο ζήτημα στην Επιτροπή Θεσμών και Διαφάνειας, διότι είναι πραγματικά ένα θέμα το οποίο ανησυχεί πάρα πολύ τους αγρότες, και από αυτό εξαρτάται αν θα λαμβάνουμε επιδοτήσεις από την Ευρωπαϊκή Ένωση μελλοντικά. Είναι ένα θέμα, επίσης, το οποίο, δυστυχώς, βρωμάει και δείχνει ότι η Κυβέρνησή σας δεν μαθαίνει και δεν καταλαβαίνει από τον τρόπο με τον οποίο έχουν ξεσπάσει σκάνδαλα στο παρελθόν. Επιμένετε να βρίσκεστε βουτηγμένοι σε αυτήν τη διαφθορά και να αποπροσανατολίζετε την κοινή γνώμη με απαντήσεις όπως αυτή που μας δώσατε.

Δεν είναι ικανοποιητικά όσα είπατε. Πρέπει να πάρετε πιο αυστηρά μέτρα για την προάσπιση της διαφάνειας, για την εξυγίανση του ΟΠΕΚΕΠΕ στη νέα θέση που βρίσκεται. Εμείς πιστεύουμε ότι πρέπει να αποκατασταθεί ο ΟΠΕΚΕΠΕ. Αυτό που κάνατε στην πραγματικότητα, η υπαγωγή του στην ΑΑΔΕ, γίνεται για να κρύψετε τα σκάνδαλα κάτω από το χαλί. Σε αυτό θα είμαστε ενάντιοι και περιμένουμε να πάρετε πιο αποφασιστικές πρωτοβουλίες, αν πραγματικά -γιατί αμφιβάλλουμε πολύ- αν πραγματικά θέλετε να εξυγιάνετε τον ΟΠΕΚΕΠΕ.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τρία λεπτά επίσης.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, στις 14 Ιουνίου του 2024, όταν ο Πρωθυπουργός μού ανέθεσε το χαρτοφυλάκιο του Υπουργού Αγροτικής Ανάπτυξης και Τροφίμων το έκανε με μια σαφή οδηγία στο πρόσωπό μου, να ξεκαθαρίσω το θέμα του ΟΠΕΚΕΠΕ. Και αν πιστεύει κανείς ότι αυτή ήταν μία εύκολη λύση, είμαι διατεθειμένος αυτήν τη συζήτηση να την κάνω για όση ώρα θέλετε και σε όποιον τόνο θέλετε.

Όμως πρέπει να καταλάβουμε το εξής: Αν, όντως, δεν αντιλαμβανόμαστε ότι η υπαγωγή, η ενσωμάτωση του ΟΠΕΚΕΠΕ στην ΑΑΔΕ είναι η πραγματική λύση για να μπορέσουμε να διασφαλίσουμε κάθε επίπεδο εσωτερικού και πραγματικού ελέγχου, τότε προφανώς κάνουμε μια συζήτηση απλά και μόνο για την εικόνα και όχι για την ουσία.

Ο ΟΠΕΚΕΠΕ προφανώς λειτουργούσε μέσα από πολλές παθογένειες. Είμαι ο πρώτος που το έχει παραδεχτεί δημοσίως. Μάλιστα αν θυμηθείτε και αυτά που είπα πέρυσι τον Οκτώβριο στην επιτροπή, που τα επικαλεστήκατε, φαντάζομαι ότι και εκεί θα επισημάνετε τα προβλήματα του ΟΠΕΚΕΠΕ στα οποία αναφέρθηκα. Το γεγονός, όμως, ότι από τότε υπάρχει ένα action plan το οποίο υλοποιείται σε συνεργασία με την Ευρωπαϊκή Επιτροπή, ότι έχω κάνει προσωπικές συναντήσεις με τον Ευρωπαίο Επίτροπο και τον γενικό διευθυντή της DG AGRI για τις παθογένειες και τα προβλήματα του ΟΠΕΚΕΠΕ, ότι συναντήθηκα προσωπικά με την Ευρωπαϊκή Εισαγγελία για τα προβλήματα του ΟΠΕΚΕΠΕ, ότι τοποθετήθηκε ένα διοικητικό συμβούλιο το οποίο είχε ως επικεφαλής έναν πρώην ανώτατο δικαστή, όλα αυτά δεν ήταν σημεία τα οποία έδειχναν ότι τα βήματα για την εξυγίανση του ΟΠΕΚΕΠΕ ήταν προς μία συγκεκριμένη κατεύθυνση; Αν όλα αυτά που σας είπα νωρίτερα, προφανώς δεν είναι ικανοποιητικά, είναι δικό σας θέμα, αλλά φαντάζομαι ότι υπάρχουν και πολίτες οι οποίοι μας κρίνουν.

**ΑΛΕΞΑΝΔΡΟΣ ΚΑΖΑΜΙΑΣ:** …(Δεν ακούστηκε)

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Όχι, είπατε νωρίτερα ότι δεν σας έπεισαν τα επιχειρήματά μου. Εγώ, λοιπόν, έρχομαι και σας παραθέτω συγκεκριμένα βήματα τα οποία έγιναν το τελευταίο χρονικό διάστημα. Το ότι αυτήν τη στιγμή υπάρχει μία δικαστική έρευνα από την Ευρωπαϊκή Εισαγγελία, σας διαβεβαιώνω ότι είναι μια εξέλιξη που όλοι θέλουμε να λήξει και να καταλήξει κάπου, για να μπορέσουμε να ξεκινήσουμε την επόμενη μέρα στον ΟΠΕΚΕΠΕ, με απόδοση ευθυνών όπου πρέπει, αλλά με διαφάνεια χωρίς να υπάρχει καμία απολύτως σκιά.

Ξέρετε, η συζήτηση αυτή μπορεί να έχει πάρα πολλές, θα έλεγα, κατευθύνσεις. Οφείλει, όμως, να δεχθεί κανείς και τη σημαντικότητα του ρόλου του ΟΠΕΚΕΠΕ και την επίδρασή του όχι μόνο στην ίδια την οικονομική πραγματικότητα, αλλά στην κοινωνική συνοχή της χώρας μας. Αυτό είναι κάτι το οποίο θα έπρεπε να είναι στην αντίληψη όλων μας με βάση το τι πρέπει να κάνουμε, μιας και μιλάμε για διαχρονικές παθογένειες και αδυναμίες -και αυτό μπορώ να σας το αποδείξω με κάθε τρόπο και με κάθε δυνατότητα-, αλλά βεβαίως και με πολύ δύσκολες λύσεις.

Από εκεί και πέρα, επειδή αναφερθήκατε στον κ. Σαλάτα, οφείλω να σας απαντήσω το εξής…

**ΑΛΕΞΑΝΔΡΟΣ ΚΑΖΑΜΙΑΣ:** Και στον κ. Βορίδη αναφέρθηκα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ο κ. Σαλάτας επελέγη από εμένα ως Πρόεδρος του ΟΠΕΚΕΠΕ ακριβώς γιατί ήθελα να σηματοδοτήσω θέτοντας ως επικεφαλής του οργανισμού έναν πρώην ανώτατο δικαστή τη διαφάνεια και την προσπάθεια κάθαρσης του ΟΠΕΚΕΠΕ. Και δεν σας κρύβω ότι με τον κ. Σαλάτα προσωπικά συνεργάστηκα όλο το προηγούμενο χρονικό διάστημα χωρίς να υπάρχει κανένα απολύτως πρόβλημα. Αυτό το μαρτυρούν οι αριθμοί, το μαρτυρά η πραγματικότητα, όλες οι πληρωμές έγιναν έγκαιρα, η δήλωσή του ΟΣΔΕ, ακόμη και τώρα, ανέβηκε δύο μήνες πριν την περσινή χρονιά. Υπήρχαν βήματα τα οποία έδειχναν ότι κάτι αλλάζει στον ΟΠΕΚΕΠΕ.

Η, αν θέλετε, ουσιαστικά παραίτηση -εντός εισαγωγικών- του κ. Σαλάτα οφειλόταν σε ένα και μόνο γεγονός: ότι εξέπεμψε ένα μήνυμα που είναι μακριά από τη θέση της Κυβέρνησης προς την Ευρωπαϊκή Εισαγγελία, διότι εμείς θέλουμε κάθαρση, θέλουμε να έρθουν όλα στο φως. Εγώ προσωπικά λέω για άλλη μία φορά ότι δεν έχω κάτι ούτε να κρύψω ούτε κάτι από το οποίο θα φοβηθώ. Το ζήτημα είναι να μπορέσει ο ΟΠΕΚΕΠΕ να συνεχίσει να επιτελεί τον ρόλο του μέσα από μία διαδικασία που υπαγορεύεται ουσιαστικά από την πραγματική ροή και την πραγματική αναφορά όλων των ευρωπαϊκών πόρων, οι οποίοι πρέπει να κατευθύνονται με απόλυτη διαφάνεια -το ξαναλέω-, με πλήρη δικαιοσύνη προς όλους τους Έλληνες πολίτες. Και νομίζω ότι σε αυτήν την προσπάθεια είναι χρέος όλων μας να συμβάλουμε.

Η επιλογή να είναι η ΑΑΔΕ μία ανεξάρτητη αρχή που τουλάχιστον διαθέτει και τα εχέγγυα υψηλού επιπέδου ελέγχων και του εσωτερικού ελέγχου, ενδεχομένως όσο κανένας άλλος φορέας οργανισμός ή αρχή στην πατρίδα μας, το έχει αποδείξει τα προηγούμενα χρόνια. Αυτό κατακρίνεται. Εγώ προσωπικά έχω μία εντελώς διαφορετική άποψη. Ο καθένας φυσικά από εμάς κρίνεται και από αυτό το οποίο επιλέγει, αλλά και από το ίδιο το αποτέλεσμα.

Είναι γεγονός ότι βρισκόμαστε σε ένα πολύ κρίσιμο σημείο για τον ΟΠΕΚΕΠΕ. Χρέος της Κυβέρνησης, της πολιτείας είναι να διασφαλίσει ουσιαστικά την ομαλή ροή των ευρωπαϊκών χρημάτων. Αυτή είναι η πρώτη προτεραιότητα. Χρέος μας, όμως, είναι να περάσουμε στην εποχή της διαφάνειας και της δικαιοσύνης.

Σας ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τον κ. Βορίδη;

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η ενδέκατη με αριθμό 967/26-5-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Μιλτιάδη Ζαμπάρα προς τον Υπουργό Υποδομών και Μεταφορών με θέμα: «Καθυστέρηση και τροποποίηση της χάραξης του οδικού άξονα σύνδεσης Αγρινίου - Ιόνιας Οδού».

Στην ερώτηση θα απαντήσει ο Υφυπουργός Υποδομών και Μεταφορών ο κ. Νικόλαος Ταχιάος.

Κύριε Ζαμπάρα, έχετε τον λόγο για δύο λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κυρία Πρόεδρε.

Κύριε Υπουργέ, θα ήθελα να φέρω στη σημερινή συζήτηση ένα ζήτημα που καίει την Αιτωλοακαρνανία εδώ και πάρα πολλά χρόνια. Παρά τις αλλεπάλληλες δεσμεύσεις -και ειδικά του Πρωθυπουργού- αυτό το έργο παραμένει στα χαρτιά. Αφορά την κάθετη σύνδεση του Αγρινίου με την Ιόνια Οδό.

Σύμφωνα, λοιπόν, με πρόσφατα δημοσιεύματα η πρόοδος των μελετών έχει ανασταλεί. Μάλιστα τα δημοσιεύματα αυτά μιλάνε για τροποποίηση της χάραξης.

Ανοίγω σημαντική παρένθεση: Το 2018 υπήρχε μία δωρεάν μελέτη του κ. Χρήστου Ράδου, μηχανικού, για να προχωρήσει το έργο, ένα έργο, ξαναλέω, ζωτικής σημασίας. Μαθαίνουμε σήμερα ότι αυτή η μελέτη, που είχε γίνει με μεγάλη επάρκεια τεχνικής κατάρτισης, αλλάζει. Επί της ουσίας αλλάζει η χάραξη. Αυτή η μελέτη είχε λάβει υπ’ όψιν της -πέρα από το γεγονός ότι ήταν δωρεά- ότι θα περνούσε από ένα οικόπεδο τετρακοσίων στρεμμάτων που θα έδινε η ΕΤΑΔ στον Δήμο Αγρινίου για ΒΙΟΠΑ και στον κόμβο Αγγελοκάστρου υπήρχε, ήδη, απαλλοτριωμένο τμήμα. Το υπόλοιπο μη απαλλοτριωμένο τμήμα ήταν χαμηλής αξίας γιατί ήταν βαλτώδης περιοχή. Άρα υπήρχε μία μελέτη. Και ερχόμαστε σήμερα να πάμε ακόμα περισσότερο σε καθυστερήσεις σε σχέση με την υλοποίηση αυτού του ζωτικού έργου.

Και ρωτώ ευθέως, κύριε Υπουργέ: Πώς είναι δυνατόν ένα τόσο σημαντικό έργο για την ενδοχώρα της Αιτωλοακαρνανίας και της δυτικής Ελλάδας, που έχει εξαγγελθεί πανηγυρικά από τον κ. Μητσοτάκη το 2019 και ξανά το 2023 προεκλογικά, να πηγαίνει επί της ουσίας τρία χρόνια πίσω, χωρίς εξηγήσεις και χωρίς καμία σαφή πρόβλεψη χρηματοδότησης.

Κύριε Υπουργέ, γνωρίζετε ότι εγώ είμαι ένας μάχιμος Βουλευτής και δεν έχω αφήσει μισό ζήτημα που αφορά τις υποδομές στον νομό μου που να μην το έχω σηκώσει και κοινοβουλευτικά και στην περιοχή της Αιτωλοακαρνανίας. Σας έχω θέσει ερωτήσεις και για τον δρόμο Πλατυγιάλι - Αγρίνιο - Καρπενήσι, θέμα το οποίο θα φέρουμε στην Ευρωβουλή, γιατί ήταν ευρωπαϊκός άξονας για να δούμε τι θα γίνει και με αυτή την περίπτωση.

Ένα υποσύνολο, αν θέλετε, αυτού του έργου -με την έννοια ότι όλα συνδέονται- είναι και αυτός ο δρόμος, η κάθετη σύνδεση του Αγρινίου με την Ιόνια Οδό. Μην πάμε στο κομμάτι Πλατυγιάλι - Αγρίνιο, γιατί εκεί χάνει η μάνα το παιδί και το παιδί τη μάνα από την άποψη κακοτεχνίας του δρόμου, επικινδυνότητας κ.λπ..

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Ζαμπάρα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Τελειώνω και ευχαριστώ, κυρία Πρόεδρε.

Άρα, λοιπόν, θέτω τρία υποερωτήματα, αλλά θα ήθελα μια σαφή απάντηση: Πώς διασφαλίζεται ότι η νέα χάραξη δεν θα έχει αρνητικές επιπτώσεις για το περιβάλλον και τις τοπικές κοινότητες; Γιατί κατ’ αρχάς πάμε σε νέα χάραξη. Ποιο είναι το επικαιροποιημένο χρονοδιάγραμμα, με βάση τη νέα χάραξη; Πότε θα ολοκληρωθούν οι μελέτες και πότε θα ξεκινήσει η έναρξη των εργασιών; Ποιο είναι το εκτιμώμενο κόστος μετά την τροποποίηση της νέας χάραξης και ποιο χρηματοδοτικό εργαλείο σκοπεύετε να χρησιμοποιήσετε;

Πραγματικά, κύριε Υπουργέ -κλείνω με αυτό, κυρία Πρόεδρε και ευχαριστώ- δεν έχουμε άλλη υπομονή ως Αιτωλοακαρνάνες. Ειλικρινά, έχει εξαντληθεί η υπομονή της τοπικής κοινωνίας.

Θέλω μια σαφή απάντηση σε σχέση με την εξέλιξη του έργου και θα την ήθελα από εσάς.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υφυπουργός κ. Νικόλαος Ταχιάος έχει τον λόγο για τα επόμενα τρία λεπτά.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κυρία Πρόεδρε.

Οφείλω να αναγνωρίσω ότι πραγματικά μία από τις μεγάλες παραλείψεις στην κατασκευή της Ιόνιας Οδού -ίσως η μόνη- ήταν η παράλειψη της κατασκευής του κάθετου άξονα του Αγρινίου -και αυτό γιατί χρειάζεται μια μεγάλη πορεία για να μπορέσει κανένας να βρει έξοδο στην Ιόνια Οδό- και αποτελεί μόνιμο αίτημα και των κατοίκων και των αρχών της περιοχής η κατασκευή της σχετικής οδού. Είναι το μόνιμο ζήτημα το οποίο μου τίθεται από τον περιφερειάρχη σε κάθε συνάντησή μας για τα θέματα της δυτικής Ελλάδας.

Η πραγματικότητα είναι αυτή, όπως την περιγράψατε, ότι το 2018 με δωρεά του κ. Ράδου υπήρξε μία αναγνωριστική μελέτη που έγινε αποδεκτή από τον Υπουργό κι η οποία αποτέλεσε τη βάση επόμενων μελετών, τις οποίες έκανε πάλι ο κ. Ράδος στο τμήμα αυτό το οποίο είχε προσδιορίσει ότι θα αποτελεί τη χάραξη με βάση την αναγνωριστική μελέτη. Δεν έχω στοιχεία για τα οικόπεδα ή για τα υπόλοιπα που αναφέρατε. Προφανώς εσείς έχετε μια γνώση του πεδίου. Δεν έχω τέτοια στοιχεία, αλλά τα στοιχεία τα οποία μου εδόθησαν μαρτυρούν ότι, όντως, όπως το είπατε και εσείς, η συγκεκριμένη χάραξη περνάει από μία βαλτώδη, ελώδη περιοχή και στη γεωτεχνική μελέτη διεφάνη ότι περνάει και από μια περιοχή κατολισθήσεων. Αυτό έφερε την ανάγκη τού να γίνουν συμπληρωματικές μελέτες στο πλαίσιο των ίδιων συμβάσεων με τις οποίες ο κ. Ράδος προχωρά. Γιατί μέσα στο αντικείμενό του είναι και η έκδοση μελέτης περιβαλλοντικών επιπτώσεων, για να μπορέσει να κλείσει το θέμα της δημοπράτησης του δρόμου.

Δεν έχω αυτή τη στιγμή χρονοδιάγραμμα. Αποδέχομαι ότι οι μελέτες αυτές ωριμάζουν πάρα πολύ αργά, όντως, και αυτή είναι η πραγματικότητα. Μπορώ να σας πω ότι είναι ένα από τα θέματα τα οποία αυτή τη στιγμή εξετάζουμε στο Υπουργείο και πρόθεσή μας είναι να βρούμε χρηματοδοτικό εργαλείο μόλις οριστικοποιηθεί η χάραξη και κατά συνέπεια και το οικονομικό αντικείμενο της σύμβασης, για να μπορέσουμε να εντάξουμε αυτή την οδό στον προγραμματισμό του Υπουργείου.

Αυτή είναι η υπόθεση της σύνδεσης του Αγρινίου, δεν έχω περισσότερα στοιχεία να συνεισφέρω. Δεν παύει να αποτελεί ένα έργο επί του οποίου η Υπηρεσία αυτή τη στιγμή εργάζεται για να μπορέσει να δώσει μια λύση.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ζαμπάρα, έχετε τον λόγο για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ.

Κύριε Υπουργέ, δεν παίρνω μία απάντηση συνεκτική και συγκεκριμένη. Δεν καταλαβαίνω δηλαδή ποιο είναι το χρονοδιάγραμμα σε σχέση με τη μελέτη. Καταλαβαίνω, όμως, ότι δεν υπάρχει αυτή τη στιγμή στον ορίζοντα κανένα χρηματοδοτικό εργαλείο που να εμπεριέχει αυτό το έργο και αυτό πραγματικά είναι θλιβερό, δηλαδή το να μην υπάρχει έστω μία στοχοθεσία έστω σε μεσομακροπρόθεσμο επίπεδο, σε σχέση με αυτό το πολύ σημαντικό έργο. Σκεφτείτε το τώρα, κάντε το εικόνα: φεύγεις από την Πάτρα να πας προς τα Γιάννενα και από μία πόλη εκατόν δέκα χιλιάδων κατοίκων όπως είναι το Αγρίνιο δεν περνάς καν απ’ έξω, δεν έχει σύνδεση μια πόλη εκατόν δέκα χιλιάδων!

Αυτό και σε σχέση με όλα τα αναπτυξιακά προτάγματα που οι δικοί σας Υπουργοί πολλές φορές με βερμπαλισμούς αναφέρουν μέσα στη Βουλή, αλλά και στο αναπτυξιακά συνέδρια της δυτικής Ελλάδας όταν έρχονται μουσαφίρηδες, δεν κολλάει, προσκρούει. Δεν μπορείς να μην έχεις τις βασικές προϋποθέσεις για την ανάπτυξη -οποιαδήποτε ανάπτυξη-, που είναι οι υποδομές σε έναν τόπο, να μην έχεις σαφή χρονοδιαγράμματα, να μην μπορείς να δώσεις μία σαφή απάντηση για το πότε θα ολοκληρωθεί μία μελέτη και με ποιον τρόπο σκέφτομαι ως Υπουργείο να χρηματοδοτήσω αυτό το έργο, έστω με έναν θολό τρόπο, όχι τόσο καθαρό εν πάση περιπτώσει, να έχω έναν σχεδιασμό ως Υπουργείο. Δεν το καταλαβαίνω και πραγματικά θεωρώ αδιανόητο το 2025, ενώ η πρώτη μελέτη δόθηκε, κατατέθηκε το 2018, επτά χρόνια πριν, -και από τα επτά χρόνια τα έξι κυβερνάτε εσείς!- να συμβαίνει αυτό στον μεγαλύτερο νομό σε έκταση της χώρας. Πραγματικά είναι και αυτό ένα σημείο εγκατάλειψης του νομού.

Θα μπορούσα να σας μιλάω για ώρες, κύριε Υπουργέ, αλλά θέλω να κλείσω, για να μου δώσετε μία πιο συγκεκριμένη απάντηση για την κατάντια -αυτή τη λέξη μόνο μπορώ να χρησιμοποιήσω- των δημόσιων υποδομών στην Αιτωλοακαρνανία. Και πού να πάμε; Να πάμε στο ορεινό δίκτυο, στην ορεινή Ναυπακτία που πραγματικά εκεί οι δρόμοι είναι από το 1950 - 1960 σε αυτή την κατάσταση όπως είναι και σήμερα; Να πάμε στην κατάσταση του δρόμου Αγρίνιο - Καρπενήσι όπου υπάρχουν πενήντα επτά εικονοστάσια; Αυτά είναι τα δικά μας Τέμπη για την περιοχή. Κύριε Υπουργέ, πενήντα επτά εικονοστάσια υπάρχουν στον δρόμο -και υπάρχουν πάρα πολλά δημοσιεύματα, για την αποκατάσταση της αλήθειας, να τα μετρήσετε, έχει γίνει και ρεπορτάζ που τα έχει μετρήσει- από το Αγρίνιο στο Καρπενήσι.

Άρα το ζήτημα των υποδομών είναι κυρίαρχο. Καμία αναπτυξιακή προοπτική δεν μπορεί να υπάρχει στον Νομό Αιτωλοακαρνανίας, εάν δεν λύσετε τα ζητήματα των σύγχρονων υποδομών. Ένα ασφαλές και σύγχρονο δίκτυο, κύριε Υπουργέ, δεν είναι πολυτέλεια για τον Νομό Αιτωλοακαρνανίας, είναι η ελάχιστη αυτονόητη υποχρέωση της πολιτείας και δεν είναι δυνατόν να περιμένουμε δεκαετίες για να υλοποιηθούν αυτά τα έργα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τα επόμενα τρία λεπτά.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, όπως είπατε είστε Βουλευτής του πεδίου και το έχω διαπιστώσει αυτό, γιατί έχετε τη γνώση της περιοχής σας, αλλά σας πληροφορώ ότι κι εγώ είμαι του πεδίου και επίσης το γραφείο μου είναι πάντοτε ανοικτό σε όλα τα αιτήματα τα οποία έρχονται να υποβληθούν από την τοπική αυτοδιοίκηση, από τον καθένα. Με την έννοια αυτή θέλω να σας πω ότι το να μιλάμε για τον δρόμο ο οποίος θα ενώσει το Αγρίνιο με την Ιόνια Οδό είναι εντελώς διαφορετικό από το να μιλάμε για έναν ορεινό δίαυλο που έχει άλλα χαρακτηριστικά και αποτελεί διαφορετικό πρόβλημα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Σαν παράδειγμα το είπα.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Καταλαβαίνω ότι το λέτε σαν παράδειγμα, αλλά αυτή τη στιγμή δεν μπορούμε να αρχίσουμε αυτού του είδους τις κουβέντες, γιατί ξέρετε πολύ καλά ότι πολύ πρόσφατα στην περιοχή της Αιτωλοακαρνανίας, στον Νομό Αιτωλοακαρνανίας εγκαινιάσαμε, παραδώσαμε τη γέφυρα στο Ευηνοχώρι, που ήταν μια καταστροφή η οποία ήρθε ξαφνικά από το πουθενά και στην οποία έπρεπε να ανταποκριθούμε. Και ανταποκριθήκαμε αμέσως. Το πρόβλημα είναι ότι τρέχουμε συνέχεια πίσω από μεγάλα έργα συντηρήσεων και πίσω από έκτακτες ανάγκες σε όλη την Ελλάδα, που με τη σειρά του σημαίνει ότι δεσμεύονται πολύ σημαντικές πιστώσεις για να προχωρήσουν αυτά τα έργα.

Επειδή θέλετε μια συγκεκριμένη απάντηση, θα μπορούσα να σας πω ότι, ξέρετε, σε έξι μήνες θα έχουμε μελέτη, σε οκτώ μήνες θα έχουμε μελέτη και να μην έχουμε σε οκτώ, θα μπορούσαμε να έχουμε σε εννιά ή σε δέκα. Δεν θέλω να δεσμευτώ. Και σας λέω ότι δεν θέλω να δεσμευτώ γιατί είναι προφανές ότι είναι πολύ εύκολο να εκτεθώ. Προτιμώ με την παρέμβασή σας να πέσω από πάνω στη μελέτη παρά να εκτεθώ για κάτι για το οποίο αυτή τη στιγμή δεν μπορώ να βάλω το χέρι μου στη φωτιά.

Θα σας πω, όμως, το εξής για τα χρηματοδοτικά εργαλεία. Ακούστε. Η Ελλάδα έχει περάσει από πάρα πολλά στάδια. Έχουμε περάσει από μία εποχή που το ΕΣΠΑ το οποίο αφορούσε στις μεταφορές και στις υποδομές ήταν πάρα πολύ γενναιόδωρο. Η εποχή αυτή παρήλθε. Δυστυχώς το ΕΣΠΑ σήμερα χρηματοδοτεί μόνο διευρωπαϊκούς διαδρόμους και είναι πάρα πολύ μειωμένο. Αυτή τη στιγμή δηλαδή το ΕΣΠΑ που κλείνει είχε ένα ύψος της τάξεως των 1,9 δισεκατομμυρίων, όταν στο παρελθόν ήταν διπλάσιο και τριπλάσιο και βέβαια μέσω αυτού κατασκευάστηκαν πολύ σημαντικά έργα στην Ελλάδα.

Κατά συνέπεια το μεγαλύτερο χρηματοδοτικό εργαλείο το οποίο έχουμε αυτή τη στιγμή μπροστά μας είναι το Πρόγραμμα Δημοσίων Επενδύσεων. Θα μπορούσα να συζητήσω ότι θα αναζητήσουμε πόρους στο ΕΠΑ 2026 - 2030, στο Εθνικό Πρόγραμμα Ανάπτυξης, δηλαδή στο ΠΔΕ, το οποίο, όμως, τώρα μόλις έχουμε αρχίσει να συζητάμε, τώρα έχουμε αρχίσει να ωριμάζουμε, τώρα έχουμε αρχίσει να βλέπουμε ποια έργα χωρούν, τώρα έχουμε αρχίσει να βλέπουμε ποια είναι τα υπόλοιπα από τα προηγούμενα έργα τα οποία χρηματοδοτούνται από το Πρόγραμμα Δημοσίων Επενδύσεων. Είναι μία εργασία, η οποία γίνεται και στην οποία, βέβαια, είναι σίγουρο ότι και η σύνδεση του Αγρινίου με την Ιονία Οδό είναι ένα από τα έργα τα οποία θα προσπαθήσουμε να χρηματοδοτήσουμε.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι μία μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Μακρυχωρίου Λάρισας.

Σας καλοσωρίζουμε στη Βουλή και καλό καλοκαίρι.

(Χειροκροτήματα από όλες τις πτέρυγες της Βουλής)

Επόμενη ερώτηση η έκτη με αριθμό 957/23-5-2025 επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Μιχαήλ Κατρίνη προς τον Υπουργό Κλιματικής Κρίσης και Πολιτικής Προστασίας με θέμα: «Η Ηλεία περιμένει ακόμα την υλοποίηση του σχεδίου ανασυγκρότησης».

Κύριε Κατρίνη, έχετε τα επόμενα δύο λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, είναι η τέταρτη επίκαιρη ερώτηση που καταθέτω για το συγκεκριμένο ζήτημα που απασχολεί και τους πυρόπληκτους αλλά και συνολικά τους κατοίκους της Ηλείας. Οφείλω να σας πω προκαταβολικά ότι ο προκάτοχός σας ο κ. Τριαντόπουλος, στις τρεις προηγούμενες ζωντανές ερωτήσεις που έγιναν στη Βουλή, είπε πάρα πολλά, αλλά δυστυχώς μέχρι σήμερα δεν έχει γίνει τίποτα, για ένα θέμα για το οποίο ο ίδιος ο Πρωθυπουργός τον Αύγουστο του 2021 εδώ στη Βουλή δεσμεύτηκε για σχέδιο ανασυγκρότησης. Τον Νοέμβριο του 2021 μέσα στο δημαρχείο της Αρχαίας Ολυμπίας μίλησε για σχέδιο ανασυγκρότησης της πυρόπληκτης περιοχής με επίκεντρο την Αρχαία Ολυμπία. Μετά περιμέναμε τη μελέτη της ΔιαΝΕΟσις, που παραδόθηκε δύο χρόνια πριν, τον Φλεβάρη του 2023. Μετά, σε όλες τις ερωτήσεις, είχαμε μια διαρκή μετάθεση των αποφάσεων.

Σε δύο μήνες συμπληρώνονται τέσσερα χρόνια από τις καταστροφικές πυρκαγιές στην Ηλεία με επίκεντρο την Αρχαία Ολυμπία. Σε δύο μήνες συμπληρώνονται τριάμισι χρόνια από τη δέσμευση του κ. Μητσοτάκη στην Αρχαία Ολυμπία ότι θα γίνει σχέδιο ανασυγκρότησης της περιοχής και μέχρι σήμερα δεν υπάρχει καμία δέσμευση για το αν θα γίνει σχέδιο ανασυγκρότησης, το χρονοδιάγραμμα υλοποίησης, τους πόρους χρηματοδότησης. Άρα είναι όλα πραγματικά στον αέρα.

Επιπροσθέτως, δεν έχουν αποζημιωθεί ακόμα και οι παραγωγοί για το φυτικό κεφάλαιο. Προσέξτε, κύριε Υπουργέ, τέσσερα χρόνια μετά τις καταστροφές δεν έχουν αποζημιωθεί εξ ολοκλήρου οι αγρότες για την απώλεια που είχαν στο φυτικό κεφάλαιο. Και δεν μιλάμε βέβαια για την απώλεια εισοδήματος που είχαν οι αγρότες, που δεν υπάρχει καμία πρόβλεψη.

Δύο λοιπόν συγκεκριμένα ερωτήματα και θέλω να σας παρακαλέσω, κύριε Υπουργέ, ειλικρινά να μη μου κάνετε απαρίθμηση των χρημάτων που δόθηκαν στην αρωγή ή για έργα υποδομών ή αυτά τα οποία έγιναν από το 2021. Τα έχουμε ακούσει δέκα φορές.

Θέλω να μου απαντήσετε συγκεκριμένα σε δύο ερωτήματα. Πρώτον, μπορείτε να μας ανακοινώσετε σήμερα συγκεκριμένο σχέδιο και χρονοδιάγραμμα υλοποίησης και πόρους χρηματοδότησης για το σχέδιο ανασυγκρότησης του Νομού Ηλείας, όπως το υποσχέθηκε ο κύριος Πρωθυπουργός; Και δεύτερον, πότε θα δοθούν οι αποζημιώσεις στους πληγέντες αγρότες στο 100%, οι οποίοι ακόμα περιμένουν τα πορίσματα του ΕΛΓΑ;

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει στην ερώτηση ο Υφυπουργός Κλιματικής Κρίσης και Πολιτικής Προστασίας κ. Κωνσταντίνος Κατσαφάδος. Έχετε τον λόγο, κύριε Υφυπουργέ.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κυρία Πρόεδρε.

Κύριε συνάδελφε, όταν θέλετε να σας απαντήσω μόνο για αυτά τα δύο ερωτήματα, νομίζω ότι θα περισσέψει αρκετός χρόνος. Παρ’ όλα αυτά όμως εγώ θα μπω στον πειρασμό, γιατί προφανώς δεν σας αρέσει ή είναι αρκετά ικανοποιημένος ο κόσμος στην Ηλεία, να μην πω όλα αυτά τα έργα τα οποία έχουν πραγματοποιηθεί μέχρι τώρα.

Νομίζω, όμως, ότι θα πρέπει να συμφωνήσουμε μεταξύ μας ότι ήταν σημαντικά έργα και ότι ήταν πολλά τα χρήματα, πάρα πολλά τα χρήματα τα οποία έχουν δοθεί στην Ηλεία μέχρι στιγμής για έργα αποκατάστασης μετά από τις φυσικές καταστροφές τις οποίες έχει υποστεί εκεί η περιοχή.

Και ναι είναι γεγονός, κύριε συνάδελφε και κυρίες και κύριοι, πως σε ότι έχει να κάνει με το σχέδιο ανασυγκρότησης, αυτή εδώ η Κυβέρνηση έχει αντιληφθεί ότι μια φυσική καταστροφή, όπου, δυστυχώς, πλέον είναι πολύ τακτικές οι περιπτώσεις των φυσικών καταστροφών -πλέον βιώνουμε την κλιματική κρίση, δεν βιώνουμε την κλιματική αλλαγή- και βλέπουμε ότι οι φυσικές καταστροφές γίνονται σε όλα τα μήκη και τα πλάτη του κόσμου. Άρα, δυστυχώς, και η πατρίδα μας έχει πέσει θύμα από διάφορες φυσικές καταστροφές ένεκα της κλιματικής κρίσης.

Εμείς όμως αναγνωρίζουμε ότι μια φυσική καταστροφή μπορεί να αποτελέσει -και οφείλουμε και πρέπει να την κάνουμε- ευκαιρία για την περιοχή η οποία έχει πληγεί και γι’ αυτόν τον λόγο έχουμε εκπονήσει διάφορα σχέδια ανασυγκρότησης, τόσο στην Ηλεία, όσο και στη βόρεια Εύβοια, όσο και στον Έβρο.

Σε ό,τι έχει να κάνει, κύριε συνάδελφε, με το σχέδιο ανασυγκρότησης της Ηλείας, γνωρίζετε ότι σε πρόσφατη, δική σας πάλι επίκαιρη ερώτηση, πριν από μερικούς μήνες, τον Νοέμβριο αν θυμάμαι καλά, είχε απαντήσει ο τότε αρμόδιος Υπουργός ότι περιμένουμε τις προτάσεις, τις εισηγήσεις από τους επτά δήμους της Περιφερειακής Ενότητας της Ηλείας, από το Επιμελητήριο και από την περιφέρεια, ούτως ώστε να προτεραιοποιηθούν κάποια έργα σε σχέση βέβαια και με τη μελέτη την οποία έχει εκπονήσει η ΔιαΝΕΟσις αναφορικά με το συγκεκριμένο σχέδιο ανασυγκρότησης στην περιοχή.

Πλέον έχουμε πάρει τα έργα. Είμαι στην ευχάριστη θέση να σας ανακοινώσω ότι έχουμε πάρει τα έργα από τους δήμους, την περιφέρεια και το επιμελητήριο, τα έχουμε προτεραιοποιήσει. Μάλιστα να σας ανακοινώσω ότι και την Πέμπτη που μας έρχεται θα συνεδριάσει η υποεπιτροπή της ΚΕΚΑ για συγκεκριμένο λόγο αναφορικά με την ανασυγκρότηση της Ηλείας, όπου πλέον με τα έργα τα οποία έχουμε προτεραιοποιήσει θα δούμε σε τι φάση ωρίμανσης βρίσκονται αυτά τα έργα και φυσικά θα προσπαθήσουμε με τους συμμετέχοντες στην υποεπιτροπή, όπου όπως πολύ καλά γνωρίζετε είναι σχεδόν το σύνολο των Γενικών Γραμματέων των Υπουργείων της Κυβέρνησης, ούτως ώστε να δούμε τα χρηματοδοτικά εργαλεία και τον τρόπο ένταξης των συγκεκριμένων έργων για να ξεκινήσουμε.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατρίνη, έχετε τον λόγο για τη δευτερολογία σας.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, φοβάμαι ότι είστε και αδιάβαστος αλλά δεν θέλω να πιστέψω ότι συνειδητά και εσείς ψεύδεστε και προσπαθείτε να παραπλανήσετε, όχι εμένα, αλλά τον Ηλειακό λαό. Γιατί το λέω αυτό; Και θα ξεκινήσω από αυτό. Επειδή επικαλεστήκατε την απάντηση του κ. Τριαντόπουλου στις 15 Νοεμβρίου 2024, ξέρετε τι μας είπε; Μας είπε, επτάμισι μήνες πριν, ακριβώς αυτό είπατε σήμερα. Διαβάζω από τα Πρακτικά, κυρία Πρόεδρε.

«Τώρα τα έργα έχουν προτεραιοποιηθεί και έχουμε προχωρήσει στο επόμενο στάδιο». Είναι ακριβώς όπως το είπατε. Το είπε ο κ. Τριαντόπουλος στις 15 Νοεμβρίου 2024 στη Βουλή. «Είναι στο στάδιο της αξιολόγησης και επιπέδου ωρίμανσης των έργων». Το λέει ο κ. Τριαντόπουλος στις 15 Νοεμβρίου 2024 στη Βουλή, το λέει ο κ. Κατσαφάδος στις 2 Ιουνίου 2025 στη Βουλή. Ακριβώς το ίδιο. Ποια είναι η διαφορά; Ότι έχουν περάσει έξι μήνες.

Δεύτερον, λέει ο κ. Τριαντόπουλος τότε –προσέξτε, σας το διαβάζω ακριβώς- «Τις επόμενες μέρες θα συνεδριάσει η επιτροπή στην Αμαλιάδα και θα ανακοινώσουμε τα έργα τα οποία έχουν προτεραιοποιηθεί». Αυτό εξίμισι μήνες πριν, και είναι ενδεικτικό της έλλειψης αξιοπιστίας που χαρακτηρίζει την Κυβέρνησή σας σε σχέση με αυτό το σχέδιο.

Οφείλω να είμαι ειλικρινής, το μικρότερο μερίδιο ευθύνης αφορά εσάς, αλλά μια και το αναφέρατε, πόσες φορές έχει συνεδριάσει η επιτροπή που συστάθηκε τον Φλεβάρη 2023 και λέει το ΦΕΚ μέσα ότι πρέπει να συνέρχεται κάθε τρεις μήνες; Πείτε μου. Αυτά τα δυόμισι χρόνια που υπάρχει η επιτροπή πόσες φορές έχει συνεδριάσει γι’ αυτό το έργο; Ενδεικτικό του ότι δεν ενδιαφέρεται η Κυβέρνηση για το σχέδιο ανασυγκρότησης της Ηλείας.

Δεν μου απαντήσατε. Εγώ έβαλα συγκεκριμένα ερωτήματα. Τι γίνεται με τις αποζημιώσεις των αγροτών; Ο κ. Τριαντόπουλος, πάλι τον Νοέμβριο 2024, λέει ότι περιμένουμε τις επόμενες ημέρες να έρθουν τα πορίσματα από τον ΕΛΓΑ. Έχουν περάσει εξίμισι μήνες. Δεν μου απαντήσατε. Ελπίζω στη δευτερολογία να μου πείτε. Για την απώλεια εισοδήματος τίποτα ο κ. Τριαντόπουλος, τίποτα εσείς.

Τώρα, πόσο αξιόπιστη μπορεί να είναι μια Κυβέρνηση, κύριε Υπουργέ, που τον Ιούνιο του 2022 λέει ότι περιμένει την έρευνα της ΔιαΝΕΟσις, τον Απρίλιο του 2024 λέει ότι περιμένει τις προτάσεις των δήμων, τον Νοέμβριο του 2024 λέει ότι περιμένει να ελέγξει το επίπεδο ωρίμανσης των έργων που έχουν προτείνει τελικά οι δήμοι, τον Ιούνιο του 2025 ξαναλέει ότι περιμένει να δει το επίπεδο ωρίμανσης των έργων που έχουν προτείνει οι δήμοι.

Και τέλος πάντων δεν μας απαντάτε εδώ συγκεκριμένα, να μας πείτε ότι αυτήν τη στιγμή, σήμερα και εν όψει της συνεδρίασης εμείς έχουμε αποφασίσει στο σχέδιο της ΔιαΝΕΟσις, που κοστολογείται 1,87 δισεκατομμύρια, θα εντάξουμε αυτά τα έργα που θα ξεκινήσουν τότε, θα υλοποιηθούν τότε και το κόστος υλοποίησης είναι συγκεκριμένο.

Γιατί και με τους πόρους -και τελειώνω με αυτό, κυρία Πρόεδρε- υπάρχει μια ευελιξία. Τον Ιούνιο του 2022 μιλάτε για Ταμείο Ανάκαμψης, ΕΣΠΑ και άλλους ευρωπαϊκούς πόρους, τον Απρίλιο του 2024 πάει το Ταμείο Ανάκαμψης, παραμένει το ΕΣΠΑ και διαρθρωτικά ταμεία της Ευρωπαϊκής Ένωσης, Πράσινο Ταμείο, τον Νοέμβριο του 2024 λέτε για ευρωπαϊκούς και εθνικούς πόρους γενικά, πάλι λίγο από ΕΣΠΑ, αλλά δεν λέτε κάτι συγκεκριμένο.

Και ρωτάω, πείτε μου εσείς σήμερα, ποιο θα είναι το εργαλείο χρηματοδότησης αυτών των έργων, που ως δια μαγείας και μετά την ερώτηση που κατέθεσα δεκαπέντε μέρες πριν, αποφασίζετε -καλό είναι αυτό, εγώ χαίρομαι- να συνεδριάσει και να μας ανακοινώσει πότε -και το ξαναλέω- και το ακριβές χρονοδιάγραμμα, ξεκινάνε τα έργα τότε, με χρονοδιάγραμμα υλοποίησης, τους πόρους χρηματοδότησης. Και νομίζω, κύριε Υπουργέ, ότι πρέπει να πείτε και κάτι για το πότε θα αποπληρωθούν τελικά και οι αποζημιώσεις στους πυρόπληκτους αγρότες. Σε δύο μήνες έχουμε τέσσερα χρόνια από την καταστροφή και έχουν πάρει μόνο το 50% της αποζημίωσης.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Κύριε συνάδελφε, επιστρέφω πίσω τώρα –καταλαβαίνετε- την έκφραση ότι ψευδόμαστε. Νομίζω ότι θα πρέπει να σας το επιστρέψω πίσω.

Αλλά έρχεστε με πάρα πολύ βαρύγδουπες εκφράσεις και μας κουνάτε το δάχτυλο και μας λέτε ότι κοιτάξτε να δείτε, κύριοι, πράγματα τα οποία έπρεπε να είχαν υλοποιηθεί εδώ και δεκαετίες, έργα τα οποία θα έπρεπε να είχαν γίνει εδώ και δεκαετίες, υποδομής, ανθεκτικότητας των έργων υποδομής τα οποία έχουμε απέναντι στην κλιματική κρίση, θα έπρεπε να τα κάνετε μέσα σε ένα, δύο και τρία χρόνια.

Εδώ μιλάμε για ένα ολιστικό πρόγραμμα, το οποίο απαιτεί πολύ σοβαρό σχεδιασμό και είναι ένα πρόγραμμα το οποίο εμπλέκει σχεδόν το σύνολο της Κυβέρνησης. Γυρνάτε και μας λέτε τι χρηματοδοτικά εργαλεία θα χρησιμοποιήσετε. Όλα, αυτή είναι η απάντηση, κύριε συνάδελφε, απέναντι σε ένα τέτοιο σημαντικό και ολιστικό σχέδιο. Ό,τι χρηματοδοτικό εργαλείο υπάρχει, κοινοτικό, ευρωπαϊκό και ελληνικό, θα προσπαθήσουμε να το εκμεταλλευτούμε, ούτως ώστε να βρούμε πηγές χρηματοδότησης για να μπορέσουμε να εντάξουμε, εφόσον ωριμάσουν, κάτω από συγκεκριμένες διαδικασίες τις οποίες τις γνωρίζετε, και φυσικά δεν περνάει από το χέρι μας, μια σειρά από έργα τα οποία θα βοηθήσουν την περιοχή. Και θα πρέπει να γνωρίζετε ότι είμαι ούτε δυόμιση μήνες στο συγκεκριμένο Υπουργείο.

**ΜΙΧΑΗΛ ΚΑΤΡΙΝΗΣ:** Το είπα.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ναι, το είπατε, αλλά, όπως πολύ σωστά είπατε, κάθε τρεις μήνες έχει οριστεί ότι θα γίνεται συνεδρίαση της υποεπιτροπής ΚΕΚΑ, και σε αυτό το χρονοδιάγραμμα βρισκόμαστε.

Τώρα σε ό,τι έχει να κάνει με τους αγρότες, το οποίο μας είπατε, εγώ θα μπορούσα να σας πω ότι το τι έχει κάνει η υπηρεσία και σε σχέση με τα σπίτια τα οποία χρειάζονταν επισκευή ή ανακατασκευή, και σε ό,τι έχει κάνει με τις επιχειρήσεις οι οποίες επιδοτήθηκαν, και σε ό,τι έχει να κάνει με ειδικά σχήματα, και σε ό,τι έχει να κάνει και με τους αγρότες και αγροτικές επιχειρήσεις. Ναι, όντως, έχετε ένα δίκιο, δεν έχουν αποζημιωθεί οι αγρότες σε ό,τι έχει να κάνει με το φυτικό τους κεφάλαιο.

Ανοίγω μια παρένθεση εδώ. Δεν έχουν πάρει, κύριε συνάδελφε, μόνο το 50% της επιδότησης. Η προκαταβολή την οποία πήραν, η οποία ξεπερνάει, αν μου επιτρέπετε, τα 12,5 εκατομμύρια ευρώ, οι αγρότες -μόνο οι αγρότες στην Ηλεία- ήτανε στο 50% της μέγιστης επιδότησης που μπορούσαν να πάρουν.

Ξέρετε λοιπόν ότι στην εκκαθάριση η οποία θα γίνει, για τη συντριπτική πλειοψηφία αυτών των αγροτών, θα φανεί ότι η προκαταβολή την οποία πήραν άγγιζε το 70% μέχρι το 80% της τελικής συνολικής επιχορήγησης την οποία θα πάρουν.

Παρ’ όλα αυτά όμως είναι ένα ζήτημα. Έρχομαι λοιπόν να σας ανακοινώσω πως σε ό,τι έχει να κάνει από την πλευρά μου από το Υπουργείο Κλιματικής Κρίσης και Πολιτικής Προστασίας, μετά από αλλεπάλληλες συσκέψεις οι οποίες έγιναν με τον ΕΛΓΑ και με την πολιτική ηγεσία του Υπουργείου Αγροτικής Ανάπτυξης και Τροφίμων, έχει ήδη προχωρήσει η συγκεκριμένη ΚΥΑ, η οποία πάρα πολύ σύντομα, άμεσα, τις προσεχείς μέρες, θα εκδοθεί και άμεσα θα έχουμε την τελική –άμεσα, πολύ άμεσα- αποζημίωση σε ό,τι έχει να κάνει, σας ξαναλέω, μόνο με το φυτικό κεφάλαιο. Γιατί σε ό,τι έχει να κάνει με τις αγροτικές επιχειρήσεις και με τους αγρότες οι οποίοι έχασαν μέσα από την πυρκαγιά κομμάτι του ενεργητικού τους κεφαλαίου, όλα αυτά έχουν αποζημιωθεί ή είναι σε φάση αποζημίωσης. Βρίσκονται όλοι οι φάκελοι στην αρμόδια ΔΟΥ και είναι προς πληρωμή.

Σε ό,τι έχει να κάνει όμως -για να καταλήξω- με την τελική αποζημίωση του φυτικού κεφαλαίου, δηλαδή την αποζημίωση των δέντρων, άμεσα όπως έχει πει και ο ΕΛΓΑ, γιατί έχει φτιάξει τις λίστες των αγροτών οι οποίοι δικαιούνται την αποζημίωση, άμεσα θα έρθει η πληρωμή τους.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Η επόμενη ερώτηση είναι η τέταρτη με αριθμό 973/26-5-2025 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου Χαρίτση προς τον Υπουργό Εξωτερικών με θέμα: «Εκκωφαντική σιωπή και απραξία της Ελλάδας ως μη μόνιμου μέλους του Συμβουλίου Ασφαλείας του ΟΗΕ για τη γενοκτονία στην Παλαιστίνη».

Στην ερώτηση θα απαντήσει ο Υπουργός Εξωτερικών κ. Γεραπετρίτης.

Κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κυρία Πρόεδρε.

Κύριε Υπουργέ, την 1η Ιανουαρίου της τρέχουσας χρονιάς του 2025 η χώρα μας ανέλαβε καθήκοντα ως μη μόνιμο μέλος του Συμβουλίου Ασφαλείας του Οργανισμού Ηνωμένων Εθνών.

Ελάχιστες ημέρες νωρίτερα, συγκεκριμένα στις 30 Δεκεμβρίου του 2024, εσείς ως Υπουργός Εξωτερικών είχατε δώσει μια συνέντευξη στο Αθηναϊκό Πρακτορείο Ειδήσεων, στην οποία ορίσατε ως στόχο η Ελλάδα να λειτουργήσει ως γέφυρα μεταξύ βορρά και νότου, ανατολής και δύσης και ως σταθεροποιητικός παράγοντας, είπατε σε αυτήν την συνέντευξη. Κάνατε μάλιστα αναφορές, κάνατε λόγο για την κατάσταση στη Συρία και για τον πόλεμο στην Ουκρανία.

Δεν είπατε όμως τίποτα, δεν κάνατε την παραμικρή αναφορά στο ζήτημα της Παλαιστίνης, στη γενοκτονία η οποία συντελείται σήμερα στη Λωρίδα της Γάζας. Και αποδεικνύεται τώρα ότι αυτή η αποσιώπηση δεν ήταν τυχαία, δεν το ξεχάσατε, δεν ήταν απλώς και μόνο μια παράλειψη. Ήταν μια πολιτική επιλογή της Κυβέρνησης. Η σιωπή σας ήταν η πολιτική αποδοχή της πολιτικής Νετανιάχου στην Παλαιστίνη, μια σιωπή ενδεικτική για το ποια θα ήθελε η Κυβέρνηση να είναι η θέση της χώρας μας και στο Συμβούλιο Ασφαλείας του ΟΗΕ τους επόμενους μήνες. Και η σιωπή αυτή εξελίχθηκε και σήμερα συνιστά συνενοχή, κύριε Υπουργέ, στο έγκλημα το οποίο διαπράττεται στην Παλαιστίνη.

Παρά τις προσπάθειες να διασκεδάσει τις εντυπώσεις τις τελευταίες ημέρες η Κυβέρνηση για τη στάση της στο παλαιστινιακό, η στάση αυτή είναι απαράδεκτη.

Είναι απαράδεκτη, κύριε Υπουργέ, και το λέω ακούγοντας τον Πρωθυπουργό, τον κ. Μητσοτάκη, πριν από λίγες ημέρες σε μια συνέντευξή του να διαβεβαιώνει ότι είναι εντελώς αστήρικτη η κατηγορία ότι σιωπά η Κυβέρνηση για τα όσα συμβαίνουν στη Γάζα. Γνωρίζετε, όμως, πολύ καλά -και εσείς προσωπικά το γνωρίζετε καλύτερα απ’ όλους κύριε Υπουργέ- ότι η εξωτερική πολιτική δεν διεξάγεται με συνεντεύξεις εσωτερικής κατανάλωσης. Η εξωτερική πολιτική διεξάγεται στα διεθνή φόρα, στους διεθνείς οργανισμούς, σε επίσημες δηλώσεις. Δεν γίνεται, λοιπόν, μία Κυβέρνηση η οποία απέχει από κρίσιμες ψηφοφορίες στη Γενική Συνέλευση του ΟΗΕ, όπως αυτή της 19ης Δεκεμβρίου του 2024 αναφορικά με την καταδίκη του Ισραήλ ως κατοχικής δύναμης στα παλαιστινιακά εδάφη, την ίδια στιγμή αυτή η Κυβέρνηση να μας λέει ότι δεν σιωπά για το έγκλημα το οποίο συντελείται. Εκατόν τριάντα επτά χώρες ψήφισαν το συγκεκριμένο ψήφισμα και η Ελλάδα απείχε. Αυτή η αποχή ισοδυναμεί με αποδοχή. Ισοδυναμεί με στήριξη της παραβίασης του διεθνούς δικαίου.

Τότε, μαζί με την αρμόδια για τα ζητήματα εξωτερικής πολιτικής τομεάρχη μας, τη Σία Αναγνωστοπούλου, είχαμε καταθέσει μια ερώτηση προς εσάς, στην οποία, δυστυχώς, δεν απαντήσατε ποτέ. Πέντε μήνες μετά από την ανάληψη του ρόλου στο Συμβούλιο Ασφαλείας του Οργανισμού Ηνωμένων Εθνών, σας ερωτώ κύριε Υπουργέ, ποιες είναι οι πρωτοβουλίες που έχει αναλάβει η Ελληνική Κυβέρνηση σε σχέση με το έγκλημα το οποίο διαπράττεται στην Παλαιστίνη, σε σχέση με τα εγκλήματα πολέμου του Ισραήλ και σε σχέση με τα εγκλήματα κατά της ανθρωπότητας;

Αυτό δεν είναι κάτι το οποίο το λέω εγώ. Νομίζω ότι γνωρίζετε πάρα πολύ καλά και ως νομικός και ως ακαδημαϊκός -το γνωρίζετε και καλύτερα από εμένα- τι προβλέπει το καταστατικό της Ρώμης για το Διεθνές Ποινικό Δικαστήριο. Γνωρίζετε τις Συμβάσεις της Γενεύης. Γνωρίζετε, επίσης, την ύπαρξη διεθνούς εντάλματος σύλληψης σε βάρος του Νετανιάχου, τον οποίο έσπευσε ο κ. Μητσοτάκης να τον επισκεφθεί στο Ισραήλ εν μέσω αυτής της γενοκτονίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

**ΠΡΟΕΔΡΕΥΟΥΣΑ (Όλγα Γεροβασίλη):** Θυμίζω τον χρόνο εγώ, βέβαια.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ναι, θα ήθελα την ανοχή σας, κυρία Πρόεδρε, για ένα λεπτό.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, συντομεύετε όσο είναι δυνατόν.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σας ευχαριστώ.

Έσπευσε, λοιπόν, να τον επισκεφθεί και αναρωτιέμαι: Γιατί δεν τον προσκάλεσε και στην Ελλάδα; Μήπως εάν τον προσκαλούσε στην Ελλάδα θα έπρεπε να εκτελεστεί αυτό το ένταλμα σύλληψης και να συλληφθεί ο κ. Νετανιάχου;

Διάβασα με προσοχή και τη δήλωση της Μόνιμης Αντιπροσωπείας της Ελλάδας στο Συμβούλιο Ασφαλείας του Οργανισμού Ηνωμένων Εθνών στις 28 Μαΐου, κύριε Υπουργέ, όπου λέει ότι η παρεμπόδιση της ανθρωπιστικής βοήθειας από τη μεριά του Ισραήλ είναι απαράδεκτη. Δεν είναι απλώς και μόνο απαράδεκτη, κύριε Υπουργέ, είναι ένα έγκλημα κατά της ανθρωπότητας και πρέπει να πούμε τα πράγματα με το όνομά τους.

Σας ερωτώ, λοιπόν, σε ποιες ενέργειες θα προβείτε από εδώ και πέρα, έτσι ώστε, ως μη μόνιμο μέλος του Συμβουλίου Ασφαλείας του ΟΗΕ, να αγωνιστείτε για την άμεση κατάπαυση του πυρός, για την παροχή ανθρωπιστικής βοήθειας στον χειμαζόμενο παλαιστινιακό λαό, για την επιβολή κυρώσεων στην Κυβέρνηση του Ισραήλ που σήμερα διαπράττει γενοκτονία;

Και θα κλείσω με το εξής, κυρία Πρόεδρε, επειδή και οι λέξεις έχουν τη σημασία τους -και όπως έλεγε ο Μανόλης Αναγνωστάκης: «Σαν πρόκες πρέπει να καρφώνονται οι λέξεις»-: Πείτε τα πράγματα επιτέλους με το όνομά τους, κύριε Υπουργέ! Αυτό που συμβαίνει σήμερα στην Παλαιστίνη δεν είναι πόλεμος, δεν είναι εχθροπραξία, δεν είναι απλώς και μόνο μια ανθρωπιστική καταστροφή. Είναι μία γενοκτονία. Να λέμε τα πράγματα με το όνομά τους!

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κυρία Πρόεδρε.

Ευχαριστώ τον Πρόεδρο της Νέας Αριστεράς που μου δίνει την ευκαιρία να τοποθετηθώ για ένα ζήτημα στο οποίο η Ελληνική Κυβέρνηση έχει πολλά να πει. Αντιλαμβάνομαι, κύριε Πρόεδρε, ότι σήμερα ήρθατε με διάθεση να εκφράσετε ένα πολιτικό μανιφέστο του κόμματός σας σε σχέση με τη Γάζα. Θα μπορούσατε, όμως, να έχετε ενημερωθεί…

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Μανιφέστο ολόκληρου του πλανήτη είναι! Δεν είναι κομματικό.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα μου επιτρέψετε, κύριε Πρόεδρε; Δεν διέκοψα, αν μου επιτρέπετε.

Και γι’ αυτόν τον λόγο αναρωτιέμαι εάν η ερώτησή σας πράγματι αφορά το Υπουργείο Εξωτερικών και την Ελληνική Κυβέρνηση ή απλώς εάν είναι ένα ζήτημα για να σας δώσει βήμα να τοποθετηθείτε. Διότι τα περί εκκωφαντικής σιωπής είναι πράγματι ανήκουστα όταν αφορούν την Ελληνική Κυβέρνηση, κύριε Πρόεδρε. Και αναρωτιέμαι ποιος είναι πραγματικά εκείνος που σας συμβούλεψε να καταθέσετε την ερώτηση αυτή.

Θα σας πω, λοιπόν, πολύ συγκεκριμένα τι έχει κάνει η Ελληνική Κυβέρνηση και εγώ προσωπικά. Και φαντάζομαι ότι δεν αμφισβητείτε, κύριε Πρόεδρε, την προσωπική μου στάση στο ζήτημα που έχει να κάνει με το παλαιστινιακό.

Και καταμετρώ, για να είμαι σαφής: Η Ελλάδα ήταν η πρώτη χώρα η οποία τοποθετήθηκε για το παλαιστινιακό, στις 9 Οκτωβρίου του 2023 στο Ομάν και καταθέσαμε ένα σχέδιο πέντε σημείων το οποίο ακόμη και σήμερα αποτελεί τη βάση της διεθνούς πολιτικής σε ό,τι αφορά το παλαιστινιακό. Μιλήσαμε για δύο κράτη, για ανεμπόδιστη ανθρωπιστική βοήθεια, για προστασία των αμάχων.

Στη συνέχεια, η Ελλάδα ήταν μεταξύ των χωρών -και υπήρξαν πολλές χώρες οι οποίες στάθηκαν απέναντι- οι οποίες στο πλαίσιο ακριβώς της απρόσκοπτης βοήθειας στήριξαν τον Διεθνή Οργανισμό για την Παροχή Ανθρωπιστικής Βοήθειας στην Παλαιστίνη, την UNRWA, όταν πολλές ευρωπαϊκές και άλλες δυτικές χώρες ήταν απέναντι. Τη στηρίξαμε έμπρακτα!

Η Ελλάδα ανέλαβε την πρωτοβουλία στο Συμβούλιο της Ευρωπαϊκής Ένωσης να καταθέσει συγκεκριμένες προτάσεις. Δική μου πρόταση στο Συμβούλιο Εξωτερικών Υποθέσεων ήταν να δημιουργηθεί μία διαρκής επιτροπή μεταξύ Υπουργών Εξωτερικών της Ευρωπαϊκής Ένωσης και του αραβικού κόσμου για το παλαιστινιακό, για να προωθήσει τα θέματα ανθρωπιστικής βοήθειας και λύσης δύο κρατών. Δική μου πρωτοβουλία ήταν να κατατεθεί συγκεκριμένη πρόταση για την παροχή τεχνογνωσίας στην παλαιστινιακή αρχή.

Η Ελλάδα ήταν μεταξύ των χωρών εκείνων -υπήρξαν απέναντι πολλές χώρες, όπως γνωρίζετε, κύριε Πρόεδρε- που στηρίξαμε την παλαιστινιακή αρχή όταν δεχόταν τεράστιες επιθέσεις σε ό,τι αφορά την ακεραιότητά της, διότι θεωρούμε ότι εκφράζει τους Παλαιστινίους οι οποίοι πράγματι υποφέρουν από αυτή την κατάσταση επειδή ακριβώς θεωρούμε ότι πρέπει να υπάρχει θεσμικός συνομιλητής ο οποίος να διακρίνεται από την Χαμάς. Δόθηκαν 1,6 δισεκατομμύρια με πρωτοβουλία κρατών, μεταξύ των οποίων και η Ελλάδα, στην παλαιστινιακή αρχή.

Και επειδή μου είπατε για συγκεκριμένα πράγματα, ήταν πρωτοβουλία της Ελληνικής Κυβέρνησης και δική μου προσωπικά να αναλάβουν κράτη-μέλη της Ευρωπαϊκής Ένωσης να περιθάλψουν τραυματισμένα παιδιά από τη Γάζα. Η Ελλάδα έχει ήδη νοσηλεύσει παιδιά από τη Γάζα στα νοσοκομεία -και ήταν ένα πάρα πολύ δύσκολο εγχείρημα, κύριε Πρόεδρε- και η Βουλή των Ελλήνων έχει αποφασίσει να υποδεχθεί ακόμη δέκα παιδιά τραυματισμένα.

Η Ελλάδα ήταν εκείνη η οποία παρείχε συγκεκριμένη βοήθεια στην UNRWA, στην UNICEF, σε όλους τους παλαιστινιακούς θυλάκους, έτσι ώστε να μπορέσει να υπάρξει ανθρωπιστική βοήθεια. Όλα αυτά πρακτικά και εφαρμοσμένα. Δεν σας λέω για θεωρίες, κύριε Πρόεδρε. Σας μιλώ πολύ συγκεκριμένα.

Κι επειδή είπατε περί εκκωφαντικής σιωπής, πού είναι η εκκωφαντική σιωπή, κύριε Πρόεδρε; Είναι εκκωφαντική σιωπή το ότι η Ελλάδα ανέλαβε την πρωτοβουλία στο πλαίσιο του Συμβουλίου Ασφαλείας του Οργανισμού Ηνωμένων Εθνών και συγκέντρωσε τη μεγαλύτερη πλειοψηφία κρατών που έχει υπάρξει στο ζήτημα αυτό για κοινή δήλωση. Είχα την τιμή -και όταν λέω τιμή το εννοώ συνειδησιακά- να έχω την πρωτοβουλία και να εκφωνήσω την κοινή δήλωση ογδόντα κρατών στις 13 Μαΐου στη Νέα Υόρκη, η οποία αφορούσε την προστασία των αμάχων και μάλιστα στη Γάζα.

Θέλω να μου πείτε, κύριε Πρόεδρε, εάν διαφωνείτε με τη δήλωση αυτή, που είναι πρωτοβουλία της Ελληνικής Κυβέρνησης την οποία συνυπέγραψαν ογδόντα χώρες και την εκφώνησε ο Έλληνας Υπουργός Εξωτερικών στη Νέα Υόρκη, στην έδρα του Οργανισμού Ηνωμένων Εθνών. Και στη συνέχεια, με πρωτοβουλία της Ελληνικής Προεδρίας, στις 28 Μαΐου, έγινε ειδική συζήτηση που ακριβώς ετέθησαν τα ζητήματα της απρόσκοπτης ροής ανθρωπιστικής βοήθειας.

Κύριε Πρόεδρε, αντιλαμβάνομαι την ανάγκη να θέτουμε τα ζητήματα και με βάση ένα ιδεολογικό πρόσημο. Όμως, άλλο είναι το ζήτημα της ιδεολογίας και άλλο το ζήτημα των πραγματικών δεδομένων, ιδιαίτερα όταν αυτά αφορούν ευαίσθητες χορδές και αφορούν ευάλωτους ανθρώπους.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χαρίτση, έχετε τα επόμενα τρία λεπτά.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κυρία Πρόεδρε.

Αν και θα μπορούσα να πω πάρα πολλά, θα προσπαθήσω όσο μπορώ να κρατήσω τον χρόνο.

Κατ’ αρχάς, κύριε Υπουργέ, επιτρέψτε μου, νομίζω ότι έχω το αναφαίρετο δικαίωμα ως Βουλευτής και Πρόεδρος Κοινοβουλευτικής Ομάδας να έχω την άποψή μου και να καταθέτω επίκαιρες ερωτήσεις όταν εγώ το κρίνω και για τα θέματα τα οποία εγώ κρίνω. Δεν χρειάζονται συμβουλές από κανέναν. Κι εδώ μιλάμε για ένα θέμα το οποίο αυτή τη στιγμή απασχολεί ολόκληρο τον πλανήτη. Δεν είναι ζήτημα, λοιπόν, κομματικού μανιφέστου. Έχουμε μπροστά μας μια τραγωδία.

Και σας άκουσα πριν από λίγο να λέτε ότι αυτοί οι άνθρωποι -στους Παλαιστινίους αναφερόσασταν- υποφέρουν από αυτή την κατάσταση. Τι είναι αυτή η κατάσταση; Πείτε μας τι είναι αυτή η κατάσταση. Γιατί δεν λέτε τα πράγματα με το όνομά τους; Γιατί δεν λέτε ότι αυτή η κατάσταση είναι μια γενοκτονία η οποία συντελείται και έχει κάποιον ο οποίος είναι ο θύτης αυτής της ιστορίας και είναι η Κυβέρνηση του Ισραήλ;

Γιατί δεν μπορείτε να το πείτε αυτό; Είστε ο Υπουργός Εξωτερικών μιας χώρας της Ελλάδας, η οποία, κύριε Υπουργέ, πάντα στεκόταν στην σωστή πλευρά της ιστορίας, στεκόταν πάντα με το δίκιο, στεκόταν πάντα με τον ανθρωπισμό, στεκόταν πάντα με το Διεθνές Δίκαιο, υπερασπιζόταν τους λαούς απέναντι σε τέτοιες καταστάσεις, σε τέτοιες επιθέσεις, σε τέτοιες απειλές. Πρέπει να πείτε τα πράγματα με το όνομά τους.

Εφόσον όμως, μου είπατε να μιλήσουμε συγκεκριμένα, ας μιλήσουμε συγκεκριμένα: Στις 2 Μαρτίου ξεκινάει ο πλήρης αποκλεισμός της Λωρίδας της Γάζας από το Ισραήλ. Στις 30 Μαρτίου, τον ίδιο μήνα, ο κ. Μητσοτάκης επιλέγει να συναντηθεί με αυτόν που έδωσε την εντολή γι’ αυτόν τον αποκλεισμό, με τον Μπέντζαμιν Νετανιάχου, με αυτόν για τον οποίο αυτή τη στιγμή έχει εκδοθεί ένταλμα σύλληψης από το Διεθνές Ποινικό Δικαστήριο. Αυτό περνάει κάθε όριο ηθικής, κύριε Υπουργέ.

Πάμε να δούμε και άλλες συγκεκριμένες πρωτοβουλίες. Είκοσι τέσσερις χώρες κάλεσαν το Ισραήλ να επιτρέψει την πλήρη και άμεση επανέναρξη ανθρωπιστικής βοήθειας. Πού ήταν η Ελλάδα; Γιατί δεν ήταν σε αυτές τις είκοσι τέσσερις χώρες; Χώρες της Ευρωπαϊκής Ένωσης διατύπωσαν την πρόθεση να επανεξεταστεί η Συμφωνία Σύνδεσης Ευρωπαϊκής Ένωσης-Ισραήλ. Γιατί δεν ήταν η Ελλάδα μέσα σε αυτές τις χώρες που ζήτησαν να επανεξεταστεί η Συμφωνία με το Ισραήλ;

Επτά χώρες από κοινού ζήτησαν τον τερματισμό των στρατιωτικών συγκρούσεων και άρση του αποκλεισμού της Γάζας. Γιατί δεν είναι η Ελλάδα μέσα σε αυτές τις επτά χώρες, οι οποίες ζήτησαν την άρση του αποκλεισμού και τον τερματισμό των στρατιωτικών συγκρούσεων;

Εγώ δεν σας ζητάω -δεν το περίμενα από εσάς αυτό, βεβαίως- να λάβετε πρωτοβουλίες όπως παίρνει ο Πέδρο Σάντσεθ για παράδειγμα, ο Πρωθυπουργός της Ισπανίας και σε σχέση με το ζήτημα των κυρώσεων και σε σχέση με το ζήτημα της ανθρωπιστικής βοήθειας.

Όμως -και αυτό κατά τη γνώμη μου είναι και το πιο σημαντικό- υπάρχει ένα ζήτημα, στο οποίο πρέπει να απαντήσετε ευθέως αν θα πάρετε πρωτοβουλία. Αναφέρομαι στο ζήτημα της αναγνώρισης του παλαιστινιακού κράτους. Δεν είναι απλώς και μόνο ένα συμβολικό ζήτημα, είναι ένα ζήτημα ουσίας, είναι ένα ζήτημα, το οποίο ανοίγει τον δρόμο για να υπάρξει επιτέλους λύση στο παλαιστινιακό ζήτημα. Σε αυτό το ζήτημα θα αναλάβετε την πρωτοβουλία;

Υπάρχει -σας υπενθυμίζω- ομόφωνη απόφαση της Βουλής των Ελλήνων από τον Δεκέμβριο του 2015. Από τον Δεκέμβρη του 2015! Τότε το κόμμα σας, η Νέα Δημοκρατία, είχε ψηφίσει αυτήν την απόφαση. Θα την εφαρμόσετε αυτήν την απόφαση; Θα την υλοποιήσετε αυτήν την απόφαση; Θα προχωρήσετε σε αναγνώριση του παλαιστινιακού κράτους;

Κύριε Υπουργέ, σε αυτές τις συνθήκες, εδώ που βρισκόμαστε, το να μιλάτε για κομματικές τοποθετήσεις, το να μιλάτε για κομματικά μανιφέστα, δείχνει ότι είτε δεν έχετε αντιληφθεί το πού βρισκόμαστε είτε ότι προσπαθείτε ακόμη και σε αυτό το ζήτημα, σε αυτό το τεράστιο ζήτημα που απασχολεί ολόκληρη την ανθρωπότητα, να διαστρεβλώσετε την πραγματικότητα. Εδώ, μπροστά μας, έχουμε ιστορικές εξελίξεις και η ευθύνη η δική σας που εκπροσωπείτε έναν ολόκληρο λαό, μια ολόκληρη χώρα με την ιστορία της, με τον πολιτισμό της, είναι ευθύνη κολοσσιαία. Κολοσσιαία, κύριε Υπουργέ!

Θα κλείσω με το εξής, γιατί νιώθω ότι έχω και την ευθύνη να το κάνω: Πριν από τρεις, τέσσερις ημέρες, στις 28 Μαΐου, έλαβα μία επιστολή. Έγινα αποδέκτης μιας επιστολής, η οποία έχει φτάσει και στον Πρωθυπουργό, έχει φτάσει στο σύνολο της Κυβέρνησης και στα μέλη της Βουλής των Ελλήνων.

Γράφει η επιστολή: «Αξιότιμε, κύριε Χαρίτση, εκ μέρους των Γιατρών Χωρίς Σύνορα και επιπλέον εκατό οργανώσεων της Κοινωνίας των Πολιτών, σας απευθύνουμε έκκληση να αναλάβετε άμεση και ουσιαστική δράση για την προστασία του άμαχου πληθυσμού στην Παλαιστίνη. Είμαστε μάρτυρες σε πραγματικό χρόνο της δημιουργίας συνθηκών για την εξόντωση της ζωής των Παλαιστινίων στη Γάζα. Ζητούμε άμεσα από την Ελληνική Κυβέρνηση και από τα μέλη του Ελληνικού Κοινοβουλίου, λαμβάνοντας επιπροσθέτως υπ’ όψιν την ιδιότητα της Ελλάδας ως κράτους-μέλους και Προεδρεύουσα του Συμβουλίου Ασφαλείας των Ηνωμένων Εθνών, να ενεργήσετε αποφασιστικά και να ασκήσετε την απαραίτητη θεσμική πίεση, ώστε να επιτραπεί η απρόσκοπτη παροχή ανθρωπιστικής βοήθειας στη Γάζα.

Κάθε χαμένη μέρα ενισχύει τη συνενοχή στη συστηματική εξόντωση ενός λαού, που υπόκειται σε διαρκή αποκλεισμό από κάθε βοήθεια που θα του επέτρεπε να επιβιώσει.

Με εκτίμηση Χριστίνα Ψαρρά, Γενική Διευθύντρια, Γιατροί Χωρίς Σύνορα -Ελληνικό Τμήμα».

Ολοκληρώνεται η επιστολή με τις υπογραφές εκατόν μίας οργανώσεων της Κοινωνίας των Πολιτών, μόνο από τη χώρα μας.

Καταθέτω την επιστολή για τα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέτοιες πρωτοβουλίες λαμβάνονται αυτές τις ημέρες, κύριε Υπουργέ σε ολόκληρο τον κόσμο, σε ολόκληρο τον πλανήτη για να στηριχθεί ένας ολόκληρος λαός, ο οποίος απειλείται με γενοκτονία.

Η δική σας η ευθύνη, η ιστορική ευθύνη είναι να ανταποκριθείτε σε αυτό το αίτημα, να ανταποκριθείτε σε αυτό το κάλεσμα και εν όψει και της συνόδου που υπάρχει στον ΟΗΕ σε λίγες μέρες να ξεκαθαρίσετε τη στάση σας, αν θα υποστηρίξετε τα δίκαια αιτήματα του παλαιστινιακού λαού ή αν θα συνεχίσετε την πολιτική της συνενοχής απέναντι στη δολοφονική Κυβέρνηση Νετανιάχου του Ισραήλ.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Εξωτερικών κ. Γεώργιος Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κυρία Πρόεδρε.

Είναι προφανές ότι δεν είχατε σκοπό να τοποθετηθείτε επί της απάντησής μου στην επίκαιρη ερώτηση κύριε Πρόεδρε, αλλά είχατε ετοιμάσει μια απάντηση δια πάσαν νόσον.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Πέντε παραδείγματα σας έδωσα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας παρακαλώ, κύριε Πρόεδρε, δεν είναι δυνατόν με το που ξεκινάω να μιλάω να με διακόπτετε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Απαντήστε μου σε αυτό που σας ρώτησα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Προφανώς, υπάρχει μια αδυναμία να συζητήσουμε, είναι η αδυναμία κατανόησης. Είμαι πάρα πολύ σαφής.

Κάνατε μια ερώτηση. Θα διαβάσω την ερώτηση. Δεν ξέρω αν είχατε κάτι άλλο στο μυαλό σας. Η ερώτηση ήταν η ακόλουθη: «Εκκωφαντική σιωπή και απραξία της Ελλάδας ως μη μόνιμου μέλους του Συμβουλίου Ασφαλείας του ΟΗΕ για τη γενοκτονία στην Παλαιστίνη.».

Αυτή είναι η ερώτηση σας ή διαβάζω κάτι άλλο, κύριε Πρόεδρε; Αυτή είναι η ερώτηση σας. Σας απήντησα πάρα πολύ συγκεκριμένα, σας είπα τι έχει κάνει η Ελλάδα.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σημειώθηκαν πέντε ευρωπαϊκές πρωτοβουλίες, στις οποίες δεν συμμετείχατε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κύριε Πρόεδρε, σας παρακαλώ! Σας παρακαλώ πάρα πολύ! Μπορώ να δεχθώ το οτιδήποτε, αλλά όλοι απαιτούμε σεβασμό στο Κοινοβούλιο. Σας παρακαλώ πολύ!

Σας είπα πάρα πολύ συγκεκριμένα πράγματα. Η Ελλάδα ήταν η επισπεύδουσα χώρα που συγκέντρωσε ογδόντα κράτη-μέλη του ΟΗΕ. Δεν έχει συμβεί ποτέ στη διάρκεια αυτής της τραγωδίας του παλαιστινιακού λαού, να συγκεντρωθούν ογδόντα χώρες και έγινε με πρωτοβουλία του Έλληνα Υπουργού Εξωτερικών και δημόσια δήλωση του Υπουργού Εξωτερικών. Δεν μας είπατε μία κουβέντα. Την επικροτείτε ή όχι, κύριε Πρόεδρε; Τώρα που πρέπει να παρέμβετε, δεν παρεμβαίνετε όμως, να πείτε ένα «ναι». Η απάντηση είναι σαφής.

Τη δήλωση αυτή, την οποία είχα την τιμή να επισπεύσω και να εκφωνήσω εγώ, την υπέγραψε η παλαιστινιακή αρχή. Μαζί ήμασταν συνεπισπεύδοντες, όπως ήταν και είκοσι πέντε κράτη-μέλη της Ευρωπαϊκής Ένωσης και η ίδια η Ευρωπαϊκή Ένωση. Όμως, ο πολιτικός μηδενισμός είναι αυτό που μας οδηγεί σήμερα σε αυτή την κατάσταση.

Σας είπα, κύριε Πρόεδρε, κύριε Χαρίτση, πάρα πολύ συγκεκριμένα πράγματα. Σας είπα για την Ελλάδα, η οποία είναι στην πρωτοπορία για τη βοήθεια στην UNRWA, για τη βοήθεια στην παλαιστινιακή αρχή. Εγώ επισκέφτηκα δύο φορές τη Ραμάλα, όπου έγινα δεκτός και από τον Πρόεδρο και από τον Πρωθυπουργό. Ήρθε εδώ ο Παλαιστίνιος Υπουργός Εξωτερικών. Βοηθάμε έμπρακτα την UNRWA, έμπρακτα την UNICEF, έμπρακτα τα παιδιά από την Παλαιστίνη.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Γιατί δεν υπογράψατε, αφού βοηθάτε;

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, δεν γίνεται έτσι συζήτηση.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κυρία Πρόεδρε, πράγματι δεν γίνεται έτσι συζήτηση.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίστε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ.

Προκαλέσαμε δύο συζητήσεις στο πλαίσιο της Προεδρίας. Θέλω, λοιπόν, να μου πείτε κύριε Πρόεδρε, εσείς που κρατάτε καλά την ιστορική μνήμη…

(Θόρυβος από την πτέρυγα της Νέας Αριστεράς)

Κυρία Πρόεδρε, δεν μπορώ να συνεχίσω.

**ΠΡΟΕΔΡΕΥΟΥΣΑ (Όλγα Γεροβασίλη):** Μπορείτε, κύριε Γεραπετρίτη, διότι ξέρετε να το κάνετε. Δεν είναι πρώτη φορά που έχουμε ζωντανό διάλογο στην Αίθουσα.

Συνεχίστε, παρακαλώ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Να επισημάνω λοιπόν, ότι για πρώτη φορά σε Προεδρία του Συμβουλίου Ασφαλείας του Οργανισμού Ηνωμένων Εθνών προκλήθηκαν δύο συζητήσεις για το θέμα της προστασίας των αμάχων και το θέμα της Γάζας και της ανθρωπιστικής βοήθειας και της λύσης των δύο κρατών. Ποιος τις επίσπευσε; Η ελληνική Προεδρία.

Θέλω να σας διαβάσω -δεν θα έχετε την ευκαιρία να μου απαντήσετε, αλλά ξέρω την απάντηση, συμφωνείτε απολύτως, αλλά θεωρείτε ότι κάνουμε λίγα- την δήλωση που εκφώνησα εγώ ο ίδιος. Είμαι σίγουρος ότι την έχετε διαβάσει, αλλά καλό θα ήταν να ακουστεί στη Βουλή. Διότι από εκείνα που είχατε προετοιμάσει προφανώς παρελήφθη.

**ΠΡΟΕΔΡΕΥΟΥΣΑ (Όλγα Γεροβασίλη):** Επειδή έχετε λίγο χρόνο, θα παρακαλούσα…

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ξέρετε κάτι κυρία Πρόεδρε; Έχω διακοπεί κατά το ένα τρίτο.

**ΠΡΟΕΔΡΕΥΟΥΣΑ (Όλγα Γεροβασίλη):** Το λαμβάνω υπ’ όψιν αυτό κύριε Υπουργέ, αλλά παρακαλώ για τη συντομία.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σύμφωνα με το Γραφείο Συντονισμού Ανθρωπιστικών Υποθέσεων της OCHA, η Γάζα αντιμετωπίζει –εγώ το εκφώνησα αυτό- τη χειρότερη ανθρωπιστική κρίση από την έναρξη των εχθροπραξιών, μετά τις επιθέσεις της 7ης Οκτωβρίου με τους αμάχους να υποφέρουν από πείνα και να βρίσκονται σε κρίσιμο κίνδυνο λιμού, σύμφωνα με την IPC και με εκατοντάδες εργαζόμενους στον τομέα της ανθρωπιστικής βοήθειας να έχουν σκοτωθεί από την έναρξη της σύγκρουσης. Είχε προηγηθεί η επίθεση. Αυτό δεν μπορεί να συνεχιστεί. Σήμερα προσερχόμαστε με ένα ξεκάθαρο μήνυμα, η προστασία των αμάχων δεν είναι προαιρετική. Αποτελεί νομική υποχρέωση, βάσει του Διεθνούς Ανθρωπιστικού Δικαίου και ηθική επιταγή που δεν μπορούμε να αγνοούμε.

Ας επαναλάβουμε τη συλλογική μας ευθύνη για την προστασία τους, των πιο ευάλωτων, την τήρηση του Διεθνούς Δικαίου, την προτεραιότητα στην ασφάλεια, την αξιοπρέπεια και τα δικαιώματα των αμάχων».

Διαφωνείτε, κύριε Πρόεδρε;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Από ποιον; Ποιος είναι ο θύτης;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Εγώ ο ίδιος ήμουν εκείνος…

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** …φυσική καταστροφή;

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, παρακαλώ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** …ο οποίος στις 15 Φεβρουαρίου του 2024, όταν είχα την τιμή να με επισκεφθεί ο Υπουργός Εξωτερικών της Παλαιστινιακής Αρχής, δημόσια, σε κάμερες -γιατί εμείς δεν φοβόμαστε την αλήθεια και ακόμη-ακόμη και στους Ισραηλινούς τολμούμε να πούμε την αλήθεια- είπα ότι αυτού του τύπου η δυσανάλογη επίθεση η οποία γίνεται, είναι απαράδεκτη.

Διαβάζω, λοιπόν και πείτε μου αν διαφωνείτε:

«Καλούμε για την άμεση και διαρκή διακοπή των εχθροπραξιών, την απελευθέρωση των ομήρων, τη διάνοιξη ανθρωπιστικών διαδρόμων και την αποκατάσταση ζωτικής σημασίας υποδομών στη Γάζα. Σενάρια δε, εκτοπισμού πληθυσμών, καθώς και συλλογικής ευθύνης, είναι κατηγορηματικά μη αποδεκτά. Οι Παλαιστίνιοι θα πρέπει να έχουν τη δυνατότητα να παραμείνουν στις εστίες τους.

Υποστηρίζουμε σθεναρά τη λύση των δύο κρατών και τη δημιουργία ανεξάρτητου παλαιστινιακού κράτους, το οποίο θα συνυπάρχει ειρηνικά με το Ισραήλ εντός των διεθνών αναγνωρισμένων συνόρων, με βάση τη γραμμή προ του 1967 και πρωτεύουσα τα ανατολικά Ιεροσόλυμα».

Σας φαίνεται για «εκκωφαντική σιωπή», κύριε Χαρίτση; Διότι, από ένα σημείο και μετά είναι καλό να λέμε εκείνα τα οποία είναι πολιτικώς ωφέλιμα, αλλά οφείλουμε να είμαστε αντικειμενικοί στα πράγματα.

Θέλω να κλείσω με μία κουβέντα. Επειδή αναφέρθηκε στο ζήτημα …

**ΠΡΟΕΔΡΕΥΟΥΣΑ (Όλγα Γεροβασίλη):** Δεν μπορεί να γίνει αυτό. Έχετε υπερβεί τον χρόνο πάρα πολύ και πρέπει να προχωρήσουμε. Επομένως, κλείστε όσο συντομότερα μπορείτε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κλείνω σε τριάντα δευτερόλεπτα, κυρία Πρόεδρε.

Μιλήσατε για ζητήματα, τα οποία δεν απηχούν καν την πραγματικότητα. Ποτέ δεν υπήρξε ψηφοφορία για το ζήτημα της σύνδεσης Ευρωπαϊκής Ένωσης – Ισραήλ. Δεν υπήρξε ποτέ ψηφοφορία! Επικαλείστε κάτι που δεν υπήρξε. Αντιθέτως, δεν επικαλείστε όλα τα όσα έχει κάνει με πρωτοβουλία της η Ελλάδα.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Δεν είπα για ψηφοφορία. Είπα για πρωτοβουλία.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κλείνω, λέγοντας το εξής: H Ελλάδα θα συνεχίσει να υποστηρίζει τη λύση των δύο κρατών με τήρηση των όρων ασφαλείας για το Ισραήλ, για μία ειρηνική και ευημερούσα Μέση Ανατολή. Θα εκπροσωπηθούμε στις 19 Ιουνίου, όπως το κάνουμε πάντα. Θεωρούμε ότι η λύση των δύο κρατών πρέπει να είναι αντικείμενο διεθνούς αναγνώρισης. Αυτό είναι το κρίσιμο, αυτό είναι το ωφέλιμο, αυτό θα υποστηρίζουμε μέχρι τέλους.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν, την 2-6-2025:

1. Ποινική δικογραφία που αφορά στον Πρωθυπουργό Κυριάκο Μητσοτάκη, στον πρώην Υπουργό Εθνικής Άμυνας, Νικόλαο Παναγιωτόπουλο, στον πρώην Υπουργό Εξωτερικών, Νικόλαο Δένδια, και στον πρώην Αναπληρωτή Υπουργό Οικονομικών, Θεόδωρο Σκυλακάκη.

2. Ποινική δικογραφία που αφορά στην Υπουργό Πολιτισμού Λίνα Μενδώνη.

Επίσης, ανακοινώνεται στο Σώμα ότι οι Υπουργοί Εξωτερικών, Εθνικής Οικονομίας και Οικονομικών, Εθνικής Άμυνας, Εσωτερικών, Προστασίας του Πολίτη, Υποδομών και Μεταφορών, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών, Υποδομών και Μεταφορών κατέθεσαν στις 30 Μαΐου του 2025 σχέδιο νόμου: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και της Ύπατης Αρμοστείας του Οργανισμού Ηνωμένων Εθνών για τους Πρόσφυγες».

Επίσης, ο Αναπληρωτής Υπουργός Παιδείας, Θρησκευμάτων και Αθλητισμού και οι Υπουργοί Εθνικής Οικονομίας και Οικονομικών και Εξωτερικών κατέθεσαν στις 30 Μαΐου του 2025 σχέδιο νόμου: «Κύρωση του Πρωτοκόλλου Αθλητικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τουρκίας».

Τρίτον, οι Υπουργοί Εξωτερικών, Εθνικής Οικονομίας και Οικονομικών, Εθνικής Άμυνας, Εσωτερικών, Προστασίας του Πολίτη, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας καθώς και ο Αναπληρωτής Υπουργός Υποδομών και Μεταφορών κατέθεσαν στις 30 Μαΐου του 2025 σχέδιο νόμου: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης».

Τέταρτον, οι Υπουργοί Υποδομών και Μεταφορών, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Περιβάλλοντος και Ενέργειας, Ανάπτυξης, Δικαιοσύνης, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας καθώς και οι Αναπληρωτές Υπουργοί Εθνικής Οικονομίας και Οικονομικών και Υποδομών και Μεταφορών κατέθεσαν στις 31 Μαΐου του 2025 σχέδιο νόμου: «Κώδικας Οδικής Κυκλοφορίας και λοιπές διατάξεις».

Τα σχέδια νόμου παραπέμπονται στις αρμόδιες Διαρκείς Επιτροπές.

Θα περάσουμε στη δέκατη πέμπτη με αριθμό 971/26-5-2025 επίκαιρη ερώτηση δεύτερου κύκλου της Βουλευτού Λέσβου της Κοινοβουλευτικής Ομάδας του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας με θέμα: «Να αντιμετωπιστεί άμεσα η τραγική υποστελέχωση του Νοσοκομείου Ρόδου».

Κυρία Κομνηνάκα, έχετε δύο λεπτά.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, πριν δύο μήνες στην κινητοποίηση που έγινε στο Υπουργείο σας από διακόσια και πλέον σωματεία, από εργατικά κέντρα, φορείς από όλα τα νησιά του Αιγαίου, δεν καταδεχθήκατε να τους δείτε και αφήσατε τη Γενική Γραμματέα να μας απαριθμεί αριθμούς, κοσμογονία προσλήψεων, μια εικόνα βεβαίως που καταρρίπτεται με κρότο μόλις περάσει κανείς το κατώφλι οποιασδήποτε δομής υγείας στα νησιά.

Εδώ μιλάμε σήμερα για το Νοσοκομείο της Ρόδου, όπου μια σειρά κλινικές βρίσκονται στα πρόθυρα αναστολής λειτουργίας, λόγω της ακραίας υποστελέχωσης και το υγειονομικό προσωπικό αναγκάζεται να λειτουργεί σε συνθήκες ανασφάλειας, επικινδυνότητας, υπερκόπωσης, για να ανταπεξέλθει στις ολοένα και αυξανόμενες ανάγκες.

Επειδή έχω παρακολουθήσει και τις πρόσφατες τοποθετήσεις σας, ξέρετε δεν αλλάζει η μεγάλη εικόνα από το γεγονός ότι οι δύο υπό παραίτηση νευροχειρουργοί που αποτέλεσαν και τη θρυαλλίδα, τη σταγόνα που ξεχείλισε το ποτήρι, ανακάλεσαν προσωρινά την παραίτησή τους, έχοντας μια αναμονή για τις προσλήψεις κ.λπ. που ανακοινώσατε.

Γιατί ποιος φταίει, κύριε Υπουργέ, για την καινούργια επιδημία -για να μην πούμε πανδημία-, που παρατηρούμε στα νοσοκομεία; Είχαμε μέχρι τώρα τις άγονες προκηρύξεις. Τώρα ξεκινούν οι παραιτήσεις γιατρών, υγειονομικών και λοιπά. Φταίνε οι γιατροί και οι νοσηλευτές που δουλεύουν σε απαράδεκτες συνθήκες εργασίας με χαμηλούς μισθούς, με απλήρωτες υπερωρίες, με την ακρίβεια να σπάει κόκκαλα, ειδικά σε αυτά τα νησιά, με τη μη κάλυψη των επιστημονικών και κοινωνικών αναγκών τους, τις αποφάσεις για περικοπές, την αποπληρωμή δεδουλευμένων εφημεριών ή και τις παράνομες εντολές για συνεχείς μετακινήσεις ακόμα και ειδικευμένων γιατρών; Φταίνε αυτοί που με αυτές τις συνθήκες, ωθούνται είτε στην παραίτηση είτε βεβαίως δεν δηλώνουν αυτές τις θέσεις εργασίας;

Και για τη νευροχειρουργική κλινική που πάρθηκαν πίσω οι παραιτήσεις, μιλάμε για τρεις νευροχειρουργούς που δουλεύουν με οργανόγραμμα πέντε. Η παθολογική κλινική στηρίζεται στην παράταση του εργάσιμου βίου των γιατρών και σε έναν επικουρικό, που αν δεν έχει παραιτηθεί ήδη, είναι υπό παραίτηση και σε τέσσερις μόνιμους. Η νευρολογική κλινική δουλεύει με έλλειψη νοσηλευτικού προσωπικού που δεν μπορεί βεβαίως να καλύπτει τις εφημερίες.

Μιλάμε για τέσσερις νοσηλευτές που εργάζονται χωρίς ρεπό. Γιατί; Για να κρατήσουμε όρθια την κλινική και να μην κλείσει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αυτή είναι, λοιπόν, η φωτογραφία της πολιτικής της υποχρηματοδότησης, της εμπορευματοποίησης και της ιδιωτικοποίησης της υγείας, που βεβαίως και εσείς με θέρμη υπηρετείτε, την υπηρέτησαν το ίδιο και οι προκάτοχοί σας. Και μιλάμε για ένα νοσοκομείο που στα χέρια και τις πλάτες αυτού του υπερεξαντλημένου προσωπικού βασίζονται οι εκατόν εικοσιπέντε χιλιάδες κάτοικοι της Ρόδου και των γύρω νησιών, αλλά και τα πάνω από τρία εκατομμύρια τουριστών και οι χιλιάδες εργαζόμενοι, που χτίζεται στις πλάτες τους το θαύμα του τουρισμού, με πολλούς από αυτούς να μη γυρίζουν στα σπίτια τους.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, παρακαλώ.

**ΜΑΡΙΑ ΚΟΜΝΗΝΑΚΑ:** Σας ρωτάμε, λοιπόν, σε αυτή την κατάσταση που χτυπάει κόκκινο τι θα κάνετε για να στελεχωθεί άμεσα με όλο το μόνιμο, πλήρους και αποκλειστικής απασχόλησης προσωπικό τόσο η Νευροχειρουργική, Νευρολογική και Παθολογική Κλινική όσο βεβαίως και όλες οι θέσεις, με βάση το οργανόγραμμα του νοσοκομείου, με ταυτόχρονη προκήρυξη όλων των κενών οργανικών θέσεων και για όλες τις ειδικότητες.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υπουργός Υγείας.

Κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ακούστε, κυρία συνάδελφε, κυρία Κομνηνάκα, δεν έχω ειλικρινά καμία ειλικρινή προσδοκία ότι θα καταφέρω να σας πείσω. Προφανώς, αν αλλάζατε γνώμη εύκολα, δεν θα ήσασταν ακόμη στο ΚΚΕ. Άρα, λοιπόν, η γνώμη σας είναι συγκεκριμένη, αυτήν υπηρετείτε, θα πείτε αυτά που πρέπει να πείτε.

Όμως και εγώ θα πρέπει, επιτέλους, στον κόσμο που ακούει να απαντήσω με μερικές αλήθειες. Ξεκινάει η κασέτα: Οι γιατροί με την υπερεργασία, που δεν αντέχουν, η εξωφρενική διάλυση του νοσοκομείου. Αυτό που παίζετε είναι μια κασέτα που την παίζετε οι Βουλευτές του ΚΚΕ για όλα τα νοσοκομεία. Δηλαδή, διαλέξτε ένα νοσοκομείο τυχαία, όποιο θέλετε. Η κασέτα είναι η ίδια, δεν αλλάζει. Πατάς play και ακούς την κασέτα.

Εάν αυτή είναι και η συνολική σας άποψη για το σύστημα υγείας, δεν έχει νόημα να κάνετε επίκαιρες ερωτήσεις για ένα-ένα νοσοκομείο. Πείτε για το ΕΣΥ, παίξτε την κασέτα, να απαντήσω συνολικά για το ΕΣΥ, να μην έρχομαι κάθε φορά για κάθε νοσοκομείο ξεχωριστά.

Εάν θέλετε να μιλήσουμε για κάποιο νοσοκομείο ξεχωριστά, όπως κάνετε σήμερα για τη Ρόδο ή γενικά, για τα Δωδεκάνησα, τότε πρέπει -ξέρω ότι σας είναι λίγο δύσκολο- να βγάλετε την κασέτα και να μιλήσουμε κανονικά.

**ΜΑΡΙΑ ΚΟΜΝΗΝΑΚΑ:** Να βγάλετε εσείς την κασέτα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άμα έχετε σκοπό στη δευτερολογία σας να βγάλετε την κασέτα και να μιλήσουμε κανονικά, πολύ ευχαρίστως!

Πάμε τώρα στη Ρόδο…

**ΜΑΡΙΑ ΚΟΜΝΗΝΑΚΑ:** Παίξτε εσείς τη δική σας κασέτα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν τη βγάλατε καθόλου. Η πρόταση του μήνα: Όλοι στην κασέτα. Έχω ακούσει τα ίδια -αν πάρω Πρακτικά, θα είναι τα ίδια- από δέκα Βουλευτές του ΚΚΕ διαφορετικούς για δέκα διαφορετικά νοσοκομεία. Σας τα δίνει ο Περισσός. Παίρνετε την κασέτα, την παίζετε.

Πάμε τώρα: Νοσοκομείο Ρόδου.

Κυρία Πρόεδρε, είναι η δεύτερη φορά που είμαι Υπουργός Υγείας. Συνολικά, στις δύο θητείες μου είμαι πάνω από δυόμισι χρόνια. Δεν έχω συναντήσει τέτοια περίπτωση δημόσιας ψευδολογίας από ό,τι στο Νοσοκομείο της Ρόδου.

Το Νοσοκομείο της Ρόδου, αγαπητή κυρία Κομνηνάκα, έχει σήμερα περισσότερους γιατρούς από το 2019. Για την ακρίβεια, έχει δεκατρείς περισσότερους γιατρούς. Μπορείτε να πείτε ότι θέλετε να έχει πενήντα τρεις περισσότερους γιατρούς, εξήντα τρεις περισσότερους γιατρούς, εκατόν τρεις περισσότερους γιατρούς. Ο καθένας έχει όποια επιθυμία θέλει!

Όμως, αφού το Νοσοκομείο της Ρόδου δεν κατέρρευσε το 2019 με δεκατρείς γιατρούς λιγότερους, προφανώς δεν καταρρέει το 2025 με δεκατρείς γιατρούς περισσότερους.

Πάμε τώρα να δούμε πώς ξεκίνησε η φασαρία. Βγαίνουν δύο νευροχειρουργοί -ζευγάρι- και παραιτούνται. Μάλιστα. Εγώ δεν λέω γιατί παραιτήθηκαν. Οι άνθρωποι ήθελαν να πάρουν την άδειά τους και να παραιτηθούν. Για να είμαι ακριβής, δεν παραιτήθηκαν. Το λέω, γιατί η κυρία Πρόεδρος, επειδή είναι η ίδια γιατρός, ξέρει και τη διαδικασία. Για να παραιτηθεί ένας γιατρός από το ΕΣΥ, πρέπει να υποβάλει έγγραφη παραίτηση. Θέλει μετά από τριάντα μέρες. Άρα, πρέπει να γράψεις χαρτί «παραιτούμαι» για να αρχίσει να μετράει μετά από τριάντα μέρες.

Οι συγκεκριμένοι γιατροί δεν έκαναν αυτό. Δήλωσαν προφορικά στον Διευθυντή Ιατρικής Υπηρεσίας ότι θέλουν να πάρουν τις άδειές τους τις υπολειπόμενες, για να παραιτηθούν. Πολύ ωραία! Ξεκίνησε η φασαρία στη Ρόδο ότι οι δύο παραιτούνται.

Εγώ είχα μια πληροφόρηση από τον διοικητή του νοσοκομείου και είπα ότι οκέι, άμα θέλουν να παραιτηθούν, στο καλό! Και βρήκα αμέσως νευροχειρουργό και πάρα πολύ καλό, Έλληνα του εξωτερικού, κυρία Πρόεδρε, με βιογραφικό έναν τόνο, ο οποίος θέλει να πάει να μείνει με την οικογένειά του στη Ρόδο και ζήτησε να προσληφθεί στη Ρόδο και θα βγάλουμε τη μόνιμη θέση, θα την προκηρύξουμε, για να πάει στη Ρόδο και τις επόμενες μέρες θα είναι στη Ρόδο.

Όταν πληροφορήθηκαν οι δύο ότι έρχεται ο γιατρός, είπαν ότι «τώρα δεν θέλουμε να παραιτηθούμε». Ανακλήθηκε η παραίτηση. Ναι, έγινε φασαρία, όμως, έναν μήνα, κάνατε εσείς την ερώτηση εδώ, γίνεται η σπέκουλα ότι καταρρέει το νοσοκομείο από δύο γιατρούς, που τελικά δεν παραιτούνται.

Δεύτερο κρούσμα. Αφού έχει αρχίσει η φασαρία με τους δύο, που θα παραιτούνταν, αλλά τελικώς δεν παραιτούνται, βγαίνει ένα δημοσίευμα ότι παραιτήθηκαν δύο παθολόγοι οι οποίοι είναι παρατασιακοί. Μάλιστα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Παίρνω και εγώ τον διοικητή και ρώτησα: Παραιτήθηκαν και οι δύο παθολόγοι; «Όχι», μου είπε. Οι δύο παθολόγοι που έλεγε κάποιος δημοσιογράφος ότι παραιτήθηκαν -πρώτα από όλα, δεν είναι παρατασιακοί - βγαίνουν στη σύνταξη τον Δεκέμβρη του 2026. Αν επιθυμούν να μείνουν μετά τον Δεκέμβρη του 2026, πρέπει να κάνουν αίτηση για να γίνουν παρατασιακοί. Δεν ξέρω αν κάνουν οι άνθρωποι αίτηση τότε. Είναι σε ενάμιση χρόνο. Δεν έχω ιδέα.

Πάμε. Τώρα παραιτήθηκαν οι δύο παθολόγοι. Όχι, δεν παραιτήθηκαν. Άρα, έχουμε δύο νευροχειρουργούς που είπαν ότι θα παραιτηθούν, αλλά τελικά, δεν παραιτήθηκαν και δύο παθολόγους που δεν είπαν καν ότι θα παραιτηθούν. Δεν έχουν παραιτηθεί καθόλου. Τα δύο σχετικά δημοσιεύματα έχουν προκαλέσει στη Ρόδο ορυμαγδό πρωτοσέλιδων δημοσιευμάτων «αμάν, κλείνει το νοσοκομείο!». Ψυχραιμία!

**ΠΡΟΕΔΡΕΥΟΥΣΑ (Όλγα Γεροβασίλη):** Είμαστε στα πέντε λεπτά ήδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τα υπόλοιπα στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Τα υπόλοιπα μετά.

Κυρία Κομνηνάκα, έχετε τον λόγο για τρία λεπτά.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, ευτυχώς που τη δική σας την κασέτα όχι μόνο δεν την αναπαράγουμε, αλλά και ο κόσμος που την ακούει την επιβραβεύει καταλλήλως. Και ξέρετε τα αποτελέσματα που σας κατέταξαν στην ΕΙΝΑΠ, ξέρετε τα αποτελέσματα που σας κατέταξαν στην ΟΕΝΓΕ, γιατί αυτή την πολιτική και την κασέτα τη βιώνουν πρώτα και κύρια οι ίδιοι οι εργαζόμενοι, οι υγειονομικοί, οι γιατροί και οι νοσηλευτές, που στις πλάτες τους σηκώνουν το σύστημα υγείας, για να βγαίνετε εσείς να κοκορεύεστε. Κρατώντας τις άδειές τους, τα ρεπό κ.λπ. -που το λέτε και καμαρώνετε ότι δεν παίρνουν ρεπό και δεν παίρνουν άδειες και δεν μπορούν να βγουν σε άδεια- ή δουλεύοντας με υπερεφημέρευση και σε εξαντλητικές συνθήκες, κρατούν όρθιο το δημόσιο σύστημα υγείας.

Και ακριβώς επειδή νοιαζόμαστε, γιατί ζούμε στα νησιά και είναι ζήτημα ζωής και θανάτου το να υπάρχουν στελεχωμένα τα δημόσια νοσοκομεία, κέντρα υγείας κ.λπ., γι’ αυτό είμαστε στο πόδι, είμαστε μπροστά σε αυτές τις διεκδικήσεις και δεν είμαστε τώρα. Γιατί αναρωτιέστε; Γιατί φωνάζετε; Αν ψάξετε τα αρχεία και στους προκατόχους σας, επίκαιρες ερωτήσεις για τα ζητήματα της κατάστασης στο Νοσοκομείο της Ρόδου καταθέτουμε, δυστυχώς κατ’ επανάληψη, σχεδόν κάθε χρόνο, γιατί αυτή την κατάσταση τη βιώνουν και δεν αλλάζει.

Το θέμα, λοιπόν δεν είναι να πείσετε εμάς, να πείσετε εμένα. Δεν θα με πείσετε και δεν θα σας πείσω κιόλας. Το θέμα είναι να πείσετε τους κατοίκους της Ρόδου και τους εργαζόμενους στα νοσοκομεία και στο συγκεκριμένο νοσοκομείο, που αγωνιούν και που έχουν μια άλλη εικόνα από αυτή που εσείς ήρθατε σήμερα εδώ να παρουσιάσετε. Διότι έχετε το κακό συνήθειο να συγκρίνεστε με τον δικό σας κακό εαυτό ή και των προκατόχων σας, που, άμα βάζεις τον πήχη χαμηλά, τον περνάς. Τον περνάει και ένα βρέφος!

Το να λέτε ότι έχουμε δεκατρείς παραπάνω θέσεις από το 2019, όταν σήμερα ως το ΚΚΕ, όχι η κασέτα του Περισσού που σας ενοχλεί -και χαιρόμαστε που σας ενοχλεί!- αλλά ο Σύλλογος Νοσοκομειακών Γιατρών της Ρόδου λέει ότι σήμερα, είναι στελεχωμένο μόλις το 55% του οργανογράμματος αυτού το Γενικού Νοσοκομείο της Ρόδου, το οποίο λέει έχει ένα οργανόγραμμα που ψηφίστηκε το 2012, με αρκετά συρρικνωμένες θέσεις λόγω της οικονομικής κρίσης.

Γι’ αυτό, λοιπόν, καμαρώνετε και λέτε ότι δεν έχω ξαναδεί τέτοια δημόσια δυσφήμηση του νοσοκομείου, για το γεγονός ότι σε εκατόν πενήντα τρεις θέσεις ειδικευμένων γιατρών είναι σήμερα καλυμμένες οι ογδόντα πέντε. Συγχαρητήρια! Σας χειροκροτούμε για αυτή την κατάσταση. Και έρχεστε εδώ να καμαρώσετε και να κουνήσετε και το δάχτυλο στους γιατρούς, γιατί λέτε ότι παραιτούνται για τους δικούς τους λόγους.

Επειδή ήρθατε σήμερα εδώ στη Βουλή ως πλασιέ -το κάνατε και σε συνέντευξη στη Ρόδο και ο κόσμος είναι εξοργισμένος- συνεχίστε έτσι βεβαίως, γιατί είναι καλό το ότι εξοργίζετε τον κόσμο. Θα δυναμώσει τις αντιδράσεις του για να διεκδικήσει αυτά που πραγματικά δικαιούται.

Όμως, έρχεστε εδώ ως πλασιέ να πείτε «δεν πειράζει, ας πάνε στο καλό αυτοί οι γιατροί, έχουμε κι άλλους εμείς και σας φέρνω έναν με φοβερά πτυχία». Γιατί, λοιπόν, αυτόν με τα φοβερά πτυχία δεν τον προσλάβατε τόσα χρόνια ή όλο αυτό το διάστημα, όταν σήμερα είναι καλυμμένες οι τρεις από τις πέντε θέσεις; Να τον προσλάβετε και αυτόν και να προσλάβετε και ακόμα έναν που ζητάνε οι γιατροί. Να προσλάβετε και τέσσερις παθολόγους, τρεις γενικούς χειρουργούς, τρεις παιδιάτρους, δύο στο ακτινολογικό, τρεις στα ΤΕΠ, όλους αυτούς που λείπουν και άμα διάβαζα, δεν θα τελειώναμε ούτε αύριο.

Άρα, λοιπόν, κύριε Υπουργέ, μην έρχεστε να συναγωνιστείτε…

**ΠΡΟΕΔΡΕΥΟΥΣΑ (Όλγα Γεροβασίλη):** Να συντομεύετε παρακαλώ.

**ΜΑΡΙΑ ΚΟΜΝΗΝΑΚΑ:** …με τα κριτήρια που βάζετε εσείς, εμπορευματοποιώντας την υγεία και θεωρώντας ως επιτυχία το να υπάρχει ένας γιατρός ανά κλινική που θα ξεπερνάει τα όριά του, και αυτός αν παραιτηθεί, δεν πειράζει, θα βρούμε άλλον να τον αντικαταστήσουμε. Να έρθετε να συγκριθείτε με τις πραγματικές ανάγκες, αυτές που ζητούν την πλήρη στελέχωση του νοσοκομείου και με γιατρούς και με νοσηλευτικό και υγειονομικό συνολικά προσωπικό, γιατί δεν μπορεί βεβαίως μια κλινική να βασίζεται…

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, ολοκληρώστε.

**ΜΑΡΙΑ ΚΟΜΝΗΝΑΚΑ:** ...σε προσωπικό που δεν παίρνει ρεπό για να μπορέσει να ανταποκριθεί στις ανάγκες όλου του χρόνου, πόσω μάλλον όταν μπαίνουμε στην τουριστική περίοδο που οι ανάγκες εκτοξεύονται.

Άρα, λοιπόν, αυτοί που δυσφημούν και υποβαθμίζουν το δημόσιο σύστημα υγείας δεν είναι άλλοι από εσάς και την πολιτική σας.

**ΠΡΟΕΔΡΕΥΟΥΣΑ (Όλγα Γεροβασίλη):** Είστε στα πέντε λεπτά. Δεν γίνεται άλλο, κυρία Κομνηνάκα, παρακαλώ.

**ΜΑΡΙΑ ΚΟΜΝΗΝΑΚΑ:** Ικανοποιήστε τα αιτήματά τους, αντί να πετάτε εδώ φανφάρες και μας κατηγορείτε για «κασέτες που επαναλαμβάνονται».

Καταθέτω το υπόμνημα των γιατρών στα Πρακτικά.

(Στο σημείο αυτό η Βουλευτής κ. Μαρία Κομνηνάκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κατ’ αρχάς, είπατε δύο-τρεις φορές τη φράση «ως πλασιέ». Ελπίζω ότι δεν το κάνατε επί προσωπικού για το επάγγελμα που με κατηγορούσαν παλιά οι του ΣΥΡΙΖΑ, ήταν καθαρά τυχαίο. Το εκλαμβάνω ως τυχαίο. Άλλωστε, εγώ θεωρώ καλό το επάγγελμα του πλασιέ, να ξέρετε, είναι από τα καλύτερα. Το να είσαι καλός πωλητής είναι εξαιρετικό επάγγελμα και πολύ δύσκολο και το κάνουν άνθρωποι πολύ σκληρά εργαζόμενοι. Κλείνω την παρένθεση.

Ξεκινάω με το πρώτο. Μου αναφέρατε τις εκλογές της ΕΙΝΑΠ και ότι είναι απόδειξη της αποτυχίας της πολιτικής μας. Μου αρέσει πάρα πολύ που το ΚΚΕ αποδέχεται τα εκλογικά αποτελέσματα. Φαντάζομαι, αν σας αρέσουν οι εκλογές στην ΕΙΝΑΠ, που είναι το ήσσον, μικρές εκλογές, θα αντιλαμβάνεστε ότι κάτι συμβαίνει και με τις εθνικές εκλογές, που είναι το μείζον, και στο οποίο η παράταξη της οποίας έχω την τιμή να είμαι Αντιπρόεδρος κερδίζει όλες τις εθνικές εκλογές εδώ και πάρα πολλά χρόνια. Άρα, κάτι κάνουμε καλά, αν βάλουμε ως κριτήριο το θέμα των εκλογών. Δεν γίνεται να είναι οι εκλογές καλές αν τις κερδίζει το ΚΚΕ στην ΕΙΝΑΠ, αλλά κακές οι εκλογές όταν τις κερδίζει η Νέα Δημοκρατία στην επικράτεια. Άρα, κάτι δεν πάει καλά.

Για την ιστορία και μόνο για την ΕΙΝΑΠ να πω, επειδή έξυπνα το χειριστήκατε, δεν έγινε καμιά συγκλονιστική μεταβολή. Από το 2022 μέχρι σήμερα η παράταξή μας έχασε στα νοσοκομεία της Αττικής εβδομήντα ψήφους. Αντί για χίλιες διακόσιες ενενήντα, πήρε χίλιες διακόσιες είκοσι. Σιγά τη μεταβολή! Εσείς πήρατε διακόσιες επιπλέον ψήφους, για ποιον λόγο; Διότι μία παράταξη που ήταν ανεξάρτητη, δεν κατέβηκε ανεξάρτητη, κατέβηκε μαζί σας. Άρα, λοιπόν, καμία ανατροπή δεν έγινε συγκλονιστική στις εκλογές της ΕΙΝΑΠ. Κλείνουμε την παρένθεση για να μη δημιουργούμε εντυπώσεις.

Πάμε τώρα στο προκείμενο. Το Νοσοκομείο της Ρόδου είναι εξαιρετικό νοσοκομείο. Έχει το 86% των θέσεών του καλυμμένες. Το 86% είναι η πληρότητά του. Σημειώστε ότι η κίνησή του η ετήσια είναι περίπου στο 55%, άρα μια χαρά είναι η στελέχωσή του. Ανοίξαμε την πλατφόρμα τώρα να πάρουμε και δεκαπέντε νοσηλευτές επιπλέον, γιατί στους νοσηλευτές είχαμε έλλειμμα -μείον τέσσερις από το 2019- και πρέπει να προσθέσουμε νοσηλευτές.

Ανακαινίζεται σχεδόν το μισό νοσοκομείο από το Ταμείο Ανάκαμψης. Επειδή λέτε ότι δεν πάω στο νοσοκομείο, εγώ πάω. Έχω πάει τρεις φορές στο Νοσοκομείο της Ρόδου και θα ξαναπάω σε λίγες μέρες. Εσείς μάλλον δεν έχετε πάει. Το νοσοκομείο είναι καινούργιο, γίνεται καινούργιο το νοσοκομείο. Παράλληλα με τον κύριο Περιφερειάρχη, χτίζουμε ακριβώς δίπλα το νέο Ακτινοθεραπευτικό Κέντρο, αίτημα των κατοίκων της Δωδεκανήσου καμιά τριανταριά χρόνια. Γίνεται επί δικής μου θητείας. Άρα, όλη η φασαρία που ακούω είναι περί όνου σκιάς.

Πράγματι ένας κύριος εξελέγη πρόεδρος του Συλλόγου Εργαζομένων εκεί τον Φεβρουάριο, τα έμαθα, ένας έτσι πολύ δραστήριος και μαχητικός αριστερός. Καλά κάνουν που βγάζουν ανακοινώσεις. Δεν συνδιοικώ με τους συνδικαλιστές ποτέ στη ζωή μου. Εκείνοι θα λένε αυτό που νομίζουν, δεν πειράζει, καλή καρδιά.

Το νοσοκομείο πηγαίνει μια χαρά και έχει και πάρα πολύ καλό διοικητή. Ο κ. Σοκορέλος, πρώην διευθυντής της Ιατρικής Υπηρεσίας του νοσοκομείου, προσωρινός διοικητής στη Ρόδο, είναι εξαιρετικός.

Λέω ένα τελευταίο μόνο, για τα Πρακτικά της Βουλής, όχι για εσάς. Εσάς δεν σας ενδιαφέρουν, ούτως ή άλλως, γιατί αν σας ενδιέφεραν, θα τα ψάχνατε. Επειδή είπατε πάλι να προσλάβουμε, να κάνουμε, να ράνουμε. Πρώτα απ’ όλα, όλες τις θέσεις που αναφέρατε τις έχουμε προκηρύξει.

Πάμε τώρα. Κυρία Πρόεδρε, το λέω για τα Πρακτικά. Πέρυσι σε αυτήν τη Βουλή έγινε σκοτωμός, ήρθαν οι πρόεδροι των ιατρικών συλλόγων από πάνω, έβγαλε ανακοινώσεις ο ΠΙΣ εναντίον μου. Καλέσατε σε απεργία, αν θυμάστε, δύο μέρες, να μην γράφουν οι συνταξιούχοι συνταγογράφηση, για ποιον λόγο; Γιατί είχα φέρει έναν νόμο για να μπορεί ο Υπουργός να διατάζει να πηγαίνουν ιδιώτες γιατροί να κάνουν εφημερίες στα νοσοκομεία που έχουν πρόβλημα. Το θυμάστε, φαντάζομαι, κυρία Πρόεδρε.

Ποιος ήταν ο λόγος που το κάναμε αυτό πέρυσι; Γιατί είχαμε ένα νοσοκομείο, το Νοσοκομείο της Κω, που είχε μείνει με μηδέν παθολόγους εδώ και μία πενταετία και πηγαίναμε διαρκώς παθολόγους από γειτονικά μέρη και από την Αθήνα. Και επειδή δεν έβγαιναν εύκολα οι εφημερίες στην Κω, κάναμε αυτήν τη διάταξη. Έγινε η φασαρία, τελικά πήγαν ιδιώτες μετά τη διάταξη μέχρι να βγάλουμε την υπουργική απόφαση και βγήκε το καλοκαίρι.

Φέτος, μετά και τα αποτελέσματα της πρόσκλησης που θα σας διαβάσω τώρα, ξέρετε πόσοι παθολόγοι δουλεύουν στις εφημερίες στην Κω; Τρεις. Από μηδέν, τρεις. Το άρθρο ήταν για τέσσερις. Δεν φτάσαμε στους τέσσερις. Είμαστε αυτήν τη στιγμή στους τρεις. Θα ξανακάνουμε την πρόσκληση όμως. Πήραμε ήδη με την προκήρυξη αυτή έναν. Πήραμε και δύο με ετήσια σύμβαση εργασίας. Άρα, έχουμε τρεις. Πέρυσι είχαμε μηδέν. Σήμερα έχουμε τρεις. Είστε Βουλευτής Δωδεκανήσων και υποτίθεται ενδιαφέρεστε για τα νοσοκομεία. Δεν θα έπρεπε να πείτε…

**ΜΑΡΙΑ ΚΟΜΝΗΝΑΚΑ:** Είμαι Βουλευτής Λέσβου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Α, να σημειώσω ότι στην Κω από μηδέν, που έγινε η φασαρία πέρυσι, έχουμε τρεις. Όχι. Ξέρετε γιατί δεν το λέτε; Γιατί δεν είναι στην κασέτα. Εκεί είναι το πρόβλημα.

**ΜΑΡΙΑ ΚΟΜΝΗΝΑΚΑ:** Να σας πω και για την Κω άμα θέλετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Πάμε, λοιπόν, να δούμε τι έγινε με την πρόσκληση.

Κάναμε ολόκληρη συζήτηση στη Βουλή αν φτάνουν τα λεφτά, αν τα ακίνητα είναι αρκετά, ότι οι γιατροί δεν πάνε, ξανά μανά τα ίδια και τα λοιπά. Πάμε, λοιπόν: Προκηρύξαμε πεντακόσιες τριάντα εννέα θέσεις για τα περιφερειακά νοσοκομεία, τις άγονες περιοχές Α΄ και Β΄ και για τα ΤΕΠ της Αττικής. Δεχθήκαμε οκτακόσιες σαράντα πέντε μοναδικές αιτήσεις -προσέξτε- και έχουμε άλλες διακόσιες πενήντα δύο που μπήκαν την τελευταία στιγμή και δεν έχουν ξεκαθαριστεί. Μπορεί να φτάνουμε τις χίλιες τόσες.

Πάμε τώρα. Στο σύνολο της επικράτειας έχουμε κάλυψη στο 82% των θέσεων που προκηρύξαμε. Για το 82% των θέσεων έχουμε τουλάχιστον μία αίτηση και δεκαοκτώ παραμένουν άγονες.

Με συγχωρείτε, κυρία Πρόεδρε. Είναι κακό αποτέλεσμα αυτό, ότι μετά από χρόνια το 82% των θέσεων των αγόνων περιοχών που προκηρύξαμε βρήκε γιατρό και προσλαμβάνουμε τώρα αυτόν τον μήνα, τον Ιούνιο; Δεν σας αρέσει; Όχι, δεν σας αρέσει. Δεν είναι στην κασέτα του Περισσού.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Ευχαριστούμε.

Ακολουθεί η πρώτη με αριθμό 2740/17-1-2025 ερώτηση του κύκλου αναφορών - ερωτήσεων της Βουλευτού Επικρατείας της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. ΈλεναςΑκρίτα προς τον Υπουργό Υγείας, με θέμα: «Χωρίς ψηφιακό μαστογράφο το Γενικό Νοσοκομείο Νίκαιας για σχεδόν έξι χρόνια».

Κυρία Ακρίτα, έχετε δύο λεπτά.

**ΕΛΕΝΑ ΑΚΡΙΤΑ:** Ευχαριστώ, κυρία Πρόεδρε.

Μιλάμε για έξι χρόνια. Έξι ολόκληρα χρόνια το Νοσοκομείο της Νίκαιας, ένα από τα μεγαλύτερα νοσοκομεία της Ελλάδας, δεν έχει ψηφιακό μαστογράφο. Τι σημαίνει αυτό; Πού είναι το παρανοϊκό της ιστορίας; Το παρανοϊκό της ιστορίας είναι ότι έχει Ιατρείο Μαστού. Έχει Ιατρείο Μαστού χωρίς ψηφιακό μαστογράφο. Και τι Ιατρείο Μαστού; Πάρα πολύ σοβαρό, πάρα πολύ αξιόπιστο. Είκοσι χρόνια τώρα έχει σώσει τις ζωές εκατοντάδων γυναικών και αυτήν τη στιγμή δεν μπορεί να κάνει ούτε τα βασικά. Χωρίς ψηφιακό μαστογράφο από το 2019 που αναλάβετε εσείς και η Νέα Δημοκρατία την Κυβέρνηση αυτή.

Τι είναι, λοιπόν, εκείνη η Νίκαια; Είναι μια τεράστια περιοχή, που καλύπτει όχι μόνο τη δυτική Αθήνα, αλλά και την Πελοπόννησο και τα γύρω νησιά. Έχει ένα φορτίο πληθυσμιακό σχεδόν αφόρητο. Έχει μία κοινωνική και οικονομική ευαλωτότητα τραγική, που σημαίνει ότι πάρα πολλοί άνθρωποι δεν μπορούν να ανταποκριθούν στα στοιχειώδη.

Ήθελα, λοιπόν, να ρωτήσω επειδή γνωρίζω ότι το έχετε εγκρίνει αυτό: Τι θα γίνει με τον ψηφιακό μαστογράφο του Νοσοκομείου Νίκαιας; Έχει προβλεφθεί κάτι; Έχει δρομολογηθεί κάτι; Έχει εκπονηθεί κάτι; Θα κάνετε κάτι ή οι γυναίκες θα πρέπει να κάνουμε τον γύρο της Αττικής -και όχι μόνο- για να βρούμε έναν μαστογράφο;

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρώτον, επί του συγκεκριμένου, ναι, έχει εγκριθεί η αγορά του ψηφιακού μαστογράφου, έχω υπογράψει τη σχετική δαπάνη. Είναι η διαδικασία εκταμιεύσεως του ποσού για την αγορά. Άρα, η ερώτησή σας είναι σωστή, έρχεται αφού έχουμε δράσει και έχει ήδη εγκριθεί το ποσό της αγοράς. Το συμπληρωματικό ποσό -για να το πω ακριβώς- ήταν 310.000 ευρώ επιπλέον, οι οποίες έχουν εγκριθεί. Και τις έχουμε δώσει στο νοσοκομείο και είναι τώρα στο τμήμα προμήθειας του νοσοκομείου για να αγοράσουμε το σχετικό μηχάνημα. Τελεία. Άρα, καλύπτεται το πρόβλημα.

Επειδή, όμως, κυρία Ακρίτα, είπατε κάτι γενικά για το Νοσοκομείο της Νίκαιας και αν μας ενδιαφέρει, θέλω να σας πω -γιατί μπορεί να μην το ξέρετε, επειδή δεν είστε προφανώς από αυτήν την περιοχή- το Νοσοκομείο της Νίκαιας επί της θητείας μου, τώρα που μιλάμε, έχει τα περισσότερα και μεγαλύτερα ταυτόχρονα έργα, είναι το πρώτο νοσοκομείο -το πρώτο!- που έχω πάει τα περισσότερα χρήματα του Ταμείου Ανάκαμψης για νέα ΤΕΠ, τα οποία έχουν ήδη ολοκληρωθεί, για νέα χειρουργεία -μετά από τριάντα χρόνια!- τα οποία θα ολοκληρωθούν μέχρι το 2025 και το έχουμε βάλει και πρώτο στα μηχανήματα που αγοράσαμε για ιατροτεχνολογικό εξοπλισμό. Όχι μόνο δεν είναι νοσοκομείο που επειδή είναι στην περιοχή που λέτε εμείς το υποτιμούμε -όπως το είπατε- αλλά είναι το ακριβώς ανάποδο. Επειδή είναι στην περιοχή που λέτε, αυτή η Κυβέρνηση και αυτός ο Υπουργός έχουμε δώσει ένα ποσό που ξεπερνά –αν θυμάμαι καλά- τα 20 εκατομμύρια ευρώ για το νοσοκομείο αυτό.

Παρά ταύτα, παρά το ότι του είχαμε βάλει τη μερίδα του λέοντος και στα έργα του Ταμείου Ανάκαμψης και στην αγορά του τεχνολογικού εξοπλισμού, επειδή το αίτημα για τον ψηφιακό μαστογράφο ήρθε μετά, εγκρίναμε εκ των υστέρων επιπλέον πίστωση και για τον ψηφιακό μαστογράφο.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Ακρίτα, έχετε τον λόγο.

**ΕΛΕΝΑ ΑΚΡΙΤΑ:** Κατ’ αρχάς, κύριε Yπουργέ, μη φωνάζετε, δεν είμαστε σε κατάστρωμα. Σας ακούω έτσι κι αλλιώς. Αυτό το γεγονός ότι συνέχεια φωνάζετε λέγεται «λεκτικός εκφοβισμός» και λέγεται «λεκτική βία». Παρακαλώ, όταν μιλάτε με εμάς εδώ στον ΣΥΡΙΖΑ, να προσαρμόζετε τα ντεσιμπέλ σας στην ιστορική βαρύτητα της Αίθουσας και στην αξιοπρέπεια του συνομιλητή σας.

Μου λέτε τι κάνετε, δεν μου απαντάτε γιατί για έξι ολόκληρα χρόνια δεν υπάρχει ένα στοιχειώδες εργαλείο. Και θα μπορούσατε να μου πείτε για το πρόγραμμα «Φώφη Γεννηματά», για το οποίο δεν μου είπατε, γιατί το «Φώφη Γεννηματά» έχει καθαρά προληπτικό χαρακτήρα. Δεν έχει ούτε προεγχειρητικό ούτε μετεγχειρητικό χαρακτήρα.

Παρεμπιπτόντως έχω πάει και έχω επισκεφθεί το Νοσοκομείο Νίκαιας. Κλείνει αυτή η παρένθεση.

Ερωτώ, λοιπόν, από την ώρα που υπάρχει η επιτομή του σουρεαλισμού, ένα νοσοκομείο με ιατρείο μαστού χωρίς μαστογραφία και πηγαίνει εκεί μία γυναίκα η οποία ψηλαφίζει το στήθος και έχει ένα ογκάκι, έχει ένα γρομπαλάκι και είναι κάτω των πενήντα, διότι το πρόγραμμα «Φώφη Γεννηματά» καλύπτει πάνω από τα πενήντα έτη και πηγαίνει στο ιατρείο αυτό, στο ιατρείο μαστού, για το οποίο να σας πληροφορήσω ότι είναι κορυφαίοι επιστήμονες και άκρως εξειδικευμένοι αυτοί που -εντός εισαγωγικών- «το τρέχουν» και τους λέει «έχω ένα γρομπαλάκι, γιατρέ» και της λένε «πρέπει να φύγετε τώρα από εδώ, να πάτε να βρείτε μαστογράφο και όταν βρείτε τον μαστογράφο, να έρθετε πάλι πίσω μαζί με την εξέταση για να δούμε τι θα κάνουμε. Αν έχετε κάτι, πρέπει να πάτε πάλι να βρείτε μαστογράφο, για να κάνετε προεγχειρητικό έλεγχο. Εμείς εδώ δεν έχουμε να σας τον κάνουμε και αφού εγχειριστείτε και με το καλό πάνε όλα καλά, θα πρέπει να βγείτε» -δεν ξέρω, με τη ρόμπα, δεν ξέρω, με τις παντόφλες- «και να βρείτε άλλο μαστογράφο για να κάνετε μετεγχειρητικό έλεγχο».

Αυτά τα πράγματα, κύριε Υπουργέ, δεν είναι σοβαρά. Δεν μπορείτε να μου λέτε για τα 20 εκατομμύρια, όταν στοιχειώδη μέσα δεν υπάρχουν στα νοσοκομεία.

Επίσης, να πω ότι ο λόγος που αυτή η ερώτηση έγινε επίκαιρη είναι γιατί οι συνάδελφοί μου στον ΣΥΡΙΖΑ και εγώ -δεκαπέντε τον αριθμό συνολικά- έχουμε πέντε μήνες που σας κάνουμε αυτή την ερώτηση και δεν απαντάτε.

Μια που σας πέτυχα, λοιπόν, εδώ, κλείνοντας, θέλω να σας πω ότι σας έχω κάνει ερώτηση και για την τραγική υποστελέχωση των ψυχιατρείων και ειδικά για το «Δαφνί», σας έχω κάνει ερώτηση για τα προϊόντα περιόδου την περίοδο φτώχειας, που είναι τα προϊόντα της εμμήνου ρήσεως των γυναικών που δεν έχουν οικονομική δυνατότητα να τα προμηθευτούν.

Σας έχω κάνει πολλές ερωτήσεις στις οποίες δεν έχετε απαντήσει. Καταλαβαίνω και κατανοώ τον φόρτο εργασίας που έχετε, όταν απαντάτε και σχολιάζετε στο Twitter, αλλά τουλάχιστον στον ελεύθερο χρόνο σας θα σας παρακαλούσα πολύ να απαντάτε και στους Βουλευτές της Αντιπολίτευσης.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Υπουργός κ. Γεωργιάδης έχει τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρώτον, για τον ψηφιακό μαστογράφο σάς απάντησα, έχει εγκριθεί, είναι η διαδικασία αγοράς.

Δεύτερον, η φωνή μου είναι δυνατή εκ γενετής. Το να μου κάνετε παρατήρηση για τη φωνή μου είναι σαν να μου κάνετε μπούλινγκ και το πώς είμαι κατασκευασμένος, είναι ρατσισμός και δεν σας το επιτρέπω. Είναι σαν να λέτε σε έναν τυφλό γιατί δεν βλέπει. Η φωνή μου είναι δυνατή, άμα σας αρέσει. Άμα δεν σας αρέσει, να μην μου κάνετε ερώτηση.

**ΕΛΕΝΑ ΑΚΡΙΤΑ:** Α, καλά! Δεν μου αρέσει και δεν μου αρέσει να ουρλιάζετε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν σας επιτρέπω να μου κάνετε άλλη τέτοιου είδους παρατήρηση.

Τρίτον, δεν έχω να πω τίποτα άλλο στην κυρία που ανέφερε το Twitter. Δεν σας επιτρέπω να μου κάνετε επί προσωπικού σχόλια. Ερώτηση να κάνετε ως Βουλευτής για αυτό που ρωτάτε και θα σας απαντάω θεσμικά.

**ΠΡΟΕΔΡΕΥΟΥΣΑ (Όλγα Γεροβασίλη):** Περνάμε στην επόμενη ερώτηση, στην τρίτη με αριθμό 965/26-5-2025 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Κοινοβουλευτικής Ομάδας Κομμουνιστικό Κόμμα Ελλάδας κ. Χρήστου Τσοκάνη προς τον Υπουργό Εσωτερικών με θέμα: «Για τις ακατάλληλες συνθήκες στο Κέντρο Διεπιστημονικής Αξιολόγησης - Συμβουλευτικής και Υποστήριξης (ΚΕΔΑΣΥ) Δυτικής Αττικής».

Ορίστε, κύριε Τσοκάνη, έχετε τον λόγο για τα επόμενα δύο λεπτά.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κυρία Πρόεδρε.

Κύριε Υπουργέ, ελπίζω να είσαστε ενημερωμένος αλλά και έτοιμος να μας δώσετε λύση στο πρόβλημα, γιατί η οργή, ο θυμός και οι αντιδράσεις στη δυτική Αττική πάνω στο γεγονός της αντιμετώπισης των ακατάλληλων συνθηκών στο ΚΕΔΑΣΥ έχει φτάσει στο ζενίθ.

H κατάσταση όπως έχει διαμορφωθεί στο ΚΕΔΑΣΥ Δυτικής Αττικής είναι δραματική με τις συνθήκες στο κτίριο, τις γενικότερες ελλείψεις, την ακαταλληλότητα και την ταυτόχρονη έλλειψη χώρων να θέτουν σοβαρά εμπόδια στη σωστή, ολοκληρωμένη, έγκαιρη και με επιστημονικούς όρους πραγματοποίηση του σύνθετου έργου των εργαζομένων σε αυτό, που ήδη είναι λιγότεροι από ό,τι χρειάζονται.

Πιο συγκεκριμένα, σε ό,τι αφορά την ακαταλληλότητα του χώρου, οι αίθουσες αξιολόγησης δεν έχουν εξαερισμό, ο κοινός χώρος εργασίας δεν έχει φυσικό φωτισμό, λείπει στην κυριολεξία το οξυγόνο. Υπάρχει σημαντική έλλειψη χώρου, με τις επτά αίθουσες να χρησιμοποιούνται για τις αξιολογήσεις και να μένει μόλις ένας κοινός χώρος για να στεγάσει τους σαράντα δύο εργαζόμενους. Οι αίθουσες μεταξύ τους χωρίζονται με γυψοσανίδες, επισφραγίζοντας όχι μόνο την αθλιότητα των συνθηκών εργασίας, αλλά και θέτοντας ζητήματα επιστημονικής δεοντολογίας, με την άρση διασφάλισης του απορρήτου ευαίσθητων προσωπικών δεδομένων. Δεν υπάρχει χώρος αναμονής για γονείς, με αποτέλεσμα όλες οι σημαντικές διαδικασίες -συμπλήρωση των αιτήσεων και αναμονή- να πραγματοποιούνται σε έναν διάδρομο, στην κυριολεξία στοιβαγμένοι ο ένας πάνω στον άλλον.

Σε αυτή την απαράδεκτη συνθήκη συμπληρώνεται η εικόνα εγκατάλειψης με τα προβλήματα που παρατηρούνται σε ηλεκτρολογικές και υδραυλικές εγκαταστάσεις, με τους χώρους να πλημμυρίζουν τακτικά και να ελλοχεύει ο κίνδυνος πρόκλησης πυρκαγιάς.

Πλάι σε αυτή την απαράδεκτη κατάσταση έρχεται να προστεθεί και η ολιγωρία του Υπουργείου Παιδείας με τις ελλείψεις σε διοικητικό προσωπικό, σε υλικοτεχνικό εξοπλισμό, ενώ η συντριπτική πλειοψηφία των εργαζομένων είναι συμβασιούχοι με μεγάλες καθυστερήσεις στην πρόσληψή τους και την απουσία συνέχειας στην παρακολούθηση των μαθητών, επιβεβαιώνοντας ότι δεν αποτελεί προτεραιότητα συνολικά για την Κυβέρνηση η εξασφάλιση σύγχρονων όρων για την αναβαθμισμένη επιστημονική άσκηση του έργου τους σε έναν τόσο ευαίσθητο τομέα, όπως είναι η αξιολόγηση μαθητών με ειδικές εκπαιδευτικές ανάγκες ή και αναπηρίες.

Ερωτάται, λοιπόν, ο κύριος Υπουργός και η Κυβέρνηση τι μέτρα προτίθενται να πάρουν, ώστε πρώτον, να λυθούν άμεσα τα προβλήματα επικινδυνότητας στη λειτουργία του κτιρίου και να μετεγκατασταθεί άμεσα σε κατάλληλο χώρο με την ταυτόχρονη έναρξη της διαδικασίας ανέγερσης νέου σύγχρονου ΚΕΔΑΣΥ και δεύτερον, να ιδρυθεί δεύτερο ΚΕΔΑΣΥ στη δυτική Αττική, προκειμένου να καλύπτονται οι αυξημένες ανάγκες του μαθητικού πληθυσμού, καθώς το μοναδικό που υπάρχει καλύπτει μια τεράστια γεωγραφική έκταση.

Κύριε Υπουργέ, είμαστε διατεθειμένοι να σταματήσουμε εδώ τη διαδικασία συζήτησης για την ερώτηση στην περίπτωση που είστε διατεθειμένος να επισκεφτούμε οι δυο μας αύριο το πρωί το απαράδεκτο κτίριο του ΚΕΔΑΣΥ, για να δείτε πώς ακριβώς δίνουν τη μάχη τους καθημερινά ψυχολόγοι, διοικητικοί και εκπαιδευτικοί.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Στην ερώτηση θα απαντήσει ο Υφυπουργός Εσωτερικών κ. Σπανάκης.

Ορίστε, κύριε Υφυπουργέ, έχετε τον λόγο για τρία λεπτά.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, το ΚΕΔΑΣΥ δυτικής Αττικής, δηλαδή το Κέντρο Διεπιστημονικής Αξιολόγησης Συμβουλευτικής και Υποστήριξης Δυτικής Αττικής, παρέχει σημαντική υπηρεσία τόσο στις οικογένειες των μαθητών-μαθητριών που φοιτούν σε σχολικές μονάδες της δυτικής Αττικής όσο και στις ίδιες σχολικές μονάδες και στο εκπαιδευτικό προσωπικό τους. Είναι το μόνο κέντρο που έχει ιδρυθεί και λειτουργεί στη δυτική Αττική σε μια εκτεταμένη γεωγραφική περιοχή με ανομοιόμορφα χαρακτηριστικά που αποτυπώνονται και στο μαθητικό δυναμικό των σχολικών μονάδων.

Σε αυτή τη χωροταξική και εκπαιδευτική συνθήκη το ΚΕΔΑΣΥ Δυτικής Αττικής καλείται να υλοποιήσει την ουσιαστική συμπερίληψη όλων των παιδιών στο σχολείο και να συμβάλει στην άρση των εμποδίων μάθησης και στην ισότιμη συμμετοχή όλων των μαθητών - μαθητριών στην εκπαιδευτική διαδικασία.

Για το συγκεκριμένο τώρα κτίριο που αναφέρετε στην ερώτησή σας, σύμφωνα με διακήρυξη, προκηρύχθηκε μειοδοτική δημοπρασία μίσθωσης για τη στέγαση των υπηρεσιών της Διεύθυνσης Δευτεροβάθμιας Εκπαίδευσης Δυτικής Αττικής και του ΚΕΔΑΣΥ Δυτικής Αττικής και υπεγράφη το 2016 ιδιωτικό συμφωνητικό μίσθωσης επί της οδού Δραγούμη 24 στην Ελευσίνα διάρκειας εννέα ετών από την ημερομηνία υπογραφής του πρωτοκόλλου παράδοσης - παραλαβής του ακινήτου μέχρι τις 26-10-2025 με δυνατότητα ισόχρονης παράτασης.

Το μισθωμένο ακίνητο έχει συνολική επιφάνεια 854,70 τετραγωνικά μέτρα και βρίσκεται σε οικόπεδο επιφάνειας 331,50 τετραγωνικών μέτρων επί της οδού Καραϊσκάκη και Δραγούμη. Το ακίνητο μισθώθηκε με τις προδιαγραφές του κτιριολογικού προγράμματος του έτους 2015. Τη χρονική αυτή περίοδο στο πρώην ΚΕΔΔΥ Δυτικής Αττικής απασχολούνταν δώδεκα άτομα και στη διεύθυνση πενήντα οκτώ άτομα. Σήμερα, όμως, ο αριθμός των εργαζομένων μόνο στο ΚΕΔΑΣΥ ανέρχεται σε σαράντα δύο, αριθμός κατά πολύ μεγαλύτερος από τον αρχικό σχεδιασμό για την κάλυψη των αναγκών στέγασης του ΚΕΔΑΣΥ, με αποτέλεσμα την έλλειψη χώρου.

Η Περιφέρεια Αττικής σήμερα καταβάλλει κάθε δυνατή προσπάθεια για την μίσθωση νέων κτιρίων στέγασης των περιφερειακών υπηρεσιών του Υπουργείου Παιδείας, σύμφωνα με τα κτιριολογικά προγράμματα του εν λόγω Υπουργείου και παράλληλα αντιμετωπίζει κατά προτεραιότητα όλα τα προβλήματα που ανακύπτουν στα κτίρια που στεγάζουν τις υπηρεσίες αυτές.

Στο πλαίσιο αυτό η Περιφέρεια Αττικής καλύπτει το σύνολο των λειτουργικών δαπανών των αποκεντρωμένων δημόσιων υπηρεσιών ΔΕΗ, ΟΤΕ, ΕΥΔΑΠ κ.λπ., παρέχει γραφειακό και ηλεκτρονικό εξοπλισμό, λαμβάνει μέριμνα για τη συντήρηση των κτιριακών υποδομών και καλύπτει τις ανάγκες της εύρυθμης λειτουργίας του ΚΕΔΑΣΥ.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Σε κάθε περίπτωση κατά την οποία προκύπτουν κτιριακά προβλήματα τεχνικής φύσεως και ενημερώνει την περιφέρεια, τότε αποστέλλεται σχετικό έγγραφο στον ιδιοκτήτη του ακινήτου ο οποίος υποχρεούται βάσει όρου του συμβολαίου να μεριμνήσει για την αποκατάστασή τους ή γίνονται οι απαιτούμενες ενέργειες μέσω των τεχνικών υπηρεσιών της Περιφέρειας Αττικής για την επισκευή τυχόν ζημιών ή βλαβών. Μάλιστα, μετά από τον έλεγχο της Επιθεώρησης Εργασίας στο κτίριο που στεγάζεται το ΚΕΔΑΣΥ στις 26 Φεβρουαρίου 2020, η Περιφέρεια Αττικής με έγγραφό της διαβίβασε τα δελτία ελέγχου στον ιδιοκτήτη του ακινήτου με την επισήμανση να μεριμνήσει για τα προβλήματα που εντοπίστηκαν και να προβεί στις απαιτούμενες ενέργειες, ιδίως όσον αφορά την υποχρέωση έκδοσης πιστοποιητικού ηλεκτρολόγου εγκαταστάτη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ήδη μέσα στο τρέχον έτος ένα συνεργείο ηλεκτρολόγων επισκεύασε πλήθος βλαβών και δημιούργησε υποδομή για ατομικές θέσεις εργασίας στο κεντρικό δωμάτιο της υπηρεσίας με συνέπεια την αναμόρφωσή του, την πιο λειτουργική τακτοποίηση των γραφείων την εξοικονόμηση ζωτικού χώρου για όσους εργάζονται ταυτόχρονα. Επιπλέον, έγινε ηλεκτρολογική παρέμβαση στο εξαερισμό, με συνέπεια να λειτουργεί κανονικά.

Κλείνοντας την πρωτολογία μου, σας αναφέρω ότι τον Ιανουάριο του 2024 έγιναν παρεμβάσεις και στον αύλειο χώρο του ΚΕΔΑΣΥ Δυτικής Αττικής, με συνέπεια έκτοτε να μην παρατηρούνται πλημμύρες στους εσωτερικούς χώρους του κτιρίου κατά τις ημέρες με έντονες βροχοπτώσεις.

Σε σχέση τώρα με τη στελέχωση, που είναι κάτι πολύ σημαντικό, το ΚΕΔΑΣΥ Δυτικής Αττικής …

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, μήπως να τα πείτε αργότερα αυτά;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Εντάξει, κύριε Πρόεδρε, θα συνεχίσω στη δευτερολογία μου.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Παρακαλώ, κύριε συνάδελφε, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Κύριε Υπουργέ, θεωρώ ότι δεν πρέπει να σας έχουν ενημερώσει σωστά, γιατί η κατάσταση είναι τραγική και απαράδεκτη. Οι διαπιστώσεις αφορούν τα εξής: δωμάτια πέντε ή έξι τετραγωνικών μέτρων χωρίς παράθυρο και εξαερισμό, μία είσοδο - έξοδο, η οποία είναι και έξοδος κινδύνου, πράγμα απαράδεκτο. Αν, όμως, ήταν για τα logistics, τις βιομηχανίες και τις υποδομές των στρατηγικών επενδυτών, η Κυβέρνηση θα ήταν πρώτη στο να τους διαθέσει ό,τι και όπως τα χρειάζονται, όπως και πλούτο επενδύσεων.

Ο χώρος που στεγάζεται το ΚΕΔΑΣΥ ήταν πρώην κατάστημα με τυφλά δωμάτια, χωρίς φυσικό εξαερισμό. Ξέρετε τη μάχη δίνουν οι εργαζόμενοι στον χώρο αυτό; Μάλιστα, οι εργαζόμενοι -και θα προχωρήσω γρήγορα, γιατί βλέπω ότι υπάρχει πίεση από το Προεδρείο- το 2023-2024 ήταν εξήντα. Ξέρετε πόσοι είναι το 2024-2025; Είναι σαράντα, σαράντα δύο! Μάλιστα, τα κενά καλύφθηκαν από τη δεύτερη φάση της προκήρυξης. Σε αυτούς έχουμε μόνιμους δύο εκπαιδευτικούς, τον προϊστάμενο και έναν διοικητικό. Τη δουλειά των διοικητικών την κάνουν οι ίδιοι οι εργαζόμενοι, οι ψυχολόγοι και οι καθηγητές, οι οποίοι έχουν άλλες ανάγκες να καλύψουν. Και πού καλύπτουν τις άλλες ανάγκες του ΚΕΔΑΣΥ; Πού γίνονται οι διαγνώσεις; Ξέρετε πού γίνονται, κύριε Υπουργέ, για να το πείτε και στην Κυβέρνησή σας; Μέσα στα αυτοκίνητα! Οι διαγνώσεις γίνονται μέσα στα αυτοκίνητα για να υπάρχει αερισμός, να υπάρχει φωτισμός και να μπορούν να μιλάνε ένας προς έναν με τον μαθητή.

Η κατάσταση είναι τραγική, κάτι που διαπίστωσε και το ΣΕΠΕ. Και τι έκανε η περιφέρεια; Πήγε και έφτιαξε δύο καλώδια. Εδώ και τώρα πρέπει να φτιαχτεί ένα καινούργιο ΚΕΔΑΣΥ στη Δυτική Αττική χωρία καμία κωλυσιεργία. Μάλιστα, το ένα είναι πολύ λίγο, γιατί αν δεν σας έχουν ενημερώσει, κάθε μέρα γίνονται πέντε με έξι αιτήσεις στο ΚΕΔΑΣΥ, για τις οποίες χρειάζεται ακόμα και ένα έτος για να τις επεξεργαστεί. Μόνο αυτές που είναι υπερεπείγουσες μπορούν να εξεταστούν μέσα σε μία εβδομάδα, δεκαπέντε μέρες. Αυτό σημαίνει ότι από 1η Σεπτεμβρίου έως 30 Σεπτεμβρίου έχουμε έναν όγκο αιτήσεων που κυμαίνονται από χίλιες έως χίλιες διακόσιες ετησίως.

Ωστόσο, ακόμα κι αν εξεταστούν αυτές οι αιτήσεις, πού θα πάνε οι μαθητές; Θα πάνε στα σχολεία - κοντέινερ, στα σχολεία που δεν έχουν καθηγητές μέσα στο κέντρο της χημικής βιομηχανίας, όπου υπάρχουν σχολεία τα οποία δεν έχουν ακόμα χημικούς, σχολεία που είναι χωρίς ψύξη και χωρίς θέρμανση; Ή μήπως θα μας πείτε, όπως μας είπατε και για το Κέντρο Υγείας Μεγάρων, ότι θα τα αναβαθμίσετε ενεργειακά; Εμάς μας ενδιαφέρει η υλικοτεχνική υποδομή και το έμψυχο υλικό.

Όμως, πάμε να δούμε και κάτι άλλο. Μπορεί σήμερα ένα ΚΕΔΑΣΥ να καλύψει τις ανάγκες όλης της δυτικής Αττικής, Λιόσια, Μέγαρα, Ασπρόπυργο, Ελευσίνα, Μάνδρα, Μαγούλα, Ερυθρές; Εννοείται ότι δεν μπορεί να τις καλύψει.

Επίσης, μετά το ΚΕΔΑΣΥ έχουμε -για να δείτε τη γύμνια του συστήματος που υπηρετείτε- και τα ειδικά σχολεία. Πόσα ειδικά σχολεία υπάρχουν στη δυτική Αττική; Υπάρχει ένα ειδικό σχολείο που στεγάζει πενήντα μαθητές για όλη τη δυτική Αττική! Πόσα εργαστήρια ειδικής επαγγελματικής εκπαίδευσης υπάρχουν στη δευτεροβάθμια; Μόλις ένα με πενήντα άτομα! Τα ειδικά γυμνάσια και λύκεια είναι μόλις δύο, με το δεύτερο να έχει φτιαχτεί πριν δύο έτη.

Το τρίτο και πιο σημαντικό είναι ότι ακόμα και να γίνουν οι διαγνώσεις και μέχρι να υλοποιηθεί η υποστήριξη των μαθητών μέσα στα σχολεία μπορεί να περάσουν δύο, τρία και τέσσερα χρόνια. Ο μαθητής θα έχει τελειώσει το σχολείο.

Είναι, λοιπόν, επιτακτική ανάγκη σήμερα να ολοκληρωθεί η μετεγκατάσταση του ΚΕΔΑΣΥ σε ένα καινούργιο σύγχρονο κτίριο με υλικοτεχνική υποδομή, με μόνιμο προσωπικό και όχι με συμβασιούχους, με διοικητικό προσωπικό, με επιστήμονες και με υποδομές που θα μπορούν να ικανοποιήσουν τις σύγχρονες ανάγκες.

Επιπλέον, είναι επιτακτική η δημιουργία ενός δεύτερου ΚΕΔΑΣΥ στη δυτική Αττική. Δεν μπορεί η δυτική Αττική να αποτελεί τη χωματερή της πατρίδας μας.

Εκεί που σήμερα ο πλούτος που παράγεται και το Ακαθάριστο Εθνικό Προϊόν γεμίζει τα θησαυροφυλάκια των εφοπλιστών, των βιομηχάνων και των τραπεζιτών, δεν μπορεί οι εργαζόμενοι να ζουν μέσα στον κίνδυνο κάποιου μεγάλου βιομηχανικού ατυχήματος με υποβαθμισμένες υπηρεσίες υγείας, παιδείας, πρόνοιας, υποδομών.

Σε αυτή την κατεύθυνση, λοιπόν, αν δεν λύσετε το πρόβλημα, θα μας βρείτε απέναντί σας. Αν δεν το κάνετε, θα το επιβάλουμε μέσα από τους αγώνες μαζί με τους φορείς και τα σωματεία της περιοχής και τη μετεγκατάσταση σε έναν χώρο που θα επιβάλουμε να γίνει, καθώς και τη δημιουργία ενός δεύτερου ΚΕΔΑΣΥ, αλλά και την προώθηση μόνιμου προσωπικού και όλων των υλικοτεχνικών υποδομών που χρειάζεται το ΚΕΔΑΣΥ.

Κλείνοντας -και ευχαριστώ πολύ και για την ανοχή, κύριε Πρόεδρε και ζητώ και συγγνώμη- να σας ρωτήσω το εξής: Θέλετε να το λύσετε το πρόβλημα, ναι ή όχι; Να μας το πείτε ξεκάθαρα. Ο κόσμος είναι στα κάγκελα. Οι φορείς είναι στους δρόμους. Το προσωπικό που δουλεύει στο ΚΕΔΑΣΥ είναι θυμωμένο, απελπισμένο και οργισμένο. Όλη αυτή την οργή, τον θυμό και την αγανάκτηση ήρθαμε να μεταφέρουμε σήμερα απέναντι στον Υπουργό.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε το λόγο για τη δευτερολογία σας, με την άνεση που απαιτείται για να μπορέσετε να απαντήσετε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, στην πρωτολογία μου απάντησα πολύ συγκεκριμένα με ημερομηνίες, με διαδικασίες και με το τι προβλέπεται να γίνει. Δημιουργείτε και επενδύετε στον κίνδυνο. Καταθέτετε μια επίκαιρη ερώτηση κινδυνολογώντας, μηδενίζοντας οτιδήποτε έχει γίνει. Το κυριότερο -και το χειρότερο- είναι ότι δεν ακούσαμε από την πλευρά σας μια πρόταση…

**ΧΡΗΣΤΟΣ ΤΣΟΚΑΝΗΣ:** Είπαμε για το ΚΕΔΑΣΥ…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Δεν ακούσαμε μία συγκεκριμένη πρόταση…

**ΧΡΗΣΤΟΣ ΤΣΟΚΑΝΗΣ:** Είναι ανακριβής ο Υπουργός, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Αξιολογούνται όλα. Παρακαλώ!

**ΧΡΗΣΤΟΣ ΤΣΟΚΑΝΗΣ:** Συγγνώμη, κύριε Πρόεδρε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ο τρόπος της αντιπολιτεύσεώς σας δεν ωφελεί στην επίλυση ζητημάτων του ΚΕΔΑΣΥ δυτικής Αττικής. Αν έχετε κάτι συγκεκριμένο, ελάτε εδώ να το καταθέσετε. Επειδή μας ακούνε, το ΚΚΕ δεν κατέθεσε μία συγκεκριμένη πρόταση, παρά δημιουργεί και φουσκώνει έναν κίνδυνο, χωρίς να λύνει κανένα απολύτως πρόβλημα.

Πάμε, λοιπόν, τώρα συγκεκριμένα…

**ΧΡΗΣΤΟΣ ΤΣΟΚΑΝΗΣ:** Θέλετε να φύγουμε τώρα και να πάμε εκεί;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Εγώ δεν σας διέκοψα, κύριε συνάδελφε.

Σύμφωνα με το «Εθνικό Σχέδιο Δράσης 2025» του Υπουργείου Παιδείας, Θρησκευμάτων και Αθλητισμού» -διότι αυτό είναι το αρμόδιο Υπουργείο- στον οριζόντιο στόχο με τίτλο «Μια Ελλάδα με όλους για όλους-Εθνική Στρατηγική για τα Δικαιώματα των Ατόμων με Αναπηρία 2024-2030» περιλαμβάνεται και το έργο με τίτλο «Πλαίσιο για τη συμπεριληπτική εκπαίδευση». Στο εν λόγω έργο περιλαμβάνονται τα ορόσημα «Υποστήριξη του έργου των ΚΕΔΑΣΥ μέσω στελέχωσης με μόνιμους εκπαιδευτικούς και μόνιμα μέλη ΕΕΠ με στόχο τη μείωση του χρόνου αξιολόγησης των μαθητών» και «Ανασχεδιασμός ΚΕΔΑΣΥ και ΕΔΥ με δημιουργία ψηφιακής πλατφόρμας για τα ΚΕΔΑΣΥ και πρωτοτυπωμένων εντύπων».

Στο ΚΕΔΑΣΥ δυτικής Αττικής, κατά το σχολικό έτος 2024-2025 έχουν προσληφθεί τέσσερις αναπληρωτές κλάδου ΠΕ Φιλολόγων και δύο κλάδου ΠΕ Μαθηματικών. Σύμφωνα με τα στοιχεία που τηρούνται στο «myschool» κατά το σχολικό έτος 2024-2025, τα μέλη του προσωπικού είναι σαράντα δύο και συγκροτήθηκαν δέκα διεπιστημονικές ομάδες.

Τέλος, με νέα νομοθετική ρύθμιση και ειδικότερα με την τροποποίηση του άρθρου 15 του ν.4823/2021, με το άρθρο 165 του νόμου από το 2024, η οποία ισχύει από την 1η Σεπτεμβρίου του 2024, η κάλυψη των θέσεων για τις ανάγκες του ΚΕΔΑΣΥ γίνεται πλέον και με τον διορισμό εκπαιδευτικών απευθείας στα ΚΕΔΑΣΥ, χωρίς λοιπές προϋποθέσεις. Η νέα νομοθετική ρύθμιση θα συμβάλει αποφασιστικά στην πλήρη και έγκαιρη στελέχωση όλων των ΚΕΔΑΣΥ της χώρας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Ας περάσουμε τώρα στη δέκατη τρίτη με αριθμό 961/24-5-2025 επίκαιρη ερώτηση δεύτερου κύκλου του Βουλευτή Ροδόπης της της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιλχάν Αχμέτ, προς τον Υπουργό Εσωτερικών με θέμα: «Οι τετρακόσιοι κάτοικοι στο Μέγα Δέρειο της Περιφερειακής Ενότητας Έβρου αναγκάζονται εδώ και χρόνια να κάνουν καθημερινά τριάντα πέντε χιλιόμετρα για να έχουν νερό να πιούν».

Στην ερώτηση θα απαντήσει ο Υφυπουργός Εσωτερικών κ. Σπανάκης.

Ορίστε, κύριε συνάδελφε, έχετε τον λόγο για την πρωτολογία σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ, όπως λέει και η επικεφαλίδα της ερώτησής μας, όντως κατά την επίσκεψή μας στην περιοχή ενός κλιμακίου του ΠΑΣΟΚ ακούσαμε την καταγγελία όλων των κατοίκων του χωριού που περίπου είναι τετρακόσια άτομα, ότι εδώ και τέσσερα χρόνια κάθε μέρα πηγαίνουν τριάντα πέντε χιλιόμετρα με τα αυτοκίνητά τους για να γεμίσουν τις δεξαμενές τους για τις βιοτικές ανάγκες τους για πόσιμο νερό.

Όταν το ακούσαμε στην αρχή, νομίζαμε ότι αυτό δεν μπορεί να ισχύει. Επεκτείναμε την κουβέντα, ήρθαν οι δημοτικοί σύμβουλοι και μάθαμε το εξής: Όντως, πριν από τέσσερα χρόνια βρέθηκε αρσενικό μέσα στο νερό. Το αρσενικό, βέβαια, είναι ένα δηλητήριο και απειλεί τη δημόσια υγεία του ανθρώπου. Σφραγίστηκε το νερό -και καλώς σφραγίστηκε- από την τότε δημοτική αρχή και από τότε, σήμερα θα γίνει, αύριο θα γίνει και, τελικά, αυτό το έργο δεν ολοκληρώθηκε.

Αφού έγινε και επικοινωνία με τον Δήμαρχο Σουφλίου για να μάθουμε τι γίνεται, ο άνθρωπος είπε ότι εξαιτίας της γραφειοκρατίας του κρατικού μηχανισμού -είναι κατά λέξη λόγια του δημάρχου και τα καταθέτω στα Πρακτικά, για να λάβετε και εσείς γνώση- δεν μπόρεσε να ολοκληρώσει αυτό το έργο.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αργότερα, μας ενημέρωσε ο κύριος Δήμαρχος μέσα από τα μέσα μαζικής ενημέρωσης εκεί, αφού το θέμα πήρε μεγάλη διάσταση στον Έβρο, ότι με μια ανάδοχη εταιρεία όντως υπογράφτηκε μια σύμβαση 490.000 ευρώ τον Σεπτέμβριο του 2024, δηλαδή με καθυστέρηση τριών χρόνων. Όμως, εμείς δεν θα κρίνουμε τώρα τη δημοτική αρχή αν έκανε καλά τη δουλειά της ή όχι. Άλλο είναι το ερώτημα. Λέει ο άνθρωπος ότι έκανε μια σύμβαση το 2024 και ότι εννέα μήνες μετά η σύμβαση δεν υλοποιήθηκε και δεν επιλύθηκε το πρόβλημα.

Κοιτάξτε, κύριε Υπουργέ, το να πηγαίνουν τριάντα πέντε χιλιόμετρα κάθε μέρα οι άνθρωποι για να πιουν νερό προσβάλλει την ίδια την ανθρώπινη αξιοπρέπεια. Για μας, η ελεύθερη πρόσβαση των πολιτών στο νερό είναι ανθρώπινο δικαίωμα, κύριε Υπουργέ. Εδώ έχουμε ευθέως παραβίαση ενός ανθρώπινου δικαιώματος για πόσιμο νερό. Γι’ αυτό βρισκόμαστε εδώ πέρα και σας ρωτάμε συγκεκριμένα τι κάνει η Κυβέρνηση -εσείς, δηλαδή- για να αντιμετωπίσει το πρόβλημα της έλλειψης καθαρού πόσιμου νερού στον οικισμό αυτό που υφίσταται εδώ και τέσσερα χρόνια. Δηλαδή, γνωρίζετε το πρόβλημα; Έχετε εποπτεία από την αποκεντρωμένη; Να μας ενημερώσετε.

Κατά δεύτερον, σε τι συνίστανται αυτές οι γραφειοκρατικές καθυστερήσεις του κρατικού μηχανισμού που καταγγέλλει στον Τύπο ο ίδιος ο δήμαρχος ως μία από τις βασικές αιτίες που καθυστερεί η επίλυση του προβλήματος; Γιατί ενώ υπογράφηκε η σχετική σύμβαση πριν από εννέα μήνες, δεν έχει ολοκληρωθεί έως σήμερα το έργο; Χρηματοδοτείται από την Περιφέρεια Ανατολικής Μακεδονίας και Θράκης στον άξονα προτεραιότητας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, για να απαντήσω κατευθείαν -δεν ξέρω, η αγωνία είναι μεγάλη- στο ερώτημά σας, το πρόβλημα της έλλειψης καθαρού πόσιμου νερού που βασανίζει εδώ και χρόνια τους κατοίκους της ακριτικής μας περιοχής αναμένεται να εξαλειφθεί ολοκληρωτικά εντός του πρώτου δεκαπενθημέρου του Ιουλίου του 2025, ημερομηνία κατά την οποία ο ανάδοχος θα έχει ολοκληρώσει το έργο για τη Μονάδα Επεξεργασίας Νερού.

Μάλιστα, θέλω να καταθέσω στα Πρακτικά την απάντηση του Δημάρχου προς το Υπουργείο Εσωτερικών που εστάλη στις 15 Μαΐου, που λέει ότι η παρούσα σύμβαση έργου ολοκληρώνεται τέλη Σεπτεμβρίου, αλλά παρ’ όλα αυτά ο ανάδοχος δεσμεύτηκε ότι έως τα μέσα Ιουλίου θα παραδοθεί προς λειτουργία.

Το καταθέτω για τα Πρακτικά.

(Στο σημείο αυτό ο Υφυπουργός Εσωτερικών κ. Βασίλειος - Πέτρος Σπανάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι γεγονός ότι ήδη από το 2019 διαπιστώθηκαν προβλήματα στην υδροδότηση της περιοχής λόγω των απαρχαιωμένων και εγκαταλελειμμένων εγκαταστάσεων και υποδομών.

Το μεγαλύτερο, όμως, πρόβλημα με την ποιότητα του νερού στον οικισμό του Μεγάλου Δερείου εμφανίστηκε στις αρχές του έτους 2021 κατά τη διάρκεια των ακραίων πλημμυρικών φαινομένων που έπληξαν την εν λόγω κοινότητα. Η δημοτική αρχή με τη συνδρομή της Διεύθυνσης Δημόσιας Υγείας της Περιφέρειας Ανατολικής Μακεδονίας και Θράκης αμέσως πραγματοποίησαν δειγματοληψίες, με σκοπό τον ποιοτικό έλεγχο των υδάτων της περιοχής, όπου διαπιστώθηκε η υψηλή ύπαρξη αρσενικού άνω των επιτρεπόμενων ορίων. Η διαπίστωση αυτή ενεργοποίησε άμεσα τόσο το δήμο όσο και την περιφέρεια.

Θα αναφερθώ επιγραμματικά στις ενέργειες που έλαβαν χώρα. Αρχικά, οι αρμόδιοι φορείς πρότειναν την αναζήτηση σημείων για την ανόρυξη νέων γεωτρήσεων. Στις 10-06-2022 ξεκίνησε διαδικασία για ανάθεση, με την αντικατάσταση των υφιστάμενων γεωτρήσεων. Στις 16-08-2022 εγκρίθηκε η διαδικασία για τις νέες γεωτρήσεις και στις 6-9-2022 ξεκίνησε η σύμβαση, αναφορικά με την αντικατάσταση των υφιστάμενων γεωτρήσεων της περιοχής Μικρού Δερείου. Στις 23-9-2022 κατόπιν νεότερων αναλύσεων υδάτων διαπιστώθηκε εκ νέου πως η συγκέντρωση του αρσενικού, εξακολουθούσε να βρίσκεται πάνω από τα επιτρεπόμενα όρια στο νερό των γεωτρήσεων και των υδρομαστεύσεων. Για τον λόγο αυτό αποφασίστηκε η αναζήτηση χρηματοδότησης για την εγκατάσταση συστήματος επεξεργασίας νερού.

Στο πλαίσιο αυτό, εξασφαλίστηκε χρηματοδότηση ύψους 490.000 ευρώ, σύμφωνα με την απόφαση ένταξης της πράξης στο Περιφερειακό Πρόγραμμα Ανάπτυξης Ανατολικής Μακεδονίας-Θράκης 2021-2025.

Στις 12-9-2024 υπογράφηκε η σύμβαση μεταξύ του Δήμου Σουφλίου και του αναδόχου. Στις 12-11-2024 υπογράφηκε η απόφαση από τον Επιθεωρητή Εφαρμογής Δασικής Πολιτικής Μακεδονίας-Θράκης, σχετικά με την έγκριση επέμβασης σε δημόσια έκταση, εμβαδού τριακοσίων εβδομήντα εννέα τετραγωνικών μέτρων, περίπου. Το έργο -δηλαδή, η μονάδα επεξεργασίας νερού- αναμένεται να ολοκληρωθεί εντός του πρώτου δεκαπενθημέρου του Ιουλίου.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΙΛΧΑΝ ΑΧΜΕΤ:** Ευχαριστώ.

Κατ’ αρχάς χαίρομαι, κύριε Υπουργέ, που δεσμευτήκατε ενώπιον της Εθνικής Αντιπροσωπείας, διαβάζοντάς μας και το έγγραφο του δημάρχου και του αναδόχου, ότι αν και προβλέπεται βάσει συμβάσεως Σεπτέμβριο να παραδοθεί το έργο, αυτό θα γίνει νωρίτερα και μάλιστα, ήσασταν συγκεκριμένος για 15 Ιουλίου απ’ ό,τι σας άκουσα. Αυτό είναι πάρα πολύ θετικό.

Θα ήθελα, επίσης, να ευχαριστήσω και τον Υπουργό, τον κ. Θεόδωρο Λιβάνιο δημόσια, διότι εγώ είμαι από τους Βουλευτές που μου αρέσει όταν τα πράγματα κυλάνε, όπως πρέπει να κυλήσουν, να λέω τα πράγματα με το όνομά τους, διότι κατά την επίσκεψή μου στο γραφείο του, ο ίδιος ενδιαφέρθηκε και πήρε τηλέφωνο άμεσα τον κύριο δήμαρχο.

Όμως, κύριε Υπουργέ, έπρεπε να περάσουν όλα αυτά τα χρόνια -και τα τέσσερα συνολικά χρόνια- με απίστευτη ταλαιπωρία αυτών των ανθρώπων; Πρέπει να ξέρετε και σας το γνωστοποιώ εδώ ότι αυτοί οι άνθρωποι είναι αυτοί που προστάτευσαν εθελοντικά τα δάση στις μεγάλες πυρκαγιές που έγιναν, διότι η πλειονότητα των κατοίκων, η πλειοψηφία, είναι δασοεργάτες. Με αυτό, δηλαδή, βιοπορίζονται στο Μέγα Δέρειο. Όλη τη μέρα είναι στο δάσος, κόβουν τα ξύλα, έχουν συνεταιρισμούς -γι’ αυτό το αναφέρω αυτό- και μέσα σε αυτή τη φωτιά, μέσα σε όλο αυτό τον ιδρώτα, τον μόχθο, είχαν και τριάντα πέντε χιλιόμετρα.

Εσείς μας αναφέρετε με χρονολογίες ότι οι όποιες καθυστερήσεις από τον κρατικό μηχανισμό οφείλονται σε διάφορα γραφειοκρατικά προβλήματα, μελέτες, ξανά μελέτες, ξανά προκηρύξεις, ξανά ελέγχους. Νομίζω, όμως, ότι σε αυτές τις περιπτώσεις, ιδίως όταν είναι για πόσιμο νερό, πρέπει να βρεθεί οπωσδήποτε μια διαδικασία -χωρίς, βέβαια, να παρακάμψουμε και τις μελέτες- ώστε να επιταχύνεται στην ουσία αυτή η διαδικασία, κύριε Υπουργέ. Δεν μπορεί σήμερα στην Ελλάδα του 21ου αιώνα να περιμένει ένα χωριό να πιει νερό τέσσερα χρόνια.

Σας το λέω -σας το αναγνωρίζω- εύχομαι η δέσμευσή σας να υλοποιηθεί -αυτά που σας έγραψαν, δηλαδή- να είναι η αλήθεια και οι άνθρωποι επιτέλους να χαρούν αυτό το καλοκαίρι, να πιούν το νερό τους, να ανοίξει η βρύση τους. Από εκεί και μετά, όμως, είναι ένα τεράστιο θέμα του κρατικού μηχανισμού και των αγκυλώσεων του κράτους, όσον αφορά την υλοποίηση όλων αυτών των θεμάτων.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο κ. Υπουργός έχει τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ευχαριστώ, κύριε Πρόεδρε.

Κύριε συνάδελφε, θα συμφωνήσουμε όλοι ότι η πρόσβαση σε καθαρό και πόσιμο νερό αποτελεί δικαίωμα κάθε πολίτη και είναι ύψιστη προτεραιότητα για την Κυβέρνηση του Κυριάκου Μητσοτάκη και της Νέας Δημοκρατίας. Η προστασία και η σωστή διαχείριση των πηγών πόσιμου νερού είναι κρίσιμης σημασίας για τους αρμόδιους φορείς και τα Υπουργεία, εξασφαλίζοντας την ασφαλή πρόσβαση για όλους, καθώς και τη βιωσιμότητα των οικοσυστημάτων που εξαρτώνται από αυτό.

Το Υπουργείο Εσωτερικών με το πρόγραμμα «ΦΙΛΟΔΗΜΟΣ ΙΙ», το ειδικό πρόγραμμα, αποβλέπει στην ενδυνάμωση της ισόρροπης ανάπτυξης των δήμων της χώρας, τη βελτίωση των υποδομών και την ενίσχυση της ανταγωνιστικότητας της τοπικής οικονομίας. Στο πλαίσιο του προγράμματος αυτού, ο Δήμος Σουφλίου χρηματοδοτήθηκε με το ποσό των 494.000 ευρώ περίπου.

Επιπροσθέτως, οι ΟΤΑ για την εκπλήρωση της αποστολής τους και την άσκηση των αρμοδιοτήτων τους, χρηματοδοτούνται ετησίως με τους ΚΑΠ οι οποίοι εγγράφονται, όπως γνωρίζετε, κάθε έτος στον Κρατικό Προϋπολογισμό που ψηφίζεται από την Εθνική μας Αντιπροσωπεία. Από τους ΚΑΠ έτους 2024, έχει προβλεφθεί για τον Δήμο Σουφλίου ποσό ύψους 470.000 ευρώ, περίπου, για την υλοποίηση επενδυτικών δραστηριοτήτων. Το ίδιο ποσό έχει προγραμματιστεί να του αποδοθεί και για το 2025.

Επίσης, στο πλαίσιο του προγράμματος «ΤΡΙΤΣΗΣ» το Υπουργείο Εσωτερικών έχει εκδώσει προσκλήσεις, όπου ο Δήμος Σουφλίου έχει μπει στο πρόγραμμα «Επείγουσα Αντικατάσταση Άκρως Προβληματικού Τμήματος των Δικτύων Ύδρευσης» με ποσό 450.000 ευρώ. Με το υποέργο αυτό, πραγματοποιείται η αντικατάσταση προβληματικών δικτύων και στην κοινότητα Μέγα Δερείου, όπως είπαμε προηγουμένως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επίσης, έχει μπει σε πρόσκληση «παρεμβάσεις και δράσεις βελτίωσης της διαχείρισης ενέργειας και αξιοποίηση ΑΠΕ στις υποδομές διαχείρισης υδάτων και λυμάτων». Ο Δήμος Σουφλίου υλοποιεί έργο, προμήθεια και εγκατάσταση εξοπλισμού ενεργειακής αναβάθμισης αντλιοστασίων για την αντικατάσταση και αναβάθμιση του ενεργοβόρου και παλαιωμένου εξοπλισμού ύδρευσης, με σύγχρονο ενεργειακά αποδοτικό εξοπλισμό, με προϋπολογισμό 2,4 εκατομμύρια ευρώ περίπου.

Επίσης, στα τέλη του 2024 εντάχθηκε στο υποέργο με τίτλο: «Παρεμβάσεις με απόφαση του Υπουργού Εσωτερικών», παρεμβάσεις αποκατάστασης και βελτίωσης του δικτύου ύδρευσης, μετά από ακραία καιρικά φαινόμενα προς τοπικές κοινότητες Ρούσσας, Γονικού, Σιδήρου και Μέγα Δερείου, στην πράξη κάλυψη αναγκών και αποκαταστάσεις από φυσικές καταστροφές στον Δήμο Σουφλίου και το υποέργο αυτό χρηματοδοτείται με ποσό 740.000 ευρώ. Παράλληλα, δόθηκε επιπλέον χρηματοδότηση ύψους 60.000 ευρώ στον Δήμο Σουφλίου για την πραγματοποίηση μελέτης, βελτίωσης υποδομών και δικτύων ύδρευσης.

Κλείνοντας, άξιο αναφοράς είναι ότι στη συγκεκριμένη τοπική κοινότητα έχουν εξασφαλιστεί επιπλέον χρηματοδοτήσεις, πέραν αυτών που αφορούν στις υποδομές ύδρευσης.

Συνεπώς, είναι ξεκάθαρο ότι η Κυβέρνηση, το Υπουργείο Εσωτερικών, αξιοποιώντας διάφορα χρηματοδοτικά εργαλεία, στηρίζει έμπρακτα την τοπική αυτοδιοίκηση, για να μπορέσει να δρομολογήσει αναπτυξιακά και κοινωνικά έργα, ώστε να επωφεληθεί και να βελτιώσει την ποιότητα ζωής κάθε δημότη, κάθε πολίτη σε κάθε γωνιά της χώρας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο.

Θα συζητηθεί τώρα η δεύτερη με αριθμό 4899/25-4-2025 ερώτηση εκ του κύκλου των αναφορών και ερωτήσεων του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή ,προς τον Υπουργό Εσωτερικών με θέμα: «Για την κατάσταση που έχει διαμορφωθεί στις σχολικές υποδομές των νηπιαγωγείων».

Θα απαντήσει ο Υφυπουργός κ. Σπανάκης.

Παρακαλώ, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Θα ξεκινήσω με ένα σύντομο ιστορικό. Αξίζει να το κάνουμε γιατί αποτελεί και χαρακτηριστικό παράδειγμα για το πώς συνεχίζεται μία αντιλαϊκή πολιτική από τη μία κυβέρνηση στην άλλη.

Θα πάμε στην προσχολική αγωγή, κύριε Υπουργέ, και θα πω ότι το 2018 ψηφίζεται από την τότε κυβέρνηση ΣΥΡΙΖΑ - ΑΝΕΛ ένα επιβεβλημένο και υπερώριμο ασφαλώς παιδαγωγικό μέτρο, η υποχρεωτικότητα της δίχρονης προσχολικής αγωγής. Την επόμενη χρονιά το 2019 ψηφίζεται πάλι από την Κυβέρνηση του ΣΥΡΙΖΑ ένας άλλος νόμος, ο ν.4619, με τον οποίο προβλέπεται η μαζική τοποθέτηση -προσέξτε- προκάτ αιθουσών νηπιαγωγείων, παρακαλώ, ελαφριού τύπου, οι γνωστές μεταλλικές κατασκευές δηλαδή, ακόμα και σε αυλές γυμνασίων και λυκείων. Φανταστείτε τώρα την εικόνα του διαλείμματος. Οδηγούνται έτσι μικρά νήπια στα πιο ευαίσθητα τους μάλιστα χρόνια να έχουν την πρώτη τους επαφή με την εκπαιδευτική διαδικασία, την πρώτη τους γνωριμία με το σχολείο μέσα σε τσίγκινα κουτιά.

Είναι, λοιπόν, φανερό ότι παρακάμπτεται η έως τότε κείμενη νομοθεσία που δεν το επέτρεπε, σε βάρος μαθητών και εκπαιδευτικών. Θα αναρωτηθεί κάποιος: Γιατί; Η απάντηση, βεβαίως, είναι πάρα πολύ απλή: για τον γνωστό πάντοτε λόγο όταν πρόκειται για τις κοινωνικές ανάγκες των λαϊκών στρωμάτων, η εξοικονόμηση χρημάτων δηλαδή, και αυτή η τόσο αναγκαία δίχρονη προσχολική αγωγή να υλοποιηθεί με το ελάχιστο δυνατό κόστος για το αστικό κράτος και αφού βέβαια έχει μετακυλιστεί πάλι και αυτή, για μια ακόμη φορά η ευθύνη στους δήμους. Το μπαλάκι δηλαδή στους δήμους. Έτσι τοποθετούνται εκατοντάδες τσίγκινα κουτιά σε όλη τη χώρα και μόνο από τις εγκρίσεις που έγιναν από την ΚΤΥΠ, σύμφωνα με έγγραφό της τουλάχιστον, ο αρχικός αριθμός ήταν διακόσια και σχεδιαζόταν η τοποθέτηση άλλων τετρακοσίων.

Βέβαια αυτή η καραμπινάτη και αντιεπιστημονική παράκαμψη της νομοθεσίας με τη μαζική εγκατάσταση προκάτ νηπιαγωγείων, αυτών των τσίγκινων κουτιών, μέσα σε όλα τα απαράδεκτα που προέβλεπε, έβαζε και ένα όριο -είναι αλήθεια αυτό-, ένα συγκεκριμένο χρονοδιάγραμμα, ότι επιτρέπεται και η τοποθέτηση και η διατήρηση για προσωρινό χρονικό διάστημα, τεσσάρων ετών, με τη δυνατότητα παράτασης άλλων δύο ετών και η παράταση αυτή θα μπορούσε να δοθεί εφόσον έχει ξεκινήσει η ανέγερση των νέων νηπιαγωγείων. Λογικά ακούγονται όλα αυτά.

Με βάση, λοιπόν, αυτό το ψηφισμένο χρονοδιάγραμμα, κύριε Υπουργέ, οι τριακόσιοι είκοσι περίπου από τους τριακόσιους είκοσι πέντε δήμους όλης της χώρας έχουν κλείσει αυτή την τετραετία και θα έπρεπε να έχουν ήδη μετεγκαταστήσει τους μαθητές, τα νήπια δηλαδή, σε μόνιμες σχολικές δομές νηπιαγωγείων, να τα πάρουν δηλαδή από τα τσίγκινα κουτιά. Έγινε κάτι τέτοιο; Η απάντηση είναι «όχι». Το γνωρίζετε. Οι τελευταίοι δήμοι που εντάχθηκαν το έτος 2021-2022 -μιλάμε για την Αθήνα, του Ζωγράφου, την Καλλιθέα, τη Νέα Σμύρνη και τις Συκιές της Θεσσαλονίκης- διανύουν και ολοκληρώνουν σε λίγες μέρες το τέταρτο και τελευταίο έτος, γιατί αυτοί είχαν πάρει μια παράταση, για την αντικατάσταση αυτών των αιθουσών.

Οι ερωτήσεις, λοιπόν, προκύπτουν αβίαστα, κύριε Υπουργέ: Πόσα -θέλουμε συγκεκριμένο αριθμό- προκάτ ελαφριού τύπου έχουν τοποθετηθεί σε όλη τη χώρα και πόσα από αυτά -και αυτή είναι η κρισιμότερη ερώτηση- έχουν αντικατασταθεί από νέα νηπιαγωγεία με βάση τα χρονοδιαγράμματα που είχε ορίσει η ίδια η πολιτεία;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Πριν μπω στην απάντηση, θα μου επιτρέψετε, γιατί μας παρακολουθούν με αγωνία οι πολίτες, να μιλήσω για ένα θέμα το οποίο είναι πολύ σοβαρό, να δούμε τι λέει το άρθρο 33. Λέει ότι η φοίτηση όσων νηπίων την 31η Δεκεμβρίου του έτους εγγραφής συμπληρώνουν ηλικία πέντε ετών είναι υποχρεωτική σε όλη τη χώρα, για τα νήπια που συμπληρώνουν ηλικία τεσσάρων ετών, σύμφωνα με την παράγραφο 3, γίνεται υποχρεωτική σταδιακά από το σχολικό έτος 2018-2019 και σε κάθε περίπτωση εντός τριετίας κατά δήμους, οι οποίοι ορίζονται με κοινή απόφαση των Υπουργών Παιδείας, Έρευνας και Θρησκευμάτων και Οικονομικών, εφαρμοζομένου σε κάθε περίπτωση του δεύτερου εδαφίου της παραγράφου 3 του άρθρου 2 του ν.1566/1985. Έτσι λέει.

Κύριε Δελή, σε αυτό το άρθρο εσείς προσωπικά, το Κομμουνιστικό Κόμμα Ελλάδας, ξέρετε τι έχετε ψηφίσει;

**ΙΩΑΝΝΗΣ ΔΕΛΗΣ:** Λέτε να μην ξέρω;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Δεν το έχετε καταψηφίσει. Έχετε ψηφίσει «παρών».

**ΙΩΑΝΝΗΣ ΔΕΛΗΣ:** Σωστά.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Από την πλευρά, λοιπόν, της τοπικής αυτοδιοίκησης γίνεται μια τεράστια προσπάθεια για να μπορέσουν αυτά τα παιδιά να πηγαίνουν στο σχολείο. Αυτή η διαδικασία είναι προς όφελος των παιδιών και προς όφελος των εργαζομένων. Εσείς, το Κομμουνιστικό Κόμμα Ελλάδας, έρχεστε να κατακρίνετε μία τέτοια πρωτοβουλία; Ρωτώ. Εδώ βλέπουμε μια ξεκάθαρη αντίφαση από την πλευρά του Κομμουνιστικού Κόμματος.

Συμφωνούμε όμως όλοι ότι η δίχρονη υποχρεωτική προσχολική αγωγή αποτελεί βήμα σημαντικό για την ολόπλευρη ανάπτυξη των παιδιών και την ισότιμη εκπαιδευτική τους πορεία. Τα παιδιά μαθαίνουν βασικές έννοιες και μορφές των αριθμών και των γραμμάτων μέσα από παιχνίδια δημιουργικότητας και φαντασίας, εξοικειώνονται με τους κανόνες και το πρόγραμμα του σχολείου, ώστε να γίνει ομαλά η μετάβασή τους στο δημοτικό. Ταυτόχρονα επιτρέπει στους γονείς να εργάζονται, γνωρίζοντας ότι τα παιδιά τους βρίσκονται σε έναν ασφαλή και εκπαιδευτικά ωφέλιμο χώρο.

Η δίχρονη υποχρεωτική προσχολική εκπαίδευση θεσμοθετήθηκε το 2018, ενώ από τη σχολική χρονιά 2020-2021 εφαρμόστηκε από το σύνολο σχεδόν των δήμων της επικράτειας. Βέβαια η προηγούμενη κυβέρνηση, η κυβέρνηση του ΣΥΡΙΖΑ δεν φρόντισε να εξασφαλίσει τους όρους για την υλοποίηση του νόμου αυτού με αναβαθμισμένα και σύγχρονα δεδομένα. Με άλλα λόγια δεν υπήρξε πρόβλεψη ούτε για τις μαζικές προσλήψεις του απαραίτητου μόνιμου εκπαιδευτικού προσωπικού, αλλά ούτε η απαιτούμενη αύξηση της χρηματοδότησης, ώστε να δημιουργηθούν οι αναγκαίες νέες κτιριακές εγκαταστάσεις των νηπιαγωγείων για να καλύψουν τη φοίτηση των επιπλέον παιδιών. Για τον λόγο αυτό σύμφωνα με τις διατάξεις του άρθρου 220 του ν.4619/2019 επιτρέπεται η τοποθέτηση και διατήρηση για προσωρινό χρονικό διάστημα τεσσάρων ετών με δυνατότητα παράτασης δύο επιπλέον ετών προκατασκευασμένων σχολικών αιθουσών, νηπιαγωγείων ελαφριάς κατασκευής, με τους απαιτούμενους βοηθητικούς χώρους, προκειμένου να αντιμετωπιστούν οι άμεσες και επιτακτικές ανάγκες της εφαρμογής της προσχολικής υποχρεωτικής εκπαίδευσης.

Τονίζω ότι το εν λόγω μέτρο αποτελεί προσωρινή λύση στην κάλυψη των στεγαστικών αναγκών. Η Κυβέρνηση Μητσοτάκη επιδιώκει τη σταδιακή απομάκρυνση όλων των προκατασκευασμένων ελαφριάς κατασκευής αιθουσών ήδη από το έτος 2020.

Συγκεκριμένα με αποφάσεις του Ιουνίου και του Αυγούστου του 2020 του Υπουργού Εσωτερικών έχουν ενταχθεί στο πρόγραμμα του Υπουργείου Εσωτερικών και υλοποιούνται έργα 23 εκατομμυρίων ευρώ. Τα έργα αυτά αφορούν την ανέγερση δημοτικών, νηπιαγωγείων, αλλά και ειδικών σχολείων στους Δήμους Νέας Προποντίδας, Θεσσαλονίκης, Αγίων Αναργύρων, Καματερού, Κρωπίας, Αλμυρού, Τρικκαίων, Φαιστού, Νέας Ζίχνης και Ραφήνας - Πικερμίου.

Επιπλέον, στους δήμους της χώρας μας έχει κατανεμηθεί από τους ΚΑΠ ποσό 140 εκατομμύριων για κάλυψη δαπανών εκτέλεσης έργων. Σημειώνω ότι ίδια ποσά έχει προγραμματιστεί να πάνε και κατά τη διάρκεια του τρέχοντος έτους.

Θα συνεχίσω στη δευτερολογία μου.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Αντί, κύριε Πρόεδρε, να ακούσουμε μια συγκεκριμένη απάντηση σε δύο πολύ συγκεκριμένες ερωτήσεις που κάναμε -ζήτησα και αριθμό- για το πόσα υπάρχουν αυτήν τη στιγμή, πόσα εξακολουθούν να λειτουργούν και ποια λειτουργούν σε κανονικά κτήρια, τίποτα δεν είπε ο Υπουργός.

Μιλάμε για νήπια, κύριε Υπουργέ, μιλάμε για τετράχρονα και πεντάχρονα παιδιά. Δεν ξέρω αν εσείς -και όχι μόνο εσείς, ο οποιοσδήποτε από εμάς- μπορείτε να μείνετε εκεί, σε ένα τέτοιο νηπιαγωγείο, παραπάνω από μισή ώρα. Και υποχρεώνετε τα παιδιά αυτά με την πολιτική σας να κάνουν μάθημα εκεί.

Αντί, λοιπόν, να απαντήσετε σε αυτά τα συγκεκριμένα ερωτήματα, έρχεστε και κάνετε μάθημα για τη σπουδαιότητα της προσχολικής αγωγής στο ΚΚΕ. Σοβαρά; Έχουμε καταθέσει και έχουμε εκπονήσει ολόκληρη πρόταση επιστημονική, παιδαγωγική για την προσχολική αγωγή από τη βρεφική ακόμα ηλικία. Τέλος πάντων.

Σε σχέση με αυτό που είπατε -γιατί το είπατε και αυτό-, για το ότι θυμίσατε ότι ψηφίσαμε «παρών», να σας θυμίσω λοιπόν και τον λόγο, κύριε Υπουργέ, που ψηφίσαμε «παρών» σε αυτή τη διάταξη, την οποία σας είπα ότι την θεωρήσαμε υπερώριμη και επιβεβλημένη. Αλλά να γίνει με τους σωστούς όρους. Και οι όροι τότε στον νόμο του ΣΥΡΙΖΑ δεν υπήρχαν, δεν υπήρχε δηλαδή η πρόβλεψη για χρηματοδότηση, για μια έστω σταδιακότητα, -θα το δεχόμασταν αυτό-, σε ένα, δυο τρία χρόνια. Τίποτα. Ήταν γενικό και αόριστο, για να καταλήξουμε σήμερα εδώ να υπάρχουν εκατοντάδες τέτοια σχολικά κτήρια, νηπιαγωγεία δηλαδή, στα οποία φοιτούν χιλιάδες παιδιά νηπιαγωγείου.

Η ουσία είναι η εξής: Έχουν περάσει εφτά ολόκληρα χρόνια από τη θεσμοθέτηση της υποχρεωτικής προσχολικής αγωγής και οι κυβερνήσεις και του ΣΥΡΙΖΑ και της Νέας Δημοκρατίας -γι’ αυτό μίλησα για τη συνέχεια της αντιλαϊκής πολιτικής, εδώ τα βρίσκετε μια χαρά- συνεχίζετε ο ένας το έργο του άλλου κανονικά, δεν έχει αλλάξει επί της ουσίας. Είναι λοιπόν φανερό -δεν χρειάζεται νομίζω να επιχειρηματολογήσω, το καταλαβαίνει όλος ο κόσμος- ότι αυτή η θεσμοθέτηση της υποχρεωτικότητας, αν και επιβεβλημένο -όπως σας είπα- επιστημονικά παιδαγωγικό μέτρο, υλοποιήθηκε με τους χειρότερους δυνατούς όρους για τα νήπια αλλά και για τις νηπιαγωγούς, για τους παιδαγωγούς. Το κράτος δεν υλοποίησε τη δική του υποχρέωση και ευθύνη να εξασφαλίσει τα σωστά κτήρια, τις σωστές κτιριακές υποδομές, να δώσει χρήματα για να γίνουν νηπιαγωγεία, να προσληφθεί μόνιμο προσωπικό. Τίποτε από αυτά δεν έγινε, παρά μόνο έμεινε στον «αέρα» και πασάρατε την ευθύνη στους δήμους.

Και αυτά δεν τα λέμε τώρα, τα είχαμε πει και τότε στο νομοσχέδιο. Έτυχε να είμαι μάλιστα ο εισηγητής εκ μέρους του κόμματος τότε, το 2018, επί υπουργίας Γαβρόγλου. Τα είχαμε πει και τότε βεβαίως όλα αυτά, τους όρους δηλαδή, τους επιβεβλημένους όρους με τους οποίους θα έπρεπε να γίνει αυτή η υποχρεωτικότητα, να συνοδεύεται, και με έναν σταδιακό τρόπο, όπως είπαμε. Δεν είπαμε να γίνει από τη μια μέρα στην άλλη. Τίποτα από αυτά δεν υπήρχε, δεν υλοποιήθηκε ούτε από τη μία κυβέρνηση του ΣΥΡΙΖΑ, ούτε από τη δική σας. Και εντάξει, καταλαβαίνουμε κύριε Υπουργέ, όπως καταλαβαίνει και κάθε λογικός άνθρωπος τον λόγο να χρησιμοποιούνται προκάτ κατασκευές ακόμα και στην εκπαίδευση για ένα χρονικό διάστημα μικρό, όταν προκύπτουν κάποιες έκτακτες ανάγκες, όταν γίνεται ένας σεισμός -όλοι το καταλαβαίνουμε αυτό-, αλλά όχι και προκάτ «τσίγκινα κουτιά» εδώ και επτά χρόνια και δεν ξέρουμε για πόσο καιρό ακόμα για τετράχρονα και πεντάχρονα παιδιά -αυτό δεν είναι και τόσο προσωρινό- την ώρα που αυτά χρειάζονται κατάλληλες αίθουσες ποιοτικές, ασφαλείς, εν πάση περιπτώσει χώρους ελεύθερους. Μιλάμε για παιδιά που θέλουν να κινηθούν, να τρέξουν, να παίξουν.

Να σας πω νηπιαγωγεία που βρίσκονται σε αυτή την κατάσταση; Στη γειτονιά μου εκεί στη Θεσσαλονίκη στο λεγόμενο Τενεκεδένιο Σχολείο υπάρχουν δύο μέσα στην αυλή, όπως και σε πολλά γυμνάσια, σε πολλά λύκεια, στην Καλαμαριά στο 2ο, στο 11ο, στο 15ο, αλλά κι εδώ στην Αθήνα. Τα ξέρετε κι αν δεν τα ξέρετε οφείλετε να τα μάθετε και κυρίως οφείλετε ως πολιτεία να το αντιμετωπίσετε και να λύσετε το πρόβλημα. Αντ’ αυτού δεν έχουμε ακούσει τίποτα συγκεκριμένο, παρά θεωρίες. Ελπίζουμε να το κάνετε στη δευτερολογία.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ για τη δευτερολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, από την ενημέρωση που έλαβα από τους εκατόν πενήντα εννέα δήμους της χώρας προκύπτει ότι οι πενήντα εννέα δήμοι χρησιμοποιούν προκατασκευασμένες αίθουσες ελαφριάς κατασκευής.

**ΙΩΑΝΝΗΣ ΔΕΛΗΣ:** Πενήντα εννιά;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Μάλιστα.

Ειδικότερα, ο αριθμός των εν λόγω αιθουσών ανέρχεται σε τριακόσιες ενενήντα, ενώ άλλες είκοσι τέσσερις τέτοιου τύπου αίθουσες χρησιμοποιούνται ως βοηθητικοί χώροι, γραφεία, τουαλέτες κ.λπ..

Από την επεξεργασία των στοιχείων φαίνεται ότι τα πλεονεκτήματα των προκατασκευασμένων αιθουσών διδασκαλίας για τους δήμους, σε σχέση με τα μόνιμα κτίρια, είναι αρκετά ειδικά όταν υπάρχουν περιορισμοί στον χρόνο και τον προϋπολογισμό. Οι προκατασκευασμένες αίθουσες μπορούν να στηθούν γρηγορότερα από τα μόνιμα κτίρια, κάτι που είναι κρίσιμο όταν υπάρχει άμεση ανάγκη για επιπλέον χώρους διδασκαλίας. Το κόστος κατασκευής και το κόστος συντήρησης των προκατασκευασμένων αιθουσών είναι μικρότερο από αυτό των μόνιμων κτιρίων, βοηθώντας τους δήμους να εξοικονομήσουν πόρους. Οι προκατασκευασμένες αίθουσες μπορούν να μετακινηθούν ή να αποσυναρμολογηθούν εύκολα, κάτι που δίνει ευελιξία στους δήμους να αλλάξουν τις ανάγκες τους ή, αν θέλουν, να τις χρησιμοποιήσουν σε άλλες τοποθεσίες και για άλλες χρήσεις.

Εδώ να τονίσω ότι το γεγονός ότι οι δήμοι χρησιμοποιούν προκατασκευασμένες αίθουσες ελαφριάς κατασκευής δεν σημαίνει ότι δεν πληρούνται όλες οι προϋποθέσεις που θέτει ο νομοθέτης στην παράγραφο 1 του άρθρου 220 του ν.4610/2019, δηλαδή ότι ο αύλειος χώρος που απομένει μετά την τοποθέτηση της αίθουσας εντός του γηπέδου αντιστοιχεί το λιγότερο σε δύο τετραγωνικά μέτρα ανά μαθητή.

Ανέφερα στοιχεία για την τοποθέτηση αιθουσών στους δήμους της χώρας. Λόγω του περιορισμένου χρόνου θέλω να σας πω και κάποια άλλα πραγματάκια.

Για παράδειγμα, ο Δήμος Αθηναίων εγκατέστησε πενήντα δύο σχολικές αίθουσες, αλλά χρησιμοποιεί σαράντα οκτώ.

Ο Δήμος Θεσσαλονίκης έχει τοποθετήσει δεκαεννέα αίθουσες ελαφριάς κατασκευής σε πέντε αυλές υφιστάμενων σχολείων και σε δύο αδόμητα οικόπεδα του δήμου. Ο δήμος προγραμματίζει για τις τέσσερις αίθουσες εξ αυτών τη μεταστέγασή τους στις επόμενες σχολικές χρονιές, δηλαδή τον Σεπτέμβριο του 2025 και 2026, ενώ οι υπόλοιπες αίθουσες θα μεταστεγαστούν όταν ολοκληρωθεί η ανέγερση νέων νηπιαγωγείων, που ήδη προγραμματίζεται.

Ο Δήμος Γλυφάδας, εδώ, στην εκλογική μου περιφέρεια: οι αίθουσες διδασκαλίας ελαφράς προκατασκευής όπου στεγάζονται τμήματα παιδιών προσχολικής ανέρχονται σε πέντε, γιατί ο Δήμος Γλυφάδας δεν διαθέτει οικόπεδα κατάλληλα για την κατασκευή νέων νηπιαγωγείων. Παράλληλα όμως η αναζήτηση νέων κτιρίων προς μίσθωση που να διαθέτουν κατάλληλη επιφάνεια στεγασμένων και υπαίθριων χώρων και να πληρούν ταυτόχρονα τις βασικές προϋποθέσεις για τη νόμιμη επιτρεπόμενη λειτουργία εκπαιδευτηρίου στην ευρύτερη περιοχή δεν έφερε αποτέλεσμα.

Πάμε στον Δήμο Νίκαιας - Αγίου Ιωάννη Ρέντη. Στα όρια του δήμου λειτουργούν τριάντα ένα νηπιαγωγεία και ο αριθμός των προνηπίων και νηπίων για το 2024-2025 ανήλθε σε χίλια διακόσια τριάντα εννέα παιδιά, τα οποία μοιράστηκαν σε εξήντα τέσσερα τμήματα και μόνο δύο τμήματα λειτουργούν σε αίθουσες ελαφράς κατασκευής. Αυτά, γιατί δημιουργείτε και ένα κλίμα κινδυνολογίας σε κάθε επίκαιρη ερώτηση που κάνετε.

Πάμε στον Δήμο Παπάγου - Χολαργού. Όλες οι σχολικές δομές του δήμου λειτουργούν σε συμβατικές κατασκευές, με εξαίρεση έναν βοηθητικό χώρο τουαλετών που λειτουργεί συμπληρωματικά στις τουαλέτες του 5ου Νηπιαγωγείου Χολαργού.

Πάμε στον Δήμο Παλαιού Φαλήρου. Ο δήμος χρησιμοποιεί έξι αίθουσες διδασκαλίας και με τους απαιτούμενους χώρους υγιεινής, αλλά έχει προχωρήσει τις διαδικασίες για την ανέγερση τριών νηπιαγωγείων, το 1ο, το 8ο και το 13ο νηπιαγωγείο, ώστε να καλυφθούν οι ανάγκες μεταστέγασης των μαθητών από τις προκατασκευασμένες αίθουσες σε μόνιμες δομές.

Κλείνοντας, Δήμος Νέας Σμύρνης: Ο δήμος τον Σεπτέμβριο του 2021 εγκατέστησε εννέα προκατασκευασμένες μονάδες αιθουσών με τις αντίστοιχες μονάδες βοηθητικών χώρων, αλλά μόνο πέντε από αυτές χρησιμοποιούνται σήμερα και ήδη ο δήμος βρίσκεται σε διαδικασίες ώστε όλα τα τμήματα των νηπιαγωγείων να μεταφερθούν σε σταθερές δομές εντός της χρονικής προθεσμίας που ορίζει ο ν.4610/2019.

Ήμουν ξεκάθαρος και συγκεκριμένος στην πρωτολογία, ότι υπάρχει ένα χρονικό πλαίσιο για να μπορέσει αυτή η κατάσταση κάποια στιγμή να τελειώσει. Όμως εδώ πρέπει να ξεκαθαρίσουμε ότι θέλουμε αυτή τη διαδικασία να συνεχιστεί διότι είναι προς όφελος των μαθητών, προς όφελος των γονέων και μάλιστα διευκολύνει πάρα πολύ τους εργαζόμενους και η Κυβέρνησή μας θα συνεχίσει μέσα στο πλαίσιο που ορίζει ο νόμος και σε συμφωνία και συνεννόηση με κάθε δήμο από τους τριακόσιους τριάντα δύο δήμους της χώρας.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο.

Ο Βουλευτής Καρδίτσας κ. Αριστοτέλης Σπάνιας ζητεί άδεια ολιγοήμερης απουσίας στο εξωτερικό από 5 Ιουνίου έως 9 Ιουνίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Προχωρούμε στην τέταρτη με αριθμό 964/26-5-2025 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού με θέμα: «Για την άρση της πειθαρχικής δίωξης χορωδού στην Εθνική Λυρική Σκηνή από τον προϊστάμενό της».

Θα απαντήσει ο Υφυπουργός Πολιτισμού κ. Ιάσων Φωτήλας.

Κύριε συνάδελφε, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Φωτήλα, τη συζήτηση αυτή την έχουμε ξανακάνει πριν λίγες μέρες για ένα άλλο πάλι τέτοιο επεισόδιο αυταρχισμού. Για δείτε το λίγο. Κάτι σάπιο και αυταρχικό φαίνεται να υπάρχει εκεί στο βασίλειο της Εθνικής Λυρικής Σκηνής και καλό θα ήταν το Υπουργείο να σκύψει και να το δει.

Η εργαζόμενη, λοιπόν, χορωδός στην Εθνική Λυρική Σκηνή -μία εργαζόμενη- έκανε στις 30 του Σεπτέμβρη, κύριε Πρόεδρε, καταγγελία για προπηλακισμό, απειλές και εξύβριση από ποιον; Από τον διευθυντή της χορωδίας, σε προχωρημένη βραδινή μάλιστα ώρα, στον χώρο στάθμευσης, στο πάρκινγκ εκεί στο Φάληρο.

Οι απειλές και η επίθεση είχαν αφορμή και αφορούσαν παρέμβαση την οποία έκανε η καταγγέλλουσα σε συναδέλφους της, για λόγους που σχετίζονται με την υπεράσπιση της συλλογικής σύμβασης εργασίας των εργαζομένων στη Λυρική Σκηνή, γιατί εκεί υπάρχουν εργαζόμενοι, δεν κάνουν το χόμπι τους.

Ποιο ήταν το αποτέλεσμα αυτής της τόσο σοβαρής καταγγελίας από την εργαζόμενη αυτή; Το ξέρετε, κύριε Υπουργέ. Ήταν η πειθαρχική δίωξη αυτής της ίδιας της καταγγέλλουσας. Βρήκε τον μπελά της και από πάνω και από τη διοίκηση και μάλιστα παρά το ότι η καταγγελία της δεν αμφισβητήθηκε τελικά, ούτε από την ίδια τη διοίκηση της Εθνικής Λυρικής Σκηνής. Η περικοπή, μάλιστα, που της επιβλήθηκε ήταν περικοπή ενός ημερομισθίου και προειδοποίηση -κάτι θυμίζει αυτό- λύσης της σύμβασής της σε περίπτωση υποτροπής.

Ως λόγος επιβολής αυτής της ποινής προβλήθηκε η διατάραξη -δήθεν- από την πλευρά της της εμπιστοσύνης και του καλόπιστου κλίματος συνεργασίας που πρέπει να διέπει την εργασιακή της σχέση με την Εθνική Λυρική Σκηνή. Η ποινή, δε, αυτή -και αυτό έχει ενδιαφέρον- προέκυψε μετά από καταγγελία του ιδίου αυτουργού της επίθεσης, δηλαδή του διευθυντή τής χορωδίας, μετά από τρεις ημέρες και αφού είχε προηγηθεί προηγουμένως η καταγγελία της εργαζόμενης.

Είναι εντυπωσιακό, βέβαια, και το ότι για την απρεπή του αυτή συμπεριφορά -ο χαρακτηρισμός είναι επιεικέστατος- ο προϊστάμενος της συμβασιούχου χορωδού, ο διευθυντής της χορωδίας, τιμωρήθηκε με μία ποινή-χάδι. Προφορική σύσταση του έγινε του ανθρώπου και όλα καλά και όλα ωραία.

Αλήθεια, κύριε Υπουργέ, και σας ρωτάω και προσωπικά, πώς αντιλαμβάνεται η Κυβέρνησή σας και πώς αντιμετωπίζει τη βία και τον εκφοβισμό σε οποιονδήποτε χώρο εργασίας; Με τον τρόπο αυτό; Έτσι το αντιλαμβάνεστε; Διασφαλίζοντας την ενθάρρυνση των εργαζομένων να καταγγέλλουν αυθαίρετες και αυταρχικές συμπεριφορές των ανωτέρων τους ή σπεύδοντας να τους τιμωρείτε, όταν τολμούν να καταγγείλουν κάτι τέτοιο; Νομίζω ότι οφείλετε μια καθαρή απάντηση.

Σας ρωτάμε, λοιπόν, κύριε Υπουργέ, ποια μέτρα θα πάρετε -εν αναμονή της απάντησής σας, βέβαια- ώστε να ενθαρρύνονται. Κατά την άποψή μας αυτό πρέπει, οι εργαζόμενοι να ενθαρρύνονται να καταγγέλλουν τις αυθαιρεσίες και τον αυταρχισμό των προϊσταμένων τους και να μην βρίσκονται από πάνω τιμωρημένοι και απειλούμενοι μετά από τέτοιες καταγγελίες και βεβαίως να αρθεί η δίωξη της συγκεκριμένης εργαζόμενης που τόλμησε να καταγγείλει και δικαίως τον προϊστάμενό της.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για την απάντησή σας.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Ευχαριστώ, κύριε Πρόεδρε.

Κύριε συνάδελφε, διαπιστώνω πως στις τελευταίες ερωτήσεις σας -οι οποίες αγγίζουν μάλιστα και κάποια ευαίσθητα πεδία ανθρωπίνων δικαιωμάτων, δικαιωμάτων των εργαζομένων- δεν έχετε πλήρη εικόνα, ούτε μάλλον αμφίπλευρη πληροφόρηση, με αποτέλεσμα να παρουσιάζετε μία εικόνα, όπως και την προηγούμενη φορά, που απέχει παρασάγγας από την πραγματικότητα.

Την προηγούμενη φορά «βαφτίσατε» απόλυση τη μη ανανέωση μιας οκτάμηνης σύμβασης ορισμένου χρόνου. Τώρα μου λέτε ότι δεν είναι αυθαίρετο το να λέμε ότι είναι απόλυση, γιατί παραδείγματος χάριν, εγώ σε πήρα για να δουλέψεις για οκτώ μήνες για κάτι συγκεκριμένο, το γεγονός ότι δεν ανανεώνεται η σύμβασή σου, γιατί δεν έχω πλέον την ιδιαίτερη ανάγκη, αυτό βαφτίζεται απόλυση. Τι να πω εγώ; Νομίζω ότι είναι αυθαίρετο.

Πάμε, όμως σήμερα, στο συγκεκριμένο περιστατικό, που έρχεστε εδώ με την ερώτησή σας να καταγγείλετε, να δούμε ποια είναι η πραγματική εικόνα και θα δείτε ότι στο τέλος της τοποθέτησής μου θα συμφωνήσουμε αναγκαστικά ότι αυτή που θα παρουσιάσω τώρα δεν μπορεί παρά να είναι η πραγματική εικόνα.

Ας δούμε, λοιπόν, τι συνέβη βήμα προς βήμα. Στις 26 Σεπτεμβρίου 2024 γινόταν πρόβα στη Λυρική Σκηνή, σε μία από τις σκηνές του «Σταύρος Νιάρχος». Κατά τη διάρκεια της πρόβας, εισέβαλε η συγκεκριμένη εργαζόμενη η οποία απαίτησε να σταματήσει η πρόβα διότι παραβιαζόταν η υποχρέωση που έχουν οι χορωδοί σύμφωνα με την συλλογική σύμβαση εργασίας, να μην τραγουδούν interni. Επειδή, όμως, δεν καταλαβαίνει και ο κόσμος που μας ακούει, να πούμε τι σημαίνει αυτό. Αυτό είναι ένα μέτρο το οποίο υπάρχει πράγματι στη συλλογική σύμβαση εργασίας των καλλιτεχνών, των χορωδών της Λυρικής Σκηνής, προκειμένου, όταν δεν είναι στη σκηνή, αλλά είναι στα παρασκήνια ή απ’ έξω από τη σκηνή, να μην υποχρεώνονται να τραγουδούν συνέχεια καταπονώντας έτσι το βασικό εργαλείο της δουλειάς τους, τη φωνή τους, πέραν ενός σημείου. Δηλαδή, πάνω από δύο φορές δεν μπορούν με ανοικτή φωνή πρέπει να κάνουν με ειδική φωνή την οποία έχουν εξασκήσει.

Σε αυτήν της την καταγγελία και στην απαίτησή της να σταματήσει η πρόβα και να μην ξανατραγουδήσουν όλοι οι συνάδελφοι της, αυτοί δηλαδή που υποτίθεται ότι πήγε να προστατεύσει, της είπαν ότι «Αυτά που λες, δεν ισχύουν», διότι: Πρώτον, δεν υπάρχει απαγόρευση, υπάρχει μία υποχρέωση. Άλλο είναι το σου απαγορεύω να τραγουδάς κι άλλο το δεν σε υποχρεώνω να τραγουδάς όταν δεν θέλεις. Δεύτερον, της είπαν όλοι οι συνάδελφοι της εκεί ότι δεν υπάρχει καμία υποχρέωση. Και, τρίτον, ότι δεν τραγουδούσαν καν, απλά ζέσταιναν τις φωνές τους, όπως συνηθίζεται από αυτούς τους επαγγελματίες, από τα παρασκήνια πριν βγούνε στη σκηνή.

Η συγκεκριμένη εργαζόμενη συνέχισε και απαίτησε να σταματήσει. Μάλιστα έφτασε σε σημείο ύβρεων και απειλών. Εκεί παρενέβη ο καλλιτεχνικός διευθυντής. Όπως όφειλε, εξερεύνησε όλη την υπόθεση και κάλεσε προς κατάθεση δώδεκα μάρτυρες, οι οποίοι ήταν αυτόπτες μάρτυρες του περιστατικού. Ποιοι ήταν αυτοί οι μάρτυρες; Ήταν εκείνοι που ο ίδιος έκρινε ότι πρέπει να έρθουν να καταθέσουν, γιατί ήταν αυτόπτες μάρτυρες και ήταν και εκείνοι που η ίδια η καταγγελλόμενη, η συγκεκριμένη δηλαδή εργαζόμενη, ζήτησε με αίτημά της να έρθουν να καταθέσουν, δηλαδή προς υπεράσπισή της. Και οι δώδεκα είπαν ότι η κυρία αυτή έχει απόλυτο άδικο, ότι με τρόπο άκομψο και προσβάλλοντας τους πάντες διέκοψε την πρόβα προκαλώντας μια τεράστια αναστάτωση, που ξέρουμε τι συνεπάγεται, ειδικά για τους καλλιτέχνες που πρέπει να τραγουδήσουν.

Η απόφαση ήταν να τιμωρηθεί με πειθαρχικό παράπτωμα μιας ημέρας. Το είπατε και εσείς: «ενός ημερομισθίου». Η εργαζόμενη αυτή έκανε έφεση και στην έφεσή της επικαλέστηκε το άσχετο γεγονός που είχε συμβεί σε άσχετο χρόνο και είχε συμβεί στο πάρκινγκ του «Σταύρος Νιάρχος» με τον προϊστάμενο της. Για το περιστατικό δε αυτό, το οποίο κατήγγειλε, ο προϊστάμενός της καταδικάστηκε κι αυτός σε πειθαρχικό, γιατί ξέφυγε. Ενώ δεν ξεκίνησε αυτός, ξέφυγε στη συμπεριφορά του.

Στη συνέχεια τι έκανε, αφού η έφεσή της απορρίφθηκε παμψηφεί από το διοικητικό συμβούλιο; Προσέφυγε στον Συνήγορο του Πολίτη επικαλούμενη ένα άλλο πράγμα που δεν το είχε πει μέχρι τότε: σεξιστική επίθεση και διάκριση λόγω φύλου. Κάτι που μέχρι εκείνη την ώρα δεν υπήρχε στο τραπέζι. Ο Συνήγορος του Πολίτη είπε ότι είναι εντελώς αναπόδεικτη η κατηγορία της. Το ίδιο έγινε και στην Επιθεώρηση Εργασίας.

Συνεπώς όλα τα στοιχεία λένε ότι εδώ μιλάμε για μία γυναίκα που οι δικοί της οι συνάδελφοι είπαν ότι ξεπέρασε τα εσκαμμένα και, δεύτερον, ότι μετά πήγε σε όλες τις υπηρεσίες και σε όλα τα όργανα που μπορούσε να πάει, λέγοντας μάλιστα πλέον ισχυρισμούς τους οποίους ποτέ δεν είχε ισχυριστεί στις αρχικές της καταθέσεις.

Θα ολοκληρώσω στη δευτερολογία μου.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Το μεγαλύτερο μέρος της απάντησής σας, κύριε Υπουργέ, δεν αφορούσε στην ερώτηση που σας έκανα. Αφορούσε στην περιγραφή του περιστατικού σχετικού με την υπεράσπιση της συλλογικής σύμβασης εργασίας. Είπατε ότι δεν είναι υποχρεωτική. Είπατε ότι…

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Το είπαν οι ίδιοι.

**ΙΩΑΝΝΗΣ ΔΕΛΗΣ:** Ναι, δεν θα το αρνηθώ αυτό. Αλλά δεν μπορείτε να αρνηθείτε και εσείς ότι η συγκεκριμένη χορωδός, η εργαζόμενη, υπερασπίστηκε με τον τρόπο που αυτή θεωρούσε σωστό τα εργασιακά δικαιώματα.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Δεν το εξέλαβε έτσι ούτε ένας από τους συναδέλφους της.

**ΙΩΑΝΝΗΣ ΔΕΛΗΣ:** Αυτό γιατί το είπατε τώρα; Για να δικαιολογήσει την επίθεση του διευθυντή της χορωδίας σε αυτήν, στο πάρκινγκ; Γιατί εγώ κατάλαβα ότι δίνετε πλήρη κάλυψη στην επίθεση που έκανε ο συγκεκριμένος προϊστάμενος, ο συγκεκριμένος διευθυντής, στην εργαζόμενη αυτή, τη χορωδό. Αυτό κατάλαβα. Και μάλιστα είπατε: «για κάτι που δεν το ξεκίνησε αυτός, δεν έφταιγε δηλαδή αυτός…»...

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, μου επιτρέπετε και θα σας δώσω τον χρόνο μετά.

Όπως ξέρουμε πολύ καλά όλοι, οι επίκαιρες ερωτήσεις δεν μπορούν να εξατομικεύονται, ούτε να μετατρέπεται η Αίθουσα του Κοινοβουλίου σε ακροατήριο δικαστηρίων. Εμάς ενδιαφέρει, φαντάζομαι, και ενδιαφέρει τον κόσμο να δούμε το θεσμικό πλαίσιο, αν αυτό που προβλέπεται σε αυτές τις περιπτώσεις, τηρήθηκε.

Θα παρακαλούσα και τους δυο σας να μην εξατομικεύουμε την περίπτωση. Δεν μπορούν να γίνονται επίκαιρες ερωτήσεις για μία ερώτηση, παρά μόνο αν μέσα από αυτό βγαίνουν κάποια ζητήματα σε σχέση με την τήρηση της διαδικασίας που προβλέπεται.

**ΙΩΑΝΝΗΣ ΔΕΛΗΣ:** Ακριβώς περί αυτού πρόκειται.

**ΠΡΟΕΔΡΕΥΩΝ (Γεώργιος Γεωργαντάς):** Επιτρέψτε μου την παρατήρηση, το κάνω πραγματικά με καλή διάθεση.

**ΙΩΑΝΝΗΣ ΔΕΛΗΣ:** Είναι δεκτή η παρατήρησή σας, κύριε Πρόεδρε. Απλώς με βάση αυτό το συγκεκριμένο προσωπικό περιστατικό και προσωπικό γεγονός, αναφερόμαστε στη γενικότερη αυταρχική συμπεριφορά που διέπει την Εθνική Λυρική Σκηνή.

**ΠΡΟΕΔΡΕΥΩΝ (Γεώργιος Γεωργαντάς):** Έχει ενδιαφέρον το πλαίσιο. Επί του πλαισίου, ναι, βεβαίως θα αναφερθείτε.

**ΙΩΑΝΝΗΣ ΔΕΛΗΣ:** Όταν έρχεται εδώ ο κύριος Υπουργός και λέει ότι δεν το ξεκίνησε αυτός και ότι ξέφυγε…

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Δεν τα λέω εγώ. Αυτά υπάρχουν μέσα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ. Θα έχετε την ευκαιρία να απαντήσετε.

**ΙΩΑΝΝΗΣ ΔΕΛΗΣ:** Τώρα τα είπατε αυτά. Δίνετε κάλυψη, εγώ αυτό καταλαβαίνω. Δίνετε κάλυψη στην επίθεση του συγκεκριμένου προϊσταμένου σε αυτήν. Δεν καταδικάζετε, δηλαδή, τη συμπεριφορά του. Καταδικάστηκε αντίθετα η συγκεκριμένη χορωδός με υστέρηση ημερομισθίου και στον προϊστάμενό της έγινε προφορική σύσταση.

Εμείς γιατί τη φέρνουμε την ερώτηση, κύριε Πρόεδρε; Να απαντήσω και σε αυτό που είπατε πριν. Τη φέρνουμε ακριβώς για να δείξουμε ότι εκεί -και το είπα στην αρχή της πρωτολογίας μου- στην Λυρική Σκηνή υπάρχει μια ατμόσφαιρα αυταρχισμού το τελευταίο διάστημα, κάτι φαίνεται να μην αρέσει στη Διοίκηση και στην Κυβέρνηση και προσπαθεί με κάθε τρόπο και με τον αυταρχισμό βέβαια, να περιορίσει αυτές τις διεκδικήσεις και τους αγώνες των εργαζομένων να υπερασπιστούν ή να διευρύνουν τα δικαιώματά τους, γιατί είναι εργαζόμενοι. Περί αυτού πρόκειται. Ως τέτοιο το φέραμε και ως τέτοιο το υποστηρίζουμε.

Απ’ ό,τι φαίνεται -και για να μη μακρηγορώ- και η Διοίκηση της Λυρικής Σκηνής -γιατί είναι το δεύτερο κρούσμα και το δις εξαμαρτείν ως γνωστόν ουκ ανδρός σοφού- και το Υπουργείο Πολιτισμού δεν ενοχλούνται και τόσο από τη βία ή την παρενόχληση ή τις απειλές, τους προπηλακισμούς, αλλά ενοχλούνται ιδιαίτερα -ενοχλείται και το Υπουργείο και η Διοίκηση της Λυρικής Σκηνής- από τη συνδικαλιστική διεκδίκηση. Μάλιστα, φτάνουν στο σημείο να υποδεικνύουν και τον τρόπο με τον οποίο θα γίνεται αυτή η συνδικαλιστική διεκδίκηση. Δεν μπορεί να γίνουν δεκτά αυτά τα πράγματα.

Εν πάση περιπτώσει, αν η Κυβέρνηση θεωρεί ότι μπορεί να επιβάλει τη δική της εκδοχή της συνδικαλιστικής εκπροσώπησης -στους «ημετέρους», δηλαδή, και τους αρεστούς- να σας πω, κύριε Υπουργέ, ότι καμία κυβέρνηση ποτέ ούτε και η δική σας, δεν πρόκειται αυτό να το καταφέρει. Είναι βέβαιο ότι οι εργαζόμενοι θα συνεχίσουν -και καλά θα κάνουν- να διεκδικούν τα δικαιώματά τους σε έναν οργανισμό που είναι αδιαμφισβήτητη βεβαίως η προσφορά του και η αξία του και η σημασία του. Σε ό,τι μας αφορά, το ΚΚΕ θα είναι δίπλα τους.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ, κύριε Υπουργέ, έχετε τον λόγο. Θα σας κάνω την ίδια παράκληση.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Κατ’ αρχάς να πω, κύριε συνάδελφε, ότι εγώ σαν Υπουργός δεν δίνω καμία κάλυψη ούτε είναι η δουλειά μου να δίνω κάλυψη ούτε να έχω καμία σχέση και με τη διαδικασία την πειθαρχική της Λυρικής Σκηνής. Σε αυτή τη διαδικασία -όχι στην πειθαρχική της Λυρικής Σκηνής- το Υπουργείο ενδιαφέρεται μόνο μέσω του υπηρεσιακού μου Γραμματέα, ο οποίος κάνει τη δουλειά του.

Όμως, η κυρία αυτή το παραδέχθηκε, γι’ αυτό σας είπα ότι δεν έχετε αμφίπλευρη πληροφόρηση. Φαίνεται μέσα από τον φάκελο ότι η ίδια είπε ότι αυτή προκάλεσε το περιστατικό στο πάρκινγκ, το οποίο να ξεκαθαρίσουμε ότι ήταν άσχετο και δεν υπάρχει λόγος να συνδέεται το περιστατικό στο πάρκινγκ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, θυμηθείτε την παράκλησή μου.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Εκεί καταδικάστηκε ο προϊστάμενός της για απρεπή συμπεριφορά, με το μέτρο που καταδικάστηκε. Όμως, ξαναλέω, εσείς πώς εξηγείτε το γεγονός ότι δεν υπήρξε ούτε ένας συνάδελφος από τους αυτόπτες μάρτυρες, τους οποίους πήγε υποτίθεται να προστατεύσει, να υπερασπιστεί τη θέση της, αλλά όλοι είπαν ότι είχε απόλυτο δίκιο;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, επιτρέψτε μου, σας παρακαλώ.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Δεν είπα τίποτα, δεν έχω πει ονόματα.

**ΠΡΟΕΔΡΕΥΩΝ (Γεώργιος Γεωργαντάς):** Επειδή ακούστηκαν αυτά και επειδή δεν πρέπει να εξατομικεύουμε την περίπτωση. Παρακαλώ, επί του θεσμικού πλαισίου και επί των ζητημάτων που είπε αν έχετε κάποια απάντηση.

**ΙΑΣΟΝΑΣ ΦΩΤΗΛΑΣ (Υφυπουργός Πολιτισμού):** Και πώς σε όλα τα Διοικητικά Συμβούλια και στις πράξεις που έγιναν, ένα από τα Σωματεία των εργαζομένων δεν παραστάθηκε προς υπεράσπισή της;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δυο σας. Συγγνώμη για την παρέμβαση, αλλά νομίζω είναι οφειλόμενη υποχρέωση του Προεδρείου να τονίζει να μην εξατομικεύουμε περιπτώσεις. Δεν μπορούν να ακουστούν άλλωστε εδώ τα επιχειρήματα των δύο πλευρών. Βεβαίως, με την ευκαιρία αυτή μπορούμε να δούμε το θεσμικό πλαίσιο και να δούμε και τη λειτουργία των φορέων.

Σας ευχαριστώ πολύ και τους δύο.

Περνάμε τώρα στην πέμπτη με αριθμό 953/22-5-2025 επίκαιρη ερώτηση πρώτου κύκλου του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπαπρος τον Υπουργό Εθνικής Οικονομίας και Οικονομικών, με θέμα: «Προβλήματα που δημιουργούνται σχετικά με την εφαρμογή του ψηφιακού πελατολογίου με την Απόφαση 1057/10-4-25 της Α.Α.Δ.Ε., ΦΕΚ ΤΕΥΧΟΣ 2, Αρ. Φύλλου 1828/14-4-25».

Θα απαντήσει ο Υφυπουργός Εθνικής Οικονομίας και Οικονομιών κ. Γεώργιος Κώτσηρας.

Παρακαλώ, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, έρχεται ένα ζήτημα που έχει να κάνει με την εύρυθμη, αλλά και ρεαλιστική λειτουργία της αγοράς και αφορά αυτό το ψηφιακό πελατολόγιο, το οποίο θέλετε να το θεσπίσετε οσονούπω -δηλαδή σε έναν μήνα από τώρα- με αρκετά πρόστιμα απέναντι σε κάποιους κλάδους της αγοράς, οι οποίοι όμως έχουν κάποιες ιδιαιτερότητες, όπως είναι για παράδειγμα τα συνεργεία των αυτοκινήτων. Πώς να εναρμονιστούν και να εγκλιματιστούν με την όλη αυτή αλλαγή που θέλετε να επιφέρετε; Λέτε γίνεται για λόγους πάταξης και εύρυθμης λειτουργίας της αγοράς, για φορολογικούς λόγους. Όμως, αυτό επί του πρακτέου δημιουργεί σοβαρά προβλήματα.

Τα εργαλεία, τα οποία γνωμοδότησαν και είναι και συμβουλευτικού και γνωμοδοτικού χαρακτήρα, η Ένωση Επιμελητηρίων Ελλάδος αλλά και ο Σύνδεσμος Επιχειρήσεων Πληροφορικής και Επικοινωνιών, η ΣΕΠΕ, σας λένε ότι πρέπει να δοθεί μια χρονική παράταση διότι δεν μπορούν να αντεπεξέλθουν στις απαιτήσεις που δημιουργούνται με το ψηφιακό πελατολόγιο και τεκμηριώνουν τους λόγους.

Μάλιστα, οι άνθρωποι θα προχωρήσουν και σε απεργιακές κινητοποιήσεις, ακριβώς για να υποστηρίξουν αυτά τα δίκαια αιτήματά τους.

Επειδή είστε και νομικός και μάλιστα έχετε κάνει και μια διατριβή και μια εξειδίκευση και στο δίκαιο των επιχειρήσεων και στην τοπική αυτοδιοίκηση, θα γνωρίζετε ότι αυτοί οι δύο πυλώνες παίζουν σημαντικό ρόλο. Διότι στο δίκαιο των επιχειρήσεων -θα ξέρετε- αφού το έχετε μελετήσει μέσα από το επίσταμαι, ότι δημιουργεί έναν αθέμιτο σκληρό ανταγωνισμό ανάμεσα στις μικρές και στις μεγάλες επιχειρήσεις και δη τώρα στα συνεργεία αυτοκινήτων.

Πρώτον, δημιουργεί γραφειοκρατικά προβλήματα. Για να υπερκεράσουν κάποια γραφειοκρατικά εμπόδια, θα χρειαστούν μια διοικητική μέριμνα και ένα επιπλέον διοικητικό προσωπικό, αλλά και μια τεχνική υποστήριξη ενός συστήματος λογισμικού και εφεδρικού μάλιστα, σε περίπτωση τεχνικής βλάβης. Αυτό σημαίνει, λοιπόν, επιπλέον κόστος, στο οποίο δεν μπορούν να αντεπεξέλθουν σε σχέση με τις μεγάλες επιχειρήσεις πώλησης και επισκευής αυτοκινήτων για τον απλούστατο λόγο ότι οι μεγάλες επιχειρήσεις έχουν πλήρη διοικητική κάλυψη, οπότε μπορούν να αντεπεξέλθουν σε αυτά τα επιπλέον έξοδα.

Το δεύτερο σημαντικό κομμάτι είναι ότι η συγκεκριμένη εφαρμογή που θέλετε να θεσπίσετε, δεν μπορεί να συνδεθεί ήδη με τις υπάρχουσες πλατφόρμες. Αυτό, λοιπόν, δημιουργεί μια ασυμμετρία, όπου δεν μπορεί να υπάρχει μια άρρηκτη διασύνδεση ανάμεσα στο παλαιό αλλά και στο υπάρχον νέο σύστημα.

Εν πάση περιπτώσει, όμως, υπάρχει και μια άλλη αδικία φορολογικού χαρακτήρα -το λέω μιας και είστε στο Υπουργείο Οικονομικών- σε ό,τι αφορά τον προσδιορισμό του τεκμαρτού εισοδήματος οπότε και αυτό το μέτρο θα τους αδικήσει.

Οι άνθρωποι ζητούν τα εξής: Πρώτον να έχουν μεγαλύτερο χρόνο, προκειμένου να μπορέσουν να εναρμονιστούν και να εγκλιματιστούν με το νέο σύστημα του ψηφιακού πελατολογίου που θέλετε να θεσπίσετε. Το δεύτερο είναι όμως πως πρέπει να δοθούν και οικονομικά εχέγγυα, οικονομικά κίνητρα για να μπορέσουν να αντεπεξέλθουν σε αυτό το θέμα του λογισμικού που πρέπει να θεσπίσουν στις επιχειρήσεις τα μικρά συνεργεία αυτοκινήτων, γιατί αυτό θα επιφέρει και δημογραφικό πρόβλημα, καθώς θα δημιουργήσει συρρίκνωση των συνεργείων, αλλά και θα αποτρέψει νέους ανθρώπους να ασχοληθούν με το συγκεκριμένο επάγγελμα.

Άρα, λοιπόν, πρέπει να δείξετε μια κατανόηση απέναντι στη χρονική διάρκεια που πρέπει να τους δώσετε αλλά και στην υποστήριξη από πλευράς κάλυψης κόστους για τη συγκεκριμένη πλατφόρμα. Τρίτον, θα πρέπει να εξαιρέσετε και κάποιες άλλες ιδιαιτερότητες που θα τις πω στη δευτερολογία μου, κύριε Πρόεδρε, προκειμένου οι άνθρωποι να μπορούν να γίνουν λειτουργικοί σε πραγματικό χρόνο.

Αυτά ζητούν σήμερα τα συνεργεία αυτοκινήτων. Έχετε θεσπίσει κάποιες εξαιρέσεις, αλλά αυτές δεν επαρκούν.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):**  Παρακαλώ, κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, σταχυολογώντας επί της ουσίας είναι δύο τα ζητήματα που θέτετε.

Ως προς την πρώτη ερώτηση, σε σχέση με το κομμάτι της πλατφόρμας που αναφέρετε, σύμφωνα και με την ενημέρωση που έχουμε λάβει από τις αρμόδιες υπηρεσίες της ΑΑΔΕ, δεν υπάρχει αυτήν τη στιγμή κάποιο ζήτημα, κάποιο πρόβλημα επικοινωνίας της ψηφιακής πλατφόρμας διαχείρισης του συστήματος TAXIS με τα υπάρχοντα ηλεκτρονικά συστήματα διαχείρισης και έχουμε φροντίσει και η ΑΑΔΕ μέσω των υπηρεσιών της, να παρέχει επαρκή καθοδήγηση για τις επιχειρήσεις με αναλυτικούς οδηγούς για τα νέα ψηφιακά εργαλεία που εισάγονται.

Συγκεκριμένα, οφείλουμε να υπογραμμίσουμε ότι η ΑΑΔΕ για την εξυπηρέτηση των επιχειρήσεων που είναι υπόχρεες σε υποβολή-διαβίβαση του ψηφιακού πελατολογίου, σύμφωνα και με την απόφαση 1057/2025 του Διοικητή της ΑΑΔΕ, έχει αναπτύξει μία σχετική εφαρμογή, η οποία έχει σχεδιαστεί ώστε να είναι και απλή και φιλική προς τον χρήστη, ελαχιστοποιώντας τις λειτουργικές προσαρμογές εκ μέρους των επιχειρήσεων. Η εφαρμογή του ψηφιακού πελατολογίου ικανοποιεί προφανώς και τις ανάγκες των μικρών επιχειρήσεων με μια υλοποιημένη διαλειτουργικότητα και η εν λόγω εφαρμογή, στην οποία αναφέρθηκε και το σχετικό υποστηρικτικό υλικό, βρίσκονται αναρτημένα ακόμη και στο site της ανεξάρτητης αρχής.

Ως προς το δεύτερο κομμάτι της ερώτησής σας και τους προβληματισμούς που θέτετε, πράγματι, με τις διατάξεις του άρθρου 16 του ν.5104/2024 προβλέπεται «η υποχρέωση για τις οντότητες του άρθρου 1 να διαβιβάσουν ηλεκτρονικά στην ΑΑΔΕ δεδομένα των εκδιδόμενων λογιστικών αρχείων».

Περαιτέρω, υπήρξε η 1057/2025 απόφαση του Διοικητή με την οποία καθορίστηκαν οι κατηγορίες φορολογουμένων, οι οποίοι υποχρεούνται να παρέχουν αυτομάτως τις πληροφορίες αυτές για την επιχειρηματική τους δραστηριότητα και η δε τήρηση του ψηφιακού πελατολογίου είναι προαιρετική έως τις 30-6-2025, ενώ από την 1η Ιουλίου 2025 η τήρησή τους γίνεται υποχρεωτική.

Σήμερα, οι επαγγελματίες μέσω του υπολογιστή τους και της κατάλληλης εφαρμογής της ΑΑΔΕ -mydata-ψηφιακό πελατολόγιο- έχουν τη δυνατότητα προαιρετικά να καταγράφουν κάθε αυτοκίνητο που εισέρχεται και εξέρχεται στις εγκαταστάσεις τους και να ολοκληρωθεί η συναλλαγή με την έκδοση απόδειξης και τιμολογίου.

Επίσης, να πούμε ότι με την αρχική απόφαση του 2024, του τότε Υφυπουργού και του Διοικητή της ΑΑΔΕ, καθορίστηκαν περαιτέρω η έκταση εφαρμογής, οι εξαιρέσεις, ο χρόνος διαβίβασης καθώς και η έναρξη της ψηφιακής έκδοσης παραστατικών διακίνησης αγαθών, ενώ προσφάτως υπήρξε νέα απόφαση που έδινε παράταση μέχρι να λειτουργήσει η διαδικασία. Για κάποιες επιχειρήσεις είναι από 1-12-2025 και για τις υπόλοιπες με το προηγούμενο καθεστώς, που ανέφερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τι θέλω να πω; Ότι έχει γίνει μια προσπάθεια μέχρι τώρα από την Ανεξάρτητη Αρχή Δημοσίων Εσόδων -και με τα στοιχεία που έχουμε διαθέσιμα και εμείς-, ώστε αυτές οι διαδικασίες που ενισχύουν το ψηφιακό σκέλος των συναλλαγών και την παρακολούθηση αυτών, με προφανή στόχευση και την αντιμετώπιση τυχόν φοροδιαφυγής που υπάρχει αλλά και την καλύτερη δυνατή εξυπηρέτηση των πολιτών και των επιχειρήσεων, να μπει σε μια ροή ομαλότητας.

Προφανώς, το παρακολουθούμε σε όλη την έκταση της εφαρμογής του. Είμαστε πάντα στη διάθεση φορέων για να συζητήσουμε ζητήματα τεχνικής προσαρμογής στην πορεία. Αντιλαμβάνεστε, όμως, ότι αυτό είναι ένα δεδομένο, το οποίο ήδη έχει ξεκινήσει, έχει αρχίσει να εφαρμόζεται με τις κατάλληλες προθεσμίες και χρονικές αναφορές που υπάρχουν αναλόγως με την περίπτωση.

Η δική μας βούληση είναι να μπορέσουμε να συνεχίσουμε με ομαλό τρόπο, γιατί είναι κάτι το οποίο ωφελεί και την ελληνική πολιτεία και την ελληνική οικονομία και μεσοπρόθεσμα αναμφίβολα και τις ίδιες τις επιχειρήσεις. Οπότε, ναι, παρακολουθούμε τα ζητήματα τεχνικής εφαρμογής, που αναφέρατε και εσείς στο ερώτημά σας. Από τα στοιχεία που έχουμε διαθέσιμα από την ΑΑΔΕ δεν υπάρχει ζήτημα με την ψηφιακή πλατφόρμα διαχείρισης του συστήματος TAXIS.

Από εκεί και πέρα, σας ξαναλέω, είναι μία προσπάθεια που γίνεται όλο αυτό το χρονικό διάστημα, για να ενισχυθεί η ψηφιοποίηση σε όλη την έκταση της φορολογικής συμπεριφοράς. Αυτό θα συνεχιστεί. Προφανώς, είμαστε πάντα ανοιχτοί στο να ακούσουμε τυχόν ζητήματα που προκύπτουν.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ακούστε, κύριε Υπουργέ, όπως το περιγράφετε, σαν ένα διφυές σχέδιο, για να μπορέσετε και στο θέμα της εθνικής οικονομίας να συνδράμετε για τα καλύτερα, λέτε, και στο θέμα να βοηθηθούν οι επιχειρήσεις, πρέπει, όμως, να είμαστε ρεαλιστές και να πάμε επί του πρακτέου. Επειδή, όλοι μας έχουμε αυτοκίνητο -και εσείς και όλοι μας- άρα θα πρέπει να δούμε πώς λειτουργεί σε πραγματικό χρόνο η όλη κατάσταση.

Κατ’ αρχάς, θα δημιουργηθούν και άλλα προβλήματα, γιατί σε μία κάθετη μονάδα σέρβις αυτοκινήτων, που θα πηγαίνει από το συνεργείο στο φανοποιείο, από το φανοποιείο για ευθυγράμμιση-ζυγοστάθμιση, από ευθυγράμμιση-ζυγοστάθμιση κάπου αλλού, θα απαιτείται γραφειοκρατική διαδικασία από το ένα τμήμα στο άλλο.

Το δεύτερο είναι ότι πρέπει να ανανεώνεται από μία μικρή επιχείρηση. Εκεί εστιάζουμε, στη μικρή επιχείρηση. Πολλές εξ αυτών είναι οικογενειακές επιχειρήσεις. Μάλιστα, με τα λεγόμενα «μαστόρια», που τα ξέρουμε όλα και εκ του σύνεγγυς, έχουμε μια προσωπική επαφή, είναι σε μια επιχείρηση για πολλά χρόνια. Οι μικρές επιχειρήσεις, όμως, είναι δύο-τρία-τέσσερα άτομα.

Τι σημαίνει αυτό; Αλλαγή τιμοκαταλόγου ανταλλακτικών. Πρέπει να πούμε ότι τα ανταλλακτικά από τις κεντρικές αποθήκες και από τις αντιπροσωπείες ανταλλακτικών φεύγουν με παραστατικά, με δελτία αποστολής και παραστατικές, θα λέγαμε, διαδικασίες και δεν είναι a priori κάτι το άγνωστο. Δεν μπορεί να φύγει, δηλαδή, ανταλλακτικό χωρίς παραστατικό και αυτό είναι το νόμιμο, αυτή είναι η ορθή διαδικασία.

Όταν, όμως, θα πρέπει να ανανεώνεται συνεχώς ένας τιμοκατάλογος ανταλλακτικών ή ο πελάτης δεν θέλει τα γνήσια ανταλλακτικά, δεν θέλει τα original, θέλει ένα imitation, για να ρίξει το κόστος, πρέπει να έχουμε αλλαγή και στον τιμοκατάλογο. Τι σημαίνει αυτό; Ακούγεται ορθό. Ακούγεται ότι είναι εύρυθμη η λειτουργία, αλλά επί του πρακτέου, στην πραγματικότητα, αυτό σημαίνει διοικητικό προσωπικό. Σημαίνει ανθρώπους, οι οποίοι πρέπει και να είναι εξειδικευμένοι και να μπορούν μέσω αυτής της γραφειοκρατίας να διεκπεραιώνουν όλη αυτή την κατάσταση.

Γιατί, κακά τα ψέματα, ο λεγόμενος μουτζούρης -με την καλή έννοια του όρου το λέω-, πρέπει να μπει κάτω από το αυτοκίνητο και πρέπει να εξυπηρετήσει τον πελάτη, ο πελάτης θα γκρινιάξει, γιατί θεωρεί ότι η τεχνική επισκευή είναι υψηλή, θα αρχίσει μείωση τιμών που πρέπει να γίνει, για να μπορέσει να αντεπεξέλθει και ο μέσος Έλληνας, ο βιοπαλαιστής απέναντι στα έξοδα που πρέπει να πληρώσει για τη συντήρηση του αυτοκινήτου κ.ο.κ..

Εν ολίγοις θέλω να πω ότι υπάρχουν κάποιες ιδιαιτερότητες και υπάρχει μια ανισότητα αυτή τη στιγμή -και το ξέρετε- ανάμεσα στα μικρά συνεργεία και στα μεγάλα συνεργεία, τα οποία έχουν τη δυνατότητα, εκτός από επισκευή να πωλούν και αυτοκίνητα. Άρα έχουν περισσότερο προσωπικό, έχουν αυτή την ευχέρεια για το λογισμικό σύστημα.

Θα μπορούσατε και πρέπει να δείξετε μια κοινωνική ευαισθησία στα όρια του ανταγωνισμού των επιχειρήσεων, που έχετε και το επίσταμαι πάνω σε αυτό. Διότι οι άνθρωποι θέλουν και χρόνο και οικονομική υποστήριξη σε ένα λογισμικό, το οποίο θα τους κοστίσει. Εν πάση περιπτώσει, θα πρέπει να γίνουν εξαιρέσεις. Δηλαδή, ο άλλος πάει να ελέγξει απλά τα λάδια, πάμε όλοι μας, του λέμε «θέλω να ελέγξεις τα λάδια».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχουν και κάποιες υπηρεσίες οι οποίες θα είναι χρονοβόρες, όπως η έκδοση κάρτας καυσαερίων, που θα τους σπρώξουμε όλους στα πρατήρια υγρών καυσίμων, που θα είναι κάτι πολύ πιο απλό ή θα τους σπρώξουμε στα ΚΤΕΟ που επίσης θα είναι πιο απλό. Διότι ο άλλος θα πρέπει να καταγράψει ότι είναι απλά έλεγχος λαδιών. Αυτά πρέπει να τα δείτε.

Εν πάση περιπτώσει, έρχεται και μια άλλη αδικία που αφορά τον προσδιορισμό του τεκμαρτού φορολογητέου εισοδήματος. Και εκεί υπάρχει μια αδικία. Δηλαδή, οι άνθρωποι θα μπουν και στα γρανάζια της γραφειοκρατίας και στο επιπλέον κόστος λογισμικού, τεχνικής πλατφόρμας και εφεδρικού συστήματος, ενδεχομένως και στην πρόσληψη ή θα πρέπει να πληρώνουν εργατοώρες σε κάποιον φοροτεχνικό ή σε κάποιον πληροφορικάριο, για να μπορεί να αντεπεξέλθει, οπότε το κόστος επιβαρύνει κυρίως τα μικρά συνεργεία αυτοκινήτων. Και δεν αφορά μόνο την Αθήνα. Αφορά όλη την Ελλάδα. Αφορά δυσπρόσιτες περιοχές, αφορά χωριά, αφορά νησιά, όπου εκεί οι άνθρωποι έχουν και μια διαπροσωπική σχέση με το συνεργείο αυτοκινήτων, που πάνε κάθε τρεις και λίγο και λένε «Τρίζει πίσω κάτι». «Έχω αυτή την ένδειξη στον πίνακα».

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Είναι πράγματα, γιατί το αυτοκίνητο καθώς είναι εργαλείο -ολοκληρώνω, κύριε Πρόεδρε-, είναι συνδεδεμένο και συνυφασμένο με την καθημερινότητα. Ο άνθρωπος σε μια μικρή τοπική κοινωνία που ξέρει τον άνθρωπο του συνεργείου αυτοκινήτων, του είχε εμπιστοσύνη και έχει μία διαπροσωπική σχέση. Μη βάλουμε τώρα γραφειοκρατικά γρανάζια και θεωρείτε ότι αυτό είναι η πανάκεια για να χτυπήσουμε -ξέρετε- κάποια φοροδιαφυγή.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Καλό ακούγεται. Πρέπει να πάει λελογισμένα, με περισσότερο χρόνο εναρμόνισης και με περισσότερα δίκαια κριτήρια κοινωνικής ευαισθησίας που πρέπει να δείξετε, κύριε Υπουργέ, απέναντι σε έναν κλάδο ο οποίος είναι άκρως απαραίτητος στην καθημερινότητά μας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Έχουμε μείνει πίσω και οι Υπουργοί έρχονται και δεν θα έχουμε τη σειρά μας. Παρακαλώ, αντί για τρία λεπτά μιλήσατε τεσσεράμισι. Μην κάνουμε κατάχρηση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Πήρα και τον ΦΠΑ.

**ΠΡΟΕΔΡΕΥΩΝ (Γεώργιος Γεωργαντάς):** Ναι, παρακαλώ, πήρατε και τον ΦΠΑ.

Τον λόγο έχει ο κύριος Υπουργός για τη δευτερολογία του.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, νομίζω επαναλάβαμε σε μεγάλο βαθμό αυτά που ειπώθηκαν στην πρωτολογία. Εγώ αυτό που θέλω να τονίσω είναι ότι το ψηφιακό πελατολόγιο είναι μία επιλογή, ένας κρίκος σε μία αλυσίδα προσπαθειών που κάνει η ελληνική πολιτεία, προκειμένου, όπως προανέφερα, να μπορέσει να καταπολεμήσει τη φοροδιαφυγή σε όλες τις εκτάσεις που υπάρχουν, όχι σε συγκεκριμένα μόνο επαγγέλματα.

Είναι προφανές ότι αυτή είναι μια προσπάθεια η οποία έχει οριζόντια χαρακτηριστικά και θεωρώ αυτονόητο ότι συμφωνούμε όλοι σε αυτό. Διότι η αντιμετώπιση της φοροδιαφυγής μέσω της ψηφιοποίησης πιστεύω ότι είναι μια προσπάθεια, η οποία κατά κύριο λόγο έχει στοιχεία κοινωνικής δικαιοσύνης. Δηλαδή, να μπορέσουμε ως πολιτεία να καταπολεμήσουμε τα φαινόμενα, όπου αυτά υπάρχουν, ανεξαρτήτως κλάδου που διαπιστώνονται, προκειμένου να μπορούμε πιο εύκολα και με μεγαλύτερο εύρος να τα επιστρέφουμε στην κοινωνία. Οπότε κατ’ εξοχήν είναι ένα ζήτημα κοινωνικής δικαιοσύνης η αντιμετώπιση της φοροδιαφυγής σε οποιονδήποτε τομέα και αν υπάρχει.

Ως προς το ψηφιακό πελατολόγιο, που είναι ένας κρίκος σε αυτή την προσπάθεια, αλλά έχει γίνει και κατόπιν μιας σημαντικής διαβούλευσης με την επιχειρηματική κοινότητα, έχουν δοθεί οι κατάλληλες οδηγίες από την Ανεξάρτητη Αρχή Δημοσίων Εσόδων -σας τις ανέφερα στην πρωτολογία, δεν θέλω να επαναληφθώ- έχουν δοθεί τα χρονικά εκείνα περιθώρια όλο αυτό το χρονικό διάστημα του προηγούμενου έτους, προκειμένου να υπάρξει η μέγιστη δυνατή προσαρμογή σε κάθε κλάδο ο οποίος θα κληθεί να εφαρμόσει αυτή τη νέα πρωτοβουλία.

Προφανώς -όπως είπα και στην πρωτολογία μου- και η Ανεξάρτητη Αρχή Δημοσίων Εσόδων, που είναι η καθ’ ύλην αρμόδια στο να παρακολουθεί την εφαρμογή της διαδικασίας, τα τεχνικά της χαρακτηριστικά, είναι διαθέσιμη σε φορείς, στην κοινωνία στο να μπορέσει να ακουστεί το οποιοδήποτε ζήτημα τίθεται.

Όμως, αντιλαμβάνεστε ότι ο κεντρικός στόχος, ο οποίος είναι ένας στόχος οριζόντιος για την ελληνική φορολογική διοίκηση, συμμόρφωσης, βελτίωσης της καθημερινότητας, ταχύτητας, ψηφιοποίησης, πρέπει να συνεχιστεί και νομίζω ότι αυτό είναι κάτι του οποίου αντιλαμβανόμαστε όλοι ποια είναι η σημασία, χωρίς παράλληλα -προφανώς, το είπα και προηγουμένως- να αντιπαρερχόμαστε προβλήματα που τυχόν προκύψουν στην πορεία. Όμως, είναι άλλο το ένα θέμα, άλλο το άλλο.

Είπαμε ότι το θέμα της ψηφιοποίησης της διαδικασίας εν γένει της φορολογικής διοίκησης, με όλα τα μέσα που έχουν εφαρμοστεί αυτό το χρονικό διάστημα -δεν είναι μόνο το ψηφιακό πελατολόγιο, είναι μια γκάμα εφαρμογών και πρωτοβουλιών που έχουν ληφθεί- σκοπεύουν προφανώς και στη βελτίωση, την ταχύτητα της προσαρμογής της κοινωνίας και της επιχειρηματικής κοινότητας, την οποία σεβόμαστε προφανώς και θέλουμε να μπορεί να το κάνει αυτό με τον μέγιστο δυνατό και αποτελεσματικό τρόπο, αλλά παράλληλα και η ελληνική πολιτεία διασφαλίζει τα οικονομικά συμφέροντά της όπου τίθεται θέμα φοροδιαφυγής. Διότι το αντιλαμβανόμαστε -δεν θέλω να το τονίσω ξανά- ότι είναι ένα θέμα και αυτό κοινωνικής δικαιοσύνης.

Είμαστε σε κάθε περίπτωση, πάντως, κύριε συνάδελφε, στη διάθεση φορέων σε οτιδήποτε προκύπτει να το διαβιβάσουμε, να το μεταφέρουμε στην ΑΑΔΕ, να βρούμε τυχόν προβλήματα τεχνικής φύσεως στην πλατφόρμα που υφίστανται, προκειμένου να μπορούμε να βελτιώσουμε αυτή την κοινή προσπάθεια, που νομίζω ότι όλοι συμφωνούμε σε αυτή.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Προχωρούμε τώρα στη συζήτηση της δέκατης έκτης με αριθμό 972/26-5-2025 επίκαιρης ερώτησης δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Μιλτιάδη Ζαμπάρα προς τον Υπουργό Εθνικής Οικονομίας και Οικονομικών, με θέμα: «Ένα ακόμα βήμα προς την ερημοποίηση της Αιτωλοακαρνανίας η κεντρικοποίηση των ΔΟΥ».

Θα απαντήσει ο Υφυπουργός Εθνικής Οικονομίας και Οικονομικών κ. Κώτσηρας.

Κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, ο τίτλος της ερώτησης συμπυκνώνει όλο το νόημα: Ένα ακόμη βήμα προς την ερημοποίηση του Νομού Αιτωλοακαρνανίας από την επιχειρούμενη κεντρικοποίηση των ΔΟΥ Μεσολογγίου και Αγρινίου.

Για ακόμη μια φορά λειτουργείτε ερήμην των τοπικών κοινωνιών και των τοπικών αναγκών. Πρόκειται για μια ακραία μορφή διοικητικής συγκέντρωσης, που, αντί να επιλύσει προβλήματα, θα τα επιδεινώσει, ιδιαίτερα στις κατά τόπους ΔΟΥ της ελληνικής περιφέρειας. Η Αιτωλοακαρνανία, ο μεγαλύτερος σε έκταση νομός της χώρας, θα υποστεί βαθύτερη υποβάθμιση. Ηλικιωμένοι άνθρωποι που έχουν δυσκολία να μετακινηθούν, οδικό δίκτυο πεπαλαιωμένο και ασυντήρητο, μεγάλες μετακινήσεις, κόστος που θα επιβαρύνει τους πολίτες.

Και ξέρετε κάτι; Όταν μιλάμε για έναν σχεδιασμό, θα πρέπει να λαμβάνονται υπ’ όψιν και οι τοπικές ιδιαιτερότητες. Δεν είναι η ΔΟΥ Κηφισιάς που θα πάει στο Μαρούσι. Είναι η ΔΟΥ Μεσολογγίου και η ΔΟΥ Αγρινίου σε έναν τεράστιο νομό.

Και έχουμε το τελευταίο διάστημα, κύριε Υπουργέ, χτύπημα στις πανεπιστημιακές σχολές, έχουμε χτύπημα στα νοσοκομεία και την υποβάθμισή τους, έχουμε χτύπημα στα πρωτοδικεία, έχουμε χτύπημα στα ΕΛΤΑ και τώρα, έχουμε και χτύπημα στις ΔΟΥ. Αυτή είναι η ιστορία και μετά αναρωτιόμαστε γιατί ερημοποιούνται οι περιφερειακοί νομοί, μετά αναρωτιόμαστε για το δημογραφικό και πώς θα επιστρέψουν οι νέοι άνθρωποι στα χωριά μας, όταν βασικές δημόσιες υποδομές υποβαθμίζονται.

Και, μάλιστα, κατά την άποψή μου, κύριε Υπουργέ, αυτή η αναδιάρθρωση θα φέρει καθυστερήσεις, θα φέρει γραφειοκρατία, θα φέρει σύγχυση, θα φέρει χαμηλότερο επίπεδο εξυπηρέτησης, θα φέρει επιπλέον βάρη στους επαγγελματίες που σχετίζονται με τις ΔΟΥ, συμβολαιογράφους, λογιστές και μικρές επιχειρήσεις. Και, προφανώς, θα δημιουργήσει και πρόβλημα στους εργαζόμενους, στους επιστήμονες που σήμερα με επάρκεια κάνουν τη δουλειά τους, που θα υποστούν δυσμενείς υπηρεσιακές μεταβολές και ανατροπή της οικογενειακής ζωής, με επιβάρυνση σημαντικών εξόδων.

Ρωτώ, λοιπόν, κύριε Υπουργέ -και θα επανέλθω στη δευτερολογία μου- ποιες ενέργειες σκοπεύει να κάνει το Υπουργείο για τη διατήρηση όπως είναι σήμερα, με πλήρη φορολογικά αντικείμενα της ΔΟΥ Μεσολογγίου και της ΔΟΥ Αγρινίου και ποιος είναι ο σχεδιασμός σας για το προσωπικό των υπηρεσιών που προβλέπεται είτε να συγχωνευθούν, είτε να καταργηθούν είτε να κεντρικοποιηθούν. Εγώ βάζω διάφορες λέξεις, για να μας εξηγήσετε εσείς με την απάντησή σας το περιεχόμενο που δίνετε στην εν λόγω -εντός εισαγωγικών η λέξη- «μεταρρύθμιση».

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, για την απάντησή σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, θέτετε με το ερώτημά σας ένα ζήτημα που κατά καιρούς τίθεται στη συγκεκριμένη Αίθουσα. Όμως, αναφέρεστε σε κάτι το οποίο δεν υφίσταται, διότι η ενημέρωση που υπάρχει από την Ανεξάρτητη Αρχή Δημοσίων Εσόδων αναφέρει, προφανώς, ότι γίνεται πάντα μια διαρκής προσπάθεια αξιολόγησης των δομών που υπάρχουν και υπάγονται στις αρμοδιότητές της σε όλη την Ελλάδα, προκειμένου να μπορέσει να υπάρξει η μέγιστη δυνατή και βέλτιστη για τους πολίτες και τους φορολογούμενους εξυπηρέτηση στην καθημερινότητά τους. Αυτή είναι η κυρίαρχη στόχευση, δηλαδή το να υπάρξει το καλύτερο δυνατό περιβάλλον, η μέγιστη δυνατή ταχύτητα, προφανώς η διασφάλιση της υπηρεσιακής κατάστασης των εργαζομένων στις ΔΟΥ. Και αυτό είναι μια διαρκής και εξελισσόμενη διαδικασία που γίνεται. Δηλαδή, να υπάρξει η κατάλληλη ενημέρωση, ο κατάλληλος σχεδιασμός προκειμένου να κάνουμε, ως ελληνική πολιτεία, καλύτερη την εξυπηρέτηση των Ελλήνων φορολογουμένων και προφανώς με απόλυτη διασφάλιση των υπηρετούντων στις δομές αυτές.

Η ενημέρωση, λοιπόν, που έχουμε επισήμως από την Ανεξάρτητη Αρχή Δημοσίων Εσόδων αναφέρει ότι για τον Νομό Αιτωλοακαρνανίας δεν υφίσταται απόφαση που να αφορά την οργανωτική δομή των ΔΟΥ. Οπότε εδώ το ερώτημα, κατά την άποψή μου, είναι άνευ αντικειμένου. Καταλαβαίνω τους προβληματισμούς που θέτετε κοινοβουλευτικά, στο πλαίσιο του ελέγχου και σας ανέφερα ότι ο στόχος της ανεξάρτητης αρχής στην οποία υπάγονται οι ΔΟΥ είναι να υπάρξει όσο το δυνατόν ο καλύτερος σχεδιασμός για να μπορέσουμε να προσαρμοστούμε στα σύγχρονα δεδομένα ψηφιοποίησης που ανέφερα και προηγουμένως στον άλλο συνάδελφο στην καλύτερη δυνατή εξυπηρέτηση των φορολογουμένων, στον απόλυτο σεβασμό των ανθρώπων που εργάζονται στις δομές αυτές, προκειμένου να μπορούν να κάνουν τη δουλειά τους με τον καλύτερο δυνατό τρόπο.

Εξάλλου -αν δεν κάνω λάθος- και ο ίδιος ο Διοικητής της ΑΑΔΕ αναφέρθηκε και σε όλες, νομίζω, τις δημόσιες τοποθετήσεις του ότι δεν τίθεται κανένα ζήτημα σε οποιονδήποτε σχεδιασμό που να αφορά τη μετακίνηση από τον τόπο εργασίας κανενός υπαλλήλου, οπότε δεν υπάρχει αυτή τη στιγμή αντικείμενο ειδικό στο θέμα που θέτετε. Αντιλαμβάνομαι το περιεχόμενο του προβληματισμού που μπορεί να τίθεται, αλλά σας ξαναλέω ότι ο στόχος είναι με όλη τη διαδικασία που κάνει η ΑΑΔΕ και βάσει της ενημέρωσης που έχουμε, από την οποία σας απαντώ και εγώ, ότι το ζήτημα αυτό αφορά έναν ευρύτερο σχεδιασμό που γίνεται συνολικά, αλλά όχι με χαρακτηριστικά τοπικά, όπως αναφέρατε εσείς.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ και για την οικονομία στον χρόνο.

Κύριε συνάδελφε, παρακαλώ για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, τέσσερις επισημάνσεις. Πρώτη επισήμανση: Συμφωνώ ότι ένας σχεδιασμός θα πρέπει να γίνεται με σκοπό, με αντικείμενο και με στόχο την καλύτερη φορολογική εξυπηρέτηση των πολιτών. Δηλαδή, ξεκινάτε με ένα αφήγημα το οποίο, σαν σχήμα, σαν υπόθεση, με βρίσκει σύμφωνο.

Από εκεί και πέρα, όμως, δεν έρχομαι εδώ να καταθέσω μια επίκαιρη ερώτηση σε νεκρό χρόνο, εν κενώ. Έχει προηγηθεί μια σειρά από οχλήσεις, από διαμαρτυρίες των εργαζομένων της ΔΟΥ. Άρα υπάρχει αντικείμενο που ένας Βουλευτής μάχιμος οφείλει στον τόπο του να παλεύει τα ζητήματα, όπως και εσείς -και χαίρομαι που είστε νέος μορφωμένος άνθρωπος- μου δίνετε μια απάντηση δεσμευτική, ότι δεν πρόκειται η ΔΟΥ Μεσολογγίου και η ΔΟΥ Αγρινίου να πειραχτούν -με συγχωρείτε για τη λέξη, για να συνεννοούμαστε- να αλλάξουν φορολογικό αντικείμενο ή να υποβαθμιστεί το φορολογικό τους αντικείμενο.

Γιατί οι δημόσιες υποδομές σε έναν επαρχιακό νομό -το γνωρίζετε- είναι ζωτικής σημασίας για την ανάπτυξη, είναι ζωτικής σημασίας για τους ανθρώπους που επιμένουν ακόμα να κατοικούν. Άρα αντικείμενο στο επίπεδο μιας κουβέντας που θα γίνει στη Βουλή -και μας παρακολουθεί και ο κόσμος- υπάρχει στο να μη γίνει.

Ξαναλέω ότι εδώ έχω στα χέρια μου -και θα καταθέσω στα Πρακτικά- από την Πανελλήνια Ομοσπονδία Εργαζομένων στις δημόσιες οικονομικές υπηρεσίες μια ανακοίνωση που λέει «όχι στην κεντρικοποίηση» που είναι η άλλη όψη της υποστελέχωσης. Έχω επίσης στα χέρια μου -και θα καταθέσω στα Πρακτικά, κύριε Υπουργέ- μια ανακοίνωση από τον Σύλλογο Εργαζομένων της ΔΟΥ στην ανατολική Κρήτη. Έχω επίσης στα χέρια μου μια ανακοίνωση του Συλλόγου Εργαζομένων των ΔΟΥ Φθιώτιδας, Φωκίδας, Ευρυτανίας. Έχω επίσης στα χέρια μου μια ανακοίνωση από τις ΔΟΥ Μεσολογγίου και Αγρινίου. Έχω και το δελτίο Τύπου -και το καταθέτω στα Πρακτικά- από τον Σύλλογο Εργαζομένων στις ΔΟΥ του Νομού Αιτωλοακαρνανίας που το υπογράφει συγκεκριμένα ο Πρόεδρος κ. Παναγιώτης Λανόπουλος και η Γενική Γραμματέας κ. Νίκη Τσιαφίτσα, που αναφέρει τους προβληματισμούς που σας θέτω και εγώ.

Άρα δεν είναι σε κενό χρόνου μια ερώτηση άνευ αντικειμένου. Εγώ χαίρομαι -χαίρομαι πραγματικά- που λαμβάνω από τον αρμόδιο Υπουργό μια τέτοιου είδους απάντηση, να ξέρω και εγώ όταν θα επιστρέψω αύριο στον Νομό Αιτωλοακαρνανίας να πω στους συμπολίτες μου και στους εργαζόμενους στις ΔΟΥ ότι δεν πρόκειται η ΔΟΥ Μεσολόγγι και η ΔΟΥ Αγρινίου να υποβαθμιστούν. Αλλά -ξέρετε- υπάρχει μια λαϊκή ρήση που λέει «όταν καείς στον χυλό, φυσάς και το γιαούρτι». Γιατί η υποβάθμιση του Νομού Αιτωλοακαρνανίας δεν είναι μόνο σε χρόνο ενεστώτα. Υπάρχει και ένα παρελθόν άσχημο για την Κυβέρνησή σας.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριεΠρόεδρε.

Κοιτάξτε, αντιλαμβάνομαι προφανώς στο πλαίσιο του κοινοβουλευτικού ελέγχου οποιαδήποτε μεταφορά ανησυχίας -θεσμικής, κοινωνικής- που μπορεί να τίθεται από οποιαδήποτε τοπική κοινωνία. Είναι αυτονόητο ότι γι’ αυτόν τον λόγο είμαστε εδώ ως Ελληνική Κυβέρνηση, προκειμένου να απαντούμε σε ερωτήματα που θέτουν οι Βουλευτές, όπως όλοι μας που εκπροσωπούμε τις περιφέρειές μας.

Από εκεί και πέρα, όμως, επειδή προφανώς και υπάρχουν κατά καιρούς δημοσιεύματα σε τοπικό τύπο, έγγραφα φορέων, αυτό που υπεύθυνα κάνουμε σήμερα στο πλαίσιο του κοινοβουλευτικού ελέγχου είναι να σας μεταφέρω την ίδια την απάντηση της ΑΑΔΕ προς εμάς που αναφέρει ότι δεν υπάρχει απόφαση που να αφορά μεταβολή της οργανωτικής δομής των ΔΟΥ του Νομού Αιτωλοακαρνανίας. Αυτό είναι το ένα κομμάτι. Γιατί έχουν ενδιαφερθεί γι’ αυτό το ζήτημα και οι λοιποί συνάδελφοι του νομού σας και προφανώς είναι εύλογο να υπάρχει οποιαδήποτε συζήτηση που μπορεί να λήγει κάποια ερωτήματα που τίθενται.

Από εκεί και πέρα, όμως, αντιλαμβάνεστε ότι το να υπάρχει μια μελέτη, το να υπάρχει ένας σχεδιασμός, το να υπάρχει μια οργανωτική στόχευση εκ μέρους της Ανεξάρτητης Αρχής Δημοσίων Εσόδων για το πώς μπορούμε να κάνουμε καλύτερες τις παρεχόμενες υπηρεσίες στον πολίτη, στο πώς μπορούμε να ανταποκριθούμε και ως ελληνική δημόσια διοίκηση καλύτερα στην ψηφιακή εναρμόνιση που χρειάζεται και η φορολογική διοίκηση, που είναι ένα βασικό κομμάτι για το πώς μπορούμε να φτάσουμε και στην αντιμετώπιση της φοροδιαφυγής, που όπως προείπα είναι ένα ζήτημα κοινωνικής δικαιοσύνης στο οποίο θεωρώ αυτονόητο ότι όλοι συμφωνούμε. Αυτό, λοιπόν, γίνεται από την Ανεξάρτητη Αρχή Δημοσίων Εσόδων με έναν τρόπο οργανωμένο, συντεταγμένο, κατόπιν μελέτης, προκειμένου να μπορέσει να δει σε όλη την Ελλάδα…

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Τις πολιτικές κατευθύνσεις εσείς τις βάζετε, δεν είναι μόνο η ανεξάρτητη αρχή. Εσείς βάζετε τις πολιτικές κατευθύνσεις.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Αν θέλετε να κάνουμε τέτοιου είδους διάλογο, ευχαρίστως, αλλά νομίζω ότι και σας άκουσα με προσοχή και σας απαντώ συγκεκριμένα και νομίζω ότι αυτά που λέω -θεωρητικά τουλάχιστον- θεωρώ ότι δεν θα έπρεπε να μας φέρνουν σε αντιπαράθεση. Δηλαδή, το να υπάρχει καλύτερη εξυπηρέτηση των Ελλήνων φορολογουμένων μέσω μιας πιο οριζόντιας και συντεταγμένης φορολογικής διοίκησης είναι κάτι στο οποίο διαφωνούμε; Το να αντιμετωπιστεί η φοροδιαφυγή μέσω της αξιοποίησης των ψηφιακών εργαλείων είναι κάτι στο οποίο διαφωνούμε;

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Θεωρητικά όχι.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** «Θεωρητικά όχι»; Με προβληματίζει η απάντησή σας. Θα περίμενα και θεωρητικά και πρακτικά να συμφωνούμε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Αν εννοείτε την κεντρικοποίηση, να μας το πείτε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Σας ξαναλέω, πάντα για να μπορούμε να βελτιώνουμε τις παρεχόμενες υπηρεσίες της ελληνικής δημόσιας διοίκησης σε όλα τα επίπεδα -και αυτό δεν είναι πάντα μια εύκολη άσκηση, είναι μια δύσκολη άσκηση την οποία προσπαθούν να κάνουν σε πάρα πολλούς τομείς διάφορα Υπουργεία ο καθένας στο αντικείμενό του και ειδικά όταν έχει να κάνει με τη φορολογική διοίκηση που είναι τόσο γειωμένη με την ελληνική επιχειρηματικότητα, με την ελληνική κοινωνία, με τον μέσο Έλληνα φορολογούμενο, με τον κάθε Έλληνα πολίτη- αντιλαμβανόμαστε ότι αυτό θα πρέπει να γίνει με έναν πάρα πολύ συντεταγμένο, ορθολογικό και οριζόντιο τρόπο. Αλλά δεν νομίζω ότι διαφωνεί κανένας ότι θα πρέπει να υπάρξει μια σοβαρή μελέτη, ένας σοβαρός σχεδιασμός εκ μέρους της ΑΑΔΕ σε ό,τι έχει να κάνει με τις παρεχόμενες υπηρεσίες -τις φορολογικές- ανά την Ελλάδα. Οπότε ας μείνουμε σε αυτό.

Θεωρώ ότι σε αυτό υπάρχει κοινός τόπος από όλους μας. Αντιλαμβανόμαστε ζητήματα που θέτουν πάντα οι θεσμικοί φορείς και οι Βουλευτές -και γι’ αυτό είμαστε εδώ, να τα απαντάμε- και νομίζω ότι οι απαντήσεις που υπάρχουν μέσω και της ενημέρωσης που έχουμε από την Ανεξάρτητη Αρχή είναι συγκεκριμένες και συντεταγμένες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υφυπουργέ.

Θα απαντήσει τώρα ο κ. Κεφαλογιάννης στην ερώτηση που του απευθύνεται και μετά θα μου επιτρέψετε να σας πω ότι ανάμεσα στις ερωτήσεις του Αγροτικής Ανάπτυξης και του Εθνικής Άμυνας θα γίνει μια αμοιβαία μετατόπιση. Θα απαντηθεί πρώτα η ερώτηση του Υπουργείου Εθνικής Άμυνας, επειδή ο κ. Δαβάκης έχει μια ανελαστική υποχρέωση παρουσία του Προέδρου της Δημοκρατίας.

Οπότε ξεκινάω με την τρίτη με αριθμό 4826/23-4-2025 ερώτηση του κύκλου αναφορών και ερωτήσεων του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Κλιματικής Κρίσης και Πολιτικής Προστασίας με θέμα: «Για τον πρωτοβάθμιο προσεισμικό έλεγχο στα σχολικά κτίρια». Θα απαντήσει ο Υπουργός Κλιματικής Κρίσης και Πολιτικής Προστασίας, ο κ. Γιάννης Κεφαλογιάννης.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Λίγες εβδομάδες, κύριε Υπουργέ, μετά τον φονικό σεισμό στην Τουρκία τον Μάρτη του 2023 θεσμοθετείται στη χώρα μας ο πρωτοβάθμιος προσεισμικός έλεγχος, ένας οπτικός έλεγχος επί της ουσίας, ο οποίος, όμως, δεν ξεκινά αμέσως, αλλά μετά από ενάμιση χρόνο, τον Σεπτέμβρη του 2024. Με βάση, δε, το χρονοδιάγραμμα, αλλά και τον προγραμματισμό που ανακοινώνεται, μέχρι το τέλος του έτους 2024 έπρεπε να έχει αυτός ολοκληρωθεί σε είκοσι χιλιάδες δημόσια κτίρια σε όλη τη χώρα, συμπεριλαμβανομένων φυσικά και των σχολικών κτιρίων. Δεν γνωρίζουμε τους ακριβείς αριθμούς. Θα ήταν χρήσιμο να τους ακούσουμε από εσάς.

Δεν είναι, όμως, κύριε Πρόεδρε, οι αργόσυρτοι ρυθμοί υλοποίησης -γιατί αργόσυρτοι είναι οι ρυθμοί- αυτού του προσεισμικού ελέγχου που επισημαίνουν αυτήν την απίστευτη, την αδιανόητη, την ασύγγνωστη ολιγωρία των συναρμόδιων Υπουργείων και της Κυβέρνησης. Είναι ταυτόχρονα και οι όροι με τους οποίους υλοποιείται τελικά αυτό το αντισεισμικό πρόγραμμα-έλεγχος.

Με την ολοκλήρωση, λοιπόν, ενός εκάστου των προσεισμικών ελέγχων, καταρτίζονται σχετικές εκθέσεις από τις ομάδες των μηχανικών, οι οποίες καταλήγουν φυσικά και σε πορίσματα τα οποία κοινοποιούνται -όπως προβλέπεται- στους δήμους. Και εδώ είναι που το πρόβλημα κορυφώνεται. Οι δήμοι -ξέρετε- αδυνατούν ουσιαστικά να ανταποκριθούν στις οδηγίες αυτών των εκθέσεων και να παρέμβουν σε εργασίες εκτεταμένες -όπου και όπως απαιτούνται αυτές οι εργασίες-, καθώς οι δήμοι -και είναι γνωστό αυτό σε όλους- και υποχρηματοδοτούνται και είναι υποστελεχωμένοι ακριβώς στους τομείς αυτούς που έχουν σχέση με τη συντήρηση και την αποκατάσταση των κτιρίων.

Επίσης, αυτήν τη στιγμή δεν έχει γίνει και γνωστό τι πρόκειται να γίνει άραγε για όσα σχολεία απαιτηθεί και δευτεροβάθμιος έλεγχος, που σύμφωνα με πολύ συγκρατημένους υπολογισμούς, κύριε Υπουργέ, αυτός ο έλεγχος μπορεί να αφορά και το 10% τουλάχιστον -και είναι ένας μετριοπαθής αριθμός- των ελεγχόμενων κτιρίων, καθώς το 65% των σχολικών κτιρίων -τα δύο στα τρία σχολικά κτίρια δηλαδή- κατασκευάστηκαν πριν το 1985, οπότε το 1985 εφαρμόστηκε και ο πρώτος επί της ουσίας επιστημονικός αντισεισμικός κανονισμός.

Σας ρωτάμε λοιπόν, κύριε Υπουργέ, σε πόσα σχολεία ολοκληρώθηκε αυτός ο πρωτοβάθμιος προσεισμικός έλεγχος, ποια είναι τα πορίσματα αυτών των ελέγχων, για πόσα από αυτά απαιτείται δευτεροβάθμιος προσεισμικός έλεγχος, τι μέτρα θα λάβει η Κυβέρνησή σας, ώστε να εξασφαλιστεί έκτακτη χρηματοδότηση -γιατί χρειάζεται-, για την άμεση εκτέλεση των επισκευών που θα κριθούν αναγκαίες, τι μέτρα θα ληφθούν για να υπάρξει ουσιαστική μέριμνα από την πλευρά του κράτους για τακτικούς, επιστημονικά ολοκληρωμένους, προσεισμικούς ελέγχους στα σχολεία και σε όλα τα δημόσια κτίρια, βεβαίως με την πρόσληψη του αναγκαίου μόνιμου προσωπικού όλων των ειδικοτήτων, ώστε αυτός ο έλεγχος να θεσμοθετηθεί και να γίνεται περιοδικά και έγκαιρα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ, κύριε Υπουργέ, για την απάντησή σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε συνάδελφε, θα συμφωνήσω κατ’ αρχάς απόλυτα μαζί σας, ότι το ζήτημα της αντισεισμικής θωράκισης των κτιρίων και ειδικότερα του προσεισμικού ελέγχου των κτιρίων δημόσιας και κοινωφελούς χρήσης είναι και σοβαρό και διαχρονικό και κρίσιμο, κυρίως για την ασφάλεια των συμπολιτών μας, αλλά και για τη θωράκιση των υποδομών της χώρας.

Σε ό,τι αφορά στην ερώτησή σας, που απευθύνεται στο Υπουργείο Κλιματικής Κρίσης και Πολιτικής Προστασίας να σας πούμε ότι από το 2001 μέχρι και σήμερα ο Οργανισμός Αντισεισμικού Σχεδιασμού και Προστασίας, ΟΑΣΠ όπως είναι το αρκτικόλεξο, υλοποιεί το πρόγραμμα προσεισμικού ελέγχου των κτιρίων δημόσιας και κοινωφελούς χρήσης, το οποίο μάλιστα έχει τρία στάδια: πρωτοβάθμιο, δευτεροβάθμιο και τριτοβάθμιο προσεισμικό έλεγχο.

Σε αυτήν τη συγκυρία που συζητάμε σήμερα την χρονική, υπάρχει το πρόγραμμα του πρωτοβάθμιου προσεισμικού ελέγχου, το οποίο μάλιστα χρηματοδοτείται από το Ταμείο Ανάκαμψης με ένα ποσό των 32.492.000 ευρώ και το οποίο ανοίγει στις 31 Δεκεμβρίου του 2025. Τον έλεγχο αυτόν βεβαίως, όπως φαντάζομαι γνωρίζετε τον έχει αναλάβει το Τεχνικό Επιμελητήριο Ελλάδας. Καλό όμως είναι να ακουστεί στην Αίθουσα αυτή τι σημαίνει ο πρωτοβάθμιος προσεισμικός έλεγχος, καθώς έχω διαπιστώσει ότι πολλές φορές, κυρίες και κύριοι συνάδελφοι, λόγω και της συνθετότητας του προβλήματος, ακούγονται στον δημόσιο διάλογο κάποια ζητήματα, τα οποία ίσως δεν έχουν και σχέση με το συγκεκριμένο θέμα.

Είναι λοιπόν ένας προληπτικός έλεγχος, ένα πρόγραμμα προληπτικού χαρακτήρα, που έχει στόχο να διαπιστώσει τη σεισμική διακινδύνευση κτιρίων που φιλοξενούν κρίσιμες δραστηριότητες, όπως είναι για παράδειγμα τα νοσοκομεία, τα σχολεία, οι δημόσιες υπηρεσίες και οι κοινωνικές δομές. Παράλληλα, γίνεται μία καταγραφή των τεχνικών χαρακτηριστικών των κτιρίων και επιθεώρηση βεβαίως, έτσι ώστε να εντοπίζονται ενδεχόμενες φθορές από τον χρόνο, λόγω της ελλιπούς συντήρησης ή ακόμα και βλάβες, που μπορεί να έχουν τα κτίρια και κυρίως να ενημερώνεται ο κύριος του έργου, προκειμένου να προχωράει στις απαραίτητες ενέργειες συντήρησης ή ακόμα και επισκευής. Και βεβαίως, όλη αυτή η διαδικασία είναι με επιστημονικά κριτήρια και υπάρχει μία βαθμονόμηση των κτιρίων, λαμβάνοντας υπ’ όψιν πάντα όλες τις παραμέτρους, όπως είναι για παράδειγμα ο σεισμικός κίνδυνος μιας περιοχής, η δομική τρωτότητα των κτιρίων, αλλά και ο πληθυσμός ο οποίος εν δυνάμει τίθεται σε κίνδυνο. Και βεβαίως, ανάλογα με την κατάταξη των κτιρίων, οι κατηγορίες είναι τρεις: α, β και γ, ξεκινώντας από την α, η οποία είναι μεγαλύτερου κινδύνου και γ που είναι χαμηλότερο κινδύνου.

Να πούμε όμως το εξής: Όταν χαρακτηρίζεται ακόμα και ένα κτίριο βάσει του πρωτοβάθμιου ελέγχου ως κτίριο κατηγορίας α, αυτό δεν σημαίνει αυτόματα ότι υπάρχει κάποιο πρόβλημα. Σημαίνει ότι είναι πιο επικίνδυνο σε σχέση με τα άλλα δύο που σημαίνει ότι στην συνέχεια είναι απαραίτητος και ένας δευτεροβάθμιος έλεγχος.

Η πλατφόρμα απογραφής του ΟΑΣΠ στο πρόγραμμα στο οποίο αναφέρεστε στην ουσία τέθηκε σε λειτουργία από την αρχή, δηλαδή από τον Νοέμβριο του 2023. Πήρε δύο παρατάσεις, γιατί οι φορείς που δήλωναν τα κτίρια ζήτησαν αυτές τις παρατάσεις μέχρι τον Μάρτιο του 2024, ήταν η πρώτη φάση της απογραφής, μετά υπήρξαν και εκ νέου αιτήματα από τους φορείς για να ανοίξει ξανά η πλατφόρμα, η οποία πράγματι άνοιξε ξανά τον Δεκέμβριο του 2024 μέχρι και τον Φεβρουάριο του 2025, ήταν η δεύτερη φάση της απογραφής, και από εκεί και πέρα υπήρξαν τα συγκεκριμένα αποτελέσματα των ελέγχων, για τα οποία για να μην καταχρώμαι και τον χρόνο θα σας μιλήσω αναλυτικά στη δευτερολογία μου. Να σας πω ότι στο σύνολο των δύο φάσεων κατεγράφησαν 40 χιλιάδες δημόσια κτίρια εκ των οποίων περίπου τα 18 χιλιάδες είναι σχολεία, από αυτά τα 11 –θα σας τα πω με λεπτομέρειες- είναι εκείνα τα οποία έχρηζαν του πρωτοβάθμιου ελέγχου.

**ΙΩΑΝΝΗΣ ΔΕΛΗΣ:** Του δευτεροβάθμιου ελέγχου.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Του πρωτοβάθμιου ελέγχου. Και τα αποτελέσματά θα σας τα πω αναλυτικά για να έχετε και τα στοιχεία υπ’ όψιν.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Παρακαλώ, κύριε συνάδελφε.

**ΙΩΑΝΝΗΣ ΔΕΛΗΣ:** Έχουν ενδιαφέρον τα στοιχεία που ανακοίνωσε ο κύριος Υπουργός. Βεβαίως, παραδεχτήκατε και εσείς με έμμεσο τρόπο ότι υπάρχει μία σχετική καθυστέρηση στην υλοποίηση αυτού του τόσο αναγκαίου προγράμματος. Εγώ θα έλεγα ότι θα έπρεπε να έχει μόνιμο χαρακτήρα αυτό το πρόγραμμα. Δηλαδή ο έλεγχος των δημόσιων κτιρίων, όλων των κτιρίων θα πρέπει να γίνεται περιοδικά και να είναι θεσμοθετημένο και να είναι και υποχρεωτικός αυτός ο έλεγχος.

Εν πάση περιπτώσει, η ερώτηση μας επικεντρώνει περισσότερο στα σχολικά κτίρια, κύριε Υπουργέ και σε αυτό θέλω να σταθώ. Είπατε και εσείς ότι μέχρι στιγμής στην πρώτη φάση του προγράμματος έχουν ελεγχθεί 18 χιλιάδες σχολικές μονάδες.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Δηλώθηκαν 18 χιλιάδες.

**ΙΩΑΝΝΗΣ ΔΕΛΗΣ:** Δηλώθηκαν. Σύμφωνα με το πρόγραμμα εμείς γνωρίζαμε ότι θα έπρεπε να έχουν ελεγχθεί 20 χιλιάδες. Εν πάση περιπτώσει και εδώ υπάρχει μια μικρή καθυστέρηση, αλλά το κύριο δεν είναι εδώ.

Το κύριο σε ό,τι αφορά τα σχολικά κτίρια, κύριε Υπουργέ, και ασφαλώς το γνωρίζετε ότι αυτά τα αποτελέσματα των πρωτοβάθμιων προσεισμικών ελέγχων αντικειμενικά αναμένεται να καταγράψουν μια εικόνα, η οποία είναι δραματική για τη στατικότητα των σχολείων, με δεδομένο ότι σύμφωνα με την απογραφή της ΕΛΣΤΑΤ του 2011, το 66% των σχολικών κτιρίων κατασκευάστηκε από το 1919 μέχρι το 1985. Δηλαδή δύο στα τρία σχολεία, χωρίς δηλαδή καθόλου αντισεισμικό κανονισμό για το 30% από αυτό το 65% μέχρι το 1959 και με έναν αντισεισμικό κανονισμό πρωτόλειο και εντελώς ξεπερασμένο σήμερα, τον κανονισμό του 1959 για το υπόλοιπο 36%. Τα πράγματα δηλαδή είναι πολύ ανησυχητικά για την κατάσταση των σχολικών κτιρίων.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Μιλάμε για μια χώρα όπως είναι η χώρα μας, η Ελλάδα η οποία είναι η πρώτη χώρα σε σεισμικότητα στην Ευρώπη, έκτη χώρα σε σεισμικότητα παγκοσμίως και θα συμπλήρωνα εδώ και με ένα πολύ υψηλό, πραγματικά πολύ υψηλό επίπεδο σεισμικής επιστημονικής γνώσης, την οποία οφείλει βεβαίως η πολιτεία να αξιοποιήσει.

Αν σε αυτή την παλαιότητα τη δεδομένη, η οποία υπάρχει, συνυπολογίσουμε και τη χρόνια υποσυντήρηση αυτών των σχολείων, την καταπόνηση τους από τους συνεχείς σεισμούς -δεν υπάρχει μέρα που να μην ανακοινώνεται και ένας σεισμός μικρότερος ή μεγαλύτερος στον ελληνικό χώρο- τότε κατανοούμε, κύριε Υπουργέ, ότι το μείγμα είναι εκρηκτικό και επικίνδυνο για την ασφάλεια και των μαθητών και των εκπαιδευτικών. Και λέμε για υποσυντήρηση, γιατί ξέρετε -και θα σας δώσω εδώ ένα χαρακτηριστικό στοιχείο- με βάση τις μνημονιακές περικοπές, οι οποίες εξακολουθούν να ισχύουν -μπορεί να λένε οι κυβερνήσεις ότι βγήκαμε από τα μνημόνια, αλλά οι μνημονιακές δεσμεύσεις είναι εδώ και εφαρμόζονται και τον διαμορφωμένο αλγόριθμο από το Υπουργείο Εσωτερικών, όχι το δικό σας Υπουργείο-, και η χρηματοδότηση που αφορά στη συντήρηση των σχολείων, όλων των σχολείων της χώρας, είναι 9,5 εκατομμύρια ευρώ ετησίως. Δηλαδή, αν κάνουμε τη διαίρεση προκύπτει ένας αριθμός 2.200 ευρώ μεικτά για κάθε σχολείο. Με αυτά τα χρήματα θα πρέπει ένα σχολικό κτίριο να συντηρηθεί. Καταλαβαίνετε κι εσείς ότι δεν αρκούν αυτά τα χρήματα. Αυτά είναι τα ποσά που παίρνουν οι δήμοι για τις συντηρήσεις των σχολικών μονάδων και σκεφτείτε τώρα τι μπορούν να κάνουν αυτοί οι δήμοι που είναι και υποστελεχωμένοι αν τους δοθούν και εκθέσεις οι οποίες προβλέπουν συντηρήσεις, βελτιώσεις, αποκαταστάσεις από σεισμούς, ενίσχυση έτσι ώστε να μειωθεί ή να εξαλειφθεί εντελώς η τρωτότητα των σχολικών κτιρίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώσατε.

**ΙΩΑΝΝΗΣ ΔΕΛΗΣ:** Αυτό είναι το ζήτημα. Δεν νομίζουμε ότι με τα προγράμματα που έχουν ανακοινωθεί -πιθανόν να το αναφέρετε και εσείς, στο πρόγραμμα Μαριέττα Γιαννάκου αναφέρομαι- θα επαρκούν αυτά τα χρήματα για να αντιμετωπιστεί το πρόβλημα. Χρειάζεται μια γενναία χρηματοδότηση και κυρίως ένα σφιχτό χρονοδιάγραμμα, πρόγραμμα, έτσι ώστε να γίνουν όσο γίνεται γρηγορότερα οι έλεγχοι και ακόμα πιο γρήγορα βεβαίως οι αποκαταστάσεις από κρατικές υπηρεσίες και όχι από ιδιωτικές δομές. Γιατί ξέρετε αυτό γίνεται, κύριε Πρόεδρε, οι δευτεροβάθμιοι έλεγχοι γίνονται συνήθως από ιδιωτικές εταιρείες, οι οποίες πληρώνονται και πανάκριβα και χωρίς καμία μέριμνα για τα παιδιά που κλείνουν λόγω των δευτεροβάθμιων σεισμικών ελέγχων, όπως είναι…

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώσατε.

**ΙΩΑΝΝΗΣ ΔΕΛΗΣ:** …Αμπελόκηπους.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Κύριε συνάδελφε, όπως είπα προηγουμένως, είναι ένα πολύ σημαντικό ζήτημα και νομίζω ότι κανείς δεν θα διαφωνήσει σε αυτήν την Αίθουσα ότι αυτό το πρόγραμμα, και γενικά προγράμματα που αφορούν τον προσεισμικό έλεγχο και την αντισεισμική θωράκιση ιδιαίτερα των δημοσίων κτιρίων, και των κρίσιμων υποδομών, θα πρέπει να είναι κάτι μόνιμο.

Να σας πω μάλιστα ότι αυτό το πρόγραμμα το οποίο υλοποιείται αυτήν τη στιγμή δυστυχώς -και λέω δυστυχώς διαχρονικά- είναι για πρώτη φορά που εφαρμόζεται στη χώρα μας. Δεν έχει ξαναγίνει ποτέ σε τέτοια έκταση και σε τέτοιο βάθος, τέτοιος έλεγχος δημοσίων κτιρίων.

Αυτό που σας είπα στην πρωτολογία μου είναι ότι είναι συνολικά σαράντα χιλιάδες οι εγγραφές στην πλατφόρμα για το σύνολο των δημοσίων κτιρίων. Άμα δείτε στην ερώτησή σας, αναφέρεστε σε είκοσι χιλιάδες δημόσια κτίρια, όχι μόνο σχολεία, εκ των οποίων οι δεκαοκτώ χιλιάδες αφορούν εγγραφές σχολικών μονάδων. Όταν λέμε μονάδες, πολλές φορές δεν είναι μόνο ένα κτίριο. Όπως καλά γνωρίζετε, μπορεί να είναι και δύο και τρία κτίρια και είναι απαραίτητη υποχρέωση να γίνει προσεισμικός έλεγχος σε όλα τα κτίρια μιας σχολικής μονάδας.

Συγκεκριμένα, στην πρώτη φάση της απογραφής καταχωρήθηκαν δεκαπέντε χιλιάδες τριακόσιες σαράντα έξι εγγραφές που αφορούν τα εκπαιδευτήρια πρωτοβάθμιας, δευτεροβάθμιας και τριτοβάθμιας εκπαίδευσης και από αυτές ήταν επιλέξιμες για τον έλεγχο οι δέκα χιλιάδες τετρακόσιες μία. Όπως προείπα, αρμόδιος φορέας για να το ελέγξει είναι το Τεχνικό Επιμελητήριο Ελλάδος, σύμφωνα μάλιστα με το άρθρο 265 του ν.5037/2023. Μάλιστα, από τον Ιούλιο του 2024 μέχρι και σήμερα, το ΤΕΕ έχει αναθέσει στο 85% αυτών των κτιρίων τον έλεγχο, δηλαδή το 85% των δέκα χιλιάδων κτιρίων. Από αυτό λοιπόν έχει ολοκληρωθεί το 83%. Άρα, στο σύνολο μέχρι και σήμερα έχουν ολοκληρωθεί έλεγχοι στο 70% των δέκα χιλιάδων τετρακοσίων ένα κτιρίων.

Από αυτά -και να το πω για άλλη μια φορά- όπως είπα προηγουμένως, το να χαρακτηριστεί ένα κτίριο ακόμη και κατηγορίας Α΄ δεν σημαίνει ότι έχει κάποιο ζήτημα στατικότητας. Προφανώς πρέπει να υπάρξει και ένας δευτεροβάθμιος έλεγχος. Από τα στοιχεία που έχουμε μέχρι σήμερα, από τα ίδια τα δελτία πρωτοβάθμιου προσεισμικού ελέγχου, το ποσοστό 21% έχει χαρακτηριστεί ως τύπου Α΄, το οποίο χρήζει πλέον δευτεροβάθμιου ελέγχου.

Όσον αφορά από τα μέχρι σήμερα δεδομένα στα στατικώς ανεξάρτητα σχολικά κτίρια τα οποία έχουν ελεγχθεί, προκύπτει ότι σε ποσοστό μικρότερο του 0,8% -κι αυτό είναι το κρίσιμο ποσοστό- απαιτούνται άμεσες εργασίες συντήρησης από τον κύριο του έργου. Να πω μάλιστα στο σημείο αυτό ότι δεν σημαίνει ότι κάνοντας προσεισμικό έλεγχο σε ένα κτίριο, ο κύριος του έργου είτε είναι για παράδειγμα δήμος ή κάποιος άλλος φορέας, δεν έχει την υποχρέωση της συντήρησης και της αποκατάστασης, άμα χρειαστεί, και περαιτέρω ενεργειών. Στη δεύτερη φάση του ανοίγματος της πλατφόρμας, προστέθηκαν ακόμα δύο χιλιάδες διακόσιες πενήντα δύο εγγραφές οι οποίες αναφέρονται σε εκπαιδευτήρια και βεβαίως επί αυτών συνεχίζεται κανονικά ο έλεγχος μέσα από το ΤΕΕ.

Ολοκληρώνω, κύριε Πρόεδρε, λέγοντας το εξής. Η υποχρέωση των κυρίων των κτιρίων είναι να κάνουν και τη συντήρηση και την αποκατάσταση όπου χρειαστεί. Αναφέρατε ένα ποσό, των 9,5 εκατομμυρίων, παρότι αφορά σε άλλο Υπουργείο, αλλά θα απαντήσω συνολικά, το οποίο αφορά την τακτική συντήρηση. Δηλαδή έχουμε κάποια κτίρια σε όλη τη χώρα και γίνονται τακτικές συντηρήσεις. Αυτό δεν σημαίνει ότι εφόσον παραστεί ανάγκη σε κάποιο κτίριο για να γίνει αποκατάσταση λόγω σεισμού ή προγενέστερης δραστηριότητας, δεν υπάρχουν και επιπλέον χρηματοδοτήσεις. Μάλιστα, εγώ προσωπικά είμαι και γνώστης πολλών κτιρίων, και στην Κρήτη, αλλά και αλλού, που λόγω κάποιας σεισμικής δραστηριότητας βρέθηκε μια χρηματοδότηση επιπλέον από το Υπουργείο Εσωτερικών, προκειμένου αυτά τα κτίρια να αποκατασταθούν.

Σε κάθε περίπτωση, κρατήστε ότι αυτό το μεγάλο πρόγραμμα είναι νομίζω αυτήν τη στιγμή μια μεγάλη κατάκτηση της ελληνικής πολιτείας. Δεν είναι μόνο στα σχολεία. Είναι και σε κρίσιμες υποδομές, όπως είναι τα νοσοκομεία μας, αστυνομικά τμήματα, πυροσβεστικά τμήματα, γενικά δημόσιες υπηρεσίες που ο πολίτης εισέρχεται τακτικά, προκειμένου να εξυπηρετηθεί. Είναι κάτι το οποίο θα τακτικοποιηθεί.

Σε κάθε περίπτωση, νομίζω ότι τα στοιχεία που μου ζητήσατε, σας τα παρέδωσα και σε κάθε περίπτωση νομίζω ότι και όλο αυτό το πρόγραμμα θα συνεχιστεί, θεωρώ, με μεγάλη επιτυχία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Η έβδομη, με αριθμό 950/21-5-25, επίκαιρη ερώτηση πρώτου κύκλου του Προέδρου της Κοινοβουλευτικής Ομάδας της Νίκης και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εθνικής Άμυνας, με θέμα: «Αποστολή F-16 στη Ρουμανία», θα απαντηθεί από τον Υφυπουργό Εθνικής Άμυνας κ. Αθανάσιο Δαβάκη.

Κύριε Πρόεδρε, έχετε τον λόγο για την πρωτολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε. Θέλω να ευχηθώ και καλό μήνα.

Κύριε Υπουργέ, μάλλον φαίνεται να διασκεδάζετε με τον αιφνιδιασμό που προκαλούν στον ελληνικό λαό οι αλλοπρόσαλλες και επικίνδυνες αποφάσεις σας ή δεν κατανοείτε τη σοβαρότητα των εξελίξεων με αποτέλεσμα να επιδεινώνονται τα πράγματα. Τι να πρωτοαναφέρουμε; Τις μαζικές αποστρατείες στελεχών; Τις εσπευσμένες συγχωνεύσεις και το κλείσιμο ιστορικών μονάδων στο πλαίσιο της μυστικής Agenda 2030 και τώρα τη σχεδιαζόμενη αποστολή αεροσκαφών F-16 με όλο το τεχνικό προσωπικό υποστήριξης στη Ρουμανία για άγνωστο χρονικό διάστημα και χωρίς προφανώς καμία ενημέρωση της Βουλής.

Θυμίζω ότι ανάλογη απόφαση είχατε πάρει το 2021 για την αποστολή στη Σαουδική Αραβία μιας πολύτιμης αντιαεροπορικής μοίρας Patriot, και πάλι χωρίς να ενημερωθεί η Βουλή. Έχουμε την πολυτέλεια να στέλνουμε πολύτιμα οπλικά συστήματα και προσωπικό των Ενόπλων Δυνάμεων σε ξένες αποστολές;

Η εμπλοκή μας στη λεγόμενη «σωστή πλευρά της ιστορίας» -που είναι προσωπικό «Βατερλό» του κ. Μητσοτάκη- έχει δημιουργήσει μόνο εχθρούς, ενώ οι υποτιθέμενοι φίλοι μας γράφουν στα παλαιότερα των υποδημάτων τους τις δικές μας άνευρες ενστάσεις στο θέμα του εξοπλισμού της Τουρκίας. Θυμίζω γερμανικά υποβρύχια, ευρωπαϊκά αεροσκάφη Eurofighter, πύραυλοι Meteor, ισπανική υποστήριξη στο ελικοπτεροφόρο Anadolu, εξαγορά ιταλικών εταιρειών από την Baycar και λοιπά παρόμοια.

Τα αεροσκάφη θα σταλούν σε πολύ ευαίσθητη περιοχή πλησίον εμπόλεμης ζώνης, επιτείνοντας την εχθρότητα με τη Ρωσία, τη στιγμή που επισυζητείται διεθνώς κατάπαυση των φονικών εχθροπραξιών στην Ουκρανία.

Φαίνεται ότι τα διδάγματα της φονικής αποστολής στη Λιβύη, που ακόμα δεν έχουν διαλευκανθεί τα όσα συνέβησαν εκεί, δεν σας έχουν συνετίσει και συνεχίζετε να ενεργείτε με βάση μυστικές απαιτήσεις, προσπαθώντας να εντυπωσιάσετε ή δεν ξέρω τι άλλο και όχι το εθνικό μας συμφέρον.

Η διαρκής απειλή του εξ ανατολών γείτονα μάς επιβάλλει οι Ένοπλες Δυνάμεις να έχουν ως προτεραιότητα την εξασφάλιση της εθνικής μας ακεραιότητας και της άμυνας και όχι τη συμμετοχή σε παίγνια επικίνδυνων ανταγωνισμών των λεγόμενων συμμάχων μας.

Ερωτάσθε λοιπόν:

Ποιος θα είναι ο σκοπός της αποστολής; Ποιο το συνολικό κόστος και ποιος θα το επωμιστεί; Και μήπως η όλη ενέργεια εντάσσεται ίσως στην πρόθεσή σας να πουλήσετε και αεροσκάφη F-16 στην Ουκρανία;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για την πρωτομιλία σας.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Άκουσα με προσοχή το κείμενο της ερώτησης του κυρίου Προέδρου. Ομολογώ όμως ότι δυσκολεύτηκα να καταλάβω, κύριε Πρόεδρε, ορισμένα ζητήματα τα οποία με ενέβαλαν σε μια μεγάλη απορία. Αναφέρατε ότι υπήρξε μυστικότητα όσον αφορά την Agenda 2030. Προφανώς γνωρίζετε, γιατί μετείχαν και μέλη της Κοινοβουλευτικής σας Ομάδας, ότι υπήρξαν αναλυτικές ενημερώσεις και παρουσιάσεις του προγράμματος αυτού. Πρόκειται για ένα πολύ σημαντικό πρόγραμμα το οποίο εφαρμόζεται πλέον στις Ένοπλες Δυνάμεις μας. Πρόκειται για ένα πρόγραμμα ανανεώσεως και γενικότερης ανασυγκρότησης. Επίσης, υπήρξαν και συγκεκριμένες κοινοβουλευτικές ενημερώσεις, όπως στην Επιτροπή Εθνικής Άμυνας και Εξωτερικών Υποθέσεων για τη νέα δομή δυνάμεων στις 14 Νοεμβρίου 2024, προϋπήρξε ενημέρωση των εκπροσώπων των κομμάτων στην αρμόδια Επιτροπή Εξωτερικών και Άμυνας στο Υπουργείο Εθνικής Άμυνας, πάλι το φθινόπωρο, καθώς επίσης και ενημερώθηκε αυτοτελώς και αυθεντικά η Επιτροπή Εξωτερικών και Άμυνας και η Επιτροπή Εξοπλιστικών Προγραμμάτων για τον μακροπρόθεσμο αμυντικό σχεδιασμό στις 10 Μαρτίου 2025. Αυτά για τα περί μυστικότητας. Τίποτα δεν είναι μυστικό. Υπάρχει μια σαφής ένδειξη διατήρησης της ισχύος της χώρας μας μέσω των Ενόπλων Δυνάμεων, διατήρησης του πολλαπλασιαστή ισχύος, που είναι το προσωπικό των Ενόπλων Δυνάμεων, και διατήρησης και ενίσχυσης όλων εκείνων που συνθέτουν μια εθνική αποστολή που εκφράζουν για εμάς οι Ένοπλες Δυνάμεις.

Όσον αφορά τώρα στην ουσία της ερώτησής σας στην οποία προσχωρώ με την έννοια του ότι κι εσείς ως κοινοβουλευτικό κόμμα ενδιαφέρεστε για το γεγονός αυτό. Η αποστολή στην οποία αναφέρεστε δεν έχει πραγματοποιηθεί ακόμη. Το Κυβερνητικό Συμβούλιο Εθνικής Ασφάλειας, το γνωστό ΚΥΣΕΑ, το οποίο είναι το μόνο αρμόδιο για τη λήψη τέτοιων αποφάσεων, για τη συμμετοχή δηλαδή στρατιωτικών δυνάμεων της χώρας μας στο εξωτερικό, δεν έχει μέχρι στιγμής λάβει κάποια σχετική απόφαση.

Άρα, δεν είναι τετελεσμένο το γεγονός αυτό, για το οποίο αυτή τη στιγμή μιλάμε. Αυτό που έχει γίνει είναι, πράγματι, ότι το Υπουργείο έχει εξετάσει στο πλαίσιο αιτήματος της Βορειοατλαντικής Συμμαχίας του ΝΑΤΟ, στο οποίο ανήκουμε, στο οποίο είμαστε μέλη και στο οποίο πρέπει η ελληνική σημαία να κυματίζει ισότιμα με όλες τις άλλες σημαίες των άλλων κρατών -και νομίζω σε αυτό δεν πρέπει να έχετε αντίρρηση- το ενδεχόμενο διάθεσης δυνάμεως οκτώ αεροσκαφών στη νότια περιοχή ευθύνης της εναέριας αστυνόμευσης, με ενδεχόμενη -όπως αναφέρατε και στο κείμενο της ερώτησής σας- μεταστάθμευσή τους στη Ρουμανία εντός ενός χρονικού διαστήματος από τον Αύγουστο μέχρι τον Νοέμβριο του 2025, εφόσον αυτό απαιτηθεί, κύριε Πρόεδρε.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Όσον αφορά το κόστος αυτό στο οποίο αναφερθήκατε -και ευλόγως- αυτό όπως αντιλαμβάνεστε και με τη λογική, θα υπολογιστεί με βάση πραγματικά γεγονότα, συγκεκριμένες αναγκαιότητες, οι οποίες θα προσδιοριστούν ως λεπτομέρειες κατά τη διάρκεια της ενδεχόμενης αποστολής.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ουσιαστικώς, κύριε Υπουργέ, επιβεβαιώνετε τους φόβους και είναι σίγουρο ότι θα σταλούν. Δεν απαντήσατε στα ερωτήματα.

Να πω το εξής: Η Κυβέρνησή σας το τελευταίο διάστημα δείχνει ανεξήγητο ενδοτισμό και ακολουθεί αβίαστα αποφάσεις Ευρωπαίων συμμάχων μας, που σύμφωνα με τη δική μας εκτίμηση έρχονται σε αντίθεση με τα εθνικά μας συμφέροντα και προοιωνίζονται δύσκολες, επικίνδυνες περιπέτειες. Δεν ξέρουμε εάν αυτή η πολιτική σας έχει σχέση και με άλλες συμφωνίες με την Ευρωπαϊκή Ένωση, που ενδεχομένως προκύπτουν από οικονομικά και όχι μόνο σκάνδαλα. Όταν είσαι εκτεθειμένος, κύριε Υπουργέ, στην Ευρωπαϊκή Ένωση σε μέγα σκάνδαλο, τύπου ΟΠΕΚΕΠΕ, σίγουρα είσαι ευάλωτος και υποχωρητικός. Η οικονομική εξάρτηση προοιωνίζεται και εθνική εξάρτηση. Είναι κανόνας ιστορικός αυτός.

Αποφασίζετε εμπλοκή στον πόλεμο στην Ουκρανία και συμμετοχή σε επώδυνες για την ελληνική οικονομία οικονομικές κυρώσεις για τη Ρωσία. Ελάτε να ρωτήσετε στην Πιερία, τον τόπο καταγωγής μου, τους παραγωγούς ακτινιδίων να δείτε τί τραβάνε και λίγο παραπάνω στην Ημαθία και στην Πέλλα.

Ο δε Πρωθυπουργός, ως μη όφειλε, προχώρησε σε κήρυξη πολέμου σχεδόν, στη Ρωσία -ειπώθηκαν αυτά- και πανηγύριζε περίπου για το ένταλμα σύλληψης κατά του Πούτιν. Αυτά οι Ρώσοι δεν τα ξεχνούν. Και να θυμίσω ότι η ιστορία δεν επαναλαμβάνεται. Η ιστορία διδάσκει, κύριε Υπουργέ, ότι κανείς δεν διδάσκεται από αυτήν.

Το 1917 ο Ελευθέριος Βενιζέλος πήρε την απόφαση, χωρίς να υπάρχει τότε αντιπολίτευση λόγω του ολέθριου εθνικού διχασμού -γνωστά ιστορικά γεγονότα- να αποστείλει στην Ουκρανία, στην Οδησσό, το λεγόμενο εκστρατευτικό σώμα, το οποίο ναι μεν διακρίθηκε, γιατί συμμετείχαν μεγάλοι ήρωες -θα έλεγα- της εποχής, όπως ο Στρατηγός Πλαστήρας, αλλά στο τέλος τί συνέβη; Ο γηγενής ελληνικός πληθυσμός εξεδιώχθη, υπέστη τα πάνδεινα και αργότερα στη Μικρά Ασία ο Μουσταφά Κεμάλ, ο γενοκτόνος μας, υπέγραψε σύμφωνο με τον Λένιν, το 1921, «Αδελφότητας» ονόματι, το οποίο είναι μία από τις αιτίες του μικρασιατικού μακελειού και όλα όσα συνέβησαν στην Ιωνία και στη Μικρά Ασία

Στείλατε στην Ουκρανία κρίσιμο αμυντικό υλικό -γεγονότα αυτά- βαφτίζοντας το επιχειρησιακά μη αναγκαίο και απ’ ό,τι βλέπουμε το συνεχίζεται και με άλλα μέσα. Έχετε διαθέσει, όπως είπα, τη μοίρα Patriot στη Σαουδική Αραβία και τώρα σκοπεύετε- θα το κάνετε, είναι σίγουρο αυτό, είστε πρόθυμοι και υπάκουoι- να στείλετε τα F-16 στη Ρουμανία, άγνωστη αποστολή και χωρίς εκτίμηση του ορατού και επιχειρησιακού κινδύνου.

Πριν από λίγες ημέρες μάθαμε από την εκπρόσωπο της Ευρωπαϊκής Ενώσεως για θέματα εξωτερικής πολιτικής, την κ. Κάλλας, ότι η Ευρωπαϊκή Ένωση θα ακολουθήσει νέα στρατηγική στη Μαύρη Θάλασσα, αφού πλέον η Ουκρανία, η Μολδαβία και η Τουρκία θα είναι υπό ένταξη χώρες. Ο χώρος αυτός θα πρέπει να διασφαλιστεί από τη Ρωσία έναντι υβριδικών και άλλων απειλών.

Για να το καταλάβουμε καλά, αυτός θα είναι ο σκοπός της αποστολής των ελληνικών F-16, να επιτηρούν τον Εύξεινο Πόντο μπροστά στη μύτη των Ρώσων; Και όλα αυτά τα οποία σκέφτεστε και θα τα πράξετε, ενώ βλέπουμε τη δραματική κλιμάκωση αυτές τις μέρες με τα χτυπήματα των Ουκρανών σε ρωσικές αεροπορικές βάσεις παρά τις μάλλον προσχηματικές και παραπλανητικές διαπραγματεύσεις για τον τερματισμό της σύρραξης.

Και τι θα γίνει, κύριε Υπουργέ, αν ένα αεροσκάφος μας θεωρηθεί από τη Ρωσία -και θα είναι έτσι τα πράγματα- ότι ενεργεί επιθετικά και καταρριφθεί; Υπάρχει ενδεχόμενο, έστω και μία στο εκατομμύριο. Ποιος θα διαχειριστεί τις συνέπειες; Θα αποδεχθεί νομίζετε ο ελληνικός λαός τέτοια απώλεια, τέτοιο γεγονός; Αλίμονό σας!

Και σε όλα αυτά, χωρίς να έχουμε το παραμικρό εθνικό όφελος, μας επιβάλλεται από την Ευρωπαϊκή Ένωση να δεχτούμε και την Τουρκία στην ευρωπαϊκή άμυνα. Ο κ. Δένδιας, πρόσφατα, μιλώντας -δίκην εξομολογήσεως προφανώς το είπε- στη Σπάρτη, στον Μυστρά, όπου ήσασταν και παρών, το χαρακτήρισε κερκόπορτα στην Ευρώπη. Ωραία η κερκόπορτα! Πρόσφατα είχαμε και την επέτειο της αλώσεως της Πόλεως. Οι κερκόπορτες, όμως, δεν ανοίγουν μόνες τους, τις ανοίγουν οι Εφιάλτες. Και σε αυτήν την περίπτωση ο Εφιάλτης στην πατρίδα έχει μόνον ένα όνομα, Κυριάκος Μητσοτάκης. Και δεν είναι υπερβολή -με συγχωρείτε- ο χαρακτηρισμός Εφιάλτες άνοιξαν τις κερκόπορτες στη διάλυση της εθνικής οικονομίας και την εκποίηση της δημόσιας περιουσίας με την ψήφιση των εγκληματικών μνημονίων και με τους ΕΝΦΙΑ. Εφιάλτες ψήφισαν την προδοσία των Πρεσπών. Εφιάλτες έχουμε και στην παιδεία, την πάλαι ποτέ εθνική παιδεία και νυν παιδομάζωμα με τα απαράδεκτα σχολικά βιβλία και τη ροζ ατζέντα, ενώ απέναντι οι Τούρκοι διδάσκουν τις γαλάζιες πατρίδες τους. Εφιάλτες είχαμε και στην κοινωνία με την ψήφιση του ανίερου ψευτο-γάμου των ομοφυλοφίλων, που σας το λέγαμε τότε. Εσείς προς τιμήν σας δεν το ψηφίσατε, αλλά ήδη διαβάσαμε ότι το Συμβούλιο της Επικρατείας έδωσε το πράσινο φως για υιοθεσίες παιδιών. Σας τα λέγαμε. Εκτίθεστε και πάλι. Έχετε εξευτελιστεί και σ’ αυτό το θέμα.

Ο Πρωθυπουργός, αλλά και ο Υπουργός σας μίλησαν μόνο για απαίτηση απόσυρσης του casus belli από την Τουρκία. Γιατί δεν το έκανε το 2023 τον Δεκέμβριο στη διακήρυξη των Αθηνών; Δηλαδή, ενώ μέχρι πρότινος διακηρύττατε ότι δεν λαμβάνουμε υπ’ όψιν τις αιτιάσεις της Τουρκίας στο θέμα της απειλής πολέμου, τώρα έρχεστε και ανάγετε το θέμα της κατάργησης του casus belli σε ύψιστο στόχο, που εφόσον επιτευχθεί, θα δώσουμε τη συγκατάθεσή μας για τη συμμετοχή της Τουρκίας στην ευρωάμυνα, μια καλοστημένη, αλλά επικίνδυνη παραπλάνηση του ελληνικού λαού.

Ολοκληρώνω, κύριε Πρόεδρε. Γιατί δεν βάζετε ως προϋπόθεση για την ένταξη της Τουρκίας στην ευρωάμυνα την επέκταση των χωρικών μας υδάτων και την ανακήρυξη ΑΟΖ στο Αιγαίο με βάση το Διεθνές Δίκαιο της Θαλάσσης, αλλά και την ταυτόχρονη απόσυρση των τουρκικών στρατευμάτων κατοχής από την Κύπρο; Δεν το κάνετε, γιατί φοβάστε, είστε δειλοί. Μας οδηγείτε απροκάλυπτα σε δορυφοροποίηση στην Τουρκία.

Κύριε Υφυπουργέ, δεν έχετε κανένα δικαίωμα να παίζετε το έθνος στα ζάρια και την εθνική του άμυνα μαζί. «Τούτη την πατρίδα την έχομε όλοι μαζί», ρήση του Στρατηγού Μακρυγιάννη, δεν είναι εικονικό βοσκότοποι κανενός για να την αρπάζουν και να πλουτίζουν τα λαμόγια. Απαιτούμε να σταματήσετε την επικίνδυνη εμπλοκή μας στον πόλεμο στην Ουκρανία, να διακόψετε κάθε αποστολή στρατιωτικής βοήθειας και πολύ περισσότερο πολεμικών αεροσκαφών, γιατί είναι πάρα πολύ επικίνδυνο για τα εθνικά μας συμφέροντα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νίκης.

Ορίστε, κύριε Υφυπουργέ, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κοιτάξτε, κύριε Πρόεδρε, υπάρχουν δύο είδη κοινοβουλευτικού λόγου ή να μεταφέρω και εγώ τη συζήτηση σε μία εφ’ όλης της ύλης τοποθέτηση που κάνατε, ζητώντας να αποσύρετε τις έννοιες «Εφιάλτης» περί του Πρωθυπουργού της χώρας και «δειλών», κ.λπ., διότι αυτά είναι θέματα που η ιστορία του καθενός τα αποδεικνύει. Και θέλω να πω ότι τα τελευταία έξι χρόνια αυτός ο τόπος αξιοπρεπώς και με περηφάνια αγωνίζεται διά του Πρωθυπουργού να αποσείσει αυτά τα οποία υπήρχαν πριν μερικά χρόνια και τα έχει αποσείσει.

Τώρα ειπώθηκαν πολλά, όπως αντιλαμβάνεστε. Με ρωτάτε για τα F-16 και είπαμε για όλη την ατζέντα. Εγώ θα περιοριστώ σ’ αυτό το ερώτημα με βάση την κοινοβουλευτική τάξη και θα πω ότι πρέπει να γίνει κάποια στιγμή μια συζήτηση σχετικά με τη Βορειοατλαντική Συμμαχία. Θέλουμε να είμαστε στη Βορειοατλαντική Συμμαχία; Νομίζω ότι και οι οπαδοί του δικού σας κόμματος προσχωρούν προς αυτήν την άποψη. Είμαστε μέλη στο ΝΑΤΟ μαζί με την Τουρκία. Θέλετε να είναι μόνο η Τουρκία μέλος του ΝΑΤΟ;

Αναφερθήκατε στην εκστρατεία της Ουκρανίας το 1919. Πράγματι, τότε πήγαμε με την επιταγή των συμμάχων της Αντάντ να στηρίξουμε τους Λευκορώσους και την πληρώσαμε από τους Μπολσεβίκους, τους φίλους μας τους Ρώσους, που κάποιοι -δεν θα αναφερθώ σε εσάς προσωπικά- θεωρούν ότι η Ρωσία είναι αυτή, η οποία στηρίζει τον τόπο.

Ομιλούμε γενικά για το ιστορικό δεδομένο. Πάντως το περιεχόμενο και τα επιχειρήματα δίνουν την αίσθηση ότι δεν θέλουμε να έχουμε σχέση με τη Βορειοατλαντική Συμμαχία, με βάση τον σχεδιασμό της οποίας γίνεται αυτό για το οποίο επερωτάτε την Κυβέρνηση.

Η Κυβέρνηση έχει ως πρωταρχικό της στόχο το εθνικό συμφέρον, όπως αυτό εξυπηρετείται με τη συμμετοχή μας στη Βορειοατλαντική Συμμαχία. Τα οφέλη μας από τη συμμετοχή μας στη μεγαλύτερη στρατιωτική συμμαχία του κόσμου είναι πασιφανή και πρόδηλα. Είναι πρόδηλα και πασιφανής, επιμένω, και αντιλαμβάνεστε τι θα ήταν αν δεν υπήρχαμε.

Αυτή η λαϊκή παράταξη, την οποία έχω την τιμή επί χρόνια να υπηρετώ, όταν αισθάνθηκε ότι η Βορειοατλαντική Συμμαχία δεν εκπροσωπεί και δεν εξυπηρετεί τα συμφέροντά μας, δεν δίστασε να φύγει από αυτήν, όπως πολύ καλά ιστορικά γνωρίζετε.

Νομίζω ότι αυτή η φοβία, αυτοί οι εφιάλτες τους οποίους στήνετε και στήνουν κάποιοι μπροστά μας σχετικά με το μέλλον του τόπου και με τη στρατηγική της προοπτική με βάση το εθνικό συμφέρον δεν βοηθάει ούτε το εθνικό συμφέρον ούτε τα εθνικά δίκαια ούτε όλα εκείνα τα οποία συνθέτουν έναν αγνό πατριωτισμό.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με τη δεύτερη με αριθμό 946/20-5-2025 επίκαιρη ερώτηση πρώτου κύκλου της Βουλευτού Αιτωλοακαρνανίας της Κοινοβουλευτικής Ομάδας του ΠΑΣΟΚ -Κινήματος Αλλαγής κ. Χριστίνας Σταρακά προς τον Υπουργό Αγροτικής Ανάπτυξης και Τροφίμωνμε θέμα: «Ελλιπείς αποζημιώσεις σε πληγέντες κτηνοτρόφους και αγρότες. Ανάγκη για δωρεάν αντικατάσταση ζωικού κεφαλαίου και στοχευμένη στήριξη βασικών καλλιεργειών, όπως της ελιάς».

Θα απαντήσει ο Υφυπουργός Αγροτικής Ανάπτυξης και Τροφίμων, ο κ. Χρήστος Κέλλας.

Κυρία συνάδελφε, έχετε τον λόγο.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κύριε Υφυπουργέ, ο πρωτογενής τομέας ιδιαίτερα στην Αιτωλοακαρνανία βρίσκεται σε οριακό σημείο επιβίωσης. Αγρότες και κτηνοτρόφοι χτυπιούνται από παντού: ζωονόσοι, ακραία καιρικά φαινόμενα, ανατιμήσεις στις ζωοτροφές, καθυστερήσεις πληρωμών και χάος στον ΟΠΕΚΕΠΕ φυσικά.

Ειδικότερα οι κτηνοτρόφοι βρίσκονται σε απόγνωση: πανώλη, σφαγιασμένα ζώα, στάβλοι που μετατράπηκαν κυριολεκτικά σε νεκροταφεία, μειωμένο εισόδημα που ήρθε να προστεθεί στα ήδη μειωμένα εισοδήματά τους που υπήρχαν και στα μεγάλα προβλήματα βέβαια που αντιμετωπίζει γενικότερα ο κλάδος και η εξάπλωση της ευλογιάς. Πρόσφατα είχαμε στην Αιτωλοακαρνανία και συγκεκριμένα στη Ναύπακτο πριν από λίγες ημέρες επίσης ένα κρούσμα.

Λέτε ότι έχουν καταβληθεί περίπου 30 εκατομμύρια ευρώ στους κτηνοτρόφους που έχουν πληγεί από τις ζωονόσους. Όμως εκτιμήσεις φορέων αναφέρουν ότι οι ζημιές που έχει υποστεί ο κτηνοτροφικός κόσμος και από τις απώλειες στο ζωικό κεφάλαιο και όχι μόνο έχουν υπερβεί κατά πάρα πολύ αυτό το ποσό. Θέλουμε να μάθουμε ξεκάθαρα αν έχει καταβληθεί το σύνολο των αποζημιώσεων και λοιπών ενισχύσεων στους δικαιούχους κτηνοτρόφους.

Παράλληλα, από τον περασμένο Οκτώβρη ακούμε και ακούνε και οι κτηνοτρόφοι μας υποσχέσεις της Κυβέρνησης για τη δωρεάν ανασύσταση του ζωικού κεφαλαίου στο 100% και ακόμα όμως δεν έχουμε δει τίποτα. Τι περιμένουμε δηλαδή, να δούμε τους αγρότες επαίτες; Το θέλουμε αυτό; Γιατί; Γιατί ζητούν την αυτονόητη αποκατάσταση της παραγωγής τους;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το ίδιο συμβαίνει και με τις ζωοτροφές. Ανακοινώσατε 63 εκατομμύρια ευρώ ενίσχυσης, αλλά οι άνθρωποι ακόμα περιμένουν. Αναφέρομαι σε παραγωγούς που χωρίς να φταίνε αναγκάστηκαν να θανατώσουν τα ζώα τους που τα κράτησαν σταβλισμένα λόγω καραντίνας με τεράστιες ανάγκες σε ζωοτροφές, μειωμένη παραγωγή γάλακτος και ένα εισόδημα που στην κυριολεξία κατέρρευσε. Όπως, νομίζω, ξέρετε, τα ζώα αυτά έχουν ανάγκη καθημερινής σίτισης με ζωοτροφές. Δεν μπορούν να περιμένουν άλλο οι κτηνοτρόφοι.

Την ίδια στιγμή όμως με τους κτηνοτρόφους πλήττονται και άλλοι κλάδοι, όπως οι ελαιοπαραγωγοί μας, που βιώνουν σοβαρότατες ζημιές λόγω ακραίων καιρικών φαινομένων και όμως εξαιρέθηκαν αδικαιολόγητα από το Μέτρο 23 των 143 εκατομμυρίων ευρώ που μόλις πρόσφατα υποβλήθηκε επιτέλους στην Ευρωπαϊκή Ένωση αυξημένο στα 178 εκατομμύρια ευρώ με κάποιες προσθήκες καλλιεργειών.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε.

**ΧΡΙΣΤΙΝΑ ΣΤΑΡΑΚΑ:** Όμως και πάλι αφήσατε έξω χρήσιμες καλλιέργειες όπως η ελαιοκαλλιέργεια που αποτελεί βασική αγροτική δραστηριότητα σε περιοχές όπως Αιτωλοακαρνανία.

Συγκεκριμένα, κύριε Υπουργέ, τι απαντάτε στους ελαιοπαραγωγούς της περιοχής, όπως είναι η Σταμνά Μεσολογγίου, η Γουριά Μεσολογγίου και τα Καλύβια και γενικότερα χωριά του ευρύτερου Δήμου Αγρινίου που είδαν τις καλλιέργειές τους να καταστρέφονται από το χαλάζι πάνω στην ανθοφορία και δεν τους καλύπτει ο αναχρονιστικός κανονισμός του ΕΛΓΑ; Αυτοί οι άνθρωποι καταστράφηκαν.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε…

**ΧΡΙΣΤΙΝΑ ΣΤΑΡΑΚΑ:** Μισό λεπτό, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε μισό λεπτό, κυρία συνάδελφε. Είστε στα τέσσερα λεπτά.

**ΧΡΙΣΤΙΝΑ ΣΤΑΡΑΚΑ:** Ήδη με καθυστερήσατε πάνω από μισή ώρα για να περιμένω να κάνω την επίκαιρή μου. Εντάξει, τελειώνω.

Άρα, λοιπόν, όλο αυτό δείχνει ότι από τον Πρωθυπουργό μέχρι τον καθένα από τους έξι Υπουργούς έχετε ακέραια την ευθύνη γι’ αυτήν την κατάντια. Αυτοί οι άνθρωποι που σας ανέφερα, οι ελαιοπαραγωγοί, δεν καταστράφηκαν μόνο για έναν χρόνο, αλλά για τρία.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δεν έχετε άλλον χρόνο. Σας παρακαλώ.

**ΧΡΙΣΤΙΝΑ ΣΤΑΡΑΚΑ:** Άρα, λοιπόν θέλω σε όλα τα παραπάνω να μου δώσετε μια απάντηση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σταρακά.

Κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητοί συνάδελφοι, για την Κυβέρνηση αλλά και για τον Πρωθυπουργό η στήριξη και η ανάπτυξη του πρωτογενούς τομέα της χώρας αποτελεί κύρια προτεραιότητα.

Στο Υπουργείο Αγροτικής Ανάπτυξης και Τροφίμων έχουμε πλήρη επίγνωση και γνώση των προβλημάτων και των καθημερινών προκλήσεων τα οποία αντιμετωπίζουν οι κτηνοτρόφοι και οι αγρότες μας.

Πράγματι, όπως αναφέρετε στην ερώτησή σας, το πλήγμα στον κτηνοτροφικό κόσμο της χώρας από τις ζωονόσους ήταν σημαντικό, γι’ αυτό και ως Υπουργείο Αγροτικής Ανάπτυξης και ως Κυβέρνηση είμαστε από την πρώτη στιγμή δίπλα τους για να τους στηρίξουμε με κάθε δυνατό τρόπο.

Αντιμετωπίσαμε άμεσα και μεθοδικά το θέμα της αντιμετώπισης των νόσων και της πρόληψης επανεμφάνισής τους και, ακολουθώντας κατά γράμμα όλα τα προβλεπόμενα ευρωπαϊκά πρωτόκολλα, πετύχαμε να εξαλείψουμε την πανώλη που εμφανίστηκε για πρώτη φορά από τον Ιούλιο του 2024 και καταβάλλουμε τεράστια προσπάθεια για να αντιμετωπίσουμε και την ευλογιά.

Στην περιφέρειά σας, αγαπητή συνάδελφε, στην Αιτωλοακαρνανία, τους τελευταίους δύο μήνες είχαμε δεκαπέντε κρούσματα. Τις τελευταίες δύο εβδομάδες και εφαρμόζοντας ειδικές μοριακές τεχνικές έγκαιρης διάγνωσης μέσω ανίχνευσης του γονιδιώματος, όλα τα δείγματα ήταν αρνητικά. Δεν είχαμε κανένα κρούσμα και είμαι αισιόδοξος ότι βαίνουμε προς αποκλιμάκωση των κρουσμάτων.

Τώρα έρχομαι στις αποζημιώσεις για τους πληγέντες από την πανώλη και την ευλογιά κτηνοτρόφους που αυτή ως γνωστόν γίνεται με την κάθε χρόνο εκδιδόμενη κοινή υπουργική απόφαση των Υπουργών Αγροτικής Ανάπτυξης και Τροφίμων και Εθνικής Οικονομίας και Οικονομικών.

Κατανοώντας πλήρως τις σοβαρές οικονομικές επιπτώσεις των ζωονόσων, δώσαμε σημαντικές αποζημιώσεις στους κτηνοτρόφους μας για να τους στηρίξουμε. Στις αποζημιώσεις των ΚΥΑ 2024 και 2025 προβλέπονται γενναίες αυξήσεις και πάνω από 100% σε σχέση με τις ΚΥΑ του 2023 σε όλες τις κατηγορίες και όλες τις ηλικίες των αιγοπροβάτων.

Η Διεύθυνση Υγείας και Ζώων του ΥΠΑΑΤ έχει εγκρίνει έως τώρα τη διάθεση και κατανομή 30 εκατομμυρίων ευρώ, βάσει των αιτημάτων πληρωμής που έχουν αποσταλεί από τις ΔΑΟΚ των Περιφερειακών Ενοτήτων για όλες τις πληγείσες περιοχές.

Στη δευτερολογία μου, αγαπητοί συνάδελφοι, θα σας απαντήσω για τα υπόλοιπα θέματα που θέσατε, για τις ζωοτροφές, για την ανασύσταση του φυτικού και ζωικού κεφαλαίου, για πληρωμές συνδεδεμένων ενισχύσεων, ΟΣΔΕ, οικολογικά σχήματα και αποζημιώσεις των ελαιοπαραγωγών.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία Σταρακά, έχετε τον λόγο.

**ΧΡΙΣΤΙΝΑ ΣΤΑΡΑΚΑ:** Κύριε Υπουργέ, κατ΄αρχάς δεν απαντήσατε σε τίποτα από αυτά που εγώ σας ρώτησα. Δεν αμφισβητούμε ότι καταβλήθηκαν κάποιες αποζημιώσεις, ότι πληρώσατε την Παρασκευή που μας πέρασε κάποιες συνδεδεμένες, παρόλο που δεν δώσατε όλα τα χρωστούμενα.

Εγώ δεν ρώτησα αυτά τα πράγματα, γιατί τώρα, με αυτά που μου λέτε, είναι ότι μάλλον δεν μπορείτε -δεν θέλω να υποθέσω ότι δεν θέλετε να βοηθήσετε τον αγροτικό κόσμο- ή δεν ξέρετε πώς να το αντιμετωπίσετε αυτό το πρόβλημα. Γιατί όταν ο κτηνοτρόφος βλέπει τα κοπάδια του να χάνονται, την παραγωγή του να εξαφανίζεται και το εισόδημά του να συρρικνώνεται μέρα με τη μέρα δεν τον παρηγορούν αυτά που μας προαναφέρατε ούτε οι πίνακες βέβαια αλλά ούτε και οι υποσχέσεις.

Το μέτρο για την ανασύσταση του ζωικού κεφαλαίου έπρεπε να είχε ξεκινήσει χθες, αλλά όχι όπως το σχεδιάσατε για τη Θεσσαλία, δηλαδή να ζητάμε από έναν άνθρωπο που έχασε τα πάντα να προσκομίσει φορολογική και ασφαλιστική ενημερότητα και να φέρει και προτιμολόγιο για την αγορά ζώων. Τότε δεν τον ενισχύετε, τον αποκλείετε.

Το ίδιο συμβαίνει και με τους ελαιοπαραγωγούς, το οποίο επίσης δεν μου απαντήσατε. Το 2024 η Αιτωλοακαρνανία κατέγραψε τη μεγαλύτερη μείωση ελαιοπαραγωγής από όλους τους νομούς της δυτικής Ελλάδος. Δεκάδες χιλιάδες τόνοι χαμένοι, δεκάδες εκατομμύρια ευρώ χαμένα, σε μια περιφέρεια που παράγει το 17% της εθνικής μας παραγωγής. Και εσείς τι κάνατε; Καμία μέριμνα. Τι άλλο, λοιπόν, πρέπει να συμβεί; Ούτε καν στο Μέτρο 23.

Έρχεται τώρα ο ΕΛΓΑ και μας λέει -και εκεί θέλω να μου απαντήσετε- ότι «εμείς στο στάδιο της ανθοφορίας δεν αποζημιώνουμε από καιρικά φαινόμενα, όπως ούτε και την ακαρπία». Άρα, λοιπόν, αφήνουμε στο έλεος του Θεού αυτούς τους ελαιοκαλλιεργητές και ο ΕΛΓΑ αντί για μηχανισμός στήριξης είναι ένας μηχανισμός αποκλεισμού. Είστε υποχρεωμένοι, κύριε Υφυπουργέ, να βρείτε λύση για αυτό το πρόβλημα και όχι να επιμένουμε σε έναν αναχρονιστικό ΕΛΓΑ και κάθε φορά να λέμε ότι θα τον αλλάξουμε.

Και βέβαια δεν μπορώ να μην αναφερθώ στο μεγάλο αυτό καρκίνωμα, στο μεγάλο σκάνδαλο αυτό του ΟΠΕΚΕΠΕ. Από οργανισμός πληρωμών έγινε φέουδο ημετέρων και ρουσφετιών. Το όνομά του δεν συνδέεται πλέον με τις ενισχύσεις, αλλά μόνο με κατηγορητήρια. Η Ευρωπαϊκή Εισαγγελία ήρθε πιστεύω όχι για έλεγχο ρουτίνας. Ήρθε και βρήκε αυτό το πάρτι που γινόταν εδώ, στη χώρα μας, με πλαστά μισθωτήρια, με ψεύτικα κοπάδια. Επί έξι χρόνια η Κυβέρνησής σας, κύριε Υφυπουργέ, έκανε τα στραβά μάτια.

Το ΠΑΣΟΚ φώναζε με απανωτές ερωτήσεις και παρεμβάσεις. Βλέπαμε ενισχύσεις να δίνονται πετσοκομμένες με καθυστερήσεις, πρόεδροι να αλλάζουν συνεχώς -έξι μέχρι στιγμής- στον ΟΠΕΚΕΠΕ, ανακαλύφθηκαν τα σκάνδαλα, πρόστιμα, κακοδιαχείριση. Θέσαμε τόσα ερωτήματα, καμία όμως απάντηση. Η τελειοποίηση της τεχνογνωσίας του γαλάζιου ρουσφετιού με σφραγίδα της Κυβέρνησής σας, κύριε Υφυπουργέ, μέχρι που ήρθε η Ευρώπη και χτύπησε το χέρι στο τραπέζι και τώρα όλοι προσπαθούν βέβαια να κρυφτούν.

Γι’ αυτό, λοιπόν, και εμείς ως ΠΑΣΟΚ ζητάμε να έρθουν στην Επιτροπή Θεσμών και Διαφάνειας όλοι οι Υπουργοί και πρόεδροι του ΟΠΕΚΕΠΕ από το 2017 μέχρι σήμερα, έτσι ώστε να μάθει και ο αγροτικός κόσμος ποιοι έπαιξαν στις πλάτες του.

Για το μόνο που θέλω να πω και να σας δώσω ένα μπράβο είναι η πλατφόρμα για το ΟΣΔΕ του 2025 που άνοιξε πριν μια εβδομάδα όταν σε όλες τις άλλες ευρωπαϊκές χώρες έχει ήδη κλείσει, είμαστε και κάπου πρώτοι. Τέλος πάντων, και κλείνοντας, επαναλαμβάνω, θέλω να μου απαντήσετε και πότε θα γίνει ανασύσταση του ζωικού κεφαλαίου στους κτηνοτρόφους μας και θα στηριχτεί αυτός ο κόσμος, αλλά και οι ελαιοπαραγωγοί, που δεν αποζημιώνονται από τον ΕΛΓΑ γιατί είναι στην ανθοφορία, λόγω των ακραίων καιρικών φαινομένων, τι θα κάνουμε για αυτούς τους ανθρώπους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σταρακά.

Κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία Σταρακά, αναφερθήκατε ότι είπα πριν για πίνακες. Τα 30 εκατομμύρια ευρώ, που δόθηκαν για τα θανατωθέντα ζώα συνεπεία των ζωονόσων, δεν είναι πίνακες, είναι 30 εκατομμύρια ευρώ.

Και έρχομαι στο θέμα των ζωοτροφών. Είναι ένα μέτρο ενίσχυσης. Το ξέρουμε και δικαιολογημένα ήταν αυξημένο το κόστος για ζωοτροφές, λόγω του εγκλεισμού των ζώων στους στάβλους. Ήδη έχει εγκριθεί από το Υπουργείο Οικονομικών ενίσχυση για πρόγραμμα de minimis ύψους 63 εκατομμυρίων ευρώ λόγω εγκλεισμού των ζώων και αυξημένου κόστους, όπως σας είπα, ζωοτροφών και επίκειται άμεσα, εντός των επομένων ημερών, η έκδοση της κοινής υπουργικής απόφασης για την κατανομή της χρηματοδότησης ανά περιοχή, η οποία θα κατανεμηθεί αναλογικά με τον χρόνο εγκλεισμού και θα κυμαίνεται από 4 έως 8 ευρώ ανά ζώο.

Τώρα, όσον αφορά την ανασύσταση του ζωικού κεφαλαίου αυτή καθίσταται δυνατή με το ευρωπαϊκό Μέτρο τύπου 5.2, ποσοστό χρηματοδότησης είναι 100%. Εντός των ημερών επίκειται η έκδοση της κοινής υπουργικής απόφασης.

Λέτε στην ερώτησή σας για καθυστερημένες πληρωμές στις συνδεδεμένες. Οι συνδεδεμένες ενισχύσεις, κυρία Σταρακά, που λέτε ότι έχουν αργήσει, η πληρωμή για το έτος 2024 έγινε την περασμένη Παρασκευή 30 Μαΐου, οπότε δεν βλέπω την καθυστέρηση.

Μιλάτε για το ΟΣΔΕ. Λέτε στην ερώτησή σας «το κλειστό ΟΣΔΕ», το είπατε. Λοιπόν, το πληροφοριακό σύστημα για το ΟΣΔΕ, για τις αιτήσεις ΟΣΔΕ, άνοιξε φέτος, άνοιξε την περασμένη Τρίτη 27 Μαΐου. Άνοιξε δύο μήνες νωρίτερα σε σχέση με την περσινή χρονιά. Στόχος του ΥπΑΑΤ είναι οι πληρωμές να γίνονται όχι μόνο σε συντομότερο χρονικό διάστημα, αλλά να γίνονται με πλήρη διαφάνεια, με δικαιοσύνη, με εφαρμογή των ευρωπαϊκών κανόνων και να τις λαμβάνουν μόνον όσοι τις δικαιούνται.

Όσον αφορά για τον ΟΠΕΚΕΠΕ η δικαστική έρευνα για ενδεχόμενες καταχρήσεις ευρωπαϊκών πόρων βρίσκεται αποκλειστικά στην αρμοδιότητα της Ευρωπαϊκής Εισαγγελίας. Το ΥπΑΑΤ, όπως έχει τονίσει και ο Υπουργός, ο κ. Τσιάρας, δρομολογεί ριζικές τομές, για να θωρακίσει τον ΟΠΕΚΕΠΕ και να αποκαταστήσει πλήρως την αξιοπιστία του.

Μιλάτε για μειωμένες πληρωμές στα οικολογικά σχήματα. Επισημαίνω ότι το διατιθέμενο ποσό ήταν 450 εκατομμύρια ευρώ για τα οικολογικά σχήματα και η ζήτηση, τα αιτήματα, ήταν για 1 δισ. 50 εκατομμύρια ευρώ. Όπως καταλαβαίνετε από μόνη σας, οι μειώσεις ήταν επιβεβλημένες. Γι’ αυτό, όπως έχει πει και ο Υπουργός, θα αναθεωρήσουμε και θα ανασκευάσουμε τα οικολογικά σχήματα στο πλαίσιο της νέας ΚΑΠ.

Τώρα, για τους ελαιοπαραγωγούς της Αιτωλοακαρνανίας και το ότι δεν συμπεριλήφθηκαν σε αυτούς οι οποίοι επλήγησαν από ακραία καιρικά φαινόμενα στο Μέτρο 23. Κατ’ αρχάς το Μέτρο 23 είναι η πρώτη φορά που ενεργοποιείται από την Κυβέρνηση αυτή. Είναι συγχρηματοδοτούμενο και φτάνει τα 178 εκατομμύρια ευρώ. Στο εν λόγω μέτρο εντάσσονται οι ζημιές οι οποίες προκλήθηκαν εντός του 2024 στην ευρύτερη περιοχή της Αιτωλοακαρνανίας. Η χαλαζόπτωση ήταν το 2025. Επιπλέον, σύμφωνα με τις επισημάνσεις των γεωπόνων, των γεωτεχνικών του ΕΛΓΑ, οι ελαιοκαλλιέργειες της περιοχής ήταν σε στάδιο μη καλυπτόμενης αποζημίωσης, σύμφωνα με τον υφιστάμενο κανονισμό του ΕΛΓΑ. Ήταν στο στάδιο της ανθοφορίας, ενώ με τον κανονισμό είναι ασφαλισμένη η φυτική παραγωγή όταν είναι στο στάδιο του καρπιδίου. Επομένως, δεν έγιναν αναγγελίες ζημιών και δεν υποβλήθηκαν ως εκ τούτου δηλώσεις. Παρ’ όλα αυτά όμως, επειδή ακριβώς βρισκόμαστε έμπρακτα δίπλα στους αγρότες, ο ΕΛΓΑ θα παρακολουθήσει την εξέλιξη των ελαιοκαλλιεργειών στην Αιτωλοακαρνανία και θα ενημερώσει το ΥπΑΑΤ, ώστε, αν όντως παρατηρηθεί μειωμένη παραγωγή, να εξετάσουμε τα διαθέσιμα χρηματοδοτικά εργαλεία, για να ενισχύσουμε και τους ελαιοπαραγωγούς της Αιτωλοακαρνανίας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Υφυπουργό.

Θα συνεχίσουμε με τη δεύτερη με αριθμό 942/20-5-2025 επίκαιρη ερώτηση δεύτερου κύκλου της Βουλευτού Κοζάνης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Καλλιόπης Βέττα προς την Υπουργό Τουρισμού με θέμα: «Η συρρίκνωση του Ελληνικού Οργανισμού Τουρισμού (Ε.Ο.Τ.) απειλεί την βιώσιμη οικονομική και κοινωνική τουριστική ανάπτυξη της χώρας». Θα απαντήσει η Υφυπουργός Τουρισμού κ. Άννα Καραμανλή.

Έχετε τον λόγο, κυρία συνάδελφε.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρία Υπουργέ, η σημερινή επίκαιρη ερώτηση αφορά τον Ελληνικό Οργανισμό Τουρισμού και την επιχειρούμενη από εσάς σταδιακή συρρίκνωσή του. Θέλω να σας μεταφέρω την έντονη ανησυχία και των εργαζομένων, αλλά και τη δική μας, για τη συστηματική υποβάθμιση των υπηρεσιών αυτού του οργανισμού παρά την αναμφισβήτητη και συνεχή συμβολή του και βασικά των εργαζομένων του οργανισμού για την ανάπτυξη του ελληνικού τουρισμού.

Ο ΕΟΤ είναι ο επίσημος κρατικός φορέας, εποπτευόμενος από το Υπουργείο σας, με κύρια αποστολή την προβολή και τη διαφήμιση της χώρας. Όμως, με τις ενέργειές σας ο ΕΟΤ δυστυχώς αποδυναμώνεται και οδηγείται με μαθηματική ακρίβεια στην απώλεια αυτού του ρόλου.

Και θα ήθελα να σταθώ λίγο σε αυτές τις ενέργειες που κάνετε. Πρώτα απ’ όλα, υποστελέχωση του Οργανισμού σε προσωπικό και μη αναπλήρωση των οργανικών θέσεων. Επίσης, η πρόθεσή σας να ανασταλεί η λειτουργία των υπηρεσιών εξωτερικού του ΕΟΤ σε Ρουμανία και Ισπανία χωρίς να υπάρχει καμία ενημέρωση ή εισήγηση των υπηρεσιών του Οργανισμού. Τρίτον, η υφιστάμενη αναστολή λειτουργίας του Γραφείου Πληροφοριών του ΕΟΤ στην περιοχή της Ακρόπολης, κάτι που λειτουργούσε μέχρι το καλοκαίρι του 2023. Τέταρτον, η ανάθεση σε τρίτους της υλοποίησης προγραμμάτων και δράσεων προβολής και διαφήμισης στην Ελλάδα και το εξωτερικό, που είναι η μοναδική αρμοδιότητα του ΕΟΤ. Και τέλος, η απροθυμία σας στο Υπουργείο να δείτε τους εργαζόμενους.

Ειδικότερα, για την υποστελέχωση θα ήθελα να αναφέρω ότι η έξοδος του εξειδικευμένου και με μεγάλη εμπειρία προσωπικού λόγω συνεχών συνταξιοδοτήσεων και η αδυναμία από πλευράς σας, από το Υπουργείο δηλαδή, για αναπλήρωση εγείρει πάρα πολύ σοβαρές ανησυχίες για την εύρυθμη λειτουργία του Οργανισμού και την ικανότητά του να ανταποκριθεί στον δύσκολο ρόλο ιδιαίτερα σε ένα ανταγωνιστικό τουριστικό περιβάλλον. Σύμφωνα με τα στοιχεία που κατατέθηκαν από τον σύλλογο εργαζομένων, ο ΕΟΤ αυτήν τη στιγμή λειτουργεί με μισό προσωπικό, δηλαδή λειτουργεί μόλις με εκατόν εξήντα πέντε υπαλλήλους, όταν το σύνολο που προβλέπει το οργανόγραμμα είναι τριακόσιες δεκατέσσερις θέσεις. Και μάλιστα, ενδεικτικά, το 2024 αποχώρησαν είκοσι οκτώ άτομα.

Επίσης, είναι άξιο απορίας πως, ενώ διαθέτει ο Οργανισμός το κατάλληλο και έμπειρο προσωπικό και όλη η πορεία του είναι ομολογουμένως μια καλή πορεία και επιτυχημένη, απομακρύνθηκε από τη θέση του φορέα υλοποίησης των προγραμμάτων «Τουριστική προώθηση και προβολή Ελλάδας-Rebranding» και «Ορεινός Τουρισμός». Αυτό ανατέθηκε στο Τεχνικό Επιμελητήριο πάλι χωρίς καμία διαβούλευση, χωρίς εισήγηση του ΕΟΤ. Και αυτό έγινε, ενώ οι υπηρεσίες του ΕΟΤ εξακολουθούν να καταβάλλουν σημαντική προσπάθεια για την υλοποίηση δράσεων προβολής με πόρους που διατέθηκαν τελευταία φορά τον Οκτώβριο του 2023, χωρίς να έχει καν κατατεθεί το νέο ολοκληρωμένο σχέδιο στρατηγικής για την τουριστική προβολή της χώρας για το 2025 και χωρίς να έχει χρηματοδοτηθεί το νέο αυτό σχέδιο δράσεων προβολής για το 2025.

Θέλω να πω ότι κάνετε, βέβαια, το ίδιο είτε με ανάθεση στον ιδιωτικό τομέα…

**ΠΡΟΕΔΡΕΥΩΝ (Βασίλειος Βιλιάρδος):** Τελειώνετε, κυρία συνάδελφε.

**ΚΑΛΛΙΟΠΗ ΒΕΤΤΑ:** Τελειώνω, κύριε Πρόεδρε.

Συνήθως κάνετε απευθείας αναθέσεις της υλοποίησης προγραμμάτων και δράσεις προβολής και διαφήμισης στην Ελλάδα και το εξωτερικό, που είναι όπως είπαμε μοναδική αρμοδιότητα του ΕΟΤ. Αυτό τουλάχιστον καταγγέλλει ο σύλλογος εργαζομένων του ΕΟΤ.

Φτάνω στα ερωτήματα και τελειώνω, κύριε Πρόεδρε. Θα θέλαμε δεσμευτικές και σαφείς απαντήσεις στα εξής: Πρώτα από όλα, αν προτίθεστε και με ποιον τρόπο να ενισχύσετε τον Ελληνικό Οργανισμό Τουρισμού. Τι σκοπεύετε, δηλαδή, να πράξετε για το πρόβλημα της υποστελέχωσης; Επίσης, ποιες είναι οι στρατηγικές πίσω από την αναστολή της λειτουργίας του Γραφείου Πληροφοριών της Ακρόπολης και της σχεδιαζόμενης αναστολής λειτουργίας των γραφείων του εξωτερικού σε Ισπανία και Ρουμανία και με εισήγηση ποιων -αν όχι του ΕΟΤ- προχωράτε σε αυτές τις ενέργειες; Το διακύβευμα είναι μεγάλο, γιατί μιλάμε όχι μόνο για το μέλλον του ΕΟΤ, αλλά για το μέλλον του ελληνικού τουρισμού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βέττα.

Κυρία Υφυπουργέ, έχετε τον λόγο.

**ΑΝΝΑ ΚΑΡΑΜΑΝΛΗ (Υφυπουργός Τουρισμού):** Ευχαριστώ, κύριε Πρόεδρε.

Αγαπητή συνάδελφε, κατ’ αρχάς, δεν είναι «το Υπουργείο σας», είναι το Υπουργείο Τουρισμού. Δεν είναι καμίας κυβέρνησης το Υπουργείο.

**ΚΑΛΛΙΟΠΗ ΒΕΤΤΑ:** Ως Υπουργός.

**ΑΝΝΑ ΚΑΡΑΜΑΝΛΗ (Υφυπουργός Τουρισμού):** Όχι. Είπατε «το Υπουργείο σας». Γιατί εδώ είμαστε για το κοινό καλό. Δεν υπάρχει «Υπουργείο μου» ούτε «Υπουργείο σου».

Ο ΕΟΤ, όπως πολύ σωστά είπατε, είναι νομικό πρόσωπο δημοσίου δικαίου εποπτευόμενο από το Υπουργείο Τουρισμού και αποτελεί τον καθ’ ύλην αρμόδιο εθνικό φορέα για την προώθηση και προβολή του ελληνικού τουρισμού εγχώρια και διεθνώς, την υλοποίηση της τουριστικής πολιτικής που χαράσσει το Υπουργείο και την ενίσχυση της εικόνας της χώρας διεθνώς. Η ανάδειξη της χώρας ως βιώσιμου προορισμού περιβαλλοντικά, οικονομικά και κοινωνικά μέσω ενεργειών προβολής, πολιτικών βιώσιμης ανάπτυξης και ενίσχυσης συμπεριφορών υπεύθυνου τουρισμού, η ενίσχυση της φήμης του προορισμού Ελλάδα ως προορισμού μοναδικών και πολυθεματικών εμπειριών δίνοντας έμφαση στην κοινωνική βιωσιμότητα, η ισόρροπη προώθηση του ελληνικού τουριστικού προϊόντος γεωγραφικά και χρονικά μέσω της διαφοροποίησης του χαρτοφυλακίου τουριστικών προϊόντων και η προώθηση του θεματικού τουρισμού με έμφαση στις προσφερόμενες εμπειρίες και τη βιώσιμη διαχείριση των φυσικών και πολιτιστικών πόρων αποτελούν στόχους υψηλής προτεραιότητας για το Υπουργείο Τουρισμού και τον ΕΟΤ.

Με αυτά τα δεδομένα, λοιπόν, βρίσκονται σε εξέλιξη έργα προβολής της χώρας και ψηφιακού μετασχηματισμού, τα οποία θα επιτρέψουν τη μετεξέλιξη του ελληνικού τουρισμού σε ένα σύγχρονο, ποιοτικό και ελκυστικό προϊόν που θα ανταποκρίνεται στις νέες ανάγκες των ταξιδιωτών. Τα έργα αυτά, τα οποία έχουν ενταχθεί στο Εθνικό Σχέδιο Ανάκαμψης, είναι συνολικής αξίας 33 εκατομμυρίων ευρώ και για την υλοποίησή τους κατανέμονται με τρόπο, ώστε να εξασφαλίζεται ότι μετά από διαφανείς διαδικασίες επιταχύνονται οι ρυθμοί εκπόνησης των αποτελεσμάτων εντός των χρονικών πλαισίων που τίθενται από το Ταμείο Ανάκαμψης.

Οι υπηρεσίες εξωτερικού του ΕΟΤ έχουν την ευθύνη για την προβολή της τουριστικής εικόνας της Ελλάδας στο εξωτερικό και γενικότερα για την προώθηση του ελληνικού τουριστικού προϊόντος στις χώρες αγορές αρμοδιότητάς τους. Βρίσκονται σε συστηματική συνεργασία με τους εκπροσώπους των τοπικών μέσων ενημέρωσης, τις επαγγελματικές οργανώσεις του εξωτερικού, την ομογένεια και τους λοιπούς διεθνείς κρατικούς και ιδιωτικούς φορείς και φυσικά με τις ελληνικές υπηρεσίες εξωτερικού και ιδιαίτερα με τα γραφεία Τύπου των πρεσβειών της Ελλάδας στο πλαίσιο άσκησης τουριστικής διπλωματίας.

Στο πλαίσιο, λοιπόν, αυτό και δεδομένης της σημασίας των εν λόγω υπηρεσιών για την εικόνα της χώρας στο εξωτερικό, η επιλογή της έδρας κάθε υπηρεσίας γίνεται με γνώμονα την εκπλήρωση των στρατηγικών στόχων του Υπουργείου Τουρισμού λαμβάνοντας υπ’ όψιν τη δυναμική κάθε αγοράς στόχου και τη δυνατότητα ανάπτυξης συνεργειών για τον σχεδιασμό και υλοποίηση πολλαπλών δράσεων και προβολής της Ελλάδας σε διαφορετικές αγορές, καθώς και τα λειτουργικά κόστη τα οποία αξιολογούνται σε σχέση με τον βαθμό υλοποίησης των πολιτικών του Υπουργείου.

Εξάλλου, βρίσκεται παράλληλα σε εξέλιξη εκσυγχρονισμός συνολικά της δομής οργάνωσης και διαδικασιών λειτουργίας του ΕΟΤ, προκειμένου να είναι σε θέση να δρα με ευελιξία και αποτελεσματικότητα ανταποκρινόμενος στις νέες ανάγκες και τις απαιτήσεις του εγχώριου και διεθνούς περιβάλλοντος, όπως είναι η ψηφιακή μετάβαση. Στο πλαίσιο αυτό εξετάζεται και η αναδιάρθρωση των γραφείων πληροφοριών ΕΟΤ στην Ελλάδα, δεδομένου ότι ο Οργανισμός επενδύει σε νέους και καινοτόμους τρόπους πληροφόρησης του κοινού διατηρώντας ένα σύγχρονο οικοσύστημα ψηφιακών καναλιών επικοινωνίας, που αξιοποιείται για την εξυπηρέτηση των επισκεπτών σε κάθε στάδιο του ταξιδιού τους. Άλλωστε, σε διαδικασία υλοποίησης βρίσκεται το έργο του Ταμείου Ανάκαμψης «Ψηφιακός μετασχηματισμός ΕΟΤ» αξίας 10 εκατομμυρίων ευρώ, που αναμένεται να αναβαθμίσει ουσιαστικά τις παρεχόμενες υπηρεσίες του Οργανισμού και να δημιουργήσει ένα νέο πλαίσιο για την παροχή πληροφοριών με το οποίο θα κληθεί να ευθυγραμμιστεί μελλοντικά και η λειτουργία των φυσικών γραφείων πληροφοριών. Θα αναπτυχθεί ένα καινοτόμο σύστημα που θα παρέχει σημαντικές τουριστικές πληροφορίες με γρήγορο και απλό τρόπο, καθώς και μια σειρά χρήσιμων λειτουργιών: αυτοματοποιημένες τουριστικές υπηρεσίες, αποτελεσματική αναζήτηση τουριστικών αξιοθέατων, παροχή πληροφοριών σχετικά με πραγματικές αποστάσεις, ταξίδια, ναύλους, εισιτήρια. Όλα αυτά μέσα από ένα καινοτόμο σύστημα που θα αναπτυχθεί. Παράλληλα, θα περιλαμβάνει χαρτογράφηση των τουριστικών πόρων της χώρας και δημιουργία ψηφιακού τουριστικού χάρτη, ενώ ιδιαίτερη αξία έχει και η δημιουργία ολοκληρωμένου ψηφιακού αρχείου τουριστικών πόρων και ψηφιακού αποθετηρίου το οποίο θα φιλοξενεί το σύνολο του ιστορικού αρχείου του ΕΟΤ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Υφυπουργέ.

**ΑΝΝΑ ΚΑΡΑΜΑΝΛΗ (Υφυπουργός Τουρισμού):** Τελειώνω.

Για το θέμα των υπαλλήλων και τη χρηματοδότηση και το κλείσιμο θα μιλήσω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Τον λόγο έχει η κ. Βέττα.

**ΚΑΛΛΙΟΠΗ ΒΕΤΤΑ:** Κυρία Υπουργέ, πραγματικά δεν μας δώσατε απαντήσεις σε αυτά τα πολύ συγκεκριμένα ερωτήματα που σας έθεσα. Μας είπατε για τις αρμοδιότητες γενικά, μας είπατε γι’ αυτά που σκέφτεστε να κάνετε. Αλλά πού είναι ο ρόλος του ΕΟΤ εδώ; Λέτε ότι θα απαντήσετε στη δευτερολογία. Ελπίζω να πάρω συγκεκριμένες απαντήσεις.

Πραγματικά, ούτε για την υποστελέχωση μας είπατε. Ξέρω ότι το Υπουργείο Τουρισμού -να το πω έτσι- δεσμεύτηκε για είκοσι μία θέσεις, υποτίθεται. Έτσι ακούσαμε τουλάχιστον. Αλλά είναι τόσο μεγάλο και οξύ το πρόβλημα της υποστελέχωσης που οι είκοσι μία θέσεις δεν κάνουν τίποτα. Σας είπα ότι από τριακόσιες δεκατέσσερις θέσεις που προβλέπει το οργανόγραμμα είναι μόνο εκατόν εξήντα πέντε. Και μάλιστα, τριάντα εργαζόμενοι θα φύγουν στην επόμενη τριετία. Σας είπα ότι έφυγαν στην προηγούμενη είκοσι οκτώ εργαζόμενοι. Άρα, είναι μια «ασπιρίνη» αυτό. Σας το λέω, για να προλάβω, γιατί δεν θα έχω τριτολογία. Μη μου πείτε, δηλαδή, για τις είκοσι μία θέσεις.

Επίσης, ελπίζω να μη γίνουμε μάντεις κακών ειδήσεων, δηλαδή να καταργήσετε από το οργανόγραμμα διευθύνσεις στον Οργανισμό, γιατί αυτό πραγματικά θα τον ακρωτηριάσει. Ο σύλλογος κρούει τον κώδωνα του κινδύνου εδώ και τέσσερα χρόνια για όλα αυτά, γιατί έχει πραγματικά μεγάλη ανησυχία. Υπάρχει μια σταδιακή, δηλαδή, απαξίωση του Οργανισμού.

Επίσης, δεν μας είπατε γι’ αυτά που κλείνουν, δηλαδή για τη λειτουργία των υπηρεσιών εξωτερικού του ΕΟΤ στη Ρουμανία και την Ισπανία. Θα θέλαμε να μάθουμε.

Θα σας θυμίσω ότι η ΠΟΞ, η Πανελλήνια Ομοσπονδία Ξενοδόχων, για το ίδιο θέμα σάς έχει στείλει μια σχετική επιστολή όπου εκφράζει τον έντονο προβληματισμό και την αντίθεσή της, χαρακτηρίζοντας αυτά τα γραφεία του εξωτερικού κρίσιμους πυλώνες προβολής της Ελλάδας σε δύο εξαιρετικά σημαντικές αγορές. Δεν φτάνει ο χρόνος για να σας αναλύσω γιατί είναι πολύ κρίσιμες αυτές οι δύο αγορές.

Επίσης, ο σύλλογος εργαζομένων λέει ότι οι υπηρεσίες του εξωτερικού του ΕΟΤ και τα γραφεία πληροφοριών δεν είναι μαγαζάκια που μπορούν να κλείνουν ανάλογα με τις διαθέσεις του Υπουργείου, αλλά ούτε είναι λογικό να ακυρώνεται ο σχεδιασμός του Οργανισμού μέσα σε μια μέρα χωρίς καμία ουσιαστική αιτιολόγηση.

Είναι πραγματικά οξύμωρο να επαίρεστε για τουριστικές αφίξεις, για μεγέθυνση του τουριστικού προϊόντος και όλα αυτά και από την άλλη να κλείνετε τόσο σημαντικές υπηρεσίες και στο εξωτερικό και εδώ με την Ακρόπολη.

Θεωρώ ότι η αποδυνάμωση του ΕΟΤ είναι μια δική σας πολιτική ξεκάθαρα, μια πολιτική που την έχετε ξεκινήσει με την Υπουργό κ. Κεφαλογιάννη, το 2014, μια επιλογή που είναι η αποδυνάμωση, θα έλεγα, του δημόσιου τομέα και η μεταφορά του έργου στα χέρια των ιδιωτικών συμφερόντων.

Μας αναφέρατε την ανάθεση της τουριστικής καμπάνιας και της προβολής των 32 εκατομμυρίων. Μόνο που αυτό έγινε στην εταιρεία Μάρκετινγκ Greece, ενώ υπήρχε το δυναμικό που μπορούσε να το στηρίξει στον ΕΟΤ και η εμπειρία και αυτό προκάλεσε πάρα πολλές σφοδρές αντιδράσεις. Μάλιστα, κάναμε σχετική κοινοβουλευτική ερώτηση -ο ΣΥΡΙΖΑ- με σαράντα μία υπογραφές από τους Βουλευτές μας.

Επίσης, είναι και η ανάθεση το φθινόπωρο του 2022 γραφιστικών υπηρεσιών 30.000 ευρώ και πλέον του ΦΠΑ, που έγινε στο πλαίσιο των προωθητικών ενεργειών του ΕΟΤ, ενώ Οργανισμός, ο ΕΟΤ, διαθέτει αντίστοιχο τμήμα και υπαλλήλους στη διεύθυνση διαφήμισης. Μάλιστα, αυτό έγινε χωρίς διαγωνισμό και χωρίς καμία διαδικασία.

Μπορώ να σας αναφέρω κι άλλα παραδείγματα, όπως για τη συναυλία στο ΟΑΚΑ, που δεν ξέρουμε ακριβώς τα αποτελέσματα αυτής της συμμετοχής του ΕΟΤ, σε τι βοήθησε στο επίπεδο των τουριστικών μεγεθών, πού ήταν στο πλαίσιο του στρατηγικού σχεδιασμού και πού έχει ενταχθεί αυτή η δράση και πολλά άλλα.

Τελειώνω, κύριε Πρόεδρε, και ευχαριστώ.

Για εμάς ο ελληνικός τουρισμός σίγουρα είναι ένας σημαντικός τομέας της οικονομίας, ένας σοβαρός πυλώνας. Και ο ΕΟΤ διαδραματίζει έναν σημαντικό, πρωταρχικό ρόλο για την ανάπτυξη και την ανταγωνιστικότητα του τουρισμού.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δεν έχετε άλλον χρόνο.

**ΚΑΛΛΙΟΠΗ ΒΕΤΤΑ:** Όμως, εδώ αποδυναμώνεται και απειλείται και η αποτελεσματικότητα του τουρισμού και η βιωσιμότητα.

Απαντήστε μου, σας παρακαλώ, σε αυτά τα συγκεκριμένα ερωτήματα που σας έθεσα.

Επίσης, μόνο αυτό θα πω μόνο, γιατί αφορά και τις περιφέρειες, και τελειώνω.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δεν θα μιλάτε πέντε λεπτά κάθε φορά. Δεν γίνεται.

**ΚΑΛΛΙΟΠΗ ΒΕΤΤΑ:** Η έλλειψη σαφούς χρονοδιαγράμματος και κάλυψης και ο περιορισμός των αρμοδιοτήτων του ΕΟΤ υποβαθμίζει και τη βιώσιμη και ισότιμη τουριστική περιφερειακή ανάπτυξη. Αυτό ήθελα να πω.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βέττα.

Κυρία Υφυπουργέ, έχετε τον λόγο.

**ΑΝΝΑ ΚΑΡΑΜΑΝΛΗ (Υφυπουργός Τουρισμού):** Ευχαριστώ, κύριε Πρόεδρε.

Σας άκουσα με μεγάλη προσοχή. Ήθελα να συμπληρώσω δύο πράγματα.

Πρώτα για τους υπαλλήλους, ότι βασική μας επιδίωξη στο Υπουργείο Τουρισμού και του ΕΟΤ αποτελεί η εισροή νέων στελεχών στον Οργανισμό με αυξημένα προσόντα και εξειδίκευση.

Στο πλαίσιο αυτό αξιοποιούνται όλες οι διαδικασίες εισροών νέων υπαλλήλων από το ενιαίο σύστημα κινητικότητας, η διάθεση αποφοίτων της Εθνικής Σχολής Δημόσιας Διοίκησης και Αυτοδιοίκησης και ο ετήσιος προγραμματισμός προσλήψεων ανθρώπινου δυναμικού στον δημόσιο τομέα.

Παράλληλα, όπως είπατε εσείς, έχουμε αποχωρήσεις, που θα συντελεστούν τα επόμενα έτη. Έχει ήδη ληφθεί μέριμνα για την έγκαιρη επιμόρφωση των υπηρετούντων υπαλλήλων στα καθήκοντα αυτών που θα αποχωρήσουν, ώστε να διασφαλιστεί η απρόσκοπτη και αποτελεσματική λειτουργία του Οργανισμού.

Επίσης, η χρηματοδότηση των ενεργειών του ΕΟΤ πραγματοποιείται κατά τη διάρκεια των τελευταίων ετών από το 2021 μέσω του τομεακού προγράμματος ανάπτυξης του Υπουργείου Τουρισμού.

Χαρακτηριστικά αναφέρουμε ότι κατά την προγραμματική περίοδο 2021-2025 επί συνόλου 90 εκατομμυρίων το 85% αφορούσε τη χρηματοδότηση των δράσεων του ΕΟΤ. Δεν νομίζω να χρειάζεται να προσθέσω κάτι άλλο. Και φυσικά, καμία ανάθεση δεν έχει γίνει μέχρι τώρα στη Marketing Greece.

Επίσης, παρεμπιπτόντως να σας ευχαριστήσουμε και για τα καλά σας λόγια που λέτε για τον ΕΟΤ επί των ημερών μας.

Σε ό,τι αφορά στο πλαίσιο σχεδιασμού του νέου προγράμματος ανάπτυξης για την περίοδο 2026-2030, το Υπουργείο Τουρισμού έχει ζητήσει από τον καθ’ ύλην αρμόδιο Υπουργό Οικονομίας και Οικονομικών σημαντική αύξηση των χορηγούμενων πιστώσεων, προκειμένου να είναι σε θέση να διασφαλίσει, μεταξύ άλλων, την απρόσκοπτη λειτουργία των δράσεων προβολής της χώρας στο εσωτερικό και το εξωτερικό, με τελικό στόχο την επέκταση της τουριστικής περιόδου, τη μείωση της εποχικότητας και την αύξηση των τουριστικών ροών και εσόδων.

Όλες οι υπηρεσίες μας και όλες οι δομές αξιολογούνται. Ο ΕΟΤ δεν υποβαθμίζεται ούτε απαξιώνεται. Έχουμε ακούσει όλους τους φορείς. Εξετάζουμε τη βιωσιμότητα όλων των γραφείων μας.

Δεν θα απαντήσω στις φήμες. Απαντώ πάντα επί πραγματικών γεγονότων. Το τι λέει ο καθένας δεν έχει καμία σημασία. Σημασία έχει τι ανακοινώνεται από το κάθε Υπουργείο.

Επίσης, έχει ανασταλεί η λειτουργία του γραφείου στη Ρωσία το 2024 -δεν είδαμε να έχετε καμία αναβασταγιά, δεν μας ρωτήσατε ποτέ-, γιατί ακριβώς δεν υπήρχε ροή.

Επίσης, καμία ερώτηση δεν έγινε γιατί το 2024 ανοίξαμε γραφείο στην Αυστραλία. Και αυτό γιατί διαπιστώσαμε ότι υπάρχει έντονο ενδιαφέρον και χρειάζεται εκεί πέρα κάποια διαχείριση.

Στο σημερινό ανταγωνιστικό διεθνές περιβάλλον η τουριστική εξωστρέφεια απαιτεί προσαρμοστικότητα, ψηφιακά εργαλεία, στοχευμένη γεωγραφική παρουσία και μετρήσιμα αποτελέσματα. Γι’ αυτό και ο ΕΟΤ δεν μπορεί και δεν πρέπει να παραμείνει στατικός ή να λειτουργεί με εργαλεία του παρελθόντος. Γι’ αυτό και βρίσκεται στο επίκεντρο της στρατηγικής μας για μετασχηματισμό, ώστε να μπορεί να επιτελεί τον ρόλο του με μεγαλύτερη αποτελεσματικότητα και σύγχρονα μέσα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την δέκατη έβδομη με αριθμό 974/26-5-2025 επίκαιρη ερώτηση δεύτερου κύκλου της Βουλευτού Λέσβου της Κοινοβουλευτικής Ομάδας του Κομμουνιστικού Κόμματος Ελλαδας κ. Μαρίας Κομνηνάκα προς τον Υπουργό Υγείας,με θέμα: «Για την κρίσιμη κατάσταση του Κέντρου Υγείας Πάρου». Θα απαντήσει η Αναπληρώτρια Υπουργός Υγείας κ. Ειρήνη Αγαπηδάκη.

Κυρία συνάδελφε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Κυρία Υπουργέ, μια και ούτε και εσείς δεχτήκατε να συναντήσετε τους εκπροσώπους των διακοσίων και πλέον φορέων που ήρθαν από όλα τα νησιά του Αιγαίου πριν δύο μήνες για να μεταφέρουν με αγωνιστικό τρόπο την κραυγή αγωνίας των υγειονομικών και των κατοίκων των νησιών, σας μεταφέρουμε μέρος των αιτημάτων τους εδώ στη Βουλή με τις ερωτήσεις μας.

Η σημερινή ερώτηση αφορά το Κέντρο Υγείας Πάρου, που η στελέχωσή του σε υγειονομικό προσωπικό και μέσα βρίσκεται σε ιστορικά χαμηλά. Ενδεικτικά αναφέρω: Τρεις γενικοί γιατροί και ένας παθολόγος καλύπτουν κάθε μέρα τις εικοσιτετράωρες εφημερίες. Τέσσερις ειδικευμένοι γιατροί όλοι και όλοι, ανεξάρτητα αν είναι ή δεν είναι σε ετοιμότητα. Τέσσερις μόνο αγροτικοί γιατροί υπεύθυνοι για τις εφημερίες, τις διακομιδές τα περιφερειακά ιατρεία. Έξι νοσηλεύτριες να παλεύουν με τα επείγοντα, τους νοσηλευόμενους και το διοικητικό έργο. Και βέβαια, μία, αλλά «λέων», όπως λέμε, εργαζόμενη υπεύθυνη για την καθαριότητα του χώρου αποκλειστικά.

Αυτό το προσωπικό, που έτσι κι αλλιώς γίνεται «λάστιχο» για να καλύψει τις ανάγκες των δεκατριών χιλιάδων μόνιμων κατοίκων, θα κληθεί άλλη μια φορά να φροντίσει τους πολλαπλάσιους επισκέπτες του νησιού, που όλοι φέτος περιμένουν να είναι πολύ περισσότεροι, και βεβαίως όλους τους εργαζόμενους που χτίζουν με τις πλάτες τους και τα σακατεμένα κορμιά τους το θαύμα του τουρισμού, με πολλούς από αυτούς δυστυχώς να μη γυρνάνε καν στα σπίτια τους.

Εδώ και μήνες όσοι χρειάζονται μια απλή ακτινογραφία απευθύνονται, με το αζημίωτο βεβαίως, στα ιδιωτικά κέντρα που φυτρώνουν και ανθοφορούν στην περιοχή τα τελευταία χρόνια, μια και δεν καλύπτονται αυτές οι παροχές από δημόσιο φορέα. Να γιατί επάξια διατηρείτε τον τίτλο του «Υπουργείου Εμπορίας της Υγείας»!

Ακόμα και η περιβόητη ενεργειακή αναβάθμιση του κτιρίου, που είναι η μόνιμη επωδός του Υπουργείου διά πάσαν νόσο στο σύστημα υγείας, που υποτίθεται θα ολοκληρωνόταν στα μέσα Ιουνίου, δεν βρίσκεται ούτε στα μισά.

Ενώ πριν έξι μήνες το Υπουργείο έταζε επιτάχυνση και εκσυγχρονισμό στον διορισμό ιατρών υπαίθρου, παραμένουν όμως οι δύο προκηρύξεις τον χρόνο. Οι προσλήψεις νέων ιατρών στο ΕΣΥ, παρά τα λεγόμενα, είναι με το σταγονόμετρο και σχεδόν καμία από αυτές δεν αφορά τις Κυκλάδες. Οι κάτοικοι των νησιών βλέπουν από τη μια να ξοδεύονται τεράστια ποσά για την τουριστική προβολή των Κυκλάδων και ιδιαιτέρως την Πάρο, αλλά τα «λεφτόδεντρα» μαραίνονται όσον αφορά τη δημόσια υγεία.

Σας ρωτάμε, λοιπόν, τι μέτρα θα πάρετε για να γίνουν όλες οι απαραίτητες προσλήψεις μόνιμου ιατρικού, νοσηλευτικού και λοιπού προσωπικού πλήρους και αποκλειστικής απασχόλησης για να καλυφθούν πλήρως οι ανάγκες τόσο των κατοίκων όσο και των επισκεπτών, για να μπορεί να λειτουργεί σε εικοσιτετράωρη λειτουργία και τριακόσιες εξήντα πέντε μέρες τον χρόνο το κέντρο υγείας, τι μέτρα θα πάρετε για να εξοπλιστεί πλήρως με όλον τον απαραίτητο ιατρικό εξοπλισμό, αλλά και να πραγματοποιηθούν όλες οι παρεμβάσεις στο κτίριο, έτσι ώστε να εξασφαλιστεί η ασφάλεια και η υγεία των εργαζομένων και των ασθενών και να ολοκληρωθεί βεβαίως και η περιβόητη ενεργειακή αναβάθμιση του κτιρίου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κομνηνάκα.

Κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Ευχαριστώ πολύ, κυρία Κομνηνάκα, για την ευκαιρία που μου δίνετε να μιλήσω για το Κέντρο Υγείας Πάρου. Μέτρησα -νομίζω- τρεις ή τέσσερις ανακρίβειες που παραθέσατε στην ερώτησή σας και είμαι πάντα εδώ για να δώσω μια καθαρή και τεκμηριωμένη εικόνα. Κατανοώ ότι υπάρχει ένα πραγματικό ενδιαφέρον και πάντα θεωρώ σημαντικό το να αποσαφηνίζονται τα ζητήματα μέσα στο Κοινοβούλιο, γιατί έχουμε ευθύνη όλοι απέναντι στους πολίτες.

Είπατε, λοιπόν, ότι στο Κέντρο Υγείας Πάρου έχουμε μόλις τέσσερις ειδικευμένους ιατρούς. Ελπίζω αυτό να είναι λόγω άγνοιας και γι’ αυτό θέλω να σας ενημερώσω ότι δεν είναι τέσσερις οι γιατροί, αλλά έχουμε τέσσερις γιατρούς γενικής ιατρικής, δύο παθολόγους, έναν ορθοπεδικό, έναν καρδιολόγο, έναν παιδίατρο, έναν ακτινολόγο, έναν ιατρό ειδικευμένο στη βιοπαθολογία. Μιλάμε για έντεκα γιατρούς και όχι τέσσερις, όπως είπατε εσείς. Στο νοσηλευτικό είπατε ότι έχουμε έξι νοσηλευτές. Έχουμε εννιά και επτά άτομα λοιπό.

Επίσης είπατε ότι παραμένουν οι δύο προκηρύξεις τον χρόνο για τους αγροτικούς ιατρούς. Πιθανά δεν γνωρίζετε -αν και μου κάνει κατάπληξη, γιατί έχει ψηφιστεί ο νόμος τον Δεκέμβριο που μας πέρασε- ότι καταργήθηκαν αυτές οι αναχρονιστικές διαδικασίες. Ήταν με πρόταση νόμου που εγώ η ίδια έφερα στη Βουλή με το νομοσχέδιο για τον προσωπικό γιατρό και έτσι τώρα, κυρία Κομνηνάκα, έχουμε ανοιχτή προκήρυξη όλον τον χρόνο που υλοποιείται από τις ΥΠΕ και χάρη σε αυτήν πρόσφατα, για παράδειγμα στην Κρήτη -και κάνουμε προσπάθεια για να γίνει το ίδιο σε όλα τα μέρη της πατρίδας μας- δεν έχουμε για πρώτη φορά στα χρονικά ούτε μία κενή θέση αγροτικού γιατρού. Καλύφθηκαν με το νέο νομοσχέδιο που μεταρρυθμίζει σε δύο διαστάσεις, ανοιχτή προκήρυξη όλον τον χρόνο και την αρμοδιότητα στις ΥΠΕ, όλα τα κενά σε αγροτικούς γιατρούς στην Κρήτη . Ελπίζουμε και παλεύουμε για να γίνει αυτό σε κάθε περιοχή της πατρίδας μας.

Προσπαθήσατε να υποβαθμίσετε τη στρατηγική που έχουμε για την ενίσχυση με περαιτέρω προσλήψεις. Να σας ενημερώσω -γιατί είπατε ότι δεν υπάρχει πρόβλεψη για προσλήψεις στο Κέντρο Υγείας της Πάρου- ότι έχουμε στείλει το 2024 αίτημα για προκήρυξη έξι θέσεων για το Κέντρο Υγείας Πάρου. Στον προγραμματισμό του ΄25 έχουν περιληφθεί επιπλέον θέσεις και αναμένουμε την κατανομή για τους φορείς, ενώ η 2η ΥΠΕ έχει ήδη προχωρήσει στις αρχές Μαΐου με πρόσκληση εκδήλωσης ενδιαφέροντος για ακόμη έναν γενικό γιατρό με διάστημα δώδεκα μηνών υπηρεσίας έως τέσσερις εφημερίες τον μήνα και συνολική αμοιβή περί τα 8.000 ευρώ, ενώ παράλληλα έχουμε βγάλει πρόσκληση ενδιαφέροντος για την κάλυψη κενών και κενούμενων θέσεων υπόχρεων και μη προσωπικών ιατρών σε γενικά νοσοκομεία και κέντρα υγείας, στα οποία περιλαμβάνονται και το Περιφερειακό Ιατρείο Αγκαιρίας και εκείνο της Νάουσας.

Σε σχέση με το προσωπικό να πω ακόμα ότι έχουμε προκηρύξει και το ΄23 μία θέση διοικητικού λογιστικού.

Για το κτιριακό θα σας απαντήσω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Κυρία συνάδελφε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ξέρετε, κυρία Υπουργέ, δεν θα επιμείνω και δεν θα τα χαλάσουμε στα νούμερα. Δεν μου είπατε βέβαια από τις θέσεις που προβλέπονται πόσες παραμένουν κενές. Ωραία, να διορθώσω. Σας είπα από τους τρεις γενικούς και έναν παθολόγο ότι είναι τρεις και δύο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Έντεκα.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Υπουργέ, αφήστε τη συνάδελφο να ολοκληρώσει.

**ΜΑΡΙΑ ΚΟΜΝΗΝΑΚΑ:** Ναι, είπατε για παθολόγους, είπατε για άλλες ειδικότητες. Σας λέω για τους γενικούς γιατρούς και τους παθολόγους που πρέπει να είναι στο Κέντρο Υγείας για τις εφημερίες στην εικοσιτετράωρη λειτουργία, γιατί φαντάζομαι ότι δεν μπορεί ένας ορθοπεδικός να εξετάσει όλα τα περιστατικά. Σας είπα για τις συγκεκριμένες ειδικότητες.

Δεν μας είπατε λοιπόν -ξαναλέω- με αυτό το προσωπικό πόσα κενά παραμένουν από τις οργανικές θέσεις και πόσα με βάση τις ανάγκες, γιατί ξέρετε πολύ καλά ότι πολλές φορές οι οργανικές θέσεις είναι με βάση απαρχαιωμένους οργανισμούς, με βάση ανάγκες που μετριούνται άλλες σε προηγούμενες περιόδους και όχι βεβαίως με βάση τις αυξημένες ανάγκες σε πληθυσμό και με δεδομένο ότι τους καλοκαιρινούς μήνες ο πληθυσμός στα νησιά υπερδιπλασιάζεται. Περιγράφουμε μια εικόνα.

Σε προηγούμενη ερώτηση που κάναμε στον Υπουργό για το Νοσοκομείο της Ρόδου, μας έλεγε ότι απαντάμε με τον ίδιο τρόπο. Ξέρετε, επειδή ακριβώς επισκεπτόμαστε τις δομές υγείας σε όλα τα νησιά του Αιγαίου, είναι δυστυχώς απογοητευτικό να βλέπουμε το ίδιο έργο σε όποια δομή και να πάμε με άλλους πρωταγωνιστές, όμως πάντα με θύματα το υπερεξαντλημένο νοσηλευτικό και υγειονομικό προσωπικό και τους ίδιους τους ασθενείς.

Ξέρετε, όταν μιλάμε για δομές υγείας των νησιών, υπάρχει έλλειψη συγκεκριμένων ειδικοτήτων ή εξοπλισμού. Για παράδειγμα, ακόμα και για να κάνουν μια ακτινογραφία στο κέντρο υγείας, σημαίνει ότι μπορεί να αποβεί από μοιραία έως πολύ κοστοβόρα η αντιμετώπιση ενός προβλήματος υγείας, όταν είναι καθημερινότητα για τους κατοίκους των νησιών το να μεταβαίνουν σε άλλα νησιά ή και στην Αθήνα ακόμα και για τους βασικούς ελέγχους.

Σας λέμε, λοιπόν, για περιστατικά που έχουν συμβεί και με βάση αυτά θέτουμε και τα ερωτήματα. Με αυτό το προσωπικό που υπάρχει και σε γιατρούς και σε νοσηλευτές, αν έλθουν δύο πολυτραυματίες μέσα στη νύχτα, μπορούν να νοσηλευτούν ταυτόχρονα τη νύχτα με βάση το προσωπικό που μπορεί και εφημερεύει σε εικοσιτετράωρη λειτουργία, να νοσηλευτούν τρία περιστατικά, αν χρειαστεί, για παράδειγμα, να λείπουν γιατροί για να συνοδεύουν διακομιδές, ταυτόχρονα δύο την ημέρα; Αυτό δεν είναι σενάριο επιστημονικής φαντασίας, είναι μια καθημερινότητα που δυστυχώς αντιμετωπίζουν τα νησιά.

Βεβαίως, η Κυβέρνηση κάνει σημαία την αξιολόγηση και την άρση μονιμότητας στο δημόσιο, σχήμα οξύμωρο βέβαια για τις δομές υγείας, γιατί τελικά οι σίγουρα μόνιμοι στις δομές υγείας είναι οι εργολάβοι και οι ιδιώτες και όχι το υγειονομικό και νοσηλευτικό προσωπικό που πολλές φορές οι διάφοροι με σχέση εργασίας ορισμένου χρόνου ή με ελαστικές σχέσεις υπερτερούν κατά πολύ από το μόνιμο προσωπικό σε αυτές τις δομές.

Δεν λέτε ποιος φταίει για το γεγονός που περιγράψατε για άλλη μια φορά. Προκηρύξεις. Οι προκηρύξεις αυτές καλύπτονται; Ποιος φταίει για το γεγονός ότι οι προκηρύξεις αυτές παραμένουν άγονες, δεν καλύπτονται, παραμένουν τα κενά, όταν για παράδειγμα η θέση ενός επικουρικού νοσηλευτή νεοδιόριστου με τον μισθό που παίρνει δεν φτάνει για να περάσει ούτε απ’ έξω, με το κόστος ζωής στην Πάρο να είναι φωτιά; Ξέρετε πολύ καλά ποιο είναι το κόστος ζωής στα τουριστικά νησιά.

Βεβαίως παραμένουν οι χαμηλοί μισθοί, παραμένουν οι εξοντωτικές συνθήκες εργασίας με τα οφειλόμενα ρεπό, με τη μη δυνατότητα αδειών και όταν γνωρίζετε ότι πολύ περισσότερο βαραίνει για την επιλογή μιας θέσης στα νησιά η μη κάλυψη επιστημονικών και κοινωνικών αναγκών των εργαζομένων που κάνουν αυτές τις θέσεις να παραμένουν μη θελκτικές.

Θεωρείτε λοιπόν εσείς με την εικόνα, με τη στελέχωση που περιγράψατε ότι καλύπτεται με επάρκεια και όπως θα έπρεπε η δημόσια παροχή υγείας για όλους τους κατοίκους και τους επισκέπτες του νησιού της Πάρου;

Περιμένω στη δευτερολογία να μου δώσετε χρονοδιαγράμματα και για τα άλλα ερωτήματα που σας έθεσα για τον εξοπλισμό και τις παρεμβάσεις στο κτίριο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία συνάδελφε.

Κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κυρία Κομνηνάκα, τα πράγματα δεν είναι έτσι όπως τα λέτε. Είπατε ότι έχουμε τέσσερις ειδικευμένους ιατρούς και σας απάντησα ότι έχουμε έντεκα. Δεν είναι λοιπόν εδώ το «δεν θα διαφωνήσω για τα στοιχεία» που λέτε, διότι με καλείτε εδώ πολύ σωστά, όπως έχω καθήκον, να σας προσκομίσω στοιχεία.

**ΜΑΡΙΑ ΚΟΜΝΗΝΑΚΑ:** Είπατε τρεις γενικούς…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, μη διακόπτετε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Όταν, λοιπόν, έρχεστε εδώ και παρουσιάζετε λανθασμένα, ανακριβή στοιχεία για να δημιουργήσετε εντυπώσεις για μια κατάσταση που -προσέξτε- εγώ δεν λέω ότι είναι ιδανική. Δεν γίνεται, όμως, κυρία Κομνηνάκα, ενώ έχουμε έντεκα ειδικευμένους γιατρούς να λέμε ότι έχουμε τέσσερις.

**ΜΑΡΙΑ ΚΟΜΝΗΝΑΚΑ:** Τέσσερις γενικούς, ένα παθολόγο και τέσσερις άλλες ειδικότητες.

**ΠΡΟΕΔΡΕΥΩΝ (Βασίλειος Βιλιάρδος):** Μιλήσατε αρκετά νομίζω.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Είπατε επίσης ότι δεν μπορούν να νοσηλευτούν δύο πολυτραυματίες ταυτόχρονα. Ξέρετε, οι πολυτραυματίες δεν πάνε να νοσηλευτούν στα κέντρα υγείας. Διακομίζονται, ειδικά αν απειλείται η ζωή τους, σε νοσοκομεία. Ούτε αυτή η συνθήκη, λοιπόν, αφορά στο κομμάτι στο οποίο αναφερόμαστε.

**ΜΑΡΙΑ ΚΟΜΝΗΝΑΚΑ:** Άρα, πού θα νοσηλευτούν;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Παρακαλώ πολύ. Σας άκουσα με μεγάλη προσοχή. Καταλαβαίνω ότι σας φέρνω σε δύσκολη θέση, αλλά πρέπει να με ακούσετε.

**ΧΡΗΣΤΟΣ ΚΑΤΣΩΤΗΣ:** Ψέματα λέτε!

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, χρειάζεστε συνήγορο; Κύριε Κατσώτη, σας παρακαλώ.

**ΜΑΡΙΑ ΚΟΜΝΗΝΑΚΑ:** Διαστρεβλώνει τα λεγόμενά μου, κύριε Πρόεδρε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Εγώ, κυρία Κομνηνάκα, δεν έρχομαι εδώ να παρουσιάσω…

**ΧΡΗΣΤΟΣ ΚΑΤΣΩΤΗΣ:** Λέτε ψέματα!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κατσώτη, ντροπή. Δεν χρειάζεται συνήγορο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Σας παρακαλώ πολύ. Ειλικρινά, περιποιεί τιμή αυτό το πράγμα;

**ΧΡΗΣΤΟΣ ΚΑΤΣΩΤΗΣ:** … (Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, δεν διακόπτουμε.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Εγώ δεν είπα ότι λέει ψέματα, αλλά τα στοιχεία είναι ανακριβή. Πώς να το κάνουμε;

**ΜΑΡΙΑ ΚΟΜΝΗΝΑΚΑ:** Είπα για τέσσερις γενικούς, έναν παθολόγο και τέσσερις άλλες ειδικότητες.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Μα, τώρα, κύριε Πρόεδρε, τι είναι αυτό το πράγμα;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Κομνηνάκα, τι κάνετε; Μιλήσατε τόση ώρα, δεν σας διέκοψε κανείς και συνεχίζετε. Κι έχετε και συνήγορο δίπλα. Δεν γίνεται αυτό. Σας παρακαλώ.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Με προκαλείτε να συνεχίσω να αναφέρω τις αναντιστοιχίες που υπάρχουν ανάμεσα σε όσα είπατε και σε όσα ισχύουν. Τέσσερις γιατρούς είπατε. Είναι έντεκα. Έξι νοσηλευτές είπατε. Είναι εννέα. Το προσωπικό αυτήν τη στιγμή σε σύνολο είναι είκοσι επτά άτομα. Σας είπα για τις προκηρύξεις. Πρέπει να τις ακούσετε, κυρία Κομνηνάκα. Είναι πραγματικότητα αυτά τα στοιχεία.

Εγώ δεν περιγράφω μια ιδανική κατάσταση στα νησιά. Κάθε άλλο. Ούτε υποτιμώ το κόστος ζωής στην Πάρο και σε άλλους τουριστικούς προορισμούς. Ξέρουμε πόσο δύσκολο είναι. Γι’ αυτό έχουμε θεσπίσει επιπλέον κίνητρα. Γ’ αυτό σας ανέφερα πριν ότι στη 2η ΥΠΕ με 8.000 ευρώ έξτρα απολαβές κάνουμε την προκήρυξη από το γενικό γιατρό, γιατί κατανοούμε πάρα πολύ καλά τις δυσκολίες. Δεν μπορώ, όμως, να επιτρέψω να διαστρεβλώνουμε τα πράγματα.

Όσο για τη «δήθεν», όπως λέτε, ενεργειακή αναβάθμιση, θα πρέπει να ξέρετε ότι είναι η πρώτη φορά από τότε που φτιάχτηκε το ΕΣΥ, εδώ και σαράντα και πλέον έτη που γίνεται τέτοιας έκτασης ανακαίνιση στο σύστημα υγείας της χώρας και το κάνει η Κυβέρνηση του Κυριάκου Μητσοτάκη αλλά το καρπούται όλη η χώρα, όλοι οι πολίτες. Αφορούν όλες αυτές οι υποδομές τα παιδιά σας, κάθε άνθρωπο, ανεξάρτητα με το τι ψηφίζει και νομίζω ότι δεν πρέπει να το ακυρώνουμε. Το χρονοδιάγραμμα, λοιπόν, είναι μέχρι τέλος του έτους. Δεν αφορά απλά μια ενεργειακή αναβάθμιση, αλλά ανακαίνιση πάρα πολλών υποδομών.

Και τέλος, θα κλείσω λέγοντας ότι το Κέντρο Υγείας Πάρου, κυρία Κομνηνάκα, είναι μια ζωντανή δομή του Εθνικού Συστήματος Υγείας και οι εργαζόμενοι, το προσωπικό δεν είναι θύματα, όπως είπατε. Είναι σοβαροί και υπεύθυνοι επαγγελματίες που φροντίζουν τον πληθυσμό.

**ΜΑΡΙΑ ΚΟΜΝΗΝΑΚΑ:** Δικά σας θύματα είναι.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Θέλω να εκφράσω δημόσια τις ευχαριστίες μου και σε αυτούς και σε κάθε άλλο επαγγελματία της πρωτοβάθμιας φροντίδας υγείας. Είμαστε πάντα στο πλευρό τους να ενισχύσουμε και με προσωπικό και με εξοπλισμό και το γνωρίζουν καλά και να τους ακούσω όλους. Εγώ δεν αρνούμαι να ακούσω κανέναν συνδικαλιστή, κυρία Κομνηνάκα, αλλά θα είμαι πάντα εδώ να αποκαθιστώ την αλήθεια με στοιχεία τεκμηριωμένα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Θα συνεχίσουμε με την όγδοη με αριθμό 966/26-5-2025 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας και Κοινωνικής Ασφάλισης με θέμα: «Να ανακληθεί άμεσα η απόλυση εργαζόμενου, υποψήφιου στις εκλογές του Συνδικάτου Επισιτισμού Τουρισμού και συναφών επαγγελμάτων Νομού Αττικής, στο ξενοδοχείο Athens Plaza που ανήκει στον όμιλο Βαρδινογιάννη».

Θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης.

Έχετε τον λόγο, κύριε συνάδελφε, για δύο λεπτά για την πρωτολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η ερώτηση είναι συγκεκριμένη. Έγινε η απόλυση του εργαζόμενου γιατί ακριβώς ήταν υποψήφιος στις εκλογές με συγκεκριμένο ψηφοδέλτιο του συνδικάτου επισιτισμού τουρισμού.

Το λέμε αυτό γιατί, κύριε Υπουργέ, και σε προηγούμενη φάση, σε εκλογές του επιχειρησιακού συνδικάτου, ήταν ξανά υποψήφιος με συγκεκριμένο ψηφοδέλτιο και είχε καλεστεί από τη διεύθυνση του ξενοδοχείου να του πουν τι παράπονα έχει, γιατί συνδικαλίζεται και γιατί πρέπει να συνεχίσει να εργάζεται εκεί αφού δεν είναι ικανοποιημένος. Δηλαδή, όποιος εργαζόμενος συνδικαλίζεται, δεν είναι ικανοποιημένος;

Έγινε, λοιπόν, η απόλυση με μία άθλια, να το πω έτσι, επιχειρηματολογία απέναντί του ότι έφαγε τέσσερα μπιφτέκια. Τα γράφω μέσα στην ερώτηση, κύριε Υπουργέ. Το βλέπετε. Δηλαδή, τι άλλο θα πρέπει να ακούσουμε για να μπορέσει η Κυβέρνηση να πάρει επιτέλους μέτρα να στηρίξει το δικαίωμα του εργαζόμενου στο συνδικαλίζεσθαι; Εκτός κι αν η άποψή σας είναι ότι δεν υπάρχει τέτοιο δικαίωμα. Εξάλλου, με το νομικό πλαίσιο που έχετε καθορίσει μέχρι τώρα αυτό μας έχετε δείξει.

Τα ερωτήματα, λοιπόν, για να μη καταχρώμαι τον χρόνο είναι: Τι θα κάνετε, τι μέτρα θα πάρετε για να ανακληθεί αυτή η απόλυση η οποία είναι καταχρηστική, είναι εκδικητική γιατί ήταν υποψήφιος στις εκλογές ενός μεγάλου συνδικάτου της Αθήνας. Να κατοχυρωθεί η αύξηση του 5% των εργαζομένων με βάση την κλαδική συλλογική σύμβαση εργασίας που ισχύει από την πρώτη του έτους και η επιχείρηση αρνιόταν να τη δώσει και μετά από αυτές τις καταγγελίες και τις παρεμβάσεις έδωσε τώρα την αύξηση, αλλά από την υπουργική απόφαση και μετά, αφαιρώντας ουσιαστικά από τους εργαζόμενους τα αναδρομικά από την πρώτη του έτους.

Τι θα κάνετε, λοιπόν, γι’ αυτά; Περιμένουμε τις απαντήσεις σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσώτη.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κύριε συνάδελφε, νομίζω έχουμε βρεθεί πάρα πολλές φορές σε ερωτήσεις να ρωτάτε για διάφορα ζητήματα και προφανώς σας ευχαριστούμε κάθε φορά που αναδεικνύετε θέματα. Δική μας υποχρέωση, βεβαίως, είναι και να απαντάμε και να δίνουμε και περαιτέρω στοιχεία.

Έχω πει -και το λέω αυτό ως γενικό σχόλιο- και το έχουμε πει και πάρα πολλές φορές και από το Βήμα της Βουλής και εγώ και η Υπουργός και βεβαίως προτρέπουμε κάθε εργαζόμενο, αν θεωρεί καθ’ οιονδήποτε τρόπο ότι παραβιάζεται η εργατική νομοθεσία, ξέρετε ποιες είναι οι δυνατότητες που έχει θεσμικά -και είναι και νομίζω αρκετά ενισχυμένες και θωρακισμένες αυτές οι δυνατότητες- είτε ανώνυμα μέσω του «1555», είτε επώνυμα να καταγγέλλουν το οτιδήποτε στην Ανεξάρτητη Αρχή της Επιθεώρησης Εργασίας και βεβαίως αυτή επιλαμβάνεται. Το λέω αυτό ως γενικό σχόλιο για να απαντήσω απευθείας στα ερωτήματα που θέσατε.

Ακούστε λίγο τι λέει η Ανεξάρτητη Αρχή της Επιθεώρησης Εργασίας για τα ζητήματα τα οποία θέσατε. «Το αρμόδιο τμήμα ενημέρωσε ότι σχετικά με την απόλυση εργαζομένου από την εταιρεία Ξενοδοχειακές και Τουριστικές Επιχειρήσεις Βαρνίκος Α.Ε. έχει διενεργήσει δύο εργατικές διαφορές ως ακολούθως. Η πρώτη εργατική διαφορά έλαβε χώρα τον Νοέμβρη του 2024 με αντικείμενο συζήτησης την άνιση μεταχείριση και τη μη συμπερίληψη του εργαζόμενου στις βάρδιες ημέρα Κυριακή λόγω της συνδικαλιστικής του δράσης. Η δεύτερη εργατική διαφορά συζητήθηκε τον Φεβρουάριο του 2025 με αντικείμενο συζήτησης την έγγραφη επίπληξη του εν λόγω εργαζομένου λόγω μη τήρησης κανόνων υγιεινής και ασφάλειας. Οι εν λόγω εργατικές διαφορές δεν επιλύθηκαν και έγινε παραπομπή στα αρμόδια δικαστήρια».

Και συνεχίζει: «Μέχρι και σήμερα δεν έχει υποβληθεί καμία καταγγελία της εργατικής διαφοράς για τη συγκεκριμένη εταιρεία, ενώ στις 28-5-2025 το ΤΕΕΣ Τομέα Αθηνών, το αρμόδιο τμήμα της Ανεξάρτητης Αρχής, πραγματοποίησε επιτόπιο έλεγχο στην εταιρεία τη συγκεκριμένη προκειμένου να εξεταστούν τα καταγγελλόμενα της εν λόγω επίκαιρης ερώτησης, τα οποία είναι σε εξέλιξη». Έχουμε και μια δεύτερη εν συνεχεία σε αυτό. «Σε συνέχεια του υπ’ αριθμό τάδε…» -να μην αναφέρω το όνομα- «…απαντητικού εγγράφου της υπηρεσίας μας που αφορά τη συγκεκριμένη επίκαιρη ερώτηση…» -τη δική σας δηλαδή για τους εργαζόμενους στο ξενοδοχείο το συγκεκριμένο- «σας ενημερώνουμε ότι σύμφωνα με σημερινή απαντητική επιστολή που κατέθεσε η εταιρεία…» -αυτό σας ενδιαφέρει για το δεύτερο κομμάτι, για το πρώτο σας απάντησα τι εργατικές διαφορές είναι σε εξέλιξη- «…η αναδρομική αύξηση του 5% που προβλέπει η κλαδική συλλογική σύμβαση εργασίας των ξενοδοχοϋπαλλήλων…» -όπως ξέρετε έχει κηρυχθεί υποχρεωτική από 25 Απριλίου- «…δεν συμπεριλαμβάνεται στη μισθοδοσία Απριλίου του 2025, αλλά θα καταβληθεί με τη μισθοδοσία μηνός Μαΐου 2025, με αναδρομική ισχύ από 25-4-25 σύμφωνα με τα όσα ορίζονται σε αυτή».

Επίσης, απαντά στην Ανεξάρτητη Αρχή η εταιρεία ότι «δεσμεύεται από επιχειρησιακή συλλογική σύμβαση που περιλαμβάνει επιπλέον επιδόματα ως προέκταση της υπάρχουσας κλαδικής…» -μιλάει για επιπλέον επιδόματα- «…ενώ ως προς τα χρονικά όρια εργασίας έχει συμφωνηθεί η εφαρμογή της διευθέτησης του χρόνου εργασίας που αφορά τις χρονικές υπερβάσεις, υπεργασία, υπερωρία».

Επικουρικά σας αναφέρουμε ότι στο πληροφοριακό σύστημα «ΕΡΓΑΝΗ» έχουν αναγγελθεί σε πίνακα τροποποιητικών αποδοχών οι νέες αποδοχές των συλλογικών συμβάσεων. Τέλος, ο έλεγχος των στοιχείων της μισθοδοσίας θα πραγματοποιηθεί από το αρμόδιο τμήμα της Ανεξάρτητης Αρχής μετά την καταβολή της μισθοδοσίας του Μαΐου του 2025 για να ελέγξει ακριβώς εάν τα όσα προφανώς αναφέρει η εταιρεία θα λάβουν χώρα ή όχι. Οπότε νομίζω έχετε πλήρως την απάντηση και για τις καταγγελίες αλλά και τι έχει γίνει με τα υπόλοιπα ζητήματα που θέσατε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, κατ’ αρχήν η συλλογική σύμβαση εργασίας λέει 5% από 1η Ιανουαρίου και δεν λέει «από όταν θα γίνει υποχρεωτική η υπουργική απόφαση». Λέει 5% από 1η Ιανουαρίου. Άρα, λοιπόν, δεν καταβλήθηκαν τα αναδρομικά στους εργαζόμενους από 1η Ιανουαρίου, αλλά από 25 Απριλίου, όπως είπατε και εσείς.

Κύριοι, η κατάσταση στους χώρους δουλειάς αποκαλύπτει τη βαρβαρότητα ενός συστήματος που στηρίζει και η Κυβέρνηση της Νέας Δημοκρατίας με κάθε τρόπο. Η στήριξη όλων των αστικών κυβερνήσεων αφορά κυρίως την επιδίωξη των επιχειρηματικών ομίλων να τσακίζουν κάθε προσπάθεια οργάνωσης των εργαζομένων. Ο εργαζόμενος αυτός και μετά την απόλυσή του δέχτηκε τηλεφωνήματα να καθίσει φρόνιμα. Η διαχρονικότητα στην προσπάθεια του κράτους και της εργοδοσίας να παρέμβουν στη ζωή των συνδικάτων, να επιβάλλουν εμπόδια και απαγορεύσεις στη συνδικαλιστική δράση καταγράφεται από τα πρώτα βήματα της οργάνωσης των εργαζομένων. Το θέμα των συνδικαλιστικών διώξεων, της ποινικοποίησης των εργατικών και λαϊκών αγώνων, της δικαστικής καταστολής είναι συνδεδεμένο με την επιβολή των συμφερόντων της εργοδοσίας μέσα από όλους τους μηχανισμούς του αστικού κράτους.

Οι κυβερνήσεις την περίοδο της κρίσης βρήκαν την ευκαιρία να προχωρήσουν στην περαιτέρω μείωση ως κατάργηση της προστασίας της συνδικαλιστικής δράσης που είχε κατακτηθεί μέσα από σκληρούς ταξικούς αγώνες, ρυθμίσεις με τις οποίες οι επιχειρηματικοί όμιλοι και το πολιτικό τους προσωπικό αμέσως μετά την ψήφισή τους άρχισαν την προσπάθεια του ξηλώματος, με πιο εμβληματικό νόμο, κύριε Υπουργέ, τον νόμο Χατζηδάκη, τον ν.4808/2021, καταργώντας τον περιοριστικό κατάλογο λόγω απόλυσης που υπήρχε προηγουμένως καθώς η προστασία των συνδικαλιστών εξισώνεται με αυτήν που ισχύει για τις εγκύους. Δεκάδες συνδικαλιστικά στελέχη όλα αυτά τα χρόνια απολύονται με διάφορες αιτιολογίες, όπως αυτή που αναφέραμε ότι έφαγε τα τέσσερα «μπιφτέκια», καθώς επιτρέπεται στον εργοδότη να προσπερνά το διάτρητο πλαίσιο προστασίας της συνδικαλιστικής δράσης. Δεν υπάρχει εργατική κινητοποίηση που να μην βλάπτει τα συμφέροντα της εργοδοσίας και να μην έχει βρει απέναντί της συντεταγμένα το κράτος, τους κατασταλτικούς μηχανισμούς και τις έδρες βέβαια των δικαστηρίων, αφού το 95% των κινητοποιήσεων είναι παράνομες. Δεν υπάρχουν ασφαλιστικά μέτρα εργοδότη που η δικαιοσύνη δεν έτρεξε στο επόμενο λεπτό να τα δικάσει. Καμιά υπόθεσή τους δεν αρχειοθετείται, σε αντίθεση με τις δικαστικές απαιτήσεις εργαζομένων που χάνονται στον χρόνο.

Η Κυβέρνηση της Νέας Δημοκρατίας απογείωσε, λοιπόν, το αντιλαϊκό οπλοστάσιο σε τέτοιο βαθμό που ακόμα και το αστικό Σύνταγμα το μετέτρεψε σε κουρελόχαρτο, αφού παραβιάζει βάναυσα και το άρθρο 22 του Συντάγματος που κατοχυρώνει τις συλλογικές διαπραγματεύσεις και το άρθρο 23 που κατοχυρώνει τη συνδικαλιστική ελευθερία και το δικαίωμα των εργαζομένων στην απεργία για να διεκδικήσουν τα δικαιώματά τους.

Οι αντεργατικές διατάξεις του νόμου Χατζηδάκη προστέθηκαν σε αυτές που ήδη υπήρχαν και εφαρμόζονταν από όλες τις κυβερνήσεις -Νέα Δημοκρατία, ΠΑΣΟΚ, ΣΥΡΙΖΑ-, εμπλουτίστηκε το αντεργατικό οπλοστάσιο με τις επόμενες ρυθμίσεις, τον νόμο Γεωργιάδη και απειλεί τώρα η κ. Κεραμέως με νέες ρυθμίσεις. Δεν έχει τέλος η προάσπιση των επιχειρηματικών ομίλων και των όποιων επιλογών τους. Οι διώξεις σε βάρος των συνδικαλιστών είναι η κανονικότητα που διαμορφώσατε. Δεν θέλετε να σηκώνει κανείς εργαζόμενος κεφάλι. Αυτή είναι η δημοκρατία σας, κύριε Υπουργέ, είναι μια ωμή, κυνική, απροκάλυπτη δικτατορία του κεφαλαίου.

Στην ταξική πάλη μεταμορφώνονται συνειδήσεις. Αυτό φοβάστε και γι’ αυτό όλη η προσπάθειά σας να την περιορίσετε. Η ταξική πάλη δεν καταργείται με νόμους. Όσοι επικαλέστηκαν το αντίθετο, έγιναν ο περίγυρος της ιστορίας. Την τελευταία λέξη θα την πουν οι εργαζόμενοι και εδώ βέβαια σε αυτόν τον χώρο, που παρά το ότι είναι δύσκολος, η τρομοκρατία περισσεύει, η αυθαιρεσία είναι αυτή που κυριαρχεί, οι εργαζόμενοι θα βρουν τρόπο να επιβάλουν το δίκιο τους.

Η Κυβέρνηση εδώ θα κρίνεται κάθε μέρα από τους εργαζόμενους, η οποία Κυβέρνηση τα δίνει όλα στην εργοδοσία για τα κέρδη, χτυπώντας τα δικαιώματα των εργαζομένων, το δικαίωμα των εργαζομένων του συνδικαλίζεσθαι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσώτη.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Νομίζω στην πρωτολογία μου απάντησα πολύ συγκεκριμένα, η Ανεξάρτητη Αρχή αν σας απάντησε επακριβώς, τι ισχύει για τα θέματα τα οποία αναδείξατε. Η οποιαδήποτε καταγγελία προφανώς ερευνάται, είτε έχει να κάνει με οτιδήποτε με αυτό το οποίο αναφέρατε. Σας είπα τι αφορούν οι καταγγελίες που έχουν γίνει και ποιες είναι σε εξέλιξη οι εργατικές διαφορές. Είναι εργατικές διαφορές που δεν έχουν σχέση με αυτά τα οποία εδώ καταγγέλλετε, αλλά αυτό δεν έχει σημασία. Θα το κρίνει η Ανεξάρτητη Αρχή.

Επίσης σημαντικό ζήτημα το οποίο αναδείξατε και το δεύτερο ζήτημα ότι θα καταβληθούν όπως προβλέπεται από την κήρυξη της υποχρεωτικότητας, θα υπάρξει και περαιτέρω έλεγχος τον Μάη, οπότε να ελεγχθεί αν πράγματι κατατεθούν όπως ούτως ή άλλως έχει δεσμευτεί η εταιρεία.

Από εκεί και πέρα, κάνατε αναφορά στον ν.4808/2021. Ξέρετε ότι έχουμε θωρακίσει πάρα πολύ το θεσμικό πλαίσιο, ειδικά για τη συνδικαλιστική δράση. Προφανώς σε σχέση με τον ν.1264/1982 δεν αντικατέστησε μόνο την αποκλειστική απαρίθμηση των λόγων απόλυσης με τη γενική διατύπωση ότι η καταγγελία της σχέσης εργασίας των συνδικαλιστικών στελεχών επιτρέπεται για σπουδαίο λόγο, αλλά κατήργησε επιπλέον τον υφιστάμενο πολιτικό έλεγχο που ασκούσε η επιτροπή προστασίας των συνδικαλιστικών στελεχών τον οποίον και αντικατέστησε με ένα ταχύτατο και εκ των υστέρων δικαστικό έλεγχο -σημαντικό- της νομιμότητας της καταγγελίας.

Το ίδιο βεβαίως υπήρξε και στο άρθρο 66 του σχετικού νόμου. Προβλέπεται ότι η καταγγελία της σύμβασης εξαρτημένης εργασίας αορίστου χρόνου από τον εργοδότη είναι άκυρη εφόσον οφείλεται σε νόμιμη συνδικαλιστική δράση του εργαζομένου. Επίσης, σύμφωνα με τις ίδιες διατάξεις είναι άκυρη η απόλυση των συνδικαλιστικών στελεχών καθώς και των μελών των συμβουλίων εργαζομένων όταν δεν συντρέχει σπουδαίος λόγος. Έρχεται, λοιπόν, ο ν.4808/2021 και θωρακίζει περαιτέρω, κύριε συνάδελφε, τη συνδικαλιστική δράση και είναι προς τη σωστή κατεύθυνση.

Να αναφερθώ σε ένα σημείο για τα χρονικά όρια εργασίας. Δεν αναφερθήκαμε. Εσείς το αναφέρετε στην ερώτησή σας. Είπαμε ότι η συγκεκριμένη συλλογική σύμβαση κηρύχθηκε γενικώς υποχρεωτική από 25 Απριλίου του 2025. Στο άρθρο 5, παράγραφος 2 αυτής προβλέπονται τα ακόλουθα:   
«Συνεχόμενες ημέρες ανάπαυσης». Αυτό προβλέπει η συλλογική σύμβαση. Καταργείται εφεξής ο όρος που περιλαμβάνεται σε προηγούμενες συλλογικές ρυθμίσεις για τη χορήγηση συνεχών ημερών εβδομαδιαίας ανάπαυσης σε εργαζόμενους με πενθήμερο, παρέχοντας εφεξής στον εργοδότη τη δυνατότητα να κατανέμει τους εργαζομένους στη διήμερη ανάπαυση εντός της εβδομάδας, όχι όμως με συνεχόμενη μορφή, αλλά διακεκομμένα με βάση την αρχή της ίσης μεταχείρισης και λαμβάνοντας υπ’ όψιν τον φόρτο εργασίας της επιχείρησης. Οι επιχειρήσεις που αναφέρονται στην παρούσα επιτρέπεται να απασχολήσουν τους μισθωτούς πέραν του ανώτατου ορίου της ημερήσιας και εβδομαδιαίας εργασίας και μέχρι μια ώρα ημερησίως, χωρίς να υποχρεούνται να καταβάλλουν πρόσθετη αμοιβή εξαιτίας αυτής της υπέρβασης, υπό την προϋπόθεση ότι ο μέσος όρος των ωρών εβδομαδιαίας εργασίας υπολογιζόμενος επί περιόδου οκτώ το πολύ εβδομάδων δεν υπερβαίνει τον αριθμό των σαράντα ωρών εργασίας και αυτό είναι λογικό.

Αυτό για να έχετε μια πλήρη άποψη όλων των δεδομένων και βεβαίως εδώ είμαστε, παρακολουθούμε το οτιδήποτε και θα ενημερωθείτε για οποιαδήποτε άλλη εξέλιξη.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με τη δωδέκατη με αριθμό 969/26-5-2025 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης με θέμα: «Για την άμεση ανάκληση της απόλυσης του Γραμματέα του Συλλόγου Εργαζομένων στη HYATT REGENCY Ξενοδοχειακή και Τουριστική (Θεσσαλονίκη) Α.Ε.».

Έχετε τον λόγο, κύριε συνάδελφε, για την πρωτολογία σας, για δύο λεπτά.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, την άμεση ανάκληση της απόλυσης του συνδικαλιστή γραμματέα του Συλλόγου Εργαζομένων HYATT REGENCY Ξενοδοχειακή Τουριστική Α.Ε. διεκδικούν οι εργαζόμενοι στον χώρο με το σύλλογό τους, έχοντας στο πλάι τους δεκάδες εργατικά σωματεία, φορείς και εργατικά κέντρα.

Με την πρόσφατη τετράωρη στάση εργασίας που πραγματοποίησαν κατήγγειλαν την παράνομη εκδικητική και τρομοκρατική απόλυση ενώ διεκδίκησαν και την ικανοποίηση των άλλων αιτημάτων τους για βελτίωση των συνθηκών εργασίας και την υπογραφή συλλογικής σύμβασης εργασίας με αυξήσεις. Η απόλυση του συνδικαλιστή αποτελεί συνέχεια της επίθεσης που έχει εξαπολύσει η εργοδοσία της Hyatt Regency με απολύσεις εργαζομένων τους οποίους μάλιστα ο γραμματέας του συλλόγου υπερασπίστηκε στα δικαστήρια.

Είναι προφανές ότι η επιχείρηση αξιοποιεί όλο το νομικό αντεργατικό οπλοστάσιο που έχει ψηφιστεί τόσο από την σημερινή όσο και από τις προηγούμενες κυβερνήσεις, επικαλούμενη σπουδαίο λόγο για την απόλυση χωρίς αποζημίωση, υποβάλλοντας μήνυση σε βάρος του με την κατασκευασμένη κατηγορία της αντιγραφής, διάδοσης και διακίνησης προσωπικών δεδομένων. Η πραγματικότητα όμως είναι ότι προσπαθεί να επιβάλει σιγή ιχθύος στον χώρο εργασίας, αξιοποιώντας την τρομοκρατία, τις απολύσεις, τις ύπουλες μεθόδους προκειμένου να ξεμπερδεύει με τους συνδικαλιστές που δίνουν τη μάχη για τα δικαιώματα των εργαζομένων, για τους μισθούς, για τις συνθήκες ασφάλειας και τους όρους εργασίας.

Άλλωστε εδώ και χρόνια, κύριε Υπουργέ, ο σύλλογος παλεύει για την υπογραφή συλλογικής σύμβασης εργασίας, καθώς οι εργαζόμενοι δουλεύουν με μισθούς πείνας, χωρίς να έχουν πάρει ουσιαστική αύξηση εδώ και τουλάχιστον δεκαέξι χρόνια. Μάλιστα, οι μισθοί τους είναι κατώτεροι από άλλους του ίδιου κλάδου, παλεύει για τις συνθήκες εργασίας, αφού οι εργαζόμενοι είναι αγανακτισμένοι να δουλεύουν σε άθλιες και ανθυγιεινές συνθήκες μέσα στον καπνό παρόλο που είναι παράνομο, σε συνθήκες κρύου τον χειμώνα, ζέστης το καλοκαίρι.

Την ίδια ώρα η επιχείρηση μετρά τεράστια κέρδη και προσπαθεί να χτυπήσει κάθε προσπάθεια αντίστασης στον εργασιακό μεσαίωνα που θέλει να επιβάλει. Στο πλευρό της μάλιστα έχει και το εργοδοτικό σωματείο που έχει φτιάξει, ώστε να υπογράφει συλλογικές συμβάσεις εργασίας που κρατούν καθηλωμένους τους μισθούς και τους εργαζομένους ομήρους.

Σύμφωνα με τα παραπάνω ερωτάσθε, κύριε Υπουργέ, ποια μέτρα θα λάβει η Κυβέρνηση ώστε να ανακληθεί άμεσα η παράνομη και εκδικητική απόλυση του συνδικαλιστή εργαζόμενου, γραμματέα του Συλλόγου Εργαζομένων στη Hyatt Regency Τουριστική και να επαναπροσληφθεί. Και βέβαια, τι θα κάνετε για να σταματήσει κάθε προσπάθεια τρομοκράτησης των εργαζομένων και ποινικοποίησης της συνδικαλιστικής δράσης, ώστε όλοι οι εργαζόμενοι να μπορούν ανεμπόδιστα να αξιοποιούν τα συνδικαλιστικά τους δικαιώματα;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στολτίδη.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Συνάδελφε, να απαντήσω κατευθείαν στα ερωτήματά σας, γιατί νομίζω είναι αρκετά διαφωτιστική η απάντηση που έχουμε από την Ανεξάρτητη Αρχή Επιθεώρησης Εργασίας.

Όπως μας πληροφορεί λοιπόν το αρμόδιο τμήμα, ο συγκεκριμένος εργαζόμενος στις 12 Μαΐου υπέβαλε αίτηση για εργατική διαφορά κατά της επιχείρησης με τη συγκεκριμένη επωνυμία της εταιρείας, με θέμα την άκυρη και καταχρηστική απόλυσή του ως μέλος του σωματείου και τη μη καταβολή του πραγματικού ποσού επιδόματος αδείας και αποδοχών αδείας. Η συζήτηση εργατικής διαφοράς ορίστηκε για την Τρίτη 3 Ιουνίου του 2025. Επιπλέον, στις 12 Μαΐου του 2025 κοινοποιήθηκε στο τμήμα η από 9 Μαΐου 2025 καταγγελία σύμβασης εργασίας λόγω σπουδαίου λόγου, ο οποίος συνίσταται στην υποβολή μήνυσης της ως άνω επιχείρησης προς τον εργαζόμενο.

Πιο συγκεκριμένα στην εξώδικο δήλωση αναφέρεται ότι η μήνυση υποβλήθηκε για την παράνομη επεξεργασία, αντιγραφή, διάδοση και διακίνηση προσωπικών δεδομένων κατά την εκτέλεση της εργασίας του εργαζομένου στις εγκαταστάσεις και στους χώρους εργασίας της εταιρείας. Η υπόθεση προφανώς όπως είπα και πριν, θα εξεταστεί στα πλαίσια της ορισθείσας εργατικής διαφοράς. Έχει οριστεί για αύριο, Τρίτη 3 Ιουνίου του 2025.

Για το δεύτερο θέμα το οποίο αναφέρετε, κατόπιν ενημέρωσής μας από το αρμόδιο τμήμα σάς γνωρίζουμε τα εξής: Στις 28 Απριλίου υποβλήθηκε από το Σωματείο με την επωνυμία «Σύλλογος Εργαζομένων» στη συγκεκριμένη εταιρεία αίτημα για διενέργεια ελέγχου στον χώρο του καζίνου της παραπάνω εταιρείας, που διαμορφώθηκε ως χώρος καπνιζόντων, διότι σύμφωνα με τα καταγγελλόμενα δεν τηρούνταν οι προβλεπόμενες από τη νομοθεσία διατάξεις του αντικαπνιστικού νόμου.

Το συγκεκριμένο τμήμα της Ανεξάρτητης Αρχής ενημέρωσε τους αιτούντες με τον αριθμό 2286/29, 9 Μαΐου του 2023, έγγραφό του ότι δεν είναι αρμόδιο για την εφαρμογή του αντικαπνιστικού νόμου και τους προέτρεψε να απευθυνθούν στις αρμόδιες υπηρεσίες και παράλληλα τους ενημέρωσε ότι έχει προγραμματιστεί έλεγχος στις εγκαταστάσεις της επιχείρησης. Στις 18 Σεπτεμβρίου πραγματοποιήθηκε ο προγραμματισμένος έλεγχος και από τα στοιχεία που ζητήθηκαν και προσκόμισε η επιχείρηση δεν διαπιστώθηκε παράβαση της εργατικής νομοθεσίας.

Το εν λόγω Σωματείο επανήλθε στις 26 Αυγούστου του 2024 με νεότερο αίτημα με το οποίο ζητούσε να ενημερωθεί αν έχει ελεγχθεί η γραπτή εκτίμηση επαγγελματικού κινδύνου της επιχείρησης σχετικά με την καταλληλότητα του χώρου καπνιζόντων. Πραγματοποιήθηκε νεότερος έλεγχος στις 20 Σεπτεμβρίου του 2024 και παρόλο που είχε ελεγχθεί η γραπτή εκτίμηση επαγγελματικού κινδύνου και η ποιότητα του αέρα στον προηγούμενο έλεγχο στις 9 Μαΐου του 2023, ελέγχθηκε εκ νέου η συγκεκριμένη εκτίμηση και οι μετρήσεις ποιότητας του αέρα στο συγκεκριμένο χώρο και δεν διαπίστωσε παράβαση της εργατικής νομοθεσίας και ενημέρωσε σχετικά το σωματείο με το υπ’ αριθμό 462842 έγγραφο.

Στις 23 Μαΐου -κλείνω, κύριε Πρόεδρε, απλά για την ολότητα της απάντησης- το Σωματείο υπέβαλε εκ νέου αίτημα, με το οποίο αιτείται ξανά την πραγματοποίηση ελέγχου στη συγκεκριμένη επιχείρηση για τους ίδιους λόγους με τις προαναφερθείσες καταγγελίες, παρόλο που επανειλημμένα έχει ενημερωθεί ότι η υπηρεσία μας δεν είναι αρμόδια για τον έλεγχο του αντικαπνιστικού νόμου που όπως ξέρετε είναι άλλες υπηρεσίες αρμόδιες για να το επιβάλουν.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Πάντως, κύριε Υπουργέ, δεν νομίζω ότι πρόκειται για ομαδική φαντασίωση των εργαζομένων ότι πνίγονται και εξοντώνονται για να βγάλουν το οκτάωρο. Δεν νομίζω να πρόκειται για ομαδική φαντασίωση. Και δεν θα είναι υπερβολή να πούμε ότι η αντεργατική επίθεση από αυτά που περιεγράφηκαν, επίθεση κράτους και εργοδοσίας, είναι αδίστακτη.

Η εργοδοσία έχει ξεσαλώσει τελείως, κύριε Υπουργέ, και έχει όλα τα εργαλεία -αυτό είναι γνωστό-, όπως το αντεργατικό έκτρωμα Γεωργιάδη, για να τσακίσει όποιον σηκώνει κεφάλι. Της δώσατε το δικαίωμα να απολύει και συνδικαλιστές, όταν βρουν και επικαλεστούν σπουδαίο λόγο. Και από τα στοιχεία φαίνεται ότι πολλές εργοδοσίες ψάχνουν να βρουν έναν λόγο. Η επίθεση αυτή γενικεύεται.

Η συγκεκριμένη εργοδοσία βρήκε και έναν μάλιστα και έκανε μήνυση στον απολυμένο, επειδή ως μάρτυρας -αυτά είναι τα προσωπικά δεδομένα- σε δίκη άλλων απολυμένων εργαζομένων έμαθε και ενημέρωσε ως όφειλε τους εργαζόμενους ότι οι απολύσεις έγιναν μετά από διαβούλευση με το εργοδοτικό σωματείο, τους ανθρώπους σας δηλαδή, στο εργατικό κίνημα, ΠΑΣΚΕ-ΔΑΚΕ δεν έχει διαφορά, στον χώρο αυτό για λόγους οικονομικούς που δεν υφίστανται. Αυτό ενημέρωσε.

Με την απόλυση που συνοδεύεται από μήνυση, με βάση πάλι τους δικούς σας νόμους ο απολυμένος δεν μπορεί να πάρει ούτε αποζημίωση ούτε ταμείο ανεργίας. Μιλάμε τώρα εδώ για πραγματικούς όρους εξόντωσης, προφανώς για να μη σκεφθεί κανείς και να σηκώσει ξανά το κεφάλι. Βέβαια τέτοια τρομοκρατία, κύριε Υπουργέ, και η εργοδοσία πρέπει να γνωρίζει ότι δεν πιάνει σε εργαζόμενους και συνδικαλιστές που είναι οργανωμένοι στα ταξικά συνδικάτα, διότι είναι χιλιάδες αυτοί που είναι στο πλευρό τους με όλους τους τρόπους, με όποιον τρόπο χρειαστεί και δεν μπορεί κανείς να τους γονατίσει με τέτοιες μεθόδους.

Οι εργαζόμενοι είναι σε συνεχείς κλιμακούμενες κινητοποιήσεις και έχουν στο πλευρό τους δεκάδες συναδέλφους του κλάδου. Έχουν απέναντί τους την εργοδοσία, το εργοδοτικό σωματείο που κάνει υπονομευτική δουλειά απέναντι στις κινητοποιήσεις, τις αστυνομικές δυνάμεις που οι εργαζόμενοι τις χρειάζονται για τις παράνομες εγκαταστάσεις που τους πνίγουν. Και παρά το γεγονός ότι τους χρειάζονται αυτοί οι εργαζόμενοι είναι στο πλευρό της εργοδοσίας, υπερασπιζόμενοι τα συμφέροντά της, σεκιουριτάδες, ακόμη και εκπαιδευμένα σκυλιά στην προχθεσινή κινητοποίηση.

Μάλιστα, η εργοδοσία πριν την προχθεσινή στάση εργασίας έβγαλε, κύριε Υπουργέ, μια ανακοίνωση κάτι σαν δικαστική απόφαση, που καταλόγιζε βαρύτατα ποινικά αδικήματα, συκοφαντώντας τον απολυμένο με στόχο την τρομοκράτηση των υπολοίπων εργαζομένων. Τέτοιο έχει φτάσει να είναι το θράσος. Απείλησε βέβαια στην ίδια ανακοίνωση και όσους σταθούν αλληλέγγυοι.

Κύριε Υπουργέ, καταλαβαίνουμε πως όλο αυτό το αντεργατικό οπλοστάσιο που δώσατε στην εργοδοσία είναι για να υποκύψουν οι εργαζόμενοι σε όλο και πιο βάρβαρους όρους εκμετάλλευσης, γιατί έρχονται και άλλοι. Ξέρουμε για τα νομοσχέδια και τις διευθετήσεις. Για να γεμίζουν φυσικά τα σεντούκια τους οι εργοδότες. Όμως το ξέρετε και εσείς πολύ καλά ότι κανένας από τους νόμους σας ούτε και οι άνθρωποί σας στα σωματεία ούτε η κρατική καταστολή έχουν καμία αξία ή δύναμη, όταν οι εργαζόμενοι το πάρουν απόφαση και οργανωθούν. Και τέτοια παραδείγματα, κύριε Υπουργέ, κάθε μέρα υπάρχουν καινούργια, πληθαίνουν, όπως οι λιμενεργάτες, μεταλλωρύχοι τελευταία στα ΚΤΕΛ Θεσσαλονίκης, στο Allou Fun Park.

Κάποια στιγμή, κύριε Υπουργέ, κύριοι της Κυβέρνησης και της εργοδοσίας ο φόβος γι’ αυτήν τη χαμό-ζωή γίνεται πολύ μεγαλύτερος από τον φόβο της απόλυσης. Οι εργαζόμενοι λοιπόν και στο Hyatt Regency, εκτός από τους συναδέλφους του κλάδου που ήταν στο πλευρό τους όλο αυτό το διάστημα, έχουν την υποστήριξη δεκάδων σωματείων από όλους τους κλάδους και θα εκφραστεί το επόμενο διάστημα που κλιμακώνεται η κινητοποίησή τους. Και βέβαια, με αυτόν τον τρόπο όπως αποδεικνύεται σε άλλα παραδείγματα, μπορούν και να νικήσουν και να κερδίσουν την επαναπρόσληψη και καλύτερους μισθούς και πιο ανθρώπινους όρους εργασίας.

Το Κομμουνιστικό Κόμμα Ελλάδας το ξέρουν όλοι, σε όλες τις νίκες αυτές ήταν στο πλευρό των εργαζομένων. Φυσικά δεν θα λείψει ούτε λεπτό και από αυτήν τη μάχη.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Στολτίδη.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Τώρα γι’ αυτά τα οποία με ρωτήσατε, νομίζω ήταν πολύ πλήρης η απάντηση της Ανεξάρτητης Αρχής. Όμως, επειδή κάνατε μια σχετική αναφορά και για το θεσμικό πλαίσιο και γενικά για το πόσο ελέγχουμε -και προφανώς πρέπει να ελέγχεται και μέσα από την Ανεξάρτητη Αρχή η οποία κάνει εξαιρετική δουλειά- να σας πω πως εμείς οφείλουμε να έχουμε μια ισχυρή νομοθεσία, ένα ισχυρό θεσμικό πλαίσιο κι αυτό να ελέγχεται από την Ανεξάρτητη Αρχή. Αυτό συνεχίζουμε και κάνουμε και θα συνεχίσουμε να το κάνουμε.

Βλέπω εδώ τον Χρήστο Καστώτη που του απάντησα νωρίτερα. Έχει τύχει σε πάρα πολλές περιπτώσεις ζήτημα το οποίο αναδεικνύεται, να το συζητάμε και προφανώς να προβαίνουμε και στις ανάλογες ενέργειες που πρέπει να προβούμε, στα πλαίσια και τα όρια, όμως, τα θεσμικά.

Μιλάμε τώρα για ελέγχους και για το κατά πόσο εφαρμόζεται το θεσμικό πλαίσιο το οποίο, όπως εξήγησα και νωρίτερα, ειδικά για τη συνδικαλιστική δράση, έχει θωρακιστεί πάρα πολύ. Σας ανέφερα τον ν.4808 για τον σπουδαίο λόγο…

**ΧΡΗΣΤΟΣ ΚΑΤΣΩΤΗΣ:** Για ποιον θωρακίστηκε όμως;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Δεν είναι έτσι, κύριε Κατσώτη. Τώρα εσείς δεν είστε δικηγόρος, αλλά δεν έχει σημασία. Τα ξέρετε τα νομικά. Λοιπόν, έχουμε θωρακίσει το πλαίσιο πάρα πολύ.

Ακούστε λίγο. Ξέρετε πόσους ελέγχους είχαμε το 2024; Είχαμε εβδομήντα εννέα χιλιάδες διακόσιους επτά ελέγχους, δεκαοκτώ χιλιάδες διακόσιες εξήντα τέσσερις κυρώσεις και επιβλήθηκαν πρόστιμα 49,5 εκατομμύρια ευρώ. Θέλετε να συγκρίνουμε τι γινόταν στο παρελθόν; Και δεν είναι θέμα κομματικό. Όμως, έχουμε εντείνει τους ελέγχους και προφανώς θωρακίζουμε το θεσμικό πλαίσιο προστασίας των εργαζομένων, που είναι υποχρέωσή μας. Έχουμε οκτακόσιες δέκα εννέα χιλιάδες περισσότερες δηλωθείσες υπερωρίες από την ψηφιακή κάρτα. Αυτό δεν είναι υπέρ της προστασίας των εργαζομένων; Δεν είναι υπέρ του υγιούς ανταγωνισμού;

Εδώ λοιπόν, ερχόμαστε λειτουργώντας και σε θεσμικό επίπεδο, αλλά φέροντας και νέες πρωτοβουλίες και καινοτομίες για να προστατεύσουμε τα δικαιώματα εργαζομένων. Πιστεύω ότι σ’ αυτό είμαστε μαζί και φαντάζομαι ότι συμφωνείτε προς αυτήν την κατεύθυνση. Όμως, σας λέω ότι υπάρχει έλεγχος ο οποίος γίνεται, ο οποίος δεν γινόταν στο παρελθόν, και θα εντείνουμε αυτούς τους ελέγχους, ακριβώς για να προστατεύσουμε τα δικαιώματα των εργαζομένων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την έκτη με αριθμό 968/26-5-2025 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Προστασίας του Πολίτη, με θέμα: «Αυθαίρετη αστυνομική βία, σωρεία παραβιάσεων ατομικών δικαιωμάτων και απρόκλητες ζημιές σε καταστήματα».

Θα απαντήσει ο Υφυπουργός Προστασίας του Πολίτη κ. Ιωάννης Λαμπρόπουλος.

Έχετε τον λόγο, κύριε συνάδελφε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, αναφέρομαι σε ένα περιστατικό στις 17-5-2025. Μια νεαρή εργαζόμενη στην περιοχή των Εξαρχείων υπέστη σοβαρή βλάβη στην ακοή της από χειροβομβίδα κρότου-λάμψης που εκτόξευσε η Αστυνομία και η οποία έσκασε δίπλα στο δεξί αυτί της, ενώ αυτή ήταν στον χώρο εργασίας της. Το περιστατικό αυτό αποτελεί μια ακραία εκδήλωση αστυνομικής βίας που έχει ως αποτέλεσμα σοβαρές σωματικές βλάβες σε ανυποψίαστους πολίτες.

Είδαμε εικόνες από τα ξημερώματα της ίδιας μέρας. Δυνάμεις των ΜΑΤ και της Ομάδας Δέλτα εισέβαλαν αυθαίρετα σε καφετέριες και μπαρ, προκαλώντας εκτεταμένες υλικές ζημιές σε περιουσίες καταστηματαρχών, θυμίζοντας σκηνές από πογκρόμ και σίγουρα όχι κράτους δικαίου. Οπτικοακουστικό υλικό που δημοσιεύτηκε στα μέσα μαζικής ενημέρωσης δείχνει αστυνομικούς να χτυπούν θαμώνες, να σπάνε μπαρ και να προχωρούν σε αναίτιες προσαγωγές, ακόμα και εντός των καταστημάτων.

Η ανεξέλεγκτη δράση των αστυνομικών δυνάμεων η οποία διήρκησε περισσότερο από δύο ώρες, δημιούργησε ένα κλίμα τρόμου και ανασφάλειας, με τους πολίτες να αγανακτούν για την υποβάθμιση της ποιότητας ζωής τους και τους καταστηματάρχες να δηλώνουν ότι η περιοχή έχει μετατραπεί σε εμπόλεμη ζώνη. Είναι ανήκουστο να τραυματίζεται πολίτης στην εργασία του επειδή η πολιτική ηγεσία της Ελληνικής Αστυνομίας έχει αποφασίσει να εργαλειοποιήσει την Ελληνική Αστυνομία στη μεθοδική προσπάθεια να προκαλέσει συνθήκες αποκλεισμού και διαχωρισμού στον δημόσιο χώρο.

Η εμφανής στόχευση που έχουν τα κτηματομεσιτικά συμφέροντα να αξιοποιήσουν ευκαιρίες στην ευρύτερη περιοχή των Εξαρχείων, για αυξημένες προσόδους, μέσω επιχειρηματικών δράσεων στα ακίνητα της περιοχής, θα συνεχίσει να συναντά τις αντιστάσεις των τοπικών κοινωνιών.

Κατόπιν αυτών, έχουμε τα εξής ερωτήματα να σας κάνουμε:

Ποια μέτρα προτίθεται να λάβει η Κυβέρνηση για την άμεση διερεύνηση των καταγγελιών περί αστυνομικής βίας και αυθαιρεσίας, συμπεριλαμβανομένου του περιστατικού στο οποίο τραυματίστηκε η εργαζόμενη σερβιτόρα και των εισβολέων σε καταστήματα στα Εξάρχεια; Και ποιες ενέργειες θα γίνουν για την απόδοση ευθυνών όπου διαπιστώθηκαν παραβάσεις; Και ποιο επιχειρησιακό πρωτόκολλο εφαρμόστηκε στις 17-5-2025 που να δικαιολογεί τις απαράδεκτες ενέργειες των αστυνομικών υπαλλήλων που συμμετείχαν στην τρομοκράτηση κατοίκων, καταναλωτών και ιδιοκτητών των επιχειρήσεων που δέχτηκαν απρόκλητες ζημιές;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υφυπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κύριε Βουλευτά, θέλω να πω κατ’ αρχάς το εξής. Τα επεισόδια αυτά τα οποία περιγράψατε, τις καταστροφές, την εμπόλεμη ζώνη, δεν τα δημιούργησε η Αστυνομία. Τα ξεκίνησε μια ομάδα ατόμων που ξαφνικά παρουσιάστηκαν στους αστυνομικούς, επιτέθηκαν στους αστυνομικούς στα γραφεία του ΠΑΣΟΚ στη Χαριλάου Τρικούπη. Έτσι ξεκίνησαν τα επεισόδια. Η Αστυνομία δεν ξεκίνησε κανένα επεισόδιο, δεν δημιούργησε κανένα πρόβλημα στην περιοχή. Πρέπει αρχικά λοιπόν, να καταδικάσουμε αυτήν τη συμπεριφορά, να καταδικάσουμε αυτές τις επιθέσεις που γίνονται και εν προκειμένω τα μεσάνυχτα, 12.30΄, κάποιοι με βόμβες μολότοφ και με αντικείμενα επιτέθηκαν στους αστυνομικούς και αναστάτωσαν την περιοχή.

Στο σημείο της επίθεσης έφτασαν κι άλλοι αστυνομικοί για να ενισχύσουν την Ομάδα Δράσης. Στη συνέχεια, μετακινήθηκαν τα άτομα αυτά στην οδό Κωλέττη και την ίδια ώρα ένα άτομο που είχε καλυμμένα τα χαρακτηριστικά του με κουκούλα επιτέθηκε με βόμβες μολότοφ στους αστυνομικούς και μάλιστα τραυματίστηκε και ένας αστυνομικός. Προκειμένου ο δράστης να αποφύγει τη σύλληψη, εισήλθε σε ένα κατάστημα και για να μην συλληφθεί μέσα στο κατάστημα επιτίθετο συνεχώς και έσπρωχνε τους αστυνομικούς κι έτσι προκλήθηκαν βλάβες και ζημιές μέσα στο κατάστημα.

Σύμφωνα με το άρθρο 272 του Ποινικού Κώδικα, όποιος κατασκευάζει, προμηθεύεται ή κατέχει εκρηκτικές ή εμπρηστικές ύλες, βόμβες, μηχανισμούς μολότοφ και μπορεί να προκληθεί κίνδυνος για άνθρωπο, τιμωρείται με φυλάκιση τουλάχιστον τριών ετών. Η πράξη αυτή τιμωρείται με κάθειρξη έως δέκα έτη σε εξαιρετικές περιπτώσεις.

Αναφορικά όμως μ’ αυτό το ζήτημα θέλω να σας υπενθυμίσω ότι το 2019 ο ΣΥΡΙΖΑ, στον οποίον ανήκατε τότε, άλλαξε τον νόμο και την ποινή που ίσχυε μέχρι τότε την έκανε πιο μικρή, πιο χαλαρή, για να μην τιμωρούνται αυστηρά αυτοί που δημιουργούσαν τα προβλήματα. Ηπιότερη αντιμετώπιση. Δεν αμφιβάλετε γι’ αυτό.

Η Κυβέρνηση της Νέας Δημοκρατίας στη συνέχεια, μετά από το 2019, αυστηροποίησε τις ποινές τουλάχιστον στα τρία χρόνια και σε εξαιρετικές περιπτώσεις που προβλέπει ο νόμος και κακούργημα. Επιτρέπεται κάποιοι όποτε θέλουν να αναστατώνουν την περιοχή, να καίνε σπίτια και μαγαζιά, να σπάνε βιτρίνες και να μην τιμωρούνται;

Για τα παραπάνω γεγονότα σχηματίστηκε δικογραφία και επτά από τους συλληφθέντες οδηγήθηκαν στον εισαγγελέα κι από εκεί και μετά τον λόγο έχει η δικαιοσύνη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, έχετε τον λόγο για τη δευτερολογία σας

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, συγγνώμη, αλλά είμαστε στην ίδια Αίθουσα; Απαντήσατε στην ερώτηση που σας έκανα; Ήρθατε και είπατε ότι η Αστυνομία δεν δημιούργησε κανένα πρόβλημα στην περιοχή; Σας έκανα μια συγκεκριμένη ερώτηση. Εργαζόμενη κινδυνεύει να χάσει μόνιμα μέρος της ακοής της, εργαζόμενη, σέρβιρε η γυναίκα, και κινδυνεύει να χάσει μόνιμα μέρος της ακοής της γιατί έσκασε κρότου-λάμψης στο κεφάλι της. Θα απαντήσετε σ’ αυτό; Αυτό σας ρώτησα. Τι λέτε; Αυτοτραυματίστηκε η εργαζόμενη; Ή αν γίνουν κάπου επεισόδια, μετά η Αστυνομία έχει δικαίωμα να κάνει πογκρόμ σε όποιον κινείται στην περιοχή;

Γίνανε επεισόδια στη Χαριλάου Τρικούπη, θα χτυπήσουμε μία εργαζόμενη στην Κωλέττη. Σοβαρά τώρα, αυτή είναι η γραμμή της Κυβέρνησης; Αυτό βρήκατε να μου απαντήσετε και για τους ποινικούς κώδικες του ’19;

Είστε έξι χρόνια Κυβέρνηση και σας ρωτάω, για ποιο λόγο μία εργαζόμενη κινδυνεύει αυτήν τη στιγμή να χάσει την ακοή της. Τι δήλωσε σε συνέντευξη η συγκεκριμένη εργαζόμενη; Είπε: «Είχα βγει έξω για να μαζέψω κάποια τραπέζια, για να μην υπάρχουν ποτήρια και γυαλιά για να πετάνε οι αστυνομικοί πάνω μας». Υπάρχουν βίντεο που οι αστυνομικοί πέταγαν ποτήρια και γυαλιά στο μαγαζί. Αυτό είναι λειτουργία Αστυνομίας ή είναι λειτουργία συμμορίας;

Και δεν ξέρω τι είναι πιο τρομακτικό. Δεν ξέρω αν το πιο τρομακτικό είναι να είχαν αυτές τις εντολές ή το πιο τρομακτικό είναι να τα κάνουν χωρίς εντολές. Σε κάθε περίπτωση, όμως, υπάρχει ένα γεγονός από το οποίο δεν θα ξεφύγετε. Μία νεαρή γυναίκα πήγε για δουλειά, πήγε για μεροκάματο -δεν πήγε για χόμπι- και βρέθηκε να κινδυνεύει να χάσει μέρος της ακοής της, επειδή έφαγε κρότου λάμψης στο κεφάλι από την Ελληνική Αστυνομία, όχι από κάποιον άλλον.

Και θα πρέπει να απαντήσετε εάν υπήρχαν αυτές οι εντολές. Θα πρέπει να απαντήσετε εάν κάνετε έρευνα για το περιστατικό ή αν είναι παράπλευρες απώλειες για εσάς. Όλα αυτά είναι παράπλευρες απώλειες, δεν υπάρχει πρόβλημα.

Και θέλω να σας ρωτήσω εάν η συγκεκριμένη εργαζόμενη έχει το δικαίωμα να μάθει ποιος έκανε την επίθεση ή θα γίνει πάλι μία ΕΔΕ, όπου κανένας δεν θα ξέρει και θα βρεθεί μία αυτόνομη και ορφανή κρότου λάμψης που, περίπου, μόνη της πήρε την πρωτοβουλία.

Και για τα υπόλοιπα που είπατε, να σας πω μία φράση. Έχετε δώσει ένα ξεκάθαρο σήμα ως πολιτική ηγεσία στα συγκεκριμένα ζητήματα και έχετε κάνει την αυθαιρεσία κανόνα.

Να σας θυμίσω ότι αυτοί που έχουν καταδικαστεί για το βασανισμό του Μάγγου είναι ακόμα στην Αστυνομία. Να σας θυμίσω ότι ο καταδικασμένος ως μαστροπός στην περίπτωση της Ηλιούπολης είναι ακόμα στην Αστυνομία. Να σας θυμίσω ότι οι τέσσερις κατηγορούμενοι από τη δικαιοσύνη για τη δολοφονία του Μανιουδάκη είναι ακόμα στην Αστυνομία. Να σας θυμίσω τον κ. Θεοδωρικάκο, ο οποίος δεν ντράπηκε να πάει να βρει αυτούς που δολοφόνησαν τον Σαμπάνη για να δηλώσει ψυχική στήριξη. Και έρχεστε εσείς ως Κυβέρνηση σήμερα να πείτε ότι, αν φοιτητής διώκεται ποινικά, θα έχει δύο χρόνια αναστολή της φοιτητικής του ιδιότητας. Αστυνομικός που έχει καταδικαστεί ποινικά, βέβαια, δεν έχει αναστολή της αστυνομικής ιδιότητας, κανονικά στο Σώμα, δεν τρέχει κανένα πρόβλημα.

Και αυτά που λέτε για την περιοχή -και κλείνω με αυτό- όλοι ξέρουν τι γίνεται στην περιοχή, γίνεται ένα τεράστιο παιχνίδι με real estate. Την ίδια στιγμή που εμφανίζεστε και πουλάτε νόμο και τάξη και λέτε ότι τα Εξάρχεια, περίπου, είναι ζούγκλα, στα Εξάρχεια δεν μπορείς να νοικιάσεις σπίτι. Τι όμορφη αντίφαση, ε; Πώς λειτουργεί το real estate μέσα στην πόλη και πώς όχι μόνο μέσα στην πόλη το προχωράτε.

Ολοκληρώνω, όμως, με αυτό, κύριε Υπουργέ. Σας ρώτησα για το περιστατικό για το οποίο εργαζόμενη τραυματίστηκε. Προσπαθήστε να απαντήσετε σ’ αυτό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

Δεν άκουσα, κύριε Ηλιόπουλε, ούτε μία λέξη να πείτε ότι καταδικάζουμε αυτούς που προκάλεσαν και προκαλούν τα επεισόδια και αναστατώνουν την περιοχή.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κάντε μου κοινοβουλευτική ερώτηση.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κύριε συνάδελφε.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Δεν σας διέκοψα. Σας άκουσα με πολύ προσοχή. Θα με ακούσετε και εσείς.

Δεν σας άκουσα να πείτε μία κουβέντα ότι καταδικάζουμε αυτούς που προκαλούν και ξεκινάνε αυτά τα επεισόδια. Δεν σας άκουσα να πείτε ούτε μία λέξη.

Σε κάθε περίπτωση όταν συμβαίνει ένα γεγονός οι αστυνομικές αρχές εκτιμούν κάθε φορά την κατάσταση. Οφείλουν πάντοτε να ενεργούν με νόμιμα μέσα και ενημερώνουν τον εισαγγελέα, τις εντολές του οποίου ακολουθούν.

Στη δημοκρατία μας η Αστυνομία λειτουργεί πάντα με βάση τον σεβασμό στο Σύνταγμα και τους νόμους του κράτους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάντα;

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Πάντα. Πάντα με βάση το σεβασμό στο Σύνταγμα και τους νόμους του κράτους.

Αυτόν που έριχνε τις μολότοφ στην περιοχή και τραυμάτισε και έναν αστυνομικό, για τον οποίο δεν είπατε απολύτως τίποτα, δεν έπρεπε να τον συλλάβουν οι αστυνομικοί; Δεν παραβίασε τη νομοθεσία; Δεν διατάραξε την ησυχία, την ειρήνη; Δεν κινδύνεψαν άνθρωποι; Αυτόν δεν έπρεπε να τον συλλάβουν;

Από τη ΓΑΔΑ διατάχθηκε η διενέργεια προκαταρκτικής διοικητικής εξέτασης για να διερευνηθούν τα ως άνω περιστατικά στην περιοχή των Εξαρχείων και ο τραυματισμός πολίτη, εν προκειμένω της εργαζόμενης. Εάν διαπιστωθούν ευθύνες στους αστυνομικούς, θα καταλογιστούν. Παράλληλα, ενημερώθηκε ο Συνήγορος του Πολίτη λόγω αρμοδιότητας και θα του αποσταλεί σύντομα, εάν δεν του έχει αποσταλεί σήμερα ή χθες, ο φάκελος της υπόθεσης.

Κλείνοντας, θέλω να πω πως η Ελληνική Αστυνομία προσπαθεί, αγωνίζεται να προσφέρει υπηρεσίες στον πολίτη, να του παρέχει ασφάλεια, να του παρέχει δημιουργία. Συνεχίζει να οργανώνεται, να δημιουργεί, να αποκτά μέσα, να εκπαιδεύεται. Η Ελληνική Αστυνομία χρειάζεται τη στήριξη όλων μας.

Και επαναλαμβάνω, όταν και όπου υπάρχει καταγγελία ή διαπιστώνεται πρόβλημα ή υπέρβαση να ξέρετε ότι πάντοτε λειτουργούν τα όργανα, όπως πρέπει και αποδίδουν τις ευθύνες εκεί που πρέπει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα ήθελα να κάνω μία ανακοίνωση προς το Σώμα.

Η Πρόεδρος της Κοινοβουλευτικής Ομάδας της Πλεύσης Ελευθερίας - Ζωή Κωνσταντοπούλου και οι Βουλευτές του κόμματός της κατέθεσαν σήμερα, 2-6-2025, πρόταση νόμου: «Εκπροσώπηση των αόρατων παιδιών-θυμάτων του εγκλήματος στο Μάτι. Τροποποίηση του άρθρου 63 Κ.Π.Δ. προκειμένου να διευρυνθεί ο κύκλος των νομιμοποιούμενων σε παράσταση υποστήριξης της κατηγορίας προσώπων, όταν ελλείπουν εγγύτεροι συγγενείς του θανόντος-θύματος αξιόποινης πράξης ή παράλειψης, αλλά και όταν ο βαθμός εγγύτητας και οικειότητας στη ζωή επιβάλλει να αντιμετωπισθεί το οικείο πρόσωπο ως άμεσος συγγενής, που βιώνει άμεσα την ψυχική οδύνη από την απώλεια και δικαιούται να παρασταθεί στο Δικαστήριο εκπροσωπώντας το θύμα, ακόμη και αν δεν συνδέεται με δεσμό αίματος ή αγχιστείας».

Παραπέμπεται στην αρμόδια Διαρκή Επιτροπή.

Θα συνεχίσουμε με την πέμπτη με αριθμό 977/26-5-2025 επίκαιρη ερώτηση δεύτερου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλουπρος τον Υπουργό Προστασίας του Πολίτημε θέμα: «Για την απάνθρωπη διαταγή συμμετοχής αστυνομικής δύναμης σε βίαιη έξωση οικογένειας με μέλος άτομο με αναπηρία».

Στην ερώτηση θα απαντήσει ο Υφυπουργός Προστασίας του Πολίτη.

Ορίστε, κυρία Κωνσταντοπούλου, έχετε τον λόγο για την πρωτολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Ευχαριστώ που ανακοινώσατε τη νομοθετική πρωτοβουλία της Πλεύσης Ελευθερίας, την πρόταση νόμου που καταθέσαμε σήμερα στη Βουλή, προκειμένου να πάψει ο αποκλεισμός θυμάτων από την ποινική δίκη. Στη δίκη για το Μάτι, που αύριο αναμένεται να ολοκληρωθεί με την έκδοση αποφάσεως, πέντε παιδιά δεν εκπροσωπήθηκαν, ήταν αόρατα γιατί απαγορεύθηκε στους ζώντες συγγενείς τους, επειδή δεν πληρούσαν τους όρους της δικονομίας, να τα εκπροσωπήσουν. Και σε άλλες περιπτώσεις οι πιο στενοί συγγενείς θυμάτων αποκλείονται από την ποινική δίκη, οι σύντροφοι ζωής, τα πιο στενά πρόσωπα.

Η Πλεύση Ελευθερίας ανέλαβε την πρωτοβουλία που έπρεπε να έχει αναλάβει η πολιτεία από καιρό, προκειμένου να αρθεί αυτό το εμπόδιο και να μπορούν να εκπροσωπηθούν στην ποινική διαδικασία όλα τα θύματα και οι συγγενείς τους και περιμένουμε η Κυβέρνηση να στέρξει και να υιοθετήσει αυτή την πρόταση όπως και ολόκληρη η Αντιπολίτευση. Ήταν ένα αίτημα του Άρη Χερουβείμ, που έχασε στη φωτιά στο Μάτι τη μητέρα του, την αδελφή του και τις δίδυμες ανιψούλες του πέντε ετών και δεν του επετράπη ως μοναδικός συγγενής να εκπροσωπήσει τα πεντάχρονα κορίτσια.

Έρχομαι στην επίκαιρη ερώτηση που αφορά ένα ακόμη δραματικό, τραγικό και εγκληματικό περιστατικό έκνομης και απάνθρωπης δράσης της Ελληνικής Αστυνομίας.

Κύριε Υφυπουργέ, την προηγούμενη φορά που εμφανιστήκατε για να μου απαντήσετε για το έγκλημα στη Marfin, μου είπατε ότι κωλυόταν ο κ. Χρυσοχοΐδης. Πάλι σήμερα κωλύεται, όπως καταλαβαίνω, και δεν θέλει να απαντήσει για τον μικρό Σπύρο, ο οποίος είναι παιδί με αναπηρία, ο οποίος ήταν άρρωστος με πυρετό όταν επιχειρήθηκε έξωση στο σπίτι του με δικαστικό επιμελητή, τον οποίο επικουρούσαν αστυνομικοί της Ελληνικής Αστυνομίας. Μια οικογένεια πετάχτηκε έξω από το σπίτι της, σύρθηκε ένα παιδί, άτομο με αναπηρία, έξω από το σπίτι του στον δρόμο με τη συνδρομή της Ελληνικής Αστυνομίας.

Σας διαβάζω τι ορίζει το προεδρικό διάταγμα 254 του 2004 «Κώδικας δεοντολογίας του αστυνομικού» που λέει: «Ο αστυνομικός πρώτον, υπηρετεί τον ελληνικό λαό και εκτελεί τα καθήκοντά του, όπως ορίζουν το Σύνταγμα και οι νόμοι. Δεύτερον, υποχρεούται να σέβεται την αξία του ανθρώπου και να μεριμνά για την προστασία των δικαιωμάτων του ως ατόμου και ως μέλους του κοινωνικού συνόλου. Ενεργεί κατά την εκπλήρωση των καθηκόντων του με βάση τις αρχές της νομιμότητας, της αναλογικότητας, της επιείκειας, της χρηστής διοίκησης, της ίσης μεταχείρισης και του σεβασμού της διαφορετικότητας των ατόμων. Δεν επιφέρει, δεν προκαλεί και δεν ανέχεται πράξεις βασανιστηρίων ή απάνθρωπης ή εξευτελιστικής μεταχείρισης ή τιμωρίας και αναφέρει αρμοδίως κάθε παραβίαση των ανθρωπίνων δικαιωμάτων».

Εδώ οι αστυνομικές δυνάμεις με σκληρότητα στα Θυμαράκια νωρίς το πρωί εκτέλεσαν εντολή έξωσης οικογένειας με παιδί με αναπηρία και το παιδί που ήταν άρρωστο με πυρετό πετάχτηκε στον δρόμο. Έχω δει πάρα πολλές φορές να στέλνετε τις αστυνομικές δυνάμεις να επικουρούν πλειστηριασμούς και εξώσεις, την ώρα που μέλη και εκπρόσωποι της Ελληνικής Αστυνομίας και αστυνομικοί λένε «Δεν είναι δική μας δουλειά αυτή ούτε εμπίπτει στα καθήκοντά μας».

Οργιάζει η βαριά εγκληματικότητα, το οργανωμένο έγκλημα, οι σφαίρες στις γειτονιές και εσείς στέλνετε τους αστυνομικούς να πετάνε οικογένειες έξω από τα σπίτια τους σε ιδιωτικές διαδικασίες και σε εξώσεις. Είναι μια ευγενική χορηγία της Ελληνικής Κυβέρνησης στα funds, όμως η Ελληνική Κυβέρνηση δεν έχει καμία νομιμοποίηση να επικουρεί με αυτόν τον τρόπο τα funds ούτε και βέβαια να στέλνει τους Έλληνες και τις Ελληνίδες αστυνομικούς να επικουρούν απάνθρωπες διαδικασίες.

Οι ερωτήσεις είναι συγκεκριμένες και ελπίζω να λάβω συγκεκριμένες απαντήσεις από εσάς.

Πρώτον, με ποια νόμιμη βάση εμπλέκετε αστυνομικές δυνάμεις στη διενέργεια πλειστηριασμών και εξώσεων; Εμπίπτει η συνδρομή τους στην αφαίρεση της κατοικίας πολιτών στα καθήκοντά τους για την ασφάλεια και την προστασία του πολίτη;

Δεύτερον, έχετε δώσει ειδικές επιχειρησιακές οδηγίες, ώστε η Ελληνική Αστυνομία να επιδεικνύει μέγιστη αναλγησία και ευτελισμό της ανθρώπινης αξιοπρέπειας κατά τη διενέργεια εξώσεων και πλειστηριασμών; Θεωρείτε ότι αυτός είναι ο ρόλος μιας σύγχρονης και κοινωνικά ευαίσθητης αστυνομίας που υπηρετεί τον πολίτη; Είναι ντροπιαστικές αυτές οι σκηνές και είναι ταυτόχρονα απάνθρωπες. Προκαλεί πολύ σοβαρά ερωτηματικά η χρήση που κάνετε των αστυνομικών δυνάμεων, του αστυνομικού δυναμικού της χώρας και οι οδηγίες που δίνετε.

Περιμένω, κύριε Υφυπουργέ, τις απαντήσεις σας. Περιμένω και τον κ. Χρυσοχοΐδη πότε θα έρθει στη Βουλή. Και να ξέρετε ότι υπάρχουμε πολλοί μέσα σε αυτήν την κοινωνία που έχουμε άποψη και αντίληψη και ξέρουμε ότι η ασφάλεια του πολίτη δεν στηρίζεται στη βία κατά των πολιτών, αλλά στη διαφάνεια, στη χρηστή λειτουργία της Αστυνομίας και στην προστασία των αδύναμων.

Η Αστυνομία σε μια περίπτωση όπως του μικρού Σπύρου, όπως και στην περίπτωση του 83χρονου τις προάλλες που συνέλαβαν τους συγγενείς του, πρέπει να προστατέψει τον αδύναμο, τα δικαιώματά του, την αξιοπρέπειά του κι όχι να διεκπεραιώνει τα συμφέροντα και τις εντολές των funds.

Αναμένω τις απαντήσεις σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υφυπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, πράγματι στις 19-5-2025 στις 7.00΄ το πρωί πραγματοποιήθηκε η έξωση, όπως αναφέρατε, από δικαστικό επιμελητή με τη συνδρομή αστυνομικών δυνάμεων και η διαδικασία περατώθηκε στις 8.00΄ σε πλήρη συμμόρφωση με την ισχύουσα νομοθεσία.

Δεν εκτέλεσαν οι αστυνομικές δυνάμεις την έξωση. Οι αστυνομικές δυνάμεις δεν εκτελούν έξωση. Κατά τη διάρκεια της διαδικασίας πραγματοποιήθηκε συγκέντρωση διαμαρτυρίας από δεκαπέντε πολίτες. Ήταν ήρεμη και ειρηνική. Δεν υπήρξε κανένα απολύτως πρόβλημα, καμία ένταση.

Μας ρωτάτε συγκεκριμένα με ποια νόμιμη βάση εμπλέκονται οι αστυνομικές δυνάμεις στη διενέργεια πλειστηριασμών και εξώσεων. Η απάντηση λοιπόν είναι η εξής.

Σύμφωνα με το άρθρο 160 του προεδρικού διατάγματος 141 του 1991, οι αστυνομικές υπηρεσίες παρέχουν στους δικαστικούς επιμελητές την αναγκαία συνδρομή, όταν αυτοί τη ζητήσουν, με την επίδειξη και μόνο του δελτίου της επαγγελματικής τους ταυτότητας. Η δύναμη που διατάσσεται για τη συνδρομή παρίσταται μόνο για την καταστολή τυχόν αντίστασης και την πρόληψη διάπραξης άλλων αξιόποινων πράξεων σε βάρος του δικαστικού επιμελητή και των προσώπων που συμπράττουν με αυτόν χωρίς να αναμειγνύεται στα καθήκοντά του η Αστυνομία ούτε να ελέγχει τη νομιμότητα των πράξεών του.

Επιπλέον, στο άρθρο 24 του νόμου 2318 του 1995, στον «Κώδικα Δικαστικών Επιμελητών», προβλέπεται ότι ο δικαστικός επιμελητής κατά την εκτέλεση των καθηκόντων του δικαιούται να ζητά, όταν ο ίδιος το κρίνει αναγκαίο, τη βοήθεια της αρμόδιας αστυνομικής αρχής η οποία υποχρεούται να τον συνδράμει αμέσως, χωρίς να παρεμβαίνει στα καθήκοντά του και χωρίς να τον απομακρύνει από τον τόπο της εκτελέσεως για οποιονδήποτε λόγο πριν τελειώσει το έργο του. Η συνδρομή αυτή μπορεί να ζητηθεί και προφορικά ή τηλεφωνικά.

Τέλος, να μνημονεύσω ότι σύμφωνα με την παράγραφο 7 του άρθρου 965 του Κώδικα Πολιτικής Δικονομίας, ο υπάλληλος του πλειστηριασμού μπορεί, αν κρίνει ότι υπάρχει ανάγκη, να ζητεί κατά τη διεξαγωγή του πλειστηριασμού την επιβαλλόμενη από τις περιστάσεις συνδρομή και προστασία αστυνομικού οργάνου, στο οποίο παρέχει τις αναγκαίες οδηγίες και υποβάλλει αιτήματα για την τήρηση της τάξης και την αποκατάσταση της ομαλής διενέργειας και συνέχισης του πλειστηριασμού.

Εν συνεχεία, μας ρωτάτε στο δεύτερο αίτημά σας αν έχει δώσει η πολιτική ηγεσία ειδικές επιχειρησιακές οδηγίες, ώστε η ΕΛ.ΑΣ. να επιδεικνύει μέγιστη αναλγησία και ευτελισμό της ανθρώπινης αξιοπρέπειας κατά τη διενέργεια εξώσεων και πλειστηριασμών.

Μα, δεν καταγγέλλετε όμως ότι η ΕΛ.ΑΣ. αυτήν τη μέρα, τη συγκεκριμένη που μιλάμε, έκανε αυτό, έκανε το άλλο, επενέβη, χτύπησε. Παρίστατο απλώς. Δεν έκανε απολύτως τίποτα. Έγιναν όλα ειρηνικά. Δεν δημιουργήθηκε κανένα πρόβλημα.

Είναι δυνατόν, λοιπόν, η πολιτική ηγεσία του Υπουργείου και η όποια πολιτική ηγεσία και του οιοδήποτε κόμματος και της οιαδήποτε κυβέρνησης να έχει δώσει τέτοιες εντολές; Να έχει δώσει τέτοιες εντολές για αναλγησία, για το ένα και το άλλο; Και σας λέω, επαναλαμβάνω, τονίζω, ότι η Αστυνομία παρίστατο ως όφειλε. Από τη στιγμή που ο δικαστικός επιμελητής ζήτησε τη συνδρομή της Αστυνομίας, δεν μπορούσε η Αστυνομία να μην πάει.

Κυρία Πρόεδρε, θα επανέλθω στο δεύτερο μέρος της απάντησης, αλλά θα να μην πετροβολάμε την Αστυνομία. Κάντε ερώτηση στο Υπουργείο Οικονομικών ή οτιδήποτε άλλο. Η Αστυνομία σε αυτό το θέμα δεν έχει καμία ανάμειξη, κανένα πρόβλημα. Παρίσταται επειδή καλείται μήπως και συμβεί κάποιο γεγονός, όπως έχουν συμβεί σε πολλές περιπτώσεις.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ξέρω τι να σας πω, ειλικρινά θλίβομαι. Η Ελληνική Αστυνομία δεν έχει ως αποστολή να συνδράμει οποιονδήποτε παραβιάζει το Σύνταγμα και τα θεμελιώδη δικαιώματα του ανθρώπου. Και είναι θεμελιώδες δικαίωμα του ανθρώπου το δικαίωμα στη στέγη. Είναι θεμελιώδες ανθρώπινο δικαίωμα το δικαίωμα του παιδιού στην προστασία της παιδικής του ηλικίας. Και βεβαίως είναι θεμελιώδες ανθρώπινο δικαίωμα το δικαίωμα του ανθρώπου με αναπηρία -εδώ μιλάμε για ένα παιδί- να προστατευθεί η συνθήκη στην οποία ζει, να μπορεί να συμμετάσχει στην κοινωνική ζωή και να μην διαταράσσεται η καθημερινότητά του.

Απορώ ειλικρινά, ήρθατε να μου απαντήσετε ότι η Ελληνική Αστυνομία ήταν εκεί και παρίστατο;

Πρώτα απ’ όλα, σας ρωτώ: Κινητοποιούν την Ελληνική Αστυνομία με ένα τηλέφωνο οι δικαστικοί επιμελητές; Αυτό λέτε; Μου διαβάσατε ένα προεδρικό διάταγμα του 1991, κυβέρνηση Μητσοτάκη του πατρός, πριν από τριάντα τέσσερα χρόνια. Μου διαβάσατε ένα προεδρικό διάταγμα του 1991 και μου λέτε ότι με αυτό το προεδρικό διάταγμα μπορεί ένας δικαστικός επιμελητής να φέρνει τα ΜΑΤ και διμοιρίες ολόκληρες και εσείς έχετε δώσει την εντολή και το πράσινο φως να κινητοποιούνται τα ΜΑΤ για εξώσεις με τηλεφωνήματα δικαστικών επιμελητών;

Δεν γνωρίζετε το ζήτημα; Δεν γνωρίζετε ότι τα funds είναι παράνομα μορφώματα που δεν έχουν καμία νομιμοποίηση στο Σύνταγμα; Είναι εταιρείες γκρίζες πάρα πολλές φορές με ψευδείς διευθύνσεις στην αλλοδαπή και με γκρίζα εκπροσώπηση εδώ. Δεν γνωρίζετε ότι επισπεύδουν δάνεια, τα οποία έχουν αγοράσει αντί πινακίου φακής και τα διεκδικούν ολόκληρα από δύσμοιρους ανθρώπους, τους οποίους οι δικές σας κυβερνήσεις θυματοποίησαν όλα αυτά τα χρόνια;

Κύριε Υφυπουργέ, θα καταθέσω στα Πρακτικά το δημοσίευμα που αναφέρει ότι το 2024 το καρτέλ των εισπρακτικών έκανε πλειστηριασμούς δύο δισεκατομμυρίων ευρώ. Θα καταθέσω στα Πρακτικά, επίσης, το δημοσίευμα για την έξωση από servicer σε οικογένεια με ανάπηρο παιδί στα Σεπόλια για τη συγκεκριμένη περίπτωση, για την οποία βγήκαν και ανακοινώσεις της Ομοσπονδίας Μεταλλωρύχων Ελλάδας, βγήκαν δηλώσεις, έγιναν διαμαρτυρίες, αλληλέγγυοι πολίτες. Εσείς καμαρώνετε ότι στείλατε την Αστυνομία να κοιτάει πώς βγάζουμε από το σπίτι της μια οικογένεια με παιδί ανάπηρο, με 67% πιστοποιημένη αναπηρία, ανήλικο και άρρωστο με πυρετό; Αυτή είναι η δουλειά της Αστυνομίας, την ώρα που οργιάζει το οργανωμένο έγκλημα και η βαριά εγκληματικότητα;

Και μετά από αυτό, λίγες μέρες μετά σε έξωση εναντίον άλλου ευάλωτου άνθρωπο 83 ετών στη Νέα Προποντίδα, στη Χαλκιδική η Αστυνομία συλλαμβάνει τη σύζυγο και τα παιδιά του ογδοντατριάχρονου. Αυτή είναι η δουλειά της; Αυτή είναι η δουλειά της Αστυνομίας; Έτσι προστατεύετε την ασφάλεια του πολίτη; Και αντίστοιχα τα ΜΑΤ χτυπούν πολίτες, που εμποδίζουν έξωση σε μονογονεϊκή οικογένεια σε γυναίκα στα Πατήσια, γιατί χρωστάει 880 ευρώ, η Δήμητρα Καλδή. Στην Ηλιούπολη πάλι έχουμε απόπειρα έξωσης και στον Βύρωνα με αστυνομικούς να παρεμβαίνουν κατά της αλληλεγγύης των ανθρώπων.

Τα καταθέτω όλα στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και παρακαλώ απαντήστε μου. Με ποιο δικαίωμα στέλνετε την Αστυνομία να βγάζει από το σπίτι τους ανάπηρα παιδιά, άπορες οικογένειες, ευάλωτους ανθρώπους, υπερήλικες, να συλλαμβάνει συγγενείς και να εγγυάται τις εξώσεις; Έτσι αντιλαμβάνεστε σήμερα τον ρόλο της Αστυνομίας;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υφυπουργός.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, στη συζήτηση τη σημερινή και στην απάντηση τη δική μου δεν είναι το πώς γίνεται ο πλειστηριασμός. Το πώς γίνεται, το γνωρίζετε, το γνωρίζουμε και εμείς, ιδιαίτερα οι νομικοί όλοι. Για να φτάσει μια διαδικασία στην ώρα του πλειστηριασμού, έχει πολλές άλλες διαδικασίες. Περνάει από δικαστικές αποφάσεις, περνάει, περνάει.

Εγώ θα σας ξαναδιαβάσω λοιπόν και θα σας το υπενθυμίσω, επειδή επικαλεστήκατε το πώς και ρωτάτε γιατί πήγε η Αστυνομία. Και, ναι, θα ξεκινήσω λοιπόν από το προεδρικό διάταγμα, το οποίο ισχύει και είναι νόμος του κράτους. Αυτό είναι, αυτό ισχύει. Το τι προβλέπει το προεδρικό διάταγμα 141/1991, το διάβασα προηγουμένως. Να πούμε για το άρθρο 24 του ν.2318/1995, τον Κώδικα Δικαστικών Επιμελητών. Δεν ήταν κυβέρνηση η Νέα Δημοκρατία το 1995. Να πω για το άρθρο 965 του Κώδικα Πολιτικής Δικονομίας, που προβλέπει τις διαδικασίες όλες αυτές. Και εφόσον ο δικαστικός επιμελητής αιτηθεί τη συνδρομή της Αστυνομίας, δεν μπορεί η Αστυνομία να την αρνηθεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε τώρα;

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Όχι, δεν μπορεί να την αρνηθεί. Είστε νομικός και δεν πρέπει να το ισχυρίζεστε. Πρέπει να μπει ένα τέλος στον λαϊκισμό κάποια στιγμή. Υπάρχει νομοθεσία που πρέπει να εφαρμόζεται. Πώς να γίνει;

Η Αστυνομία λοιπόν δεν είχε καμία παρέμβαση, καμία συμμετοχή. Κλήθηκε -ήταν υποχρεωμένη- να παραστεί. Πάντοτε λειτουργεί στα πλαίσια του Συντάγματος και των νόμων του κράτους. Και όταν διαπιστώνεται ή καταγγέλλεται ότι κάποιο αστυνομικό όργανο έχει υπερβεί τις εξουσίες που του δίνει ο νόμος, να ξέρετε ότι γίνεται αυτό που πρέπει να γίνει. Γίνεται ΕΔΕ και επιβάλλεται η τιμωρία που πρέπει να επιβληθεί. Είμαστε ξεκάθαροι σε αυτό.

Δεν υπάρχει, λοιπόν, λόγος σε κάθε περίπτωση να πετροβολάμε, γιατί θέλουμε να εκμεταλλευτούμε πολιτικά ένα άσχημο γεγονός, μια κατάσταση για την οποία συμπάσχουμε όλοι όταν οικογενειάρχες αναγκάζονται να υποστούν μια έξωση. Αλλά το να πετροβολάμε την Κυβέρνηση, να πετροβολάμε την Αστυνομία, δεν έχει σχέση καμία το ένα με το άλλο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την ένατη με αριθμό 978/26-5-2025 επίκαιρη ερώτηση δευτέρου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη με θέμα: «Ακραία αστυνομική βία σε καταστήματα των Εξαρχείων και τραυματισμός εργαζόμενης».

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Αν και πραγματικά δεν ξέρω τι να πω για την κατάσταση της Κυβέρνησης, που επιχαίρει την ώρα που εμπλέκει τις αστυνομικές δυνάμεις σε αξιόποινες πράξεις.

Κύριε Υφυπουργέ, το Σάββατο 18 Μαΐου του 2025 αστυνομικές δυνάμεις επέδραμαν στα Εξάρχεια και διέπραξαν αξιόποινες πράξεις εναντίον θαμώνων καταστημάτων της περιοχής και εναντίον περαστικών και εργαζομένων. Και υπάρχουν πάρα πολλά βίντεο με τους αστυνομικούς, οι οποίοι είναι πάνοπλοι, φέρουν κράνη, ασπίδες, γκλοπ, περικνημίδες, επιγονατίδες, μπότες και φυσικά οπλισμό να επιδράμουν στα τραπέζια που κάθονται άνθρωποι οι οποίοι σηκώνονται εμβρόντητοι και έμφοβοι και να ασκούν βία, όχι σαν αστυνομικές δυνάμεις αλλά πραγματικά σαν εγκληματικές ομάδες.

Στη διάρκεια αυτής της επιχείρησης μια νεαρή κοπέλα εργαζόμενη, η οποία σέρβιρε, τραυματίστηκε όταν της έριξαν βομβίδα κρότου λάμψης και έχει χάσει μέρος της ακοής της. Η κοπέλα είχε βγει να μαζέψει τα ποτήρια. Σας άκουσα προηγουμένως να δίνετε εξυπνακίστικες απαντήσεις σε Βουλευτή που σας έκανε ερώτηση για το ίδιο θέμα.

Εγώ θα σας ρωτήσω ευθέως και παρακαλώ να μην μου απαντήσετε με τον ίδιο τρόπο. Και να ξέρετε, είμαι συνήγορος της οικογένειας του Αλέξανδρου Γρηγορόπουλου. Μεθαύριο Τετάρτη συνεχίζεται η δίκη, δεκαέξι χρόνια μετά τη δολοφονία του παιδιού, με τους μηχανισμούς να θέλουν να αποφυλακίσουν για πολλοστή φορά τον δολοφόνο αστυνομικό Κορκονέα. Και τότε οι δολοφόνοι αστυνομικοί Κορκονέας και Σαραλιώτης κάτι τέτοιες περιγραφές σαν αυτές που κάνετε σήμερα έκαναν, μόνο που μετά ομολόγησαν ότι ήταν όλα ψέματα. Και κάπως έτσι επέδραμαν απέναντι σε μικρά παιδιά και σκότωσαν ένα δεκαπεντάχρονο παιδί, τον Αλέξανδρο και σημάδεψαν για πάντα τον φίλο του τον Νίκο Ρωμανό, που πέθανε στην αγκαλιά του ο Αλέξανδρος.

Προσέξτε τι θα μου απαντήσετε, λοιπόν, και προσέξτε τις περιγραφές που θα κάνετε, γιατί έχουμε πολύ πλούσια εμπειρία και των στημένων περιστατικών και το ψευδέστατων μαρτυριών. Υπάρχουν βίντεο γι’ αυτά που έγιναν το Σάββατο 18 Μαΐου, βίντεο τα οποία θα έπρεπε να έχουν οδηγήσει στη διαταγή ένορκης διοικητικής εξέτασης και πειθαρχικής διαδικασίας.

Σας ρωτώ, λοιπόν, πρώτον ποιος έδωσε την εντολή για αυτήν τη δράση και επέλαση βίας των αστυνομικών δυνάμεων απέναντι σε πολίτες και σε εργαζόμενους σε καταστήματα των Εξαρχείων στις 18 Μαΐου του 2025; Δεύτερον, διεξάγεται έρευνα; Έχετε διατάξει έρευνα για τους αστυνομικούς, που προκάλεσαν τον τραυματισμό εργαζόμενης; Ποια είναι η θέση του Υπουργείου σας για τους τραυματισμούς και τις καταστροφές που προκάλεσαν για άλλη μια φορά αστυνομικοί σε υπηρεσία;

Και σας υπενθυμίζω ότι από τη χρήση κρότου λάμψης έχουν χάσει τα τελευταία χρόνια την ακοή τους δημοσιογράφοι, όπως ο Μανώλης Κυπραίος, φωτογράφοι, όπως ο Ορέστης Παναγιώτου και άλλοι. Και βεβαίως στοχοποιήθηκε ο Μάριος Λώλος και πρόσφατα στο συλλαλητήριο για το έγκλημα των Τεμπών. Έχουν χάσει την ακοή τους πολίτες όπως η Μαρία Κασόλα, όπως ο Κώστας Γεωργόπουλος, αλληλέγγυοι, οι οποίοι βρίσκονται ξαφνικά θυματοποιούμενοι από τις χειροβομβίδες κρότου λάμψης. Με ποιο πλαίσιο επιτρέπετε τη χρήση τους, ιδίως δεδομένου ότι πρόκειται για βομβίδες οι οποίες προκαλούν ήχο, πολλά περισσότερα ντεσιμπέλ από εκείνα τα οποία είναι ανεκτά για την ανθρώπινη ακοή; Και με τίνος διαταγές και με τίνος εγγύηση συνεχίζεται αυτή η έκνομη και κινδυνώδης συμπεριφορά και λειτουργία της Ελληνικής Αστυνομίας;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, χρησιμοποιήσατε βαριές κουβέντες. «Αστυνομικές δυνάμεις επέδραμαν σαν εγκληματικές ομάδες»! Πού είμαστε; Δεν έχουμε καθεστώς δημοκρατίας; Ζούμε σε δικτατορίες; Γιατί με τέτοιες βαριές εκφράσεις να δηλητηριάζουμε το κλίμα, να φανατίζουμε; Ποιος τα προκάλεσε τα γεγονότα αυτά; Ποιος διατάραξε την ησυχία του κόσμου 00:30΄ τη νύχτα στα Εξάρχεια;

Οι αστυνομικοί ήταν στα γραφεία του ΠΑΣΟΚ. Εκεί ξαφνικά μια ομάδα ατόμων επέδραμε. Αυτοί επέδραμαν. Οι αστυνομικοί…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια ομάδα; Τι λέτε τώρα;

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Δεν σας διέκοψα, σας παρακαλώ. Σας σεβάστηκα, σας άκουσα με πολύ σεβασμό. Δεν δέχομαι καμία διακοπή.

Ποιος επέδραμε λοιπόν; Ποιος επιτέθηκε; Μία ομάδα ατόμων επιτέθηκε και με μολότοφ και με ξύλα και με διάφορα αντικείμενα. Από εκεί μετακινήθηκαν και πήγαν στην οδό Κωλέττη και εκεί συνέχισαν αυτήν την ιστορία. Ένας απ’ αυτούς με καλυμμένα τα χαρακτηριστικά του, κουκουλοφόρος, πέταγε μολότοφ. Τραυμάτισε και έναν αστυνομικό.

Για πείτε μου συμφωνείτε με αυτήν την ενέργεια; Δεν έπρεπε, για να είσαστε αντικειμενική, να καταδικάσετε και να πούμε «ναι καταδικάζουμε από εδώ, τη Βουλή των Ελλήνων και αυτούς που μέσα στη νύχτα έσπασαν και διατάραξαν την ειρήνη του κόσμου». Γιατί δεν το κάνετε αυτό; Γιατί; Στο σημείο έφτασαν και ομάδες της ΔΡΑΣΗΣ για να ενισχύσουν τους αστυνομικούς και αυτός ο κύριος, ο οποίος είχε την κουκούλα, έφυγε μέσα στο κατάστημα το οποίο ήταν εν λειτουργία και προκειμένου να μην τον συλλάβουν χειρονομούσε, χτύπαγε, έσπρωχνε τους αστυνομικούς και δημιούργησε και το πρόβλημα και έκανε και τις ζημιές.

Γνωρίζετε καλά ότι με το άρθρο 272 του Ποινικού Κώδικα, όσοι ή φτιάχνουν ή έχουν ή χρησιμοποιούν εκρηκτικές ύλες, πλέον με την αυστηροποίηση των ποινών, που έκανε η Κυβέρνηση της Νέας Δημοκρατίας από το 2019 μετά – έτσι μπήκε τάξη, πριν αλλάξει η κυβέρνηση τα είχαν τελείως ισοπεδώσει και τους άφησαν ελεύθερους- τιμωρούνται με τρία χρόνια και πάνω, μέχρι και δέκα χρόνια, ως κακούργημα ανάλογα με τη διάπραξη του εγκλήματος.

Επιτρέπεται, λοιπόν, ή μπορεί μια ευνομούμενη πολιτεία ή η Αστυνομία που είναι ταγμένη να διασφαλίζει την ειρήνη και την τάξη, να κάνει τα στραβά μάτια; Δεν έπρεπε να τον συλλάβει αυτόν και οποιουσδήποτε άλλους παρανομούσαν αυτήν την ώρα;

Και για το παραπάνω γεγονός συνελήφθησαν επτά. Σχηματίστηκε δικογραφία και βρίσκεται η υπόθεση στον εισαγγελέα, στη δικαιοσύνη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτή ήταν απάντηση; Αυτή ήταν απάντηση;

Τραυματίστηκε μία εργαζόμενη κοπέλα. Θα σας διαβάσω τη μαρτυρία της, γιατί εγώ θα σας υποχρεώσω να διατάξετε ΕΔΕ και πειθαρχικό και να κάνετε αυτά που πρέπει. Και αν δεν το κάνετε, θα ζητήσω να διωχθείτε εσείς.

Τα λέει στο «Jacobin Greece» και στον Χρήστο Αβραμίδη. «Έχω πάθει ακουστικό τραύμα στο δεξί μου αυτί. Έχω χάσει ένα ποσοστό της ακοής μου. Οι γιατροί το παρομοίασαν με αυτό που παθαίνουν οι άνθρωποι στον στρατό ή σε ένα εμπόλεμο πεδίο και το θεωρώ ειρωνικό να παθαίνω κάτι το οποίο παθαίνουν οι άνθρωποι οι οποίοι συμμετέχουν στον πόλεμο, ενώ είμαι εδώ για να σερβίρω και να βγάλω το μεροκάματο».

Δεν ντρέπεστε λίγο; Δεν ντρέπεστε λίγο, να μην απαντάτε γι’ αυτό το κορίτσι και να μας λέτε άλλα αντ' άλλων, ότι τραυματίστηκε αστυνομικός; Ποιος αστυνομικός τραυματίστηκε και πώς; Πού ’ντος;

Εδώ υπάρχει ένα κορίτσι εργαζόμενο που πήγε να μαζέψει τα ποτήρια και της ρίξανε κρότου-λάμψης επάνω της. Ο αστυνομικός που το έκανε αυτό ελέγχεται; «Είχα βγει έξω για να μαζέψω κάποια τραπέζια, έτσι ώστε να μη μείνουν άλλα γυαλιά και ποτήρια έξω για να τα πετάνε οι αστυνομικοί πάνω μας», λέει η κοπέλα αυτή.

Καταθέτει ο Αναστάσης Μανιουδάκης, ο γιος του Κωστή Μανιουδάκη, που τον σκότωσαν αστυνομικοί στην Κρήτη και διώκονται σε βαθμό κακουργήματος, αλλά εξακολουθούν να είναι στην υπηρεσία και λιμνάζει η δικογραφία. Καταθέτει λοιπόν: «Γενικά τα τελευταία χρόνια συμβαίνει μόνιμα αυτό το πράγμα. Έρχεται η Αστυνομία, τα κάνει γυαλιά καρφιά, συλλαμβάνει εργαζόμενους, μπαίνει σε μαγαζιά, χτυπάει κόσμο, θαμώνες και κόσμο που απλά έχει βγει να πιει ένα ποτό σε μια περιοχή όπου δεν μπαίνει αέρας από πουθενά, όλα είναι κλειστά. Πετάνε δακρυγόνα, κρότου-λάμψης μόνιμα. Η συναδέλφισσά μου έχασε μέρος της ακοής της το Σάββατο, ενώ δούλευε. Πριν κάποιο καιρό είχε συλληφθεί άτομο από το ίδιο μαγαζί έτσι, στον σωρό, χωρίς κανέναν λόγο, επειδή απλά θέλουν να γράφουν νούμερα. Εμείς που ζούμε εδώ πέρα καθημερινά τα τελευταία χρόνια και εργαζόμαστε μόνιμα βλέπουμε να περνάνε με τα μηχανάκια, να βρίζουν και να χτυπάνε στο ψαχνό. Και φυσικά η ατιμωρησία των αστυνομικών ξεχειλίζει το ποτήρι. Την ίδια περίοδο έχουμε τη δολοφονία του πατέρα μου Κωστή Μανιουδάκη στην Κρήτη, όπου σχεδόν δύο χρόνια μετά οι αστυνομικοί δολοφόνοι είναι ακόμα στις θέσεις τους και δεν έχουν την παραμικρή συνέπεια». Καταθέτει και δίνει μαρτυρία και η συνήγορος, η κ. Ζωή Δημητρακοπούλου.

Αυτά δεν τα ξέρετε, δεν τα έχετε ακούσει; Πώς θα την περιγράφατε εσείς αυτήν τη δράση της Αστυνομίας που επιδράμει με τις μηχανές, που βρίζουν, φτύνουν, τα κάνουν γυαλιά καρφιά, αναποδογυρίζουν τραπέζια, καρέκλες; Τα έχετε δει τα βίντεο, κύριε Υφυπουργέ; Είναι όλα στο διαδίκτυο. Αυτή είναι δράση σύννομη αστυνομικών δυνάμεων ή δράση συμμορίας ή δράση εγκληματικής οργάνωσης; Εσείς γιατί το καλύπτετε; Γιατί στοχοποιείτε τα Εξάρχεια, τα πανεπιστήμια, κάθε κοιτίδα που σας φαίνεται ανυπάκουη;

Εμένα να ξέρετε ότι τα Εξάρχεια είναι το σπίτι μου, η περιοχή μου, είναι το γραφείο μου, είναι τα γραφεία της Πλεύσης Ελευθερίας. Είναι ο πιο ασφαλής χώρος για να κυκλοφορεί κανείς, αν δεν υπήρχαν οι επικίνδυνες αστυνομικές δυνάμεις, που επιτίθενται στους πολίτες.

Τι απαντάτε, κύριε, για την εργαζόμενη που τραυματίστηκε, που λέει «βγήκα να τα μαζέψω για να μην μας τα πετάνε πάνω μας οι αστυνομικοί»; Απαντάτε «τραυματίστηκε και αστυνομικός και καταδικάστε αυτόν που πέταξε μολότοφ»; Πώς αποδεικνύονται αυτά που λέτε; Σας είπα προσέξτε τι θα πείτε. Γιατί τα ίδια έλεγε και ο Κορκονέας και Σαραλιώτης, ότι τους πετάξανε, δήθεν, μολότοφ και πήγαν και πυροβόλησαν παιδί και στη δίκη ομολόγησαν, κύριε Υφυπουργέ, ότι όλα αυτά ήταν ψέματα. Δεν υπήρξαν ούτε μολότοφ, ούτε επίθεση, ούτε τίποτα. Ότι ήταν ψέματα και τα είπαν για να ελαφρύνουν τη θέση εντός. Σήμερα, δεκαεξίμισι χρόνια μετά, απαντάτε με τον ίδιο τρόπο δαιμονοποίησης του πολίτη και θωράκισης της έκνομης δράσης της Αστυνομίας;

Σας ρώτησα συγκεκριμένα. Αυτήν τη στιγμή είναι στη διάθεσή σας και το καταθέτω στα Πρακτικά το δημοσίευμα του περιοδικού Jacobin με τις μαρτυρίες για την απύθμενη βία που ασκήθηκε, για τον τραυματισμό, που είναι βαρύτατος τραυματισμός. Η απώλεια ακοής είναι πολύ σοβαρός τραυματισμός και δεν είναι η πρώτη φορά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματ3είας της Διεύθυνσης Στενογραφίας και Πρακτικών της Βουλής)

Και βεβαίως καταγράφεται ότι οι χειροβομβίδες κρότου-λάμψης, που διαθέτετε στην Ελληνική Αστυνομία για να τις πετάει στους πολίτες, είναι απολύτως απαγορευμένο υλικό σε καιρό ειρήνης, είναι πολεμικό υλικό. Ανεβαίνει σε ντεσιμπέλ τα οποία είναι απαγορευμένα και εσείς συνεχίζετε να τις προμηθεύετε στους αστυνομικούς και να τους ξαμολάτε για να επιτίθενται σε πολίτες.

Επειδή έχω υπερασπιστεί πάρα πολλά θύματα αστυνομικής βίας και ξέρω πάρα πολύ καλά ότι, δυστυχώς, αυτά τα οποία είπατε προηγουμένως είναι η ντροπιαστική προσπάθεια του παρακράτους μέσα στο κράτος να δικαιολογήσει την αστυνομική βία, που γίνεται και δολοφονική πάρα πολλές φορές. Παρακαλώ, δώστε μου μια ουσιαστική, ειλικρινή, απάντηση, αν θα διατάξετε ΕΔΕ για το κορίτσι που έχασε την ακοή της εν μέρει, αν θα διατάξετε πειθαρχικά μέτρα και διαβίβαση στην εισαγγελία για τους αστυνομικούς που παρανόμησαν και πώς κοιμάστε το βράδυ, που δεν το έχετε κάνει ακόμα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υφυπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, ο πολιτικός μου πολιτισμός δεν μου επιτρέπει να απαντήσω και να μιλήσω με το ίδιο ύφος και το ίδιο λεξιλόγιο που χρησιμοποιήσατε. Τα περί ντροπής δεν πρέπει να ακούγονται σε αυτήν την Αίθουσα. Δεν περιποιούν τιμή σε κανέναν και για τίποτα. Εδώ πρέπει να διδάσκουμε. Εδώ μας ακούν οι πολίτες και μας κρίνουν. Πρέπει ο πολιτικός πολιτισμός και σε αυτήν τη χώρα να υπερισχύει και να είναι πάνω από τον λαϊκισμό.

Οι αστυνομικές αρχές εκτιμούν κάθε φορά την κατάσταση και ενεργούν πάντοτε σύμφωνα με τους νόμους και το Σύνταγμα και βεβαίως ενημερώνουν τον αρμόδιο εισαγγελέα, του οποίου τις εντολές εκτελούν. Αυτόν που ξεκίνησε τα επεισόδια, αυτούς που ξεκίνησαν τα επεισόδια, δεν πρέπει να τους συλλάβει η Αστυνομία, δεν είναι υποχρέωση της; Δεν παραβαίνουν τον νόμο; Δεν τιμωρούνται από τον νόμο με ποινές φυλάκισης;

Από εκεί και μετά από τη ΓΑΔΑ διατάχθηκε η διενέργεια προκαταρκτικής διοικητικής εξέτασης για να διερευνηθούν αυτά τα περιστατικά στην περιοχή των Εξαρχείων. Ο τραυματισμός πολίτη, εν προκειμένω της κυρίας της εργαζόμενης, εάν διαπιστωθούν, θα αποδοθούν ευθύνες σε όποιον αστυνομικό δεν έχει κάνει καλά τη δουλειά του ή έχει υπερβεί τον νόμο. Παράλληλα ενημερώθηκε ο Συνήγορος του Πολίτη, σύμφωνα με τις αρμοδιότητές του, και θα έχει τον φάκελο πολύ σύντομα στα χέρια του για να αποφανθεί.

Θέλω να τονίσω και να πω ότι η Ελληνική Αστυνομία καταβάλλει προσπάθειες, οργανώνεται, εξιχνιάζει εγκλήματα, διώκει εγκλήματα, διώκει εγκληματικές οργανώσεις, κλείνει στη φυλακή αυτούς που πρέπει, για να εξασφαλίζει την ησυχία, την ηρεμία και την ασφάλεια του πολίτη. Χρειάζεται τη στήριξη όλων μας. Όπου και όταν υπάρχει υπέρβαση, το τονίζω και πάλι, εκεί μπαίνουν τα πράγματα στη θέση τους.

Θα περίμενα όμως, κυρία Πρόεδρε, από εσάς να πείτε και μια λέξη απόψε ότι ναι, αυτοί που ξεκινούν τα επεισόδια, που ξεκινούν πολλές φορές και σπάζουν καταστήματα, και σπάζουν αυτοκίνητα, και βάζουν φωτιές, και ρίχνουν μολότοφ στους αστυνομικούς, ότι κι αυτοί είναι καταδικαστέοι. Θα περίμενα μια τέτοια δήλωση. Δεν άκουσα όμως καμία λέξη. Μας κρίνει ο ελληνικός λαός.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα συζητηθούν λόγω κωλύματος των Βουλευτών:

Η δέκατη με αριθμό 960/23-5-2025 επίκαιρη ερώτηση δεύτερου κύκλου του Βουλευτή Χαλκιδικής της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Απόστολου Πάνα προς τον Υπουργό Περιβάλλοντος και Ενέργειας με θέμα: «Ποιο το χρονοδιάγραμμα για την κατασκευή του Φράγματος του Χαβρία στην Χαλκιδική;»

Η πέμπτη με αριθμό 4431/2-4-2025 ερώτηση του κύκλου των αναφορών-ερωτήσεων του Ανεξάρτητου Βουλευτή Φθιώτιδος κ. Ιωάννη Σαρακιώτη προς την Υπουργό Εργασίας και Κοινωνικής Ασφάλισης με θέμα: «Αδυναμία κάλυψης των αναγκών των δήμων σε προσωπικό μετά και την έκδοση σχετικής κοινής υπουργικής απόφασης».

Η πρώτη με αριθμό 940/20-5-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας της Νέας Δημοκρατίας κ. Ελευθέριου Αυγενάκη προς την Υπουργό Τουρισμού με θέμα: «Θεσμική αναβάθμιση και ανάπτυξη της Ανώτερης Σχολής Τουριστικής Εκπαίδευσης Κρήτης (ΑΣΤΕΚ) - Στόχευση η εκπαίδευση/κατάρτιση ανώτερων στελεχών για την παροχή υψηλής ποιότητας υπηρεσιών σε όλους τους κλάδους της τουριστικής βιομηχανίας».

Η δέκατη τέταρτη με αριθμό 970/26-5-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Θολός ορίζοντας για το αεροδρόμιο Καστελλίου. Εκτός χρονοδιαγράμματος η υλοποίησή του».

Η τρίτη με αριθμό 941/20-5-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Εσωτερικών με θέμα: «Τα αναξιοποίητα νερά του Αλμυρού Ποταμού Ηρακλείου Κρήτης».

Η έβδομη με αριθμό 944/20-5-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «Ανατροπή στην ενίσχυση του φορέα απόκτησης και επαναμίσθωσης ακινήτων. Οι τράπεζες "άδειασαν" την Κυβέρνηση».

Η τέταρτη με αριθμό 4176/26-3-2025 ερώτηση του κύκλου των αναφορών-ερωτήσεων του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου, προς τον Υπουργό Περιβάλλοντος και Ενέργειας με θέμα: «Η ανάθεση διαχείρισης των δασών σε υβριδικά συνεργατικά σχήματα στην πράξη σημαίνει ξεπούλημα δημόσιων πόρων σε ιδιωτικά συμφέροντα».

Κατόπιν συνεννόησης δεν θα συζητηθεί η πρώτη με αριθμό 956/23-5-2025 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Αναστάσιου Νικολαΐδη προς τον Υπουργό Αγροτικής Ανάπτυξης και Τροφίμων με θέμα: «Καθυστέρηση και προβλήματα στην παραχώρηση δημόσιας γης για την υλοποίηση της μονάδας μεταποίησης πατάτας από την Ομάδα Παραγωγών Πατάτας Λεκανοπεδίου Νευροκοπίου».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 20.30΄ λύεται η συνεδρίαση για την Τετάρτη 4 Ιουνίου 2025 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων, β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**